Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Παρακαλείται ο κύριος Γραμματέας να ανακοινώσει τις αναφορές προς το Σώμα.
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Πριν αρχίσουμε τη συζήτηση των σημερινών επικαίρων ερωτήσεων έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 4ης Νοεμβρίου 2016. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 160/1-11-2016 επίκαιρη ερώτηση της Βουλευτού Αιτωλοακαρνανίας του Συνασπισμού Ριζοσπαστικής Αριστεράς κ. Μαρίας Τριανταφύλλου προς τον Υπουργό Οικονομίας, Ανάπτυξης και Τουρισμού, σχετικά με την ολοκλήρωση του έργου της μαρίνας Μεσολογγίου. 2. Η με αριθμό 153/31-10-2016 επίκαιρη ερώτηση του Βουλευτή Καβάλας της Νέας Δημοκρατίας κ. Νικολάου Παναγιωτόπουλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις κυβερνητικές υποσχέσεις για τη μοναδική βιομηχανία λιπασμάτων στην Ελλάδα. 3. Η με αριθμό 157/31-10-2016 επίκαιρη ερώτηση της Βουλευτού Χαλκιδικής του Λαϊκού Συνδέσμου - Χρυσή Αυγή κ. Σωτηρίας Βλάχου προς τον Υπουργό Εθνικής Άμυνας, σχετικά με το «άμεσο κλείσιμο συνόρων, φύλαξη από τις Ένοπλες Δυνάμεις και δημοψήφισμα για το λαθρομεταναστευτικό ζήτημα». 4. Η με αριθμό 161/1-11-2016 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τους εκατόν ογδόντα (180) εργαζόμενους του εργοστασίου Λιπασμάτων Νέας Καρβάλης στην Περιφερειακή Ενότητα Καβάλας που εδώ και πέντε μήνες βρίσκονται σε αγωνιστικές κινητοποιήσεις. Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 154/31-10-2016 επίκαιρη ερώτηση του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Υποδομών, Μεταφορών και Δικτύων, σχετικά με τη «Νότια χάραξη» στην Πατρών - Πύργου. 2. Η με αριθμό 165/1-11-2016 επίκαιρη ερώτηση του Βουλευτή Εύβοιας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με το «ζήτημα τεραστίων οικολογικών διαστάσεων της παραμονής φορτίου εκατόν δεκατεσσάρων τόνων υδραργύρου στον Ασπρόπυργο». 3. Η με αριθμό 162/1-11-2016 επίκαιρη ερώτηση του Βουλευτή Αττικής του Κομμουνιστικού Κόμματος Ελλάδας κ. Ιωάννη Γκιόκα προς τους Υπουργούς Παιδείας, Έρευνας και Θρησκευμάτων και Δικαιοσύνης, Διαφάνειας και Ανθρωπίνων Δικαιωμάτων, σχετικά με την καταστολή και τις διώξεις των αγωνιζόμενων μαθητών. 4. Η με αριθμό 152/31-10-2016 επίκαιρη ερώτηση του Ανεξάρτητου Βουλευτή Β΄ Αθηνών κ. Ευσταθίου Παναγούλη προς τον Υπουργό Οικονομικών, σχετικά με το «αν επέστρεψαν ο Υπουργός Οικονομικών και τα συγγενικά του πρόσωπα τα χρήματά τους στις ελληνικές τράπεζες, όπως ο ίδιος προέτρεψε τους Έλληνες, για να αρθούν τα capital controls». 5. Η με αριθμό 117/17-10-2016 επίκαιρη ερώτηση του Βουλευτή Εύβοιας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Οικονομικών, σχετικά με τη «σκανδαλώδη» πώληση της «ΤΡΑΙΝΟΣΕ» έναντι του ευτελούς τιμήματος των 45 εκατομμυρίων ευρώ. 6. Η με αριθμό 123/18-10-2016 επίκαιρη ερώτηση της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμου προς τον Υπουργό Οικονομίας, Ανάπτυξης και Τουρισμού, σχετικά με την αντιμετώπιση του παρεμπορίου στους Δήμους του Πειραιά, Περάματος, Κορυδαλλού, Κερατσινίου - Δραπετσώνας, Νίκαιας - Αγίου Ιωάννη Ρέντη. 7. Η με αριθμό 121/18-10-2016 επίκαιρη ερώτηση του Βουλευτή Κοζάνης του Συνασπισμού Ριζοσπαστικής Αριστεράς κ. Ιωάννη Θεοφύλακτου προς τον Υπουργό Περιβάλλοντος και Ενέργειας, σχετικά με την πρόσληψη εργατικού προσωπικού στη λιγνιτική μονάδα «ΠΤΟΛΕΜΑΪΔΑ V» με διαφανή κριτήρια από τα μητρώα του ΟΑΕΔ. 8. Η με αριθμό 119/18-10-2016 επίκαιρη ερώτηση του Ανεξάρτητου Βουλευτή Β΄ Αθηνών κ. Θεοχάρη Θεοχάρη προς τον Υπουργό Υγείας, σχετικά με τις ελλείψεις σε ιατρικά μηχανήματα που θέτουν σε κίνδυνο την υγεία και τη ζωή των ασθενών. 9. Η με αριθμό 63/10-10-2016 επίκαιρη ερώτηση του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολα προς τον Υπουργό Παιδείας Έρευνας και Θρησκευμάτων, σχετικά με την απαξίωση της Ρόδου από την ακύρωση της ίδρυσης του Τμήματος Διοίκησης Τουρισμού με έδρα τη Ρόδο και αγγλόφωνων τμημάτων τουριστικών σπουδών που θα απευθύνονται σε αλλοδαπούς φοιτητές με δίδακτρα. 10. Η με αριθμό 59/10-10-2016 επίκαιρη ερώτηση της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Οικονομίας, Ανάπτυξης και Τουρισμού, σχετικά με τη «μείωση της εθνικά κυρίαρχης απονομής δικαιοσύνης μέσω της επικύρωσης της συμφωνίας CETA μεταξύ Καναδά και Ε.Ε.». 11. Η με αριθμό 79/11-10-2016 επίκαιρη ερώτηση του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς τον Υπουργό Περιβάλλοντος και Ενέργειας, σχετικά με την ανάπλαση του Ρέματος Πικροδάφνης στον Νομό Αττικής. 12. Η με αριθμό 69/10-10-2016 επίκαιρη ερώτηση του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Οικονομίας, Ανάπτυξης και Τουρισμού, σχετικά με την πρόταση - «ανάσα» για τα κόκκινα δάνεια. 13. Η με αριθμό 26/3-10-2016 επίκαιρη ερώτηση του Ανεξάρτητου Βουλευτή Λακωνίας κ. Λεωνίδα Γρηγοράκου προς τον Υπουργό Υγείας, σχετικά με τη διαδικασία επιλογής Διευθυντών στο Εθνικό Σύστημα Υγείας (Ε.Σ.Υ.). Επίσης, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στους χώρους του Μεγάρου της Βουλής των Ελλήνων και ενημερώθηκαν για τον τρόπο οργάνωσης και λειτουργίας της Βουλής, τριάντα πέντε μαθητές και μαθήτριες και τρεις συνοδοί - εκπαιδευτικοί από το 4ο Δημοτικό Σχολείο Αλίμου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κυρίες και κύριοι συνάδελφοι, κατ' αρχάς θα ανακοινώσω ποιες από τις σημερινές επίκαιρες ερωτήσεις δεν θα συζητηθούν. Η εντέκατη με αριθμό 91/13-10-2016 επίκαιρη ερώτηση δευτέρου κύκλου του Βουλευτή A΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Ναυτιλίας και Νησιωτικής Πολιτικής, σχετικά με την έγκριση του μεσοπρόθεσμου επιχειρηματικού σχεδίου για τον Οργανισμό Λιμένος Θεσσαλονίκης (ΟΛΘ), δεν θα συζητηθεί λόγω κωλύματος του ερωτώντος Βουλευτή. Επίσης, δεν θα συζητηθούν λόγω κωλύματος των αρμοδίων Υπουργών και θα επαναπροσδιοριστούν για συζήτηση οι ακόλουθες επίκαιρες ερωτήσεις: Η πρώτη με αριθμό 149/31-10-2016 επίκαιρη ερώτηση πρώτου κύκλου του Βουλευτή Χανίων του Συνασπισμού Ριζοσπαστικής Αριστεράς κ. Αντωνίου Μπαλωμενάκη προς τον Υπουργό Οικονομίας, Ανάπτυξης και Τουρισμού, σχετικά με την εισαγωγή νομοθετικού πλαισίου για την αντιμετώπιση της ανεξέλεγκτης επέκτασης του φαινομένου «all inclusive» στον τουρισμό, δεν θα συζητηθεί λόγω κωλύματος του αρμοδίου Υπουργού. Η πρώτη με αριθμό 144/26-10-2016 επίκαιρη ερώτηση δευτέρου κύκλου της Βουλευτού Σερρών της Νέας Δημοκρατίας κ. Φωτεινής Αραμπατζή προς τον Υπουργό Οικονομίας, Ανάπτυξης και Τουρισμού, σχετικά με την «καθίζηση της τουριστικής οικονομίας της Σάμου και των υπολοίπων νησιών του Βορειοανατολικού Αιγαίου εξαιτίας της κυβερνητικής αδιαφορίας», δεν θα συζητηθεί λόγω κωλύματος του αρμοδίου Υπουργού. Η δεύτερη με αριθμό 147/27-10-2016 επίκαιρη ερώτηση δευτέρου κύκλου του Βουλευτή Β΄ Πειραιώς του Λαϊκού Συνδέσμου - Χρυσή Αυγή κ. Ιωάννη Λαγού προς τον Υπουργό Εσωτερικών και Διοικητικής Ανασυγκρότησης, σχετικά με την «καταστροφή της περιουσίας του ελληνικού λαού που προκαλούν οι λαθρομετανάστες στη Μόρια Μυτιλήνης, στη Χίο και σε άλλα νησιά του Αιγαίου», δεν θα συζητηθεί και αναβάλλεται λόγω κωλύματος του Αναπληρωτή Υπουργού Προστασίας του Πολίτη κ. Νικολάου Τόσκα. Αιτία: ανειλημμένες υποχρεώσεις. Η πέμπτη με αριθμό 99/14-10-2016 επίκαιρη ερώτηση δευτέρου κύκλου του Βουλευτή Εύβοιας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Εσωτερικών και Διοικητικής Ανασυγκρότησης, σχετικά με τη διεξαγωγή ενδελεχούς έρευνας για τις εκτεταμένες πυρκαγιές σε Χίο, Εύβοια και Θάσο, δεν θα συζητηθεί λόγω κωλύματος του Υπουργού. Η ένατη με αριθμό 97/14-10-2016 επίκαιρη ερώτηση δευτέρου κύκλου του Βουλευτή Λαρίσης του Ποταμιού κ. Κωνσταντίνου Μπαργιώτα προς τον Υπουργό Περιβάλλοντος και Ενέργειας, σχετικά με την ολοκλήρωση των υδροηλεκτρικών έργων στη Μεσοχώρα Τρικάλων, δεν θα συζητηθεί λόγω κωλύματος του Υπουργού Περιβάλλοντος και Ενέργειας κ. Παναγιώτη Σκουρλέτη. Θα βρίσκεται εκτός Αθηνών. Επίσης, για τον ίδιο λόγο δεν θα συζητηθεί η δέκατη με αριθμό 105/17-10-2016 επίκαιρη ερώτηση δευτέρου κύκλου του Βουλευτή Β΄ Θεσσαλονίκης των Ανεξαρτήτων Ελλήνων κ. Γεωργίου Λαζαρίδη προς τον Υπουργό Περιβάλλοντος και Ενέργειας, σχετικά με την ελλιπή συντήρηση του Δικτύου Διανομής Ρεύματος (ΔΕΔΔΗΕ) στη νότια Εύβοια. Η δεύτερη με αριθμό 143/26-10-2016 επίκαιρη ερώτηση πρώτου κύκλου του Βουλευτή Αιτωλοακαρνανίας της Νέας Δημοκρατίας κ. Μάριου Σαλμά προς τον Υπουργό Εσωτερικών και Διοικητικής Ανασυγκρότησης, σχετικά με τη λήψη άμεσων και μόνιμων μέτρων για την αντιπλημμυρική προστασία της Ιεράς Πόλεως του Μεσολογγίου δεν θα συζητηθεί λόγω κωλύματος του Υπουργού Εσωτερικών κ. Κουρουμπλή. Αιτία: ανειλημμένες υποχρεώσεις. Η τέταρτη με αριθμό 148/31-10-2016 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Υγείας, σχετικά με την ολοκλήρωση των διαδικασιών για την πρόσληψη μόνιμου προσωπικού στα νοσοκομεία της χώρας, δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη. Αιτία: φόρτος εργασίας. Η έκτη με αριθμό 88/12-10-2016 επίκαιρη ερώτηση δευτέρου κύκλου της Βουλευτού Β΄ Θεσσαλονίκης του Ποταμιού κ. Αικατερίνης Μάρκου προς τον Υπουργό Υγείας, σχετικά με τη δημιουργία παιδιατρικού νοσοκομείου στη Θεσσαλονίκη, δεν θα συζητηθεί. Η δωδέκατη με αριθμό 45/5-10-2016 επίκαιρη ερώτηση δευτέρου κύκλου της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοκοικονόμου προς τον Υπουργό Υγείας, σχετικά με τις σοβαρότατες ελλείψεις προσωπικού και χρηματοδότησης στο Εθνικό Κέντρο Αποκατάστασης, δεν θα συζητηθεί. Η τρίτη με αριθμό 146/27-10-2016 επίκαιρη ερώτηση δευτέρου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδου προς τον Υπουργό Οικονομίας, Ανάπτυξης και Τουρισμού, σχετικά με τη λήψη μέτρων για την πάταξη του λαθρεμπορίου καυσίμων στα πρατήρια, δεν θα συζητηθεί λόγω κωλύματος της Υφυπουργού Οικονομίας, Ανάπτυξης και Τουρισμού κ. Θεοδώρας Τζάκρη. Θα βρίσκεται εκτός Αθηνών. Η όγδοη με αριθμό 100/14-10-2016 επίκαιρη ερώτηση δευτέρου κύκλου του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Εξωτερικών, σχετικά με την «ανθελληνική δράση Τούρκων πρακτόρων και εκπροσώπων τους στη Θράκη», δεν θα συζητηθεί λόγω κωλύματος του Υφυπουργού Εξωτερικών κ. Ιωάννη Αμανατίδη. Για τις αιτίες της αναβολής υπάρχει και σχετική επιστολή από τον Γραμματέα της Κυβέρνησης. Αιτία: ανειλημμένες υποχρεώσεις. Εισερχόμαστε τώρα στις επίκαιρες ερωτήσεις που θα συζητηθούν. Αρχίζουμε με την πέμπτη με αριθμό 150/31-10-2016 επίκαιρη ερώτηση πρώτου κύκλου της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς τους Υπουργούς Εσωτερικών και Διοικητικής Ανασυγκρότησης και Εθνικής Άμυνας, σχετικά με τις συνθήκες διαβίωσης στο κέντρο φιλοξενίας προσφύγων στο Σχιστό. Θα απαντήσει ο Αναπληρωτής Υπουργός κ. Ιωάννης Μουζάλας. Κυρία Μανωλάκου, έχετε τον λόγο.
Ευχαριστώ, κύριε Πρόεδρε. Κύριε Υπουργέ, στο κέντρο φιλοξενίας προσφύγων, στο στρατόπεδο, στο Σχιστό υπάρχουν σήμερα επτακόσιοι εξήντα πρόσφυγες, εκ των οποίων διακόσιοι εβδομήντα είναι παιδία. Είναι θύματα των ιμπεριαλιστικών πολέμων και επεμβάσεων, κυρίως Αφγανοί, αλλά και θύματα της συμφωνίας της Ευρωπαϊκής Ένωσης - Τουρκίας, που υπέγραψε η Κυβέρνηση ΣΥΡΙΖΑ - ΑΝΕΛ. Να θυμίσω ότι οι Αφγανοί δεν θεωρούνται πρόσφυγες και, δυστυχώς, είναι εγκλωβισμένοι στη χώρα μας. Όσον αφορά τις συνθήκες διαβίωσης, υπάρχουν αρκετά προβλήματα που απαιτούν άμεσα μέτρα. Ζουν ακόμα σε σκηνές. Έβγαλαν το καλοκαίρι σε ανυπόφορη ζέστη, παρά μια πρόσθετη τέντα που μπήκε. Αντιμετώπισαν και άλλους κινδύνους από έντομα και ερπετά. Όμως, χειμωνιάζει. Τα πράγματα δυσκολεύουν. Δεν προφυλάσσονται, με τις φθινοπωρινές βροχές πλημμύρισαν σκηνές, η θερμοκρασία πέφτει, η υγρασία και το κρύο είναι τσουχτερά και οι επιπτώσεις στην υγεία τους φαίνονται. Αρκετοί έχουν φύγει και πηγαίνουν στον Σκαραμαγκά και στον Ελαιώνα. Το λέω γιατί από τους χίλιους οκτακόσιους έχουν μείνει επτακόσιοι εξήντα. Βέβαια, υπάρχουν πολλές διαμαρτυρίες κατά τις επισκέψεις μας για την ποιότητα και την ποσότητα του φαγητού, αλλά και για τα προγράμματα εκπαίδευσης των παιδιών, τα οποία δεν είχαν ξεκινήσει μέχρι και την περασμένη εβδομάδα. Σπουδαιότερο, βέβαια, πρόβλημα που θέτουν και είναι το υπ' αριθμόν ένα είναι ο εγκλωβισμός τους στην Ελλάδα. Δεν θέλουν να μείνουν. Απαγορεύεται, όμως, η μετάβασή τους σε χώρες που έχουν τους συγγενείς τους ή και μέλη της οικογένειάς τους. Τι ζητάμε; Πρώτον, οι αποφάσεις που εγκλωβίζουν τους πρόσφυγες στην Ελλάδα και δεν τους επιτρέπουν να πάνε εκεί που θεωρούν ότι είναι πιο ασφαλείς να μην εφαρμοστούν, γιατί είναι άδικες αποφάσεις. Δεύτερον, να αναγνωριστεί η προσφυγική ιδιότητα σε όλες τις εθνικότητες από χώρες που δέχονται ιμπεριαλιστικές επεμβάσεις, όπως είναι οι Αφγανοί. Τρίτον, να εξασφαλιστούν ανθρώπινες και αξιοπρεπείς συνθήκες διαμονής σε όλους τους χώρους που στεγάζονται πρόσφυγες και μετανάστες και να δρομολογηθεί άμεσα η μεταφορά τους σε αξιοπρεπείς στεγασμένους χώρους, ειδικά για οικογένειες με παιδιά. Τέταρτον, να δοθούν άμεσα χειμωνιάτικα ρούχα και ειδικά κλινοσκεπάσματα, για να μπορούν να αντεπεξέλθουν σε χαμηλές θερμοκρασίες του χειμώνα. Επίσης, θα πρέπει να ενισχυθούν και με υποδομές, με πλυντήρια, με επαρκείς τουαλέτες, ντους.
Κυρία Μανωλάκου, έχετε τη δευτερολογία σας για να πείτε τα υπόλοιπα.
Ολοκληρώνω, κύριε Πρόεδρε, λέγοντας ότι πρέπει να αναλάβουν οι υπηρεσίες υγείας, το κράτος και όχι οι ΜΚΟ και να εξασφαλιστεί επαρκής σίτιση.
Ορίστε, κύριε Υπουργέ, έχετε τον λόγο.
Κυρία Μανωλάκου, είναι πολύ λογική η επίκαιρη ερώτηση που κάνετε. Είμαι στη θέση να σας πω ότι, πρώτον, τα περισσότερα από αυτά τα οποία θέτετε είναι σωστά και, δεύτερον, ότι βρισκόμαστε ήδη στη διαδικασία θεραπείας. Θα αναφερθώ, πρώτα, στα συγκεκριμένα: Όσον αφορά το να εξασφαλιστούν ανθρώπινες και αξιοπρεπείς συνθήκες διαμονής, ήδη ξεκινάει το πρόγραμμα, κατά το οποίο γίνονται εγκαταστάσεις αποχέτευσης και όλα αυτά τα πράγματα και το πλάνο είναι μέχρι τις 15 Δεκεμβρίου να έχουν αντικατασταθεί οι σκηνές με σπιτάκια και με ό,τι αυτό συνεπάγεται, για παράδειγμα, με κανονική θέρμανση. Παρ' όλα αυτά, να σας πω ότι ειδικά στο Σχιστό οι σκηνές είναι πολικού τύπου, επομένως διασφαλίζουν από το κρύο, αλλά έχετε δίκιο και εμείς προχωράμε και σας λέμε ότι μέχρι τις 15 Δεκεμβρίου θα έχουμε τοποθετήσει οικίσκους. Τα χειμωνιάτικα ρούχα, αυτό που λέμε «ξεχειμώνιασμα» έχει ήδη γίνει εδώ και είκοσι μέρες και έχει γίνει σε όλη την Ελλάδα. Υπάρχει και έτοιμο στοκ, ώστε, αν χρειαστεί, να δοθεί και δεύτερη δόση. Εκτός από αυτά θα δοθεί άμεσα και ένα ποσό cash για να αγοράσουν γαλότσες, γιατί εκεί πέρα είναι πάρα πολύ δύσκολο να κάνει κανείς την αγορά και να τους τις δώσει. Την ευθύνη των υπηρεσιών υγείας την έχει το κράτος. Το κράτος ελέγχει την πρωτοβάθμια φροντίδα εκεί πέρα. Σε πολλά στρατόπεδα ή μάλλον σε πολλά camps - συγχωρέστε μου την έκφραση, κάνω μια αυτόματη μετάφραση του camp σε στρατόπεδο και ηχεί άσχημα - σε πολλά camps προσφύγων η πρωτοβάθμια φροντίδα καλύπτεται από ΜΚΟ, υπό τον έλεγχο πάντα του κράτους, όπως έχω ξαναπεί. Δυστυχώς αυτά είναι λεφτά που δόθηκαν από την Ευρώπη στις ΜΚΟ, δεν δόθηκαν σε εμάς και εμείς προσπαθούμε να κάνουμε την απόσβεσή τους μέσα από παροχές στους πρόσφυγες. Τουαλέτες, ντους υπάρχουν και βελτιώνονται συνέχεια. Όσον αφορά τη σίτιση, είναι ένα γενικότερο πρόβλημα. Η σίτιση είναι επαρκής. Θερμιδικά και από άποψη βιταμινών καλύπτει τις υγειονομικές ανάγκες. Προφανώς υπάρχει θέμα στο κατά πόσο είναι αρεστό αυτό το φαγητό ή όχι, κάτι που είναι πολύ δύσκολο να το πετύχει κανείς, αλλά και εκεί προσπαθούμε. Στη δευτερολογία μου θα σας απαντήσω στα πρώτα δύο, που είναι γενικότερα ζητήματα. Νομίζω ότι έχω τελειώσει, κύριε Πρόεδρε.
Ευχαριστώ πολύ. Ορίστε, κυρία Μανωλάκου, έχετε τον λόγο.
Κύριε Υπουργέ, 15 Δεκεμβρίου είναι πολύ αργά. Τα κοντέινερ έπρεπε να υπάρχουν ήδη, από την αρχή. Ξέρατε ότι θα εγκλωβιστούν αυτοί οι άνθρωποι στη χώρα μας. Είχατε μάλιστα κάνει και ψυχολογική προετοιμασία και στους δήμους. Είχα παρευρεθεί. Από την αρχή ξέρατε ότι θα είναι Αφγανοί στην πλειοψηφία τους, για τους οποίους δεν αναγνωρίζεται η ιδιότητα του πρόσφυγα. Ταυτόχρονα, ισχύει αυτή η απαράδεκτη, άθλια, απάνθρωπη συμφωνία Ευρωπαϊκής Ένωσης - Τουρκίας, που στρέφεται κατά των δικαιωμάτων των προσφύγων και μεταναστών και παραβιάζει το Διεθνές Δίκαιο. Έπρεπε να υπάρχουν ήδη τα κοντέινερ. Είναι αργά γιατί ήδη έχουν αρχίσει οι χαμηλές θερμοκρασίες και υπάρχουν οικογένειες με παιδιά. Το 35% είναι παιδιά στο κέντρο φιλοξενίας στο Σχιστό. Επιπλέον θέλω να πω ότι υπάρχουν πενήντα ένα άτομα προσωπικό - παιδοψυχολόγοι, υποστηρικτικές υπηρεσίες κ.λπ. - χωρίς διερμηνέα. Και στο θέμα της υγείας που λέτε ότι το έχει αναλάβει το κράτος, πράγματι πηγαίνουν και έχουμε συναντήσει γιατρούς από το Νοσοκομείο της Αεροπορίας. Τους τελευταίους, όμως, μήνες είναι μόνο νοσοκόμοι, που σημαίνει ότι αυτοί οι άνθρωποι και με τα πρόσθετα προβλήματα έχουν ανάγκη στήριξης. Βεβαίως, σε ό,τι αφορά το φαγητό, εμείς δεν θέτουμε το θέμα στη βάση αν τους αρέσει ή δεν τους αρέσει. Συζητάμε μαζί τους και βάζουμε θέμα ότι δεν ανταποκρίνεται και σε ιδιαιτερότητες. Υπάρχουν άνθρωποι που έχουν ζάχαρο, που έχουν ασθένειες και αυτό δεν λαμβάνεται υπ' όψιν. Δεν μου απαντήσατε επίσης και για τις αποφάσεις για ασφαλή μετακίνησή τους, αλλά και για να αναγνωριστεί η προσφυγική ιδιότητα σε ανθρώπους που έχουν δεχτεί την ιμπεριαλιστική επίθεση και μέσα και από τις διεθνείς συμφωνίες έχουν ούτως ή άλλως την προσφυγική ιδιότητα. Τέλος, να σας πω ότι εμείς επισκεπτόμαστε συχνά τα κέντρα φιλοξενίας, για να καταλάβουν αυτοί οι άνθρωποι ότι δεν είναι μόνοι τους, είτε πρόσφυγες είτε μετανάστες, ότι έχουν ανθρώπους που τους στηρίζουν και πιέζουν την Κυβέρνηση για την επίλυση των προβλημάτων τους. Ήδη την περασμένη εβδομάδα και δημοτικοί σύμβουλοι πήγαν και τους επισκέφτηκαν, όπως και - σας το λέμε καθαρά - και το Κομμουνιστικό Κόμμα Ελλάδας θα σας πιέζει για τα δικαιώματα των προσφύγων και μεταναστών. Η Κυβέρνηση έχει βαριές ευθύνες. Εφαρμόζει την ίδια αντιμεταναστευτική πολιτική που εφάρμοζαν και οι προηγούμενοι. Είναι αυτή της Ευρωπαϊκής Ένωσης. Είναι άδικη. Είναι απάνθρωπη. Ταυτόχρονα, όμως, θα καλούμε και τον λαό και ειδικά το εργατικό κίνημα να εντείνει την πάλη του ενάντια στον ιμπεριαλιστικό πόλεμο, ενάντια στο σύστημα εκμετάλλευσης, που γεννά πόλεμο, φτώχεια, προσφυγιά, μετανάστευση.
Κύριε Μουζάλα, έχετε τον λόγο.
Τρέφω έναν βαθύ σεβασμό στην ιστορία του κόμματός σας, στο παρελθόν του, στο παρόν του, στον τρόπο με τον οποίο χειρίζεστε τα πράγματα. Επιτρέψτε μου, όμως, να σας πω ότι το να μπερδεύει κανείς συνέχεια τη βούληση και την επιθυμία με τη δυνατότητα και την πραγματικότητα, είναι κάτι που δεν οδηγεί πουθενά. Δεν κάνατε ούτε μία συγκεκριμένη πρόταση, για παράδειγμα, για το πώς να τους στείλουμε στην Ευρώπη. Το διεκδικούμε. Πώς; Λέτε: Να αναγνωριστούν όλοι οι πρόσφυγες. Υπάρχουν συνθήκες οι οποίες καθορίζουν ποιοι είναι πρόσφυγες και ποιοι δεν είναι. Οι Αφγανοί με βάση τις συνθήκες του Οργανισμού Ηνωμένων Εθνών είναι πρόσφυγες κατά το 47%. Αυτό ισχύει. Η ελληνική κυβέρνηση δεν μπορεί να το αλλάξει, το ΚΚΕ δεν μπορεί να το αλλάξει, η Δημοκρατική Συμπαράταξη δεν μπορεί να το αλλάξει, κανένα κόμμα δεν μπορεί να το αλλάξει. Αυτό ισχύει. Μία κυβέρνηση δουλεύει με αυτό. Επομένως, μερικές φορές, τα παχιά λόγια είναι λόγια που δεν βοηθάνε.
Υπάρχει και η Συνθήκη της Γενεύης, κύριε Υπουργέ.
Η Συνθήκη της Γενεύης καθορίζει επίσης τους πρόσφυγες. Διαβάστε. Τα κοντέινερ στις 15 Δεκεμβρίου μπορεί να είναι αργά με βάση μία πραγματικότητα. Είναι πολύ νωρίς με βάση την ίδια πραγματικότητα. Στεγάζουν εξήντα χιλιάδες ανθρώπους. Βλέπετε τι γίνεται στο Καλαί. Βλέπετε τι γίνεται αλλού, σε χώρες με τεράστιες δυνατότητες. Είμαστε ευχαριστημένοι; Όχι. Προσπαθούμε πάρα πολύ να τους στείλουμε στην Ευρώπη, όμως χρειάζονται δύο. Εμείς λέμε να γίνει το relocation, να φύγουν στην Ευρώπη. Χρειάζονται δύο για να γίνει αυτό. Το έχω ξαναπεί εδώ στη Βουλή απαντώντας σε άλλα κόμματα. Τι φαντάζεστε; Την Κυβέρνηση καβάλα σε άσπρα άλογα να πάει να κατακτήσει τις Βρυξέλλες, τη Γερμανία, την Κωνσταντινούπολη; Πώς γίνονται αυτά τα πράγματα; Τελειώνω με το εξής: Οι συνθήκες βελτιώνονται συνέχεια. Το Σχιστό θα είναι ένα απ' αυτά που θα βελτιωθούν οι συνθήκες πολύ γρηγορότερα από άλλα camp. Για τα πολιτικά προβλήματα δεν υπάρχει καν θέμα συζήτησης. Δεν νομίζω ότι διαφωνούμε στη βούληση. Διαφωνούμε στην εκτίμηση της πραγματικότητας. Σας ευχαριστώ.
Το ρεαλιστικό για εσάς είναι να εφαρμόζετε πολιτική ενάντια στα δικαιώματα των προσφύγων!
Προχωρούμε στην έκτη με αριθμό 142/25-10-2016 επίκαιρη ερώτηση πρώτου κύκλου του Βουλευτή Β΄ Αθηνών της Ένωσης Κεντρώων κ. Γεωργίου - Δημητρίου Καρρά προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την ανάγκη απάλειψης ή τροποποίησης εδαφίων της παραγράφου 5 του άρθρου 16 του νόμου «Κοινωνική και Αλληλέγγυα Οικονομία» εξαιτίας υπερμέτρου διευρύνσεως της ευθύνης απλών μελών Κοινωνικής Συνεταιριστικής επιχείρησης (ΚΟΙΝΣΕΠ) για υποχρεώσεις του διαχειριστή ή του προέδρου της Διοικούσας Επιτροπής προς το δημόσιο και τους φορείς Κοινωνικής Ασφάλισης. Θα απαντήσει η Αναπληρώτρια Υπουργός κ. Ουρανία Αντωνοπούλου. Κύριε Καρρά, έχετε τον λόγο.
Ευχαριστώ, κύριε Πρόεδρε. Ευχαριστώ, κυρία Υπουργέ, για την παρουσία σας. Προχθές ψηφίσαμε στη Βουλή το νομοσχέδιο για την κοινωνική επιχειρηματικότητα και την αλληλέγγυα οικονομία. Οι συνεταιρισμοί είναι κάτι που διαχρονικά στην Ελλάδα έχουν υποστηριχθεί, γιατί δημιουργούν προϋποθέσεις εργασίας, προϋποθέσεις εμπορευσιμότητας προϊόντων παραγωγών, μικρών αγροτών και πάντοτε είχαν την προστασία του κράτους, με την έννοια ότι ο συνεταίρος, το μέλος του συνεταιρισμού ποτέ δεν έφερε ευθύνη για υποχρεώσεις του συνεταιρισμού που προέκυπταν από τη διαχείριση ή την κακοδιαχείρισή του έναντι του δημοσίου, φορέων κοινωνικής ασφάλισης ή και προς τρίτους ακόμα. Τα γνωστά παραδείγματα είναι οι αγροτικοί συνεταιρισμοί, όπου η ευθύνη είναι περιορισμένη μέχρι τη συνεταιριστική μερίδα, οι δασικοί συνεταιρισμοί, που ψηφίστηκαν προχθές, αντιστοίχως μέχρι τη συνεταιριστική μερίδα, με μόνη εξαίρεση τους απεριορίστου ευθύνης αστικούς συνεταιρισμούς, οι οποίοι είναι πραγματικά εμπορικές ή βιομηχανικές εταιρείες. Έρχεται, λοιπόν, προς ενίσχυση της κοινωνικής επιχειρηματικότητας και στην αιτιολογική έκθεση αναφέρεται ότι θα βοηθηθούν ευάλωτες ομάδες για να μπορέσουν να αποκτήσουν μια μικρή δραστηριότητα. Μπαίνει μέσα μια διάταξη που λέει τούτο, ότι εάν τυχόν προκύψουν ευθύνες του συνεταιρισμού προς το δημόσιο ή προς φορείς κοινωνικής ασφάλισης από καθυστέρηση καταβολής ή από παραβάσεις ακόμα φορολογικές ή από ανακτήσεις επιδοτήσεων ή οποιεσδήποτε άλλες αιτίες, ο διαχειριστής - που καλείται κατά τις πάγιες διατάξεις ως υπεύθυνος για τη διαχείριση - ή ο πρόεδρος της Διοικούσας Επιτροπής μπορεί να μετακυλίσει τις υποχρεώσεις αυτές στα μέλη τα οποία καθίστανται εις ολόκληρο αλληλέγγυα με το σύνολο της ευθύνης του συνεταιρισμού. Αυτό δημιουργεί ένα ρήγμα και είναι ένα αντικίνητρο για την κοινωνική επιχειρηματικότητα διότι, εφόσον ο συνεταιρισμός γίνεται άνευ κεφαλαίων, δεν μπορούμε να καθιστούμε υπέγγυα την περιουσία ή και το σπίτι ακόμα των μελών του συνεταιρισμού για μια κακοδιαχείριση, μια δολιότητα του διαχειριστή. Θεωρείτε, λοιπόν, σκόπιμο ότι πρέπει να απαλειφθεί η διάταξη αυτή; Επικουρικώς, αν θεωρείτε ότι πρέπει να αυξηθεί με τον τρόπο αυτόν η ευθύνη του συνεταιρισμού, γιατί μπορεί να λειτουργήσει καλύτερα, γιατί να μην περιορίσουμε την ευθύνη των μελών μέχρι την αξία της συνεταιριστικής εισφοράς, ούτως ώστε να μην έχουν την περιουσία τους ολόκληρη υπέγγυα έναντι του δημοσίου και φορέων κοινωνικής ασφάλισης.
Κυρία Υπουργέ, έχετε τον λόγο.
Ευχαριστώ, κύριε Πρόεδρε. Θα ήθελα να πω το εξής. Έχει γίνει, όπως γνωρίζετε, εκτενέστατη συζήτηση και κατά τη διάρκεια των επιτροπών της Βουλή και της Ολομέλειας, αλλά, επίσης, και κατά τους προηγούμενους μήνες με φορείς της κοινωνικής οικονομίας με το πεδίο. Θέλω, όμως, να σας ευχαριστήσω με την ερώτηση, διότι μου δίνεται για άλλη μια φορά η ευκαιρία να δώσω κάποιες διευκρινίσεις για τη φιλοσοφία και τον τρόπο λειτουργίας των φορέων της κοινωνικής και αλληλέγγυας οικονομίας, όπως, δηλαδή, είναι οι κοινωνικές συνεταιριστικές επιχειρήσεις και οι συνεταιρισμοί εργαζομένων. Θα έλεγα ότι η κεντρική φιλοσοφία του νόμου μας και η κατεύθυνση που δίνει για τις κοινωνικές συνεταιριστικές επιχειρήσεις και τους συνεταιρισμούς εργαζομένων συνοψίζεται στη φράση: «Ίσα δικαιώματα, ίσες υποχρεώσεις για όλα τα μέλη». Γι' αυτό, ένα από τα στοιχεία που διαφοροποιούν τους φορείς κοινωνικής και αλληλέγγυας οικονομίας από τις κλασικές ιδιωτικές επιχειρήσεις, αλλά και τα συνεταιριστικά σχήματα που έχουν υπάρξει στο παρελθόν - κάποια υγιή, αλλά και κάποια με εμφανείς παθογένειες, τις οποίες όλοι γνωρίζουμε - είναι η συμμετοχικότητα και η δημοκρατία στην παραγωγική διαδικασία, δηλαδή σε όλες τις εκφάνσεις λειτουργίας της επιχείρησης. Μία από αυτές τις εκφάνσεις αφορά και την ενεργή συμμετοχή στη διοικούσα επιτροπή ή το διοικητικό συμβούλιο για τους συνεταιρισμούς εργαζομένων. Πέραν του ότι η συμμετοχή στα όργανα αυτά είναι άμισθη, σκοπός μας είναι, πρώτον, να υπάρχει εναλλαγή των μελών στα όργανα αυτά, ώστε πράγματι το διοικητικό βάρος λειτουργίας ενός φορέα όχι μόνο να το επωμίζονται ανά διαστήματα κάποιοι, αλλά όλοι οι συμμετέχοντες. Δεύτερον, αυτό που προσπαθούμε να πετύχουμε είναι αυτό που μας έχει κατατεθεί από το πεδίο, ότι όλα τα μέλη πρέπει να αποκτούν τις απαιτούμενες γνώσεις για τα διοικητικά ζητήματα. Επιπλέον, όπως θα έχετε καταλάβει, όταν μιλάμε για δημοκρατικά διοικούμενες παραγωγικές μονάδες, αυτό σημαίνει ότι το αποφασιστικό όργανο είναι αποκλειστικά και μόνο η γενική συνέλευση. Άρα ο ρόλος του διαχειριστή και της διοικούσας επιτροπής ή του διοικητικού συμβουλίου είναι αυστηρά εκτελεστικός. Δεν είναι αποφασιστικός. Είναι εκτελεστικός. Στον βαθμό, λοιπόν, που όλα τα μέλη αποφασίζουν για το μέλλον της επιχείρησης, θα ήταν άδικο το βάρος της αποτυχίας να το επωμιστεί το πρόσωπο που στη συγκεκριμένη χρονική περίοδο είναι πρόεδρος ή διαχειριστής, ιδίως όταν έχουμε στο μυαλό μας ότι αυτή την ιδιότητα θα πρέπει να την αποκτήσουν όλοι οι συμμετέχοντες και όλα τα μέλη σε κάποια φάση της συμμετοχής τους στο εγχείρημα. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Αναπληρώτριας Υπουργού]] Ένα λεπτό ακόμη, κύριε Πρόεδρε. Επομένως αυτή η αυξημένη υποχρέωση όχι μόνο ανταποκρίνεται στη δημοκρατική φιλοσοφία των φορέων ΚΑΛΟ - δεν σημαίνει ότι όλοι οι συνεταιρισμοί είναι φορείς ΚΑΛΟ, έχουν την επιλογή να μη συμμετέχουν στην κοινωνική και αλληλέγγυα οικονομία - αλλά ταυτόχρονα αφυπνίζει, δηλαδή κρατά σε εγρήγορση όλα τα μέλη για να ελέγχουν αν εφαρμόζονται οι αποφάσεις της γενικής συνέλευσης ή όχι. Μας προβλημάτισε βέβαια η περίπτωση κατά την οποία ο διαχειριστής ή ο πρόεδρος της διοικούσας επιτροπής ή κάποιος στο διοικητικό συμβούλιο αναπτύσσουν πιθανά δόλιες πρακτικές κακοδιαχείρισης. Σε αυτό, λοιπόν, λέμε το εξής. Τα μέλη αυτά - οι άλλοι, όχι φυσικά αυτοί που εμπλέκονται σε δόλιες πρακτικές - καλύπτονται επαρκώς από την υφιστάμενη νομοθεσία απέναντι σε δόλιες πρακτικές διαχειριστών και προέδρων διοικητικών συμβουλίων. Ρυθμίζονται επαρκώς από το εταιρικό δίκαιο, το εμπορικό δίκαιο και όπου χρειάζεται, και από το ποινικό δίκαιο.
Κυρία Υπουργέ, συντομεύστε, απαντώντας στο ερώτημα. Μη μας κάνετε ανάλυση του νόμου. Πήγατε στα πέντε λεπτά.
Συγγνώμη, επιτρέψτε μου, γιατί είναι δύσκολο να απαντηθεί σε δύο λεπτά. Δεν κάνω ανάλυση του νόμου. Απαντώ, κύριε Πρόεδρε, ακριβώς στο ερώτημα που μου τέθηκε. Βέβαια, θέλω να πω ότι αναφορικά με την έλλειψη αντίστοιχης πρόβλεψης στους αστικούς και αγροτικούς συνεταιρισμούς που σημειώνετε στην αρχή της ερώτησής σας, δύο θέματα προκύπτουν. Πρώτον, δεν είναι όλοι οι αστικοί και οι αγροτικοί συνεταιρισμοί, όπως προανέφερα, φορείς κοινωνικής οικονομίας και άρα δεν υποχρεώνονται να λειτουργούν βάσει αυτής της αρχής. Περισσότερο από αυτό θέλω να πω ότι, όταν θα γίνει η κωδικοποίηση της συνεταιριστικής νομοθεσίας, θα έχουμε τον χρόνο και μέσα στη Βουλή για να δούμε τι θα ισχύει οριζόντια για όλους τους συνεταιρισμούς και τι όχι. Πάντως, η δική μου η άποψη είναι ότι το να μην υπάρχει αυτή η πρόβλεψη που εμείς έχουμε βάλει στον νόμο ΚΑΛΟ περισσότερο εξυπηρετεί κακές πρακτικές παρά συντείνει στη δημοκρατική λειτουργία τους.
Συμπερασματικά, απ' ό,τι κατάλαβα, για να τοποθετηθεί ο κ. Καρράς, το αίτημα για απάλειψη ή τροποποίηση της παραγράφου 5 του άρθρου 16 δεν γίνεται δεκτή. Αυτή είναι η απάντηση. Κύριε Καρρά, έχετε τον λόγο.
Ευχαριστώ, κύριε Πρόεδρε. Κατ' αρχάς θα παρατηρήσω το εξής: ότι μπορεί να έγινε διαβούλευση, μπορεί να έγιναν συζητήσεις, αλλά είναι κάτι διαφορετικό από τον κοινοβουλευτικό έλεγχο. Ο κοινοβουλευτικός έλεγχος είναι δικαίωμα του Βουλευτή. Δεύτερον: Ξεχάσατε, κυρία Υπουργέ, ότι με τον νόμο που φέρατε οι ΚΟΙΝΣΕΠ έχουν νομική προσωπικότητα και εμπορική ιδιότητα. Δεν είναι ιδιώτες, δεν είναι αστικοί συνεταιρισμοί. Έχουν εμπορική ιδιότητα, κάνουν πράξεις συναλλαγών επί σκοπώ κέρδους και εφαρμόζεται και το εταιρικό δίκαιο που εσείς αναφέρατε. Αυτό τι σημαίνει; Σημαίνει ότι άλλο είναι η γενική συνέλευση που αποφασίζει επί των κρισίμων, σοβαροτέρων θεμάτων και άλλο η τρέχουσα διαχείριση. Η δε γενική συνέλευση δεν είναι αρμόδια να αποφασίσει αν ο διαχειριστής ή ο πρόεδρος της Διοικούσας Επιτροπής εκπληρώσει τις προς το κράτος υποχρεώσεις από την εφορία, από τους φορείς κοινωνικής ασφάλισης ή ακόμα και ενθυλακώσει, αν θέλετε, τα χρήματα στην τσέπη του. Αυτόν τον κίνδυνο δημιουργείτε για τα απλά μέλη των συνεταιρισμών που δεν μπορούν να παρακολουθούν καθημερινά την τρέχουσα διαχείριση, που δεν μπορούν να έχουν καθημερινή εικόνα των οικονομικών μεγεθών του συνεταιρισμού. Επομένως η επιμονή για τη διατήρηση της ευθύνης εμένα με οδηγεί σε άλλες σκέψεις, κυρία Υπουργέ. Θέλετε να σας πω ποιες είναι οι σκέψεις στις οποίες οδηγούμαι; Είναι στους φορολογικούς νόμους, διότι στο κείμενο του νόμου σας επικαλείσθε τις διατάξεις τόσο του ν.4321/2015, ενός νόμου που ήρθε σε εκπλήρωση μνημονιακών υποχρεώσεων να γενικευθεί η ευθύνη των εταιρειών. Όμως, προσέξτε: Στις εταιρείες, όπως είναι οι συνεταιρισμοί, η ευθύνη είναι μόνο των διοικούντων, δεν είναι των μελών. Είναι των διοικούντων κατά τη λύση ή συγχώνευση και εκείνων κατά τον χρόνο των διοικούντων που δημιουργήθηκαν οι ευθύνες και η μη πληρωμή προς το δημόσιο. Εκείνο, λοιπόν, το οποίο γίνεται τώρα είναι μια διεύρυνση η οποία, κατά τη δική μου αντίληψη, είναι πρωτοφανής και μετατρέψατε τους συνεταιρισμούς κοινωνικής επιχειρηματικότητας σε ομόρρυθμες εταιρείες. Είναι αυτός ο σκοπός, να μαζευτούν πέντε άνθρωποι; Έχω εδώ δημοσίευμα πώς λειτουργεί μία ΚΟΙΝΣΕΠ - και είναι υπαρκτή αυτή - χωρίς κεφάλαια, χωρίς τίποτα. Έχουμε διατάξεις οι οποίες μπορεί να σημαίνουν εκ δόλου ευθύνες των διαχειριστών ή των προέδρων. Θα θυμίσω κάτι. Θα διεκδικήσουν με τον αναπτυξιακό νόμο επιδοτήσεις. Αν δεν τις διαχειριστούν σωστά και αν είναι με συγχρηματοδότηση, δεν θα ζητηθεί η ανάκτησή τους από ποιους; Από τον διαχειριστή. Ο διαχειριστής σάς το λέω εκ προοιμίου ότι θα είναι πάντοτε αφερέγγυος. Δεν θα έχει καμμία περιουσία, διότι εκ του πονηρού θα λειτουργεί, ούτως ώστε αν έχει σκοπό και τον πλουτισμό, θα λέει: «Είναι υπεύθυνοι οι άλλοι. Εγώ τι έχω να χάσω; Θα κερδίσω μόνο». Νομίζω, λοιπόν, ότι, αν επιθυμείτε η διατήρηση της κοινωνικής επιχειρηματικότητος να αναπτυχθεί… [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω αμέσως, κύριε Πρόεδρε. Θέλω να σας θυμίσω ότι και με τον προηγούμενο ν.4019 δεν πέτυχε. Είναι κάτω του 1% η συμμετοχή των ΚΟΙΝΣΕΠ στο εθνικό εισόδημα, στο ΑΕΠ. Αν θέλετε, λοιπόν, την επιτυχία, απαλείψτε τη διάταξη. Προτείνω να δεχθείτε ότι θα έχουν ευθύνη μέχρι την αξία της συνεταιριστικής μερίδος, άντε μέχρι επί δύο της συνεταιριστικής μερίδος, ούτως ώστε να αποκτήσουν εγγυήσεις, γιατί στη δική μου αντίληψη ο νόμος αυτός στο σημείο αυτό, το οποίο έρχεται και διευρύνει την ευθύνη, θέλει να εξυπηρετήσει όχι ταμιευτικούς σκοπούς του κράτους ή υποχρεώσεις προς τους φορείς κοινωνικής ασφάλισης, αλλά να δώσει εξετάσεις ότι δίνονται μνημονιακά οι λύσεις. Ευχαριστώ, κύριε Πρόεδρε.
Ορίστε, κύριε Υπουργέ, έχετε τον λόγο.
Πολύ βαριά η κατηγορία σας.
Το βλέπω από τη νομοθεσία, κυρία Υπουργέ. Πώς θα γίνει;
Συγγνώμη, αλλά θα μου επιτρέψετε να συνεχίσω. Πολύ βαριά η κατηγορία σας. Εδώ είμαστε…
Δεν έχω πρόθεση κατηγορίας.
Κύριε Πρόεδρε…
Κύριε Καρρά, αφήστε την Υπουργό να συνεχίσει.
Ευχαριστώ, κύριε Πρόεδρε. Να αναφερθώ πρώτα από όλα στο ότι εγώ σας ευχαρίστησα για την ερώτησή σας. Δεν είπα ότι δεν πρέπει να ασκείται κοινοβουλευτικός έλεγχος. Είπα ότι, παρ' ότι αφιερώθηκε χρόνος, σας ευχαριστώ. Άρα ξεκινήσατε τη δευτερολογία σας λέγοντας κάτι το οποίο δεν ισχύει ή που τουλάχιστον εγώ δεν είπα. Δεν πρέπει να ξεκινάμε έτσι. Λέω, λοιπόν, τώρα ότι το αν αυτό οριοθετεί και βάζει πολύ αυστηρές προδιαγραφές, ακριβώς για να υπάρχει η κινητοποίηση, που χρειάζεται να υπάρχει, ανάμεσα στα μέλη και στους εργαζομένους, έτσι ώστε να μην έχουμε τα φαινόμενα του παρελθόντος, και δεν μπορεί η ΚΟΙΝ.Σ.ΕΠ ένταξης, για παράδειγμα, ειδικών ομάδων να καταλήγει να γίνεται γραφείο ενοικίασης. Όσον αφορά τη διαχείριση, πρέπει να υπάρχει έλεγχος. Αυτόν τον έλεγχο, λοιπόν, εμείς τον υποστηρίζουμε ακριβώς μέσα από αυτή τη διάταξη. Πέρα από το ότι βοηθάει το θεσμικό πλαίσιο της ΚΑΛΟ στη βιώσιμη ανάπτυξη και τη δημιουργία νέων θέσεων, εισάγει μια διαφορετική αντίληψη. Αν έχουμε κάνει λάθος σε αυτό ή όχι, θα αποδειχθεί. Επειδή ο νόμος ψηφίστηκε μόνο πριν από δύο εβδομάδες, θα μας δώσετε τον χρόνο να δούμε αν υπάρχουν τέτοιου είδους προβλήματα και πώς προκύπτουν. Και είμαστε σίγουροι ότι οι πρώτοι που θα έρθουν σε εμάς, για να μας πουν ότι υπάρχουν προβλήματα, είναι οι ίδιες οι εταιρείες, είναι οι ίδιοι οι συνεταιρισμοί, που προς το παρόν δεν έχουν έρθει. Ευχαριστώ.
Πάμε τώρα στις ερωτήσεις, στις οποίες θα απαντήσει ο Αναπληρωτής Υπουργός κ. Ιωάννης Τσιρώνης. Θα συζητηθεί η τρίτη με αριθμό 145/26-10-2016 επίκαιρη ερώτηση πρώτου κύκλου του Βουλευτή Κέρκυρας του Λαϊκού Συνδέσμου - Χρυσή Αυγή κ. Ιωάννη Αϊβατίδη προς τον Υπουργό Περιβάλλοντος και Ενέργειας, σχετικά με την ανάγκη για άμεση επίλυση του προβλήματος της διαχείρισης των απορριμμάτων στην Κέρκυρα. Κύριε συνάδελφε, έχετε τον λόγο.
Αξιότιμε, κύριε Υπουργέ, το ζήτημα του ΧΥΤΑ Τεμπλονίου συνιστά μια βραδυφλεγή υγειονομική βόμβα. Προς επίρρωση του ισχυρισμού μου αυτού, θα καταθέσω μια πρόσφατη μελέτη από το «International Journal of Epidemiology». Η μελέτη αυτή έγινε σε πάνω από διακόσιες πενήντα χιλιάδες άτομα στην Ιταλία, στην περιοχή του Λάτσιο, όπου τεκμαίρεται επιστημονικώς ότι συνδέεται η λειτουργία ΧΥΤΑ με καρκίνο του πνεύμονος και χρόνιες αποφρακτικές πνευμονοπάθειες για κατοίκους σε ακτίνα πέντε χιλιομέτρων από ΧΥΤΑ, που μάλιστα λειτουργούν και αρκετά καλά στην Ιταλία. Στην Κέρκυρα ο υδροφόρος ορίζοντας κινδυνεύει. Να θυμίσω ότι η υδροδότηση της Κέρκυρας είναι αυτοτελής. Η Ευρωπαϊκή Ένωση έχει προβεί και έχει κάνει προσφυγή κατά της Ελλάδος και μάλιστα ρητώς αναφέρεται ότι οι ελληνικές αρχές στην προσφυγή αυτή εξακολουθούν να ανέχονται - εσείς δηλαδή - τη λειτουργία του ΧΥΤΑ Τεμπλονίου, ο οποίος λειτουργεί παράνομα. Στην Κέρκυρα, βεβαίως, υπάρχει και το θέμα της Λευκίμμης. Θα πρέπει να πάρετε ρητή θέση. Η άποψή μας είναι ότι θα πρέπει να κλείσει ο ΧΥΤΑ Τεμπλονίου. Κινδυνεύει η δημόσια υγεία. Όμως, επίσης, δεν θα πρέπει σε καμμία περίπτωση να λειτουργήσει ο ΧΥΤΑ Λευκίμμης. Συνεπώς, με βάση την εθνική στρατηγική που θα πρέπει εσείς να ακολουθήσετε και που επιλέγετε εσείς, θα πρέπει να βρείτε άμεσα λύση, διότι πραγματικά η Κέρκυρα κινδυνεύει ανά πάσα στιγμή να μετατραπεί σε ένα απέραντο σκουπιδότοπο, λόγω αποκλεισμού του ΧΥΤΑ, όπως συνέβη το προηγούμενο καλοκαίρι. Ευχαριστώ.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Η ερώτηση είναι χαρακτηριστική του πώς αντιμετώπιζε η κοινωνία μας τόσα χρόνια το θέμα των απορριμμάτων. Συνεχίζει στην ερώτηση να υπονοείται ότι τα απορρίμματα είναι κάτι πάρα πολύ κακό, κάτι πάρα πολύ επικίνδυνο, κάτι που δεν ξέρω ποια κακιά οντότητα μας το φόρτωσε και πρέπει να έρθει η πολιτεία εν είδει Ζορό να το λύσει. Εμείς, όμως, δεν είμαστε με τους Ζορό, δεν είμαστε με τους σωτήρες, δεν είμαστε με αυτούς που λαϊκίζουν. Θυμίζω τα εξής: Τα σκουπίδια δεν είναι τοξική βόμβα. Τα σκουπίδια είναι τα φαγητά που τρώμε, είναι οι συσκευασίες που εμείς αγοράζουμε από το σουπερμάρκετ - φανταχτερές και υγιεινότατες - είναι τα μέταλλα που χρησιμοποιούμε και τα έχουμε πληρώσει, είναι το γυαλί μέσα στο οποίο βάζουμε την μπίρα μας. Δεν είναι σκουπίδια, δεν είναι επικίνδυνα πράγματα. Εκείνο που είναι επικίνδυνο είναι η κοντόφθαλμη διαχείρισή τους. Σε αυτό που συμβαίνει, λοιπόν, στο Τεμπλόνι και σε αυτές τις λογικές τού να μη λειτουργεί το Τεμπλόνι, αλλά να μη λειτουργεί και η Λευκίμμη και να έρθει το κράτος να πάρει τα σκουπίδια από εμάς να τα πάει παραδίπλα σε κάποιους άλλους, η απάντηση είναι πάρα πολύ απλή. Μάλιστα, τη δώσαμε πριν από μερικές εβδομάδες στον Πύργο της Ηλείας, που είχαν θάρρος οι κάτοικοι, που είχε θάρρος η τοπική αυτοδιοίκηση - γιατί όλα ξεκινούν από την τοπική αυτοδιοίκηση και καλά κάνουν και ξεκινούν από την τοπική αυτοδιοίκηση - να δει το πρόβλημα κατάματα, να κάνει ανακύκλωση 30% σήμερα που μιλάμε και να κάνει ολοκληρωμένη διαχείριση. Τι είναι η ολοκληρωμένη διαχείριση; Δεν είναι κάτι το μαγικό. Φυσικά μπορεί να μη γίνει καν αυτή, εάν έχουμε τη βούληση να ξεχωρίζουμε τις ροές των απορριμμάτων μας, να ξεχωρίσουμε, δηλαδή, τα αποφάγια μας, που είναι πολύτιμο λίπασμα. Ό,τι αγοράζετε σήμερα στις γλάστρες σας, το κομπόστ που πάτε και αγοράζετε από τα ανθοπωλεία, είναι τα σκουπίδια των Αυστριακών και των Γερμανών, που μας τα εξάγουν εμάς ως κομπόστ. Αυτό είναι το ένα πράγμα. Το άλλο είναι το γυαλί, το χαρτί ή το μέταλλο. Αυτά όλα, λοιπόν, πρέπει και μπορούν να διαχειριστούν σωστά. Και είναι εύκολο άμεσα να διαχειριστούν σωστά. Και αυτό θα κάνουμε στο Τεμπλόνι. Τι δηλαδή; Διαχωρίζουμε ακόμα και τα σύμμεικτα απορρίμματα και παίρνουμε ό,τι πολύτιμο υπάρχει μέσα, και το υπόλοιπο, το οργανικό, τα αποφάγια, δηλαδή, για να καταλαβαίνουν και οι πολίτες, το κάνουμε χώμα και με αυτό το χώμα σκεπάζουμε το υπόλειμμα. Η Λευκίμμη, μάλιστα, μπορεί θαυμάσια να λειτουργήσει για το υπόλειμμα, γιατί το υπόλειμμα δεν είναι στραγγίδια. Το υπόλειμμα δεν έχει ανάγκη ακόμα και εάν είναι ψηλά ο υδροφορέας. Το υπόλειμμα - για να το καταλαβαίνουν οι πολίτες - τι είναι; Είναι παλιά παπούτσια, είναι υφάσματα, είναι πλαστικά κομμάτια τα οποία δεν μπορούν να ανακυκλωθούν. Αυτό είναι το περίφημο υπόλειμμα. Δεν έχει τίποτα το τοξικό. Το τοξικό προκύπτει από μία ανόητη διαχείριση. Και αυτή η ανόητη διαχείριση επί των ημερών μας θα σταματήσει.
Τον λόγο έχει ο συνάδελφος κ. Αϊβατίδης.
Κύριε Υπουργέ, επειδή αναγνωρίζω τις οικολογικές σας ευαισθησίες - αυτό δεν το αμφισβητώ - δεν σας αποκάλεσα Ζορό, ούτε σας είπα ότι αναζητούμε κάποιον Ζορό. Όμως, επειδή πιστεύω ότι είστε μάχιμος Υπουργός και όχι καθ' έδρα Υπουργός, γιατί έχετε επισκεφθεί ΧΥΤΑ, σας καλώ να επισκεφθείτε τον ΧΥΤΑ στο Τεμπλόνι και στη Λευκίμμη, εσείς προσωπικά. Επαναλαμβάνω, θεωρώ ότι είστε μάχιμος. Εμείς θα είμαστε εκεί για έναν γόνιμο διάλογο. Όμως, δεν καταλάβατε κάτι, ότι σε πολλά πράγματα συμφωνούμε, διότι εμείς είμαστε υπέρ της διαλογής στην πηγή, κύριε Υπουργέ. Παρανοήσατε τις προθέσεις μου. Δεν είναι θέμα κομματικό, αλλά θέμα δημόσιας υγείας. Θα ενθυμίσω ότι στις 29 Ιουνίου του τρέχοντος έτους στην Ειδική Μόνιμη Επιτροπή Προστασίας Περιβάλλοντος ο Γενικός Γραμματέας Συντονισμού - Διαχείρισης Αποβλήτων κ. Ευάγγελος Καπετάνιος αναφέρθηκε στο ότι θα πρέπει να αναφερθεί το υπόλειμμα στη Λευκίμμη. Όμως, και η Λευκίμμη έχει ανάλογα περιβαλλοντολογικά προβλήματα. Ως εκ τούτου και αυτή η λύση θα πρέπει να απορριφθεί. Για ποιο λόγο δεν σκέφτεται το κράτος - εσείς - εναλλακτικές λύσεις ολοκληρωμένης διαχείρισης που μπορεί κάλλιστα να προσομοιάζουν με τη «LondonWaste» - οπωσδήποτε εθνικοποιημένη επιχείρηση, δεν μιλάμε για ιδιωτική επιχείρηση - στην οποία γίνεται και επαναχρησιμοποίηση απορριμμάτων, γίνεται κομποστοποίηση και ανάκτηση ενέργειας. Μάλιστα, όσον αφορά τη «LondonWaste», αυτό το οποίο εκπέμπεται στην ατμόσφαιρα δεν είναι καπνός, αλλά ατμός μετά από αλλεπάλληλα φιλτραρίσματα και επεξεργασίες και ηλεκτροδοτούνται εβδομήντα δύο χιλιάδες οικίες. Άρα θα πρέπει και αυτό σαν σκέψη να υπάρχει, να την αναλύσετε. Και στο πλαίσιο της εθνικής στρατηγικής για τα απορρίμματα θα πρέπει να ενεργήσετε άμεσα. Όμως το πρώτο βήμα - και είναι και αυτό που ενδιαφέρει τους Κερκυραίους πολίτες - είναι να έρθετε στην Κέρκυρα και να συζητήσετε. Δυστυχώς έχω προσωπική εμπειρία ατόμου, φίλου μου, νεότατου ανθρώπου, που δεν τον αναγνώρισα καν μετά από ενάμιση χρόνο, ο οποίος εμφάνισε κακοήθη νεοπλασματική νόσο, εξαιτίας του ότι - και το καταθέτω αυτό υπευθύνως - βρίσκεται σε πολύ μικρή ακτίνα από το Τεμπλόνι. Ευχαριστώ.
Ορίστε, κύριε Υπουργέ, έχετε τον λόγο.
Ευχαριστώ. Νομίζω ότι πλέον - επειδή ορθά αναφερθήκατε στην ευρωπαϊκή εμπειρία - δεν υπάρχει στην ευρωπαϊκή εμπειρία και στην ευρωπαϊκή στρατηγική η έννοια επικίνδυνο απόρριμμα, εκτός από τα βιομηχανικά επικίνδυνα απορρίμματα, τα οποία όντως μπορεί να είναι τοξικά, όπως είναι το χρώμιο, το νικέλιο και άλλα μέταλλα ή οι σκωρίες στη χαλυβουργία, τα οποία και διαχειριζόμαστε χωριστά. Για τα αστικά απορρίμματα η έννοια επικίνδυνο δεν υπάρχει. Ο κίνδυνος προκύπτει από την κακή και ανόητη διαχείριση. Να ξεκαθαρίσουμε, λοιπόν, τι σχεδιάζουμε και τι ήδη κάνουμε στο Τεμπλόνι. Το πρώτο που κάνουμε στο Τεμπλόνι αυτή τη στιγμή, είναι κάτι που έλειπε. Να εκμεταλλευτούμε το βιοαέριο που παράγεται από τη συσσώρευση των απορριμμάτων και από αυτό να παράγουμε ενέργεια. Αυτό θα γίνει και γίνεται. Βέβαια αυτό είναι πάλι μια προσωρινή λύση.
Έχω καταθέσει φωτογραφίες, όπου φαίνονται ελεύθεροι σωλήνες.
Μην κάνετε διάλογο.
Υπάρχει φωτογραφικό υλικό. Είναι από επιτόπια αυτοψία. Δεν είναι...
Αυτός δεν είναι διάλογος. Είναι διακοπή, κύριε Πρόεδρε.
Συγχωρήστε με, κύριε Πρόεδρε...
Κύριε Αϊβατίδη, όταν θα έρθουν να τα υπογράψω, θα φωτοτυπηθούν και όποιος τα θέλει, θα τα πάρει.
Ξαναλέμε, λοιπόν, ότι είναι αναγκαία η ορθή διαχείριση των οργανικών απορριμμάτων - τα αποφάγια μας δηλαδή - , τα οποία είναι και αυτά που δημιουργούν το πρόβλημα. Τι είναι εκείνο που χαλάει στα απορρίμματα; Είναι τα οργανικά, τα οποία είτε ξινίζουν και δημιουργούν στραγγίδια - όξινα υγρά δηλαδή - είτε είναι τα επικίνδυνα αέρια που παράγονται όταν τα βάζεις όλα μαζί. Αυτά τα αέρια, λοιπόν, μπορούν να καούν και να παράγουν ηλεκτρική ενέργεια. Αλλά αυτό δεν χρειάζεται να γίνει όταν το θάβεις. Αυτό είναι μια προσωρινή διαχείριση. Θαυμάσια θα μπορούσε να λειτουργεί μονάδα αξιοποίησης ηλεκτρικής ενέργειας, αναερόβιας, δηλαδή, αξιοποίησης, των οργανικών, ή αερόβια - πολύ πιο απλή τεχνολογικά - η οποία παράγει λίπασμα, παράγει κομπόστ. Αρκεί να μην τα ανακατεύουμε. Είναι το μόνο που χρειάζεται να κάνουν οι πολίτες. Να μην τα ανακατεύουν. Πρέπει να είναι χωριστοί κάδοι, αυτό που επιτάσσει, δηλαδή, η ευρωπαϊκή οδηγία και αυτό κάνουμε. Όσον αφορά το υπόλειμμα, θα ήθελα να σας πω το εξής: Τι είναι το υπόλειμμα, όπως είπα; Παλιά υφάσματα, παλιά ξύλα, σπασμένα πράγματα, τα οποία δεν μπορούν...
Στο Τεμπλόνι να έρθετε.
Όμως δεν γίνεται έτσι, κύριε Πρόεδρε.
Κύριε Αϊβατίδη, με συγχωρείτε, καταθέσατε αυτά που θέλατε στα Πρακτικά. Θα τα πάρει ο Υπουργός.
Πώς θα γίνει;
Για να έχει άμεση αντίληψη.
Ωραία, θα τα πάρει. Δεν έχεις άμεση αντίληψη από τη φωτογραφία. Άμεση έχεις όταν πας εκεί, επιτόπου. Θα έχετε άλλο ένα λεπτό, κύριε Υπουργέ.
Έχω άμεση αντίληψη του τι σημαίνει χωματερή. Έχω άμεση αντίληψη του τι σημαίνει ΧΥΤΑ. Έχω επισκεφθεί στη ζωή μου, ως ακτιβιστής, εκατοντάδες ΧΥΤΑ σε όλη την Ελλάδα. Έχω πάει στην Ευρώπη. Μη μου λέτε, λοιπόν, εμένα τι περιέχει ένας ΧΥΤΑ. Το Τεμπλόνι έχει τα ίδια αστικά απορρίμματα. Θα έρθω και στο Τεμπλόνι αν αυτό το πρόβλημα...
Υπάρχουν οροσειρές απορριμμάτων.
Ε, δεν γίνεται έτσι. Μπορώ να μιλήσω ένα λεπτό, χωρίς να με διακόπτετε; Δεν είναι δυνατόν αυτό.
Κύριε Αϊβατίδη, συγγνώμη, σας διέκοψε κανείς όταν μιλάγατε; Για όνομα του Θεού, είστε επιστήμονας! Συνεχίστε, κύριε Υπουργέ.
Ευχαριστώ, κύριε Πρόεδρε. Μπορώ να μη διακοπώ για ενάμισι λεπτό;
Ολοκληρώστε.
Ευχαριστώ. Ξαναλέω, λοιπόν, πολύ απλά. Αν το αντικείμενο της ερώτησης είναι να πάει ένας Υπουργός στο Τεμπλόνι, με μεγάλη μου χαρά θα έρθω στο Τεμπλόνι. Θα το περπατήσω το Τεμπλόνι και θα πάω μέσα στα απορρίμματα, όπως έχω πάει στη Μαυροράχη, όπως έχω πάει στην Τριανταφυλλιά και όπως έχω πάει σε δεκάδες άλλους ΧΥΤΑ στη Φυλή και οπουδήποτε αλλού. Η ιστορία που θέλουν να μάθουν οι πολίτες, είναι τι μπορούμε να κάνουμε. Ξαναλέω, λοιπόν, το εξής: Υπάρχουν τα σκουπίδια, υπάρχει το οργανικό. Το οργανικό μπορεί θαυμάσια να γίνει είτε κομπόστ είτε ενέργεια. Τα υπόλοιπα - γυαλί, χαρτί, μέταλλο, αλουμίνιο - μπορούν να απομακρυνθούν και να διαχωριστούν και να μη χρειάζεται να θάβονται και να πωληθούν και να αξιοποιηθούν. Όσον αφορά το υπόλειμμα - ξαναμιλάω για το υπόλειμμα και έχει σημασία - το οποίο είναι απολύτως αδρανές - σας λέω από τι αποτελείται, αποτελείται από υφάσματα, από πλαστικά που δεν ανακυκλώνονται, από παλιά ξύλα, από πράγματα τα οποία δεν μπορούν πλέον να αξιοποιηθούν - εδώ πέρα υπάρχουν δύο επιλογές σε όλον τον κόσμο. Δεν ανακαλύπτουμε την Αμερική. Είτε τα αξιοποιούμε ενεργειακά - υπάρχουν τεχνολογίες που αυτά μπορούν να παράγουν ενέργεια - είτε αν δεν μπορούν να αξιοποιηθούν λόγω μικρής ποσότητας, γιατί αυτά τα εργοστάσια που τα αξιοποιούν είναι μεγάλα εργοστάσια και πιθανά να μη φτάνει η ποσότητα σε ένα νησί, θάβονται. Είναι η τελευταία και η χειρότερη λύση το θάψιμο. Το θάψιμο, όμως, των υπολειμμάτων δεν παράγει αυτά τα οποία λέμε σήμερα εδώ πέρα και τρομοκρατούμε. Δεν παράγει, δηλαδή, ούτε στραγγίδια ούτε αέρια. Είναι αδρανή υλικά, τα οποία πουθενά δεν μπορούν να προκαλέσουν τίποτα. Άρα μπορούν να διατεθούν και να εναποτεθούν είτε στη Λευκίμμη - εφόσον μιλάμε για το υπόλειμμα πάντα - είτε οπουδήποτε αλλού, διότι δεν υπάρχουν προβλήματα εκεί πέρα με υγρά. Είναι στερεά υπολείμματα από αυτά που όλοι γνωρίζουμε, αυτά τα οποία ξέρουμε ότι είναι απολύτως αδρανή. Ευχαριστώ.
Ευχαριστούμε, κύριε Υπουργέ. Θα συζητηθεί η έβδομη με αριθμό 102/17-10-2016 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Περιβάλλοντος και Ενέργειας, σχετικά με τη λήψη μέτρων για την προστασία της υγείας των κατοίκων και του περιβάλλοντος, κατόπιν δύο περιβαλλοντικών επεισοδίων στη δυτική Θεσσαλονίκη. Κύριε Τριανταφυλλίδη, έχετε τον λόγο.
Σας ευχαριστώ πολύ, κύριε Πρόεδρε. Κύριε Υπουργέ, γνωρίζετε…
Κύριε Κεγκέρογλου, παρακαλώ. Κύριε Κεγκέρογλου!
Τον λόγο μου δίνετε;
Όχι δεν σας δίνω τον λόγο. Να σταματήσετε να συζητάτε, γιατί σταμάτησε ο ομιλητής. Ορίστε, κύριε Τριανταφυλλίδη, έχετε ένα λεπτό παραπάνω.
Κύριε Υπουργέ, γνωρίζετε - ήδη πριν από δύο ημέρες έγινε και σχετική σύσκεψη στο Υπουργείο σας, υπό την προεδρία σας, με τη συμμετοχή εκπροσώπων τόσο της Περιφέρεια Κεντρικής Μακεδονίας όσο και του Δήμου Ευόσμου - Κορδελιού, με τη συμμετοχή και των επικεφαλής των παρατάξεων - το έντονο πρόβλημα με τη δυσοσμία στη συγκεκριμένη περιοχή, την περιοχή, δηλαδή, του Κορδελιού και βέβαια το συμβάν το πρωινό της 4ης Οκτωβρίου στην άλλη πλευρά της δυτικής Θεσσαλονίκης, στην περιοχή της Ευκαρπίας, όπου ακούστηκε ένας έντονος θόρυβος και εμφανίστηκε ένα νέφος από σκόνη πάνω από την περιοχή αυτή προερχόμενο από τον χώρο του εργοστασίου «ΤΙΤΑΝ». Τα δύο αυτά περιβαλλοντικά επεισόδια καθιστούν σαφές, κύριε Υπουργέ, ότι οι πολίτες της δυτικής Θεσσαλονίκης, οι εργατογειτονιές και τώρα «ανεργογειτονιές» του Κορδελιού και του Ευόσμου, των Αμπελοκήπων και της Μενεμένης, της Σταυρούπολης, της Πολίχνης, των Μετεώρων, της Ευκαρπίας, της Νεάπολης και των Συκεών δεν είναι παιδιά ενός κατώτερου θεού. Είναι σαφές ότι πρέπει να κλείσουμε πληγές και ανεπάρκειες δεκαετιών, ανεπάρκεια σε ανθρώπινο δυναμικό, τεχνολογικό εξοπλισμό, εξοπλισμό μετρήσεων. Δεν έχουμε, όμως, χρόνο. Πρέπει να κόψουμε δρόμο. Εδώ και μήνες υπάρχει η συγκεκριμένη έντονη, αφόρητη δυσοσμία. Είναι αδύνατη η παραμονή ακόμα και μέσα στο σπίτι τους. Είναι αλλεπάλληλες οι καταγγελίες στην αστυνομική αρχή και στις αρμόδιες αρχές. Τσούζουν τα μάτια των ανθρώπων και δεν μπορούν να παραμείνουν ούτε μέσα στον χώρο του σπιτιού τους. Υπάρχουν καταγγελίες, που έχουν κινητοποιήσει τη δικαιοσύνη και υπάρχει παρέμβαση της Εισαγγελίας Θεσσαλονίκης στο συγκεκριμένο θέμα. Είναι σαφές ότι η πολιτεία κάτι πρέπει να πράξει. Όχι, βέβαια, η πολιτεία γενικά και αόριστα. Είναι σαφές ότι από το 1999, η συγκεκριμένη αρμοδιότητα ελέγχου της μέτρησης περιβαλλοντικής ρύπανσης, ατμοσφαιρικής ρύπανσης, είναι ευθύνη της περιφερειακής διοίκησης και στη συνέχεια της αυτοδιοίκησης. Όμως πρέπει να συνδράμουμε, κύριε Υπουργέ, και ένας μόνιμος, αποδεκτός, σταθερός, αλλά και κινούμενος μηχανισμός μέτρησης σε όλη τη δυτική Θεσσαλονίκη - και όχι ευκαιρίας δοθείσης - να μπορέσει να πει σε αυτόν τον κόσμο, στο Κορδελιό, ότι έχουμε μια συγκεκριμένη κατάσταση, προέρχεται από εκεί. Δεν έχουμε βρει καν την πηγή από πού προέρχεται. Άλλοι - τα διυλιστήρια - λένε ότι είναι από την ΕΚΟ. Τα διυλιστήρια λένε από την πλευρά τους «Ανοίξαμε και σας περιμένουμε, να χρηματοδοτήσουμε και την αγορά ενός κινητού μηχανισμού μέτρησης της ατμοσφαιρικής ρύπανσης». Είναι μερκαπτάνες; Είναι με υδρόθειο; Μετράμε υδρόθειο; Ανακαλύψαμε στη σύσκεψη αυτή, κύριε Υπουργέ, κύριε Τσιρώνη, ότι ο μόνος σταθμός μέτρησης που βρίσκεται στο Β΄ Δημοτικό Σχολείο του Κορδελιού - σταθερός όχι μετακινούμενος - δεν μπορεί να μετρήσει ούτε υδρόθειο ούτε μερκαπτάνες, που ενδεχομένως να ευθύνονται για αυτή την έντονη δυσοσμία. Από την άλλη…
Τα υπόλοιπα στη δευτερολογία σας.
Ακριβώς. Στη δευτερολογία θα αναφέρω ειδικότερα και περισσότερα για το θέμα του «ΤΙΤΑΝΑ» και της Ευκαρπίας, που είναι ένα ζήτημα - πρόβλημα, μια ανοιχτή πληγή δεκαετιών. Ευχαριστώ.
Κύριε Τσιρώνη, έχετε τον λόγο.
Ευχαριστώ, κύριε Πρόεδρε. Συμμερίζομαι ολόψυχα την αγωνία και του συναδέλφου και των κατοίκων. Πραγματικά νομίζω ότι έχουμε να αντιμετωπίσουμε χρόνιες παθογένειες. Δυστυχώς η μυρωδιά στο Κορδελιό δεν είναι καινούργια ιστορία. Το ξέρετε και το ξέρουμε. Δυστυχώς έχουμε να αντιμετωπίσουμε τη λογική που επικρατούσε επί δεκαετίες των πολιτών β' κατηγορίας. Επειδή σε λίγες ώρες θα μπει ξανά σε αυτή την αίθουσα το «δευτερεύον» κατά πολλούς θέμα ενημέρωσης και των μέσων μαζικής ενημέρωσης, θέλω να πω σε αυτή την Αίθουσα - και το έχω πει πολλές φορές - ότι πολυφωνία δεν σημαίνει πολλά μέσα ενημέρωσης. Πολυφωνία σημαίνει να μαθαίνουν οι άνθρωποι τι συμβαίνει στο Κορδελιό. Δυστυχώς τόσα χρόνια υπήρχε απόλυτη σιωπή και για το Κορδελιό και για τον Ασπρόπυργο και για το τι συνέβαινε σε όλες αυτές τις γειτονιές ή τι συνέβαινε στον Ασωπό. Δυστυχώς ήταν μια συνομωσία σιωπής, μια σιωπή ένοχη, μια σιωπή που εκπορευόταν από οικονομικά συμφέροντα, που σίγουρα δεν ωφέλησαν τη χώρα μας αλλά την έριξαν στα βράχια. Άρα εδώ πρέπει να δούμε τι θα κάνουμε και πώς θα λύσουμε γρήγορα το πρόβλημα. Κατ' αρχάς να ξεκαθαρίσω το εξής: Απέναντι στη σιωπή και απέναντι στους πολίτες β' κατηγορίας - που εμείς δεν θέλουμε να υπάρχουν - εμείς είμαστε ασυμβίβαστοι. Δεν θέλουμε να υπάρχουν πολίτες β' κατηγορίας, ούτε όμως θέλουμε να μην υπάρχει στην Ελλάδα βιομηχανία. Διότι, δυστυχώς, σε αυτές τις περιοχές όλες οι βιομηχανίες έφυγαν ή έκλεισαν τις προηγούμενες χρονιές - δεν έκλεισαν τον τελευταίο χρόνο - και έχει μείνει μονάχα ο «ΤΙΤΑΝ» και τα «ΕΛΛΗΝΙΚΑ ΠΕΤΡΕΛΑΙΑ». Πρέπει να ψάξουμε να βρούμε την αιτία. Πραγματικά - και χαίρομαι που το είπατε - η νέα διοίκηση των ΕΛΠΕ χρηματοδοτεί μια φορητή μονάδα. Είναι απαραίτητο να υπάρχει μια φορητή μονάδα. Θα μιλήσω τώρα για τη σταθερή μονάδα, η οποία υπάρχει στο Κορδελιό. Η σταθερή μονάδα μετράει αυτά που επιβάλλει η Ευρωπαϊκή Ένωση. Μετράει τα αιωρούμενα σωματίδια μέχρι 10μg, μετράει φυσικά τα οξείδια του αζώτου και τα οξείδια του θείου, μετράει και πτητικούς υδρογονάνθρακες, όπως είναι το βενζόλιο και άλλα πτητικά, όπως είναι τα τολουόλια, ξυλόλια. Μετράει, δηλαδή, τους πολύ επικίνδυνους υδρογονάνθρακες. Αυτό επιτάσσει η οδηγία, αυτό κάνουν όλες οι μονάδες μας. Δεν είναι κάτι καινούργιο. Λέμε, λοιπόν, σήμερα ότι βρίσκουμε τους πόρους να χρηματοδοτήσουμε, ειδικά σε αυτή τη μονάδα - γιατί τα προηγούμενα που ανέφερα δεν μυρίζουν, είναι πάρα πολύ επικίνδυνα, αλλά δυστυχώς δεν μυρίζουν, δεν γίνονται αντιληπτά στη μύτη - , και να μετρήσουμε τα αναγωγικά παράγοντα του θείου, όπως είναι το υδρόθειο και οι μερκαπτάνες. Είναι μια δαπάνη που θα την κάνουμε. Έχουμε βρει τους πόρους. Όμως φοβάμαι ότι δεν αρκεί αυτό. Δεν αρκεί η φορητή μονάδα ούτε αρκεί να εμπλουτιστεί ο σταθμός. Είμαστε σε συζήτηση με την περιφέρεια - γιατί πρέπει να γνωρίζει ο κόσμος ότι η περιφέρεια είναι εκείνη που λειτουργεί αυτούς τους σταθμούς, παρ' ότι ανήκουν στο Υπουργείο - , να γίνει ένα πρόγραμμα με το Πανεπιστήμιο της Θεσσαλονίκης - το συζητήσαμε κι αυτό στη σύσκεψη - ώστε να μπορέσουμε με οργανωμένες πια μετρήσεις επί μεγάλο χρονικό διάστημα - και όχι απλώς μέτρηση σε ένα σημείο που υπάρχει ένας σταθμός - , με κάναβο όπως λένε οι επιστήμονες, με συγκεκριμένες μετρήσεις να μπορέσουμε να βρούμε την αιτία της ρύπανσης. Δεν εφησυχάζουμε, λοιπόν. Θα το κάνουμε αυτό. Εκείνο που είναι σημαντικό - το οποίο είναι μια ποιοτική διαφορά της δημοκρατίας - είναι το εξής: Το θέμα δεν είναι, αν είναι στην ευθύνη της περιφέρειας ή του Υπουργείου ή του δήμου ή των ΕΛΠΕ ή των ιδιωτών. Το θέμα είναι να ενώσουμε τις δυνάμεις - αυτό σημαίνει δημοκρατία - να συνεργαστούμε με την περιφέρεια, με τους δήμους και με τις εταιρείες, ώστε να βρεθεί η αιτία του κακού και να θεραπευτεί.
Κύριε Τριανταφυλλίδη, έχετε τον λόγο.
Τώρα που μιλάμε και σίγουρα μας παρακολουθούν - και συμμερίζομαι αυτό που είπε ο αγαπητός Πρόεδρος, ο κ. Νικήτας Κακλαμάνης, το «επιτόπου» - , θυμάμαι πως όταν ήμουν νεαρός φοιτητής στη Θεσσαλονίκη, είχα πάει στο Παλέ ντε Σπορ και είχα ακούσει μια ομιλία του Λεωνίδα Κίρκου, που έλεγε τότε ότι το πρόβλημα στην Αθήνα ήταν ο ΟΑΣΑΠ, τα λεωφορεία. Προέτρεπε τον τότε Υπουργό: «Κύριε Υπουργέ, εγκαταλείψτε το υπηρεσιακό σας αυτοκίνητο, περιμένετε στη στάση να ποδοπατηθείτε, μπείτε σ' ένα λεωφορείο να σας σκουντήξουν και να τους σκουντήξετε και η οργή και η αγανάκτηση που θα νιώσετε από τη συμμετοχή σας στο πρόβλημα, θα μετατραπεί σε πολιτική δύναμη και δυναμική, που θα δώσει λύση στο πρόβλημα». Δεν θέλω να ασπαστώ, αγαπητέ Υπουργέ, κύριε Τσιρώνη, έναν ιδιότυπο οικολογικό λαϊκισμό, αλλά αυτός που βιώνει το πρόβλημα, είναι σαφές ότι πρέπει να έχει την αίσθηση ότι η πολιτεία που καλείται να το θεραπεύσει, έχει γνώση και έχει βιώσει το συγκεκριμένο θέμα. Γι' αυτό να υπομνήσω - για να γραφεί στα Πρακτικά και για να μας ακούν οι κάτοικοι του Κορδελιού - ότι υποσχεθήκατε και δεσμευθήκατε ότι την 1η Δεκεμβρίου θα είστε εκεί. Θα περπατήσουμε μαζί τις γειτονιές του Κορδελιού, θα πάμε και στην ΕΚΟ αφού λέει, «εγώ δεν έχω το πρόβλημα, ανοίγω τις δεξαμενές, μετρήστε ό,τι θέλετε, κάντε ό,τι θέλετε, αφού δεν έχουν κανένα πρόβλημα», για να βρούμε επιτέλους την πηγή του κακού. Έρχομαι τώρα στο άλλο θέμα με τον «ΤΙΤΑΝΑ». Καλά κάνατε και μιλήσατε για την ανάπτυξη, γιατί η Κυβέρνησή μας δίνει, πραγματικά, λυσσαλέο αγώνα, για να δημιουργήσει έστω και μία θέση εργασίας. Ταυτόχρονα, όμως, αυτό δεν πρέπει να είναι σε βάρος της υγείας των πολιτών. Βλέπω τις κινητοποιήσεις και τις συλλογικότητες των πολιτών της Ευκαρπίας, βλέπω ότι οι πολίτες και ο Δήμος Παύλου Μελά έχουν κάνει διαμαρτυρίες και αγώνες, έχουν βγάλει ψηφίσματα, έχουν στείλει αιτήσεις θεραπείας και προσφυγές. Ωστόσο, όμως, δεν έχουν δει αποτέλεσμα. Εδώ και δεκαετίες κάνουν συνεχώς παράπονα για έντονη ηχορύπανση - μιλώ για την Ευκαρπία, Δήμος Παύλου Μελά - και για διαρροές σκόνης κυρίως τα βράδια σε προχωρημένη ώρα. Για όσους δεν ξέρουν, θα πω ότι τα νταμάρια στη συγκεκριμένη περιοχή - μιλώ για τον «ΤΙΤΑΝΑ» που παράγει τσιμέντο - έχουν πλέον κορεστεί. Δεν υπάρχει άλλος τρόπος. Καταθέτω στα Πρακτικά τις δύο ομόφωνες αποφάσεις του δημοτικού συμβουλίου για την αλλαγή των όρων περιβαλλοντικών επιπτώσεων για τον «ΤΙΤΑΝΑ» στις αρχές του 2014. Ομόφωνα έχουν προσφύγει. Κύριε Υπουργέ, ομόφωνα ο δήμος, δηλαδή όλες οι παρατάξεις, έχει ζητήσει αίτηση θεραπείας, να ανατραπεί η συγκεκριμένη απόφαση. Βέβαια τι έλεγε η απόφαση; Να μπορεί να κάνει καύση απορριμμάτων το συγκεκριμένο εργοστάσιο. [[Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κύριε Πρόεδρε, μιλάμε για καθημερινά προβλήματα, δεν μιλάμε για προβλήματα του γραφείου. Μιλάμε για καθημερινά, βιωμένα προβλήματα, για νέα ζευγάρια που έχουν και μωρά παιδιά και τρέμει το φυλλοκάρδι τους, τι ήταν αυτό που έσκασε το βράδυ της 4ης Οκτωβρίου και το έβγαλε το vatonpress, ένα συγκεκριμένο blog στην περιοχή, το οποίο έβγαλε φωτογραφίες με νέφος πάνω από τη δυτική Θεσσαλονίκη. Τι είναι αυτό; Επηρεάζει την υγεία; Εδώ θα ήθελα να βάλω και μια άλλη παράμετρο και να σας παρακαλέσω θερμά με τον συναρμόδιο συνάδελφό σας Υπουργό Υγείας, να γίνει μια επιδημιολογική μελέτη για την επιβάρυνση που έχει υποστεί ο πληθυσμός, που έχουν υποστεί οι πολίτες της δυτικής Θεσσαλονίκης από την χρόνια έκθεση στα συγκεκριμένα αιωρούμενα σωματίδια. Αίτηση θεραπείας, λοιπόν. Εδώ τίθεται σαφές το ερώτημα: Τι θα κάνουμε με την αίτηση θεραπείας. Γιατί το συγκεκριμένο εργοστάσιο δεν μπορεί να χρησιμοποιήσει κάτι που να είναι ευνοϊκό προς στο περιβάλλον όπως είναι το φυσικό αέριο, το αέριο - πώς αλλιώς να το ονομάσω; - και να μη γίνεται καύση απορριμμάτων, που δημιουργεί μείζονα προβλήματα για το περιβάλλον; Σας ευχαριστώ.
Κύριε Υπουργέ, έχετε τον λόγο.
Ευχαριστώ, κύριε Βουλευτά, που θίξατε τόσα πολλά μαζεμένα ζητήματα. Θα προσπαθήσω να τα απαντήσω πολύ κωδικοποιημένα και συνοπτικά. Είναι φανερό ότι στην Ελλάδα η βιομηχανία έχει κακή συνύπαρξη με τους πολίτες. Να θυμίσω ότι αυτό γινόταν - το είπα και πριν - πρώτον, επειδή υπήρξε μία ασυδοσία, μία κακή κουλτούρα ότι δεν πειράζει να ρυπαίνουμε, κάτι το οποίο έχει αποδειχθεί ότι δεν οδηγεί σε οικονομική ανάκαμψη. Είναι αποδεδειγμένο ότι οι χώρες οι οποίες έχουν τα αυστηρότερα περιβαλλοντικά κριτήρια και στις οποίες, πράγματι, οι βιομηχανίες ούτε σκάνε ούτε σκόνη βγάζουν και τηρούν όλους τους απαράβατους όρους, είναι εκείνες οι οποίες έχουν και τις καλύτερες οικονομίες, είναι εκείνες που είναι πιο ελκυστικές για τις βιομηχανίες. Παραδόξως, δηλαδή, εκεί που οι βιομηχανίες προτιμούν να πηγαίνουν, είναι εκεί που όντως υπάρχουν καλοί κανόνες, γιατί να ξέρετε ότι οι κακοί κανόνες δημιουργούν και αθέμιτο ανταγωνισμό. Να θυμίσω ότι η Ελλάδα, έχει μόνο δεκατέσσερις επιθεωρητές περιβάλλοντος - μάλιστα προσφάτως νομίζω ότι έγιναν και δεκατρείς - και από αυτούς μόνο τέσσερις, όχι στη βόρεια Ελλάδα αλλά στον βόρειο τομέα. Δηλαδή από Ελασσόνα και πάνω, από Κέρκυρα μέχρι Θάσο και μέχρι ανατολική Μακεδονία και Θράκη, είναι τέσσερις οι άνθρωποι που παρακολουθούν και θα πρέπει να πάνε να κάνουν αυτές τις μετρήσεις, να κάνουν εκθέσεις συμμόρφωσης και εκθέσεις παράβασης. Είναι μια τραγική κατάσταση, που την βρήκαμε και προσπαθούμε να επιλύσουμε. Είναι αυτονόητο ότι θα περπατήσουμε μαζί, γιατί ξέρω ότι έχω προγραμματισμένο ταξίδι και έχουμε δεσμευτεί ότι θα περπατήσουμε μαζί στο Κορδελιό, στον Παύλο Μελά, σε όλες τις γειτονιές και σε όλους τους δήμους εκεί πέρα γύρω. Τώρα όσον αφορά τον «ΤΙΤΑΝΑ», είναι προφανές ότι το ιδανικό θα ήταν σε ένα βάθος χρόνου, που να μη βλάπτει την επιχειρηματικότητα και τις θέσεις εργασίας αυτού του τύπου, οι επιχειρήσεις να απομακρυνθούν από τα αστικά κέντρα. Είναι φανερό ότι έτσι πρέπει να γίνει. Το ξέρουν και οι ίδιοι. Πρέπει να γίνει ένας σοβαρός προγραμματισμός, ένα μακροπρόθεσμο χρονοδιάγραμμα που να μη βρισκόμαστε πάντα σε αυτό το πράγμα και νομίζω ότι το ίδιο πρέπει να γίνει και στις επιβαρυμένες γειτονιές της Αττικής. Δεν έχουν θέση τόσο μεγάλες βιομηχανίες μέσα στον αστικό ιστό. Απλώς πρέπει να δοθεί ο αναγκαίος χρόνος. Πρέπει, όμως, να επισημάνουμε κάποια πράγματα, όσον αφορά το τι καίει μια τέτοια εταιρεία. Σήμερα οι τσιμεντοβιομηχανίες στην Ελλάδα καίνε «πετ κοκ». Το «πετ κοκ» είναι ένα είδος κάρβουνου, που προέρχεται από τα τελικά κατάλοιπα του πετρελαίου, δηλαδή ό,τι χειρότερο. Είναι επίσης προφανές ότι θα ήταν προτιμότερο να καίει φυσικό αέριο. Δεν τίθεται θέμα πλέον με τις ευρωπαϊκές οδηγίες να καίγονται σκουπίδια για δύο πολύ σημαντικούς λόγους: Πρώτον, τα σκουπίδια έχουν πάρα πολλή υγρασία, άρα δεν είναι το κατάλληλο καύσιμο για τέτοιες βιομηχανίες. Ο δεύτερος λόγος είναι ότι με τις αρχές της κυκλικής οικονομίας, εμείς δεν θέλουμε να καίγονται εκείνα τα υλικά τα οποία μπορούν να ανακυκλωθούν. Δεν πρέπει να καίγονται αυτά τα υλικά, γιατί αυτά τα υλικά είναι πολύτιμα για την οικονομία μας. Δεν κάνει να καίμε ένα πλαστικό μπουκάλι. Δεν κάνει να καίμε μια πλαστική σακούλα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω σε μισό λεπτά, κύριε Πρόεδρε. Εκείνο το οποίο θα μπορούσαν να χρησιμοποιούν οι τσιμεντοβιομηχανίες - το είπα και στην προηγούμενη ερώτηση - είναι το κατάλληλο RDF το οποίο έχει κάποιες προδιαγραφές, το οποίο μπορεί να προκύπτει από το υπόλειμμα σκουπιδιών - αλλά όχι τα σκουπίδια καθαυτά - και το οποίο ως υλικό καύσιμο είναι καλύτερο από το φυσικό αέριο, γιατί έχει μηδενικό ισοζύγιο στο διοξείδιο του άνθρακα, δηλαδή στο κλίμα.
Κύριε Υπουργέ, εδώ τώρα δεν κάνουμε επιστημονική διάλεξη. Κατ' αρχάς σας ερώτησε να απαντήσετε, εάν την 1η Δεκεμβρίου θα πάτε στη Θεσσαλονίκη. Εάν αυτό το απαντήσετε, τα υπόλοιπα θα τα πείτε επάνω, γιατί πρέπει να κλείσετε.
Ευχαριστώ, κύριε Πρόεδρε. Κλείνω, λοιπόν, λέγοντας ότι υπάρχει αυτή τη στιγμή επιστημονική γνώση, για να αντιμετωπίσουμε τα προβλήματα και υπάρχει και η πολιτική βούληση που δεν υπήρχε πριν. Ευχαριστώ.
Ε πείτε να χαρεί και ο φίλος μου ο Αλέξανδρος, εάν θα πάτε Θεσσαλονίκη.
Έχουμε ήδη προγραμματίσει το ταξίδι.
Ωραία. Άντε φύγε, κύριε Τριανταφυλλίδη, να μη μου διακόπτεις από εδώ και πέρα. Πριν πάμε στην τελευταία επίκαιρη ερώτηση, που περίμενε με υπομονή η κ. Αναγνωστοπούλου, να ανακοινώσω στο Σώμα ότι από τα άνω δυτικά θεωρεία παρακολουθούν τη συνεδρίαση οκτώ επισκέπτες από το Κρατικό Ίδρυμα Μετανάστευσης του Ντόρτμουντ της Γερμανίας. Παρακαλώ τον συνοδεύοντα, να τους ερμηνεύσει ότι η Βουλή των Ελλήνων τους καλωσορίζει στην Αθήνα και βεβαίως στη Βουλή. Επίσης γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα επτά μαθητές και μαθήτριες και έξι εκπαιδευτικοί συνοδοί τους από το Λύκειο «Homo educandus αγωγή» Κορινθίας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τελευταία θα συζητηθεί η τέταρτη με αριθμό 151/31-10-2016 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων, σχετικά με τις μετεγγραφές φοιτητών και σπουδαστών στα ΑΕΙ και ΑΤΕΙ της χώρας. Κύριε Δελή έχετε τον λόγο.
Ευχαριστώ, κύριε Πρόεδρε. Κυρία Υπουργέ, φέρνουμε σήμερα στη Βουλή το ζήτημα των μετεγγραφών. Είναι ένα ζήτημα που απασχολεί χιλιάδες λαϊκές οικογένειες, που κατάφεραν με χίλια βάσανα και πάρα πολλά έξοδα τα παιδιά τους να πετύχουν σε μια σχολή πανεπιστημίου ή ΑΤΕΙ. Με βάση τα στοιχεία που δημοσίευσε το Υπουργείο Παιδείας, έχουμε μια αρκετά μεγάλη αύξηση των αιτήσεων μετεγγραφής πάνω από δύο χιλιάδες. Πέρυσι ξεπέρασαν τις δώδεκα χιλιάδες. Μονάχα αυτό το ζήτημα δεν μπορεί να αποτελεί τίποτα άλλο παρά ακόμα μια ακόμα πιο έντονη εκδήλωση των πιεστικών αναγκών των λαϊκών οικογενειών, να καταφέρουν να σπουδάσουν τα παιδιά τους στον τόπο κατοικίας τους, αδυνατώντας να το κάνουν σε μια άλλη πόλη όπου ενδεχομένως πέτυχαν τα παιδιά τους. Το ζήτημα είναι ότι με αυτά τα δημοσιευμένα στοιχεία του Υπουργείου Παιδείας, από τις δώδεκα χιλιάδες και πλέον αιτήσεις ικανοποιήθηκε μονάχα το 44% των αιτήσεων μετεγγραφής. Ούτε οι μισές δηλαδή. Το υπόλοιπο 56%, πάνω από επτά χιλιάδες αιτήσεις, τις απορρίψατε. Πρέπει να πούμε όμως εδώ ότι αυτό το 56%, αυτές οι επτά χιλιάδες και πλέον αιτήσεις, είναι παιδιά, κυρία Υπουργέ, τα οποία δυσκολεύονται, όπως είπα, να σπουδάσουν μακριά από τον τόπο κατοικίας τους, υποχρεωμένα όπως είναι να πληρώσουν για στέγη για τροφή για μετακινήσεις, εκτός όλων των άλλων ενός πανεπιστημίου που εμπορευματοποιείται με ολοένα και μεγαλύτερη ταχύτητα. Στην πράξη η απόρριψη των αιτήσεων αυτών των επτά χιλιάδων φοιτητών και σπουδαστών σημαίνει στέρηση για τη μεγάλη πλειοψηφία απ' αυτά τα παιδιά του δικαιώματός τους στην πρόσβαση στη μόρφωση. Είναι μια ακόμα εκδήλωση των ταξικών φραγμών, όπως κι αν το δει κανείς. Αυτό που ζητάμε από το Υπουργείο κι από εσάς, κυρία Υπουργέ, και σας ρωτάμε φυσικά, είναι τι θα κάνετε, έτσι ώστε κανένα απ' αυτά τα παιδιά που υπέβαλαν αίτηση, που πληρούν τα κριτήρια, αλλά δεν κατάφεραν να πιάσουν τα μόρια που απαιτούνται, τι θα κάνετε για να μη χάσουν τις σπουδές τους, να διευκολυνθούν με κάθε τρόπο, έτσι ώστε αυτά τα παιδιά να υλοποιήσουν το όνειρό τους, να καταφέρουν να σπουδάσουν με δυο λόγια.
Κυρία Υπουργέ, έχετε τον λόγο.
Ευχαριστώ, κύριε Πρόεδρε. Κύριε συνάδελφε, είναι καλό που γίνεται αυτή η ερώτηση, γιατί πρέπει να βάλουμε μερικά πράγματα στη θέση τους. Πρώτον, επειδή ακριβώς έχουμε μεγάλη μέριμνα για το να μπορούν να σπουδάσουν όλοι οι φοιτητές και όλες οι φοιτήτριες και μάλιστα σ' αυτή την οικονομική κρίση που βρισκόμαστε, φροντίσαμε φέτος για πρώτη φορά, όσο υπάρχει ο θεσμός, οι μετεγγραφές να γίνονται στην αρχή της ακαδημαϊκής χρονιάς και όχι στα μέσα της ακαδημαϊκής χρονιάς προς το τέλος, όπως γινόταν πάντα, πράγμα το οποίο βιώσαμε κι εμείς. Θέλω να πω κι από δω, γιατί πρέπει να ακουστεί, ότι χάριν στις τεράστιες προσπάθειες που κατέβαλαν οι υπηρεσίες και του Υπουργείου Παιδείας και του Υπουργείου Οικονομικών - για να δούμε ότι οι υπηρεσίες δουλεύουν, όταν η πολιτική ηγεσία έχει στόχευση και στρατηγική - που δούλεψαν όλο το καλοκαίρι, έγινε η διαλειτουργικότητα ανάμεσα στα Υπουργεία. Όπως ξέρετε, κύριοι συνάδελφοι, μετεγγραφές γίνονται κατ' εξοχήν με εισοδηματικά κοινωνικά κριτήρια ακριβώς για τους οικονομικά αδυνατούντες φοιτητές. Έγινε, λοιπόν, στην αρχή της ακαδημαϊκής χρονιάς και μέσα σε μια εβδομάδα βγήκαν τα αποτελέσματα. Είχαμε εντεκάμισι χιλιάδες έγκυρες αιτήσεις, αυτών που δικαιούντο να κάνουν. Πήραν οι πέντε χιλιάδες διακόσιοι, περίπου. Ξέρετε πολύ καλά, κύριε συνάδελφε, από πέρυσι ότι πάλι η πολιτική ηγεσία του Υπουργείου, αυτή που είναι και τώρα, είχε φροντίσει από πέρυσι με υπουργική απόφαση, να βάλει τον θεσμό των ενστάσεων. Άρα έχουμε τώρα ενστάσεις, τις οποίες θα εξετάσουμε. Λήγουν αύριο, μάλιστα. Για να είμαι πιο σαφής, όσοι άνθρωποι έχουν τα κοινωνικά και οικονομικά κριτήρια, όπως και πέρυσι, και που δεν πήραν μετεγγραφή στην πρώτη φάση… [[Θόρυβος στην Αίθουσα]] Όταν γίνονται πηγαδάκια, δεν μπορεί να συγκεντρωθεί άνθρωπος, ρε παιδιά, εδώ μέσα. Δεν γίνεται.
Κύριοι συνάδελφοι, που βρίσκεστε στην πόρτα, εξέλθετε, παρακαλώ, να συζητήσετε για να τελειώσουμε τον κοινοβουλευτικό έλεγχο. Ευχαριστώ πολύ. Συνεχίστε, κυρία Υπουργέ.
Ξέρετε, λοιπόν, κύριε συνάδελφε, ότι τελειώνει η πρώτη φάση, ακολουθούν οι ενστάσεις και όπως πέρυσι κάνουμε τα αδύνατα δυνατά, να πάρουν μετεγγραφή τουλάχιστον οι κοινωνικά και οι οικονομικά αδυνατούντες φοιτητές να σπουδάσουν μακριά από τα σπίτια τους. Το δεύτερο σημαντικό. Έχουμε καθιερώσει τις κατ' εξαίρεση μετεγγραφές. Είχαμε μέχρι χθες το βράδυ χίλιες εξακόσιες αιτήσεις. Έχουμε διευρύνει πάρα πολύ το φάσμα, για να μπορέσουμε να ικανοποιήσουμε όσους έχουν πραγματικά ανάγκη, γιατί από αυτές τις εντεκάμισι χιλιάδες - θα συμφωνήσετε κι εσείς - είναι φοιτητές και φοιτήτριες που έχουν ένα ή μηδέν μόρια ή δύο μόρια, που σημαίνει ότι δεν έχουν τα οικονομικά κριτήρια. Άρα, λοιπόν, θα φροντίσουμε να ικανοποιήσουμε όσο το δυνατόν περισσότερους. Θέλω να πω και κάτι που το ξέρετε από πέρυσι και το ξέρουν και οι φοιτητές και οι φοιτήτριες. Παρά το γεγονός ότι έχουμε τη δεσμευτική απόφαση του Συμβουλίου της Επικρατείας, προσπαθούμε όσο μπορούμε, χωρίς να την καταστρατηγήσουμε, να διευρύνουμε τα όριά της που είχαν διευρυνθεί και από τον νόμο του 2015. Θέλω, όμως, να πω κάτι γι' αυτό που λέτε, για την εμπορευματοποίηση των ιδρυμάτων. Σε αυτό θέλω να μείνω για ένα λεπτό. Είναι η πρώτη φορά, που στα συγγράμματα τα πανεπιστημιακά, για παράδειγμα, έχουν δικαίωμα να πάρουν συγγράμματα οι άνθρωποι που περνάνε με κατατακτήριες εξετάσεις, με δεύτερο πτυχίο. Στα συγγράμματα τα πανεπιστημιακά μπήκαν και οι φοιτητές και οι φοιτήτριες του ΕΑΠ, του Ανοικτού Πανεπιστημίου. Προσπαθούμε, δηλαδή, να διευρύνουμε όσο μπορούμε περισσότερο και ξέρετε - και πιστεύω ότι συμφωνείτε - ότι δεν έχουμε μαγικό ραβδί, να λύσουμε όλα τα προβλήματα αμέσως. Ένα τελευταία σημείο και, αν χρειαστεί, θα επανέλθω. Οι δύο χιλιάδες επτακόσιες υποτροφίες που θα δώσουμε - είχαμε την έγκριση για τα λεφτά μέσα στο καλοκαίρι και δυστυχώς δεν προλάβαμε να ανοίξουμε τον Σεπτέμβρη τις υποτροφίες - θα ανοίξουν τις επόμενες εβδομάδες, που σημαίνει 500 ευρώ τον μήνα για εκτός τόπου διαμονής. Νομίζω ότι είναι ένα αρκετά σημαντικό βοήθημα, που δείχνει τη μέριμνα της πολιτικής ηγεσίας του Υπουργείου, να μη μείνει κανένας φοιτητής έξω από τα πανεπιστήμια και τα ΤΕΙ.
Πριν δώσω τον λόγο στον συνάδελφο, θα ήθελα να σας ανακοινώσω ότι ο Βουλευτής κ. Κωνσταντίνος Τσιάρας, ζητεί άδεια διήμερης απουσίας στο εξωτερικό. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Κύριε Δελή, έχετε τον λόγο.
Κυρία Υπουργέ, νομίζω ότι δεν καθησυχάσατε όχι τις δικές μας ανησυχίες και αγωνίες αλλά τις αγωνίες και τις ανησυχίες των φοιτητών που υπέβαλαν τις αιτήσεις και που, όπως κι εσείς είπατε, εντεκάμισι περίπου χιλιάδες είναι έγκυρες, τεκμηριώνοντας έτσι το δικαίωμά τους να πάρουν μετεγγραφή Δεν τις καθησυχάσατε με όσα είπατε είτε για τις κατ' εξαίρεση μετεγγραφές, οι οποίες όπως και πέρυσι λογικά θα είναι πάρα πολύ λίγες είτε με τη διαδικασία των ενστάσεων. Με βάση την περσινή εμπειρία δεν νομίζουμε ότι θα ικανοποιηθεί το σύνολο - γιατί εμείς αυτό ζητάμε, την ικανοποίηση του συνόλου - των έγκυρων αιτήσεων, δηλαδή των παιδιών, των οικογενειών που πληρούν τέλος πάντων τα εισοδηματικά και τα κοινωνικά κριτήρια. Βεβαίως για τα μόρια με τον τρόπο που τα έχετε θεσμοθετήσει, ξεκινώντας από πολύ χαμηλά εισοδηματικά κριτήρια, μπορεί κανείς να πει πάρα πολλά πράγματα. Μιλήσατε, επίσης, για τις δύο χιλιάδες οκτακόσιες υποτροφίες. Νομίζω ότι είναι μια σταγόνα στον ωκεανό, ίσως είναι το χάπι που χρυσώνετε για όλα αυτά που ζουν οι φοιτητές μας. Θέλω να πω δυο λόγια, για το γεγονός ότι φαίνεται αντιφατικό το ότι ναι μεν οι αιτήσεις είναι έγκυρες, αλλά αυτά τα παιδιά, αυτοί οι φοιτητές, αν και δικαιούνται, δεν παίρνουν την μετεγγραφή. Εδώ έρχεται το 15%, που εσείς έχετε θεσμοθετήσει με υπουργική απόφαση - εννοώ η Κυβέρνησή σας - και αυτό το 15% των μετεγγραφών επί του συνόλου των εισακτέων μιας σχολής είναι αυτό που παίζει τον ρόλο του κόφτη, κυρία Υπουργέ, και αφήνει απέξω τους περισσότερους από αυτούς που δικαιούνται μετεγγραφή. Θα ξαναπώ για άλλη μια φορά ότι τα παιδιά των οποίων απορρίπτεται η αίτηση και τα παρηγορείτε με το δικαίωμα που έχουν σε ενστάσεις ή σε κατ' εξαίρεση μετεγγραφές κινδυνεύουν να μείνουν εκτός σπουδών, τα περισσότερα τουλάχιστον από αυτά, γιατί έτσι και αλλιώς αρκετά παιδιά έχουν φροντίσει εκ των προτέρων με βάση τη συμπλήρωση του μηχανογραφικού τους, να αντιμετωπίσουν και αυτό το ενδεχόμενο, αλλά και τα παιδιά που πέρασαν σε άλλες σχολές έχουν σοβαρότατο πρόβλημα να σπουδάσουν. Αυτό που θέλουμε, επίσης, να θίξουμε είναι - επειδή προβάλλονται και διάφορες δικαιολογίες από τις πανεπιστημιακές σχολές, είχαμε πέρυσι και το επεισόδιο, να το πω έτσι, με τις αρχιτεκτονικές - ότι είναι ευθύνη και του δικού σας Υπουργείου να τις ενισχύσετε και με διδακτικό προσωπικό και, βεβαίως, με τις κατάλληλες υποδομές. Βεβαίως αυτό που ζητάμε, μάλλον δεν χωράει στα όρια της πολιτικής που και εσείς υλοποιείτε στα όρια του εφικτού, εννοώ της δικής σας Κυβέρνησης. Όσο για το πανεπιστήμιο,επιχείρηση για το οποίο θελήσατε να μιλήσετε, νομίζω ότι είναι μια πραγματικότητα. Πανεπιστήμιο,επιχείρηση και ως προς τις εξωτερικές του σχέσεις με την αγορά αλλά και ως προς τις εσωτερικές του σχέσεις με τους φοιτητές, οι οποίοι βάζουν ολοένα και πιο βαθιά το χέρι στην τσέπη και για συγγράμματα και γενικότερα για την φοιτητική μέριμνα.
Κύριε Δελή, ολοκληρώστε, σας παρακαλώ.
Είναι μια πραγματικότητα και δεν μπορείτε αυτό να το αρνηθείτε. Αυτό που ζητάμε για άλλη μια φορά, είναι να ικανοποιηθούν, να πάρουν μετεγγραφή όλοι οι φοιτητές των οποίων οι αιτήσεις έχουν κριθεί έγκαιρες. Θα πρέπει να καταργηθεί επιτέλους αυτό το 15% και να ικανοποιούνται όλα τα δίκαια αιτήματα των φοιτητών, οι οποίοι ειρήσθω εν παρόδω δεν περιμένουν, οργανώνονται, αγωνίζονται. Σήμερα είναι το μεγάλο πανεκπαιδευτικό συλλαλητήριο, που έχει ως αίτημα και το ζήτημα των μετεγγραφών. Ευχαριστώ.
Κυρία Υπουργέ, έχετε τον λόγο.
Κύριε Δελή, πραγματικά, μου κάνει εντύπωση, γιατί λέτε την μισή αλήθεια, η οποία όμως δεν είναι αλήθεια. Η αίτηση δεν τεκμηριώνει δικαίωμα μετεγγραφής, τα κριτήρια τεκμηριώνουν δικαίωμα μετεγγραφής. Αίτηση μπορεί να έχει κάνει ο οποιοσδήποτε. Με μηδέν ή ένα ή δύο μόρια δεν υπάρχουν τα κοινωνικά και εισοδηματικά κριτήρια. Το «πάρτε όλους όσους έχουν κάνει αίτηση», αυτό είναι πραγματικά λαϊκισμός και δεν θα ευνοηθούν οι φοιτητές που πρέπει να ευνοηθούν. Δεύτερο σημείο, δεν θεσπίσαμε εμείς, κύριε Δελή, το 15%. Το Συμβούλιο της Επικρατείας έβαλε όριο 10% και η δική μας η Κυβέρνηση επί υπουργίας Μπαλτά το ανέβασε κατά 5% και εμείς με υπουργική απόφαση πέρυσι με τις ενστάσεις, με το δικαίωμα στην ένσταση, αφήνουμε το περιθώριο για πολύ παραπάνω φοιτητές. Εσείς θεωρείτε ότι είναι ένα χρύσωμα του χαπιού οι δύο χιλιάδες επτακόσιες υποτροφίες. Για ρωτήστε δύο χιλιάδες επτακόσιους φοιτητές, αν είναι χρύσωμα του χαπιού αυτό. Θεωρείτε χρύσωμα του χαπιού τις ενστάσεις. Για ρωτήστε πέρυσι πόσοι φοιτητές επωφελήθηκαν από αυτές τις ενστάσεις και πόσο ανέβηκε ο αριθμός των μεταγραφόμενων φοιτητών, γιατί είναι πολύ εύκολο να το λέει κανείς έτσι. Είπα και στην αρχή ότι δεν έχουμε κανένα μαγικό ραβδί να τα αλλάξουμε όλα μονομιάς, η προσπάθεια όμως η οποία γίνεται είναι τεράστια. Λέτε, λοιπόν, να δώσουμε παραπάνω προσωπικό, αλλά στην Κυβέρνησή μας και στην πολιτική μας δεν χωράει αυτό το πράγμα. Θέλω να σας ρωτήσω: Ποια Κυβέρνηση και σε εποχές ευμάρειας σε αυτή τη χώρα έδωσε μέσα σε έξι μήνες χίλιες θέσεις μελών ΔΕΠ στα πανεπιστήμια και στα ΤΕΙ; Στα κεντρικά δε πανεπιστήμια Αθήνας και Θεσσαλονίκης πήραν μέσα σε ένα εξάμηνο πάνω από εκατό διδάσκοντες μέλη ΔΕΠ και τα ΤΕΙ επίσης Αθήνας και Θεσσαλονίκης για αυτόν τον λόγο, για να μπορούμε να κρατήσουμε όλον αυτόν τον κόσμο. Θέλω να πω, όμως, το εξής: Δίνουμε τις υποτροφίες και το Υπουργείο έχει κάνει μια υπεράνθρωπη προσπάθεια, να δοθούν και κενά διαμερίσματα που θα αρχίσει η διανομή τους τις επόμενες ημέρες. Έχουμε αρχίσει να βλέπουμε αρκετά κενά διαμερίσματα. Αυτό γίνεται για τον εξής λόγο, κύριε Δελή: Διότι θέλουμε να διατηρηθούν τα περιφερειακά πανεπιστήμια. Γι' αυτό δίνουμε τις υποτροφίες, γι' αυτό προσπαθούμε με νύχια και με δόντια, να κρατηθούν φοιτητές και φοιτήτριες στα περιφερειακά πανεπιστήμια. Αν όλοι έρθουν Αθήνα και Θεσσαλονίκη, έχει κλείσει εντελώς η περιφέρεια και τα πανεπιστήμια και τα ΤΕΙ. Όλη η προσπάθεια γίνεται προς αυτή την κατεύθυνση. Θέλω να σας διαβεβαιώσω για ένα πράγμα, ότι με τις ενστάσεις ικανοποιείται ένας μεγάλος αριθμός αδυνατούντων φοιτητών, όχι αυτών που έχουν κάνει αιτήσεις. Σας είπα και πάλι το μηδέν το ένα ή τα δύο μόρια, πάει να πει ότι δεν έχουν κανένα εισοδηματικό, κοινωνικό, οικονομικό κριτήριο, απλώς θέλουν - και δικαίωμά τους βεβαίως - να κάνουν μετεγγραφή. Οι δύο χιλιάδες επτακόσιες υποτροφίες είναι για να κρατηθούν άνθρωποι ειδικά σε περιφερειακά πανεπιστήμια και να μπορούν να σπουδάσουν. Κάτι ακόμα. Οι κατ' εξαίρεση μετεγγραφές που μέχρι τώρα έχουν φτάσει τις χίλιες εξακόσιες, δεν είναι λίγες. Εκεί είναι προσωπική εξέταση του φακέλου του κάθε φοιτητή. Ένα τελευταίο, κύριε Πρόεδρε.
Να είναι το τελευταίο όμως.
Εκτός από αυτά τα κριτήρια, εισοδηματικά και λοιπά, δώσαμε για πρώτη φορά φέτος το δικαίωμα σε όλους τους κρατούμενους φοιτητές που πέρασαν στο πανεπιστήμιο, να μπορούν να πάνε σε φυλακές που είναι κοντά στον τόπο που σπουδάζουν. Στους Έλληνες πολίτες της μουσουλμανικής μειονότητας επίσης δώσαμε σε όλους δικαίωμα μετεγγραφής. Όπως, επίσης, δώσαμε δικαίωμα μετεγγραφής και στους φοιτητές κυπριακής καταγωγής, ένα μικρό ποσοστό, για να μπορούν, επίσης, να σπουδάσουν. Διευρύνουμε τις μετεγγραφές και δεν τις κλείνουμε. Ευχαριστώ.
Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.
Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Κυπριακής Δημοκρατίας σχετικά με τη συνεργασία στους τομείς Έρευνας και Διάσωσης». Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως αυτής της συμφωνίας. Σύμφωνα με τα Πρακτικά, από την αρμόδια επιτροπή, μόνο το κόμμα της Χρυσής Αυγής διατύπωσε επιφύλαξη. Ο κ. Κούζηλος είναι ο ειδικός αγορητής της Χρυσής Αυγής. Θέλετε να πάρετε τον λόγο;
Μάλιστα.
Τον λόγο έχει ο κ. Νικόλαος Κούζηλος για πέντε λεπτά. Θα απαντήσει ο Υπουργός για πέντε λεπτά. Θα τελειώσουμε την κύρωση και μετά θα προχωρήσουμε στη συνέχεια της διαδικασίας επί των τροπολογιών, για να μη χάσουμε τον χρόνο τώρα στην κύρωση. Κύριε συνάδελφε, έχετε τον λόγο.
Ευχαριστώ, κύριε Πρόεδρε. Όπως είπαμε και στην επιτροπή, έχουμε επιφυλάξεις. Γιατί; Για το αν θα μείνει η συγκεκριμένη κύρωση στα χαρτιά. Γιατί; Γιατί είναι μια πολύ σημαντική κύρωση, ενώ φαίνεται μια κύρωση, ένα MOU, με την Κύπρο, αλλά στην ουσία είναι πάρα πολύ σημαντικό. Στην ουσία το Καστελλόριζο ενώνει το ελληνικό και το κυπριακό FIR. Επίσης να τονίσουμε ότι κάναμε κάποιες προτάσεις στην επιτροπή, οι οποίες δεν απαντήθηκαν. Γιατί; Οι συγκεκριμένες προτάσεις ποιες ήταν; Να συνεχιστούν οι ασκήσεις όπως η «ΝΕΜΕΣΙΣ» και άλλες πολλές με την Κύπρο, σχετικά με την έρευνα και διάσωση. Να θυμίσουμε ότι στην τελευταία άσκηση «ΝΕΜΕΣΙΣ 2016», στην οποία συμμετείχαν αρκετές χώρες, συμμετείχε και ο Ευρωπαϊκός Οργανισμός για την Ασφάλεια στη Θάλασσα, το οποίο δίνει μεγάλο κύρος για την περιοχή για τις δύο χώρες. Επίσης θέσαμε και το θέμα, να γίνει υπόκεντρο έρευνας και διάσωσης στο Καστελλόριζο, το οποίο ενδυναμώνει γεωπολιτικά την περιοχή την Ελλάδα και την Κύπρο. Να υπάρχουν μόνιμα σκάφη του Λιμενικού και της Ελλάδας και της Κύπρου στο Καστελλόριζο. Πριν δύο μέρες είχαμε και ένα περιστατικό στη Χίο, όπου τουρκικό ιστιοφόρο δεν δέχθηκε συνδρομή έρευνας και διάσωσης, τα γνωστά και τα γνωστά, και οι Τούρκοι εξέδωσαν ΝΟΤΑΜ. Άρα βλέπουμε ότι υπάρχει μία πρόθεση από την Τουρκία, να συνεχίσει να προκαλεί για την έρευνα και την διάσωση. Η συγκεκριμένη συμφωνία από τη στιγμή που θα υπογραφεί και από την Κύπρο, θα δώσει μία άλλη διάσταση στις τουρκικές προκλήσεις. Γιατί η Τουρκία αμφισβητεί και την κυπριακή ΑΟΖ και προσπαθεί να διχοτομήσει στον 25ο παράλληλο το Αιγαίο. Κύριε Υπουργέ, διαβάζω από τα Πρακτικά πως είπατε ότι οι αμφισβητήσεις της Τουρκίας δεν έχουν αξιοπιστία και ότι κάνουμε κάποιες κινήσεις. Το τελευταίο περιστατικό που έγινε στη Χίο, ήταν παρόμοιο με αυτό που έγινε στα Ίμια. Κάποια στιγμή πρέπει να σταματήσει. Για να σταματήσουν, όμως, όλα αυτά, πρέπει να γίνουν και κάποιες κινήσεις, όπως οι τέσσερις κινήσεις που σας αναφέραμε πριν από λίγο. Πιστεύουμε στο ενιαίο αμυντικό δόγμα Ελλάδος - Κύπρου και σίγουρα μια τέτοια συμφωνία θα ενδυναμώσει και τις σχέσεις μας και την περιοχή με όλες αυτές τις κινήσεις. Στην ουσία, όμως, θα πρέπει να γίνουν και κάποιες περαιτέρω κινήσεις. Σας τις ξαναθυμίζω και σε αυτό θα θέλαμε και μία απάντηση. Υπόκεντρο στο Καστελλόριζο. Σκάφη έρευνας και διάσωσης στο Καστελλόριζο. Ανάπτυξη του συστήματος θαλάσσιας κυκλοφορίας και στο Καστελλόριζο και το τέταρτο κομμάτι, είναι να συσχετιστεί όχι μόνο η άσκηση «ΝΕΜΕΣΙΣ» αλλά να συνεχιστούν κι άλλες ασκήσεις έρευνας και διάσωσης στην περιοχή. Ευχαριστώ πολύ.
Κύριε Υπουργέ, έχετε τον λόγο για πέντε λεπτά.
Ευχαριστώ, κύριε Πρόεδρε. Όλα τα κόμματα στη συζήτηση στις 25 Οκτωβρίου στην αρμόδια Επιτροπή Παραγωγής και Εμπορίου ψήφισαν υπέρ της κύρωσης αυτής της συμφωνίας. Ένα κόμμα ενώ δηλώνει ότι θα ψηφίσει «υπέρ», επέλεξε να ξαναμιλήσει σήμερα στην Ολομέλεια, θέτοντας διάφορα ζητήματα. Εν πάση περιπτώσει η συζήτηση έγινε στην επιτροπή και οι απαντήσεις δόθηκαν. Είναι μια συμφωνία απολύτως ισορροπημένη, απολύτως προσεγμένη. Έρχεται ως συνέχεια των συμφωνιών και των συμβάσεων για τη ναυτική έρευνα και διάσωση από τις διεθνείς συμφωνίες του 1989 και βασίζεται σε αυτές. Καλύπτει με τον ιδανικότερο τρόπο, όλες τις περιοχές που μπορούν να συνεργαστούν οι δύο χώρες, η Ελλάδα και η Κύπρος, στο πλαίσιο της έρευνας και διάσωσης, δεν αφήνει κανένα κενό και αυτή είναι η απάντηση για όλα τα επιμέρους ζητήματα που τέθηκαν. Επομένως δεν υπάρχει ζήτημα ανασφάλειας. Ας έχουμε μια στάση εθνικής αυτοπεποίθησης. Όταν είπα πριν ότι όλες οι αμφισβητήσεις της τουρκικής πλευράς είναι αβάσιμες, αυτό σημαίνει ότι η ελληνική πλευρά έχει σταθεί σε όλα αυτά τα ζητήματα με απόλυτη ψυχραιμία αλλά και με αυτοπεποίθηση και τα έχει αντιμετωπίσει. Αυτό θα γίνεται πάντα και γίνεται και τώρα και θα γίνεται και στο μέλλον. Έχουν γνώσιν οι φύλακες. Τα πάντα είναι δεδομένα. Διεθνείς συμβάσεις υπάρχουν, διεθνείς συνθήκες υπάρχουν. Προς τι αυτή η δημιουργία ενός κλίματος μέσω ερωτημάτων, ανασφάλειας; Σε κάθε περίπτωση η έρευνα και διάσωση, όμως, δεν είναι πολεμική επιχείρηση. Να έχουμε κι εδώ το μέτρο. Η έρευνα και διάσωση είναι, βέβαια, άσκηση κυριαρχικού δικαιώματος, αλλά είναι και υποχρέωση και το τόνισα αυτό στην επιτροπή. Η ανταπόκριση κάθε χώρας στην υποχρέωση αυτή συνδέεται με την καταξίωση και των κυριαρχικών δικαιωμάτων. Η χώρα, δηλαδή, που ανταποκρίνεται με αποτελεσματικότητα και επιτυχία στη διενέργεια όλων εκείνων των πρωτοβουλιών και των δράσεων ώστε να σώζονται ανθρώπινες ζωές - και δεν μιλάω μόνο για τους πρόσφυγες και τους μετανάστες, η έρευνα διάσωσης αφορά τη διεθνή ναυτιλία - έχει και τη δυνατότητα να διεκδικήσει και στο εθνικό πεδίο και στο διεθνές πεδίο και στο διακρατικό πεδίο τα πρωτεία, για να έχει τον έλεγχο της περιοχής που έχει την ευθύνη να ασκεί αυτή της την αρμοδιότητα, τη δικαιοδοσία, το δικαίωμα αλλά και την υποχρέωση. Αυτά είναι απλά πράγματα και αυτή η συμφωνία τα κατοχυρώνει πλήρως και δίνει ακριβώς τη δυνατότητα, σε έτσι και αλλιώς υπάρχουσα διαδικασία διαρκών διεργασιών με την Κυπριακή Δημοκρατία, να γίνει όχι με ένα MOU αλλά με μία διακρατική συμφωνία η οποία έχει ιδιαίτερη βαρύτητα. Από αυτή την άποψη καλώ όλα τα κόμματα, και χαίρομαι που αυτό συμβαίνει, να επικυρώσουν τη συμφωνία αυτή. Σε σύντομο χρόνο, υποθέτω, θα πράξει αναλόγως και η κυπριακή πλευρά - γιατί μέχρι τώρα δεν έχει επικυρωθεί από την κυπριακή Βουλή - και η συμφωνία αυτή θα τεθεί σε εφαρμογή. Όλα τα άρθρα της συμφωνίας αυτής αλλά και η αιτιολογική έκθεση δίνουν όλες τις απαντήσεις σε όποια ζητήματα τέθηκαν, με πολύ σαφή, συγκεκριμένο και τεκμηριωμένο τρόπο. Κύριε Πρόεδρε, επειδή ακριβώς το προαναγγείλατε - και όπως είναι γνωστό - θα ακολουθήσει συζήτηση για μια σειρά από υπουργικές και βουλευτικές τροπολογίες, το σχέδιο νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Κυπριακής Δημοκρατίας σχετικά με τη συνεργασία στους τομείς Έρευνας και Διάσωσης», θα πρέπει ως τίτλος να μεταβληθεί και να συμπληρωθεί με το «και άλλες διατάξεις». Ευχαριστώ.
Κι εγώ ευχαριστώ. Να κλείσουμε επί της αρχής το σχέδιο νόμου. Απ' ότι αντιλήφθηκα και η Χρυσή Αυγή ψηφίζει θετικά. Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής του νομοσχεδίου του Υπουργείου Ναυτιλίας και Νησιωτικής Πολιτικής: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Κυπριακής Δημοκρατίας σχετικά με τη συνεργασία στους τομείς Έρευνας και Διάσωσης και άλλες διατάξεις». Ερωτάται το Σώμα: Γίνεται δεκτό το νομοσχέδιο επί της αρχής;
Ναι.
Ναι.
Ναι.
Ναι.
Ναι.
Ναι.
Ναι.
Ναι.
Συνεπώς το νομοσχέδιο του Υπουργείου Ναυτιλίας και Νησιωτικής Πολιτικής: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Κυπριακής Δημοκρατίας σχετικά με τη συνεργασία στους τομείς Έρευνας και Διάσωσης και άλλες διατάξεις», έγινε δεκτό επί της αρχής ομοφώνως. Έχουν κατατεθεί, κυρίες και κύριοι συνάδελφοι, τέσσερις υπουργικές τροπολογίες. Κατατέθηκε και πριν λίγη ώρα μία από τον κ. Παππά. Αυτή νομίζω ότι είναι στο πλαίσιο συζητήσεων και αιτήματος της Αντιπολίτευσης στη Διάσκεψη των Προέδρων. Δεν είναι - νομίζω - επίμαχη. Εν πάση περιπτώσει είναι τέσσερις: Οι υπ' αριθμόν 734/9, 738/13, 739/14 και 740/15, στην οποία αναφέρθηκα και είναι η τελευταία. Είναι και τέσσερις βουλευτικές. Συγκεκριμένα οι υπ' αριθμόν 732/7, 735/10, 736/11, 737/12. Η διαδικασία σήμερα ήταν με το άρθρο 108 και είναι πολύ συγκεκριμένη. Η πρόταση η οποία σας κάνω σε συνεννόηση με τον Πρόεδρο της Βουλής και έχοντας πάρει την έγκρισή του - επειδή αντιλαμβάνομαι ότι οι τροπολογίες όχι μόνο για το ΕΣΡ αλλά και οι υπόλοιπες δύο είναι σημαντικές και χρειάζεται χρόνο συζήτησης - είναι η εξής: Όπως είπα, παρά το ότι δεν προβλέπεται από τον Κανονισμό της Βουλής, προτείνω να λάβουν τον λόγο κατ' αρχάς οι εισηγητές και οι ειδικοί αγορητές, που είχαν οριστεί από τα κόμματα για την κύρωση από πέντε λεπτά ο καθένας για τις τροπολογίες. Μετά να ακολουθήσουν δύο κύκλοι συναδέλφων με την αναλογία που προβλέπεται από τον Κανονισμό, δηλαδή, πέντε από τον ΣΥΡΙΖΑ, τρεις από τη Νέα Δημοκρατία, ένας από τα υπόλοιπα κόμματα, συν οι Ανεξάρτητοι. Συνολικά με αυτή την πρόταση μιλούν τριάντα συνάδελφοι. Εάν υπάρχει άλλη πρόταση απέναντι στη συγκεκριμένη, να τοποθετηθούν οι Κοινοβουλευτικοί Εκπρόσωποι των κομμάτων για δύο λεπτά ο καθένας.
Κύριε Πρόεδρε, ζητώ τον λόγο.
Σας είδα, κύριε Λοβέρδο. Εάν υπάρχει πρόβλημα θα αποφασίσει η Ολομέλεια κατά πλειοψηφία επί της προτάσεως του Προεδρείου ή της πρότασης, εάν υπάρχει διαφορετική, από κάποιον Κοινοβουλευτικό Εκπρόσωπο. Κύριε Λοβέρδο, ζητήσατε τον λόγο. Προφανώς θέλετε να προτείνετε κάτι άλλο. Έχετε τον λόγο για δύο λεπτά.
Κύριε Πρόεδρε, θα είχα συμφωνήσει, εάν δεν είχατε κάνει αυτόν τον περιορισμό στον κατάλογο των ομιλητών. Έχετε πολύ καλά οργανώσει τη διαδικασία μέχρι στιγμής. Βγάλατε έξω από το κυρίως θέμα της σημερινής συνεδρίασης την κύρωση, τοποθετήθηκαν οι συνάδελφοι, ο Υπουργός. Νομίζω ότι τώρα πρέπει να συνεχίσετε ακριβώς με τον ίδιο ανοικτό τρόπο τη διαδικασία. Δεν είναι μια τυχαία τροπολογία - αναφέρομαι στην τροπολογία του Υπουργού Επικρατείας - αλλά και οι άλλες τροπολογίες έχουν σοβαρότητα και σημασία, σωστά το είπατε. Άρα, λοιπόν, αφού τουλάχιστον με την τροπολογία που εγώ ανέφερα πρώτη, του κυρίου Υπουργού Επικρατείας, η χώρα έχει ταλαιπωρηθεί επί δεκατέσσερις μήνες, οι Διασκέψεις των Προέδρων είναι πέντε, οι επίκαιρες ερωτήσεις στη Βουλή δεκάδες, οι νομοθετικές τροπολογίες πολλές, η αναστάτωση πάρα πολύ μεγάλη, όλα αυτά για τον κύριο Υπουργό Επικρατείας, δεν μπορεί η Βουλή να διεκπεραιώσει αυτή τη συζήτηση με μία οργανωμένη συζήτηση, που περιορίζει τις φωνές της Συμπολίτευσης και της Αντιπολίτευσης. Σας ζητώ να ανοίξετε κατάλογο ομιλητών, κύριε Πρόεδρε, κανονικότατα. Παραβλέπουμε το γεγονός ότι η κυρωτική διαδικασία δεν είναι η κατάλληλη για πολύ σημαντικές στιγμές του κοινοβουλευτικού έργου. Είναι οι σημερινές πολύ σημαντικές; Βεβαίως είναι και το προανέφερα. Ένας Υπουργός έχει διχάσει την Ελλάδα, έχει δημιουργήσει ζητήματα που απασχολούν την κοινωνία και σκεπάζουν άλλα θέματα.
Αυτό είναι επί της διαδικασίας, κύριε Πρόεδρε;
Κύριε Λοβέρδο, αυτά στην τοποθέτησή σας.
Άρχισε η πασαρέλα!
Κύριε Φάμελλε, μη μιλάτε, σας παρακαλώ. Κύριε Λοβέρδο, επί της διαδικασίας τώρα. Εσείς θα πάρετε τον λόγο ούτως ή άλλως είτε με τη μία είτε με την άλλη και θα πείτε αυτά που θέλετε στην ομιλία σας.
Σας εξηγώ, κύριε Πρόεδρε, με αυτόν τον έντονο τόνο γιατί τα επιχειρήματα είναι σαφή και συνοδεύουν σαφέστατη πρόταση, ότι δεν είναι μία κοινοβουλευτική στιγμή ρουτίνας για να περιοριστεί η συζήτηση. Η πρότασή μου, λοιπόν, συγκεκριμενοποιείται: Όπως τα λέτε σε σχέση με τις τροπολογίες, αλλά ανοίγουμε κατάλογο ομιλητών. Από τη δική μας παράταξη θα μιλήσουν πολλοί. Από την Πλειοψηφία και τη Μειοψηφία φαντάζομαι το ίδιο, εννοώ τα άλλα κόμματα. Δεν μπορείτε αυτό να το περιορίσετε. Σας το ζητώ.
Παρέλειψα να σας πω ότι πριν ξεκινήσει η συζήτηση…
Κύριε Πρόεδρε, ζητώ τον λόγο.
Κύριε Πρόεδρε, ζητώ τον λόγο.
Ένα λεπτό, δεν τέλειωσα. Μη σηκώνετε τα χέρια σας. Ήσασταν στην Αίθουσα όταν είπα ότι θα ζητήσω από έναν - έναν Κοινοβουλευτικό Εκπρόσωπο. Ο σκληρός δίσκος μου λειτουργεί αψόγως. Δεν χρειάζεται να σηκώνετε τα χέρια σας. Παρέλειψα μόνο να πω ότι πριν ξεκινήσουν οι τοποθετήσεις των συναδέλφων, με τη μία ή την άλλη διαδικασία, - απ' ό,τι διαβλέπω θα αποφασίσει η Ολομέλεια την πρόταση του Προεδρείου ή την πρόταση του κ. Λοβέρδου - θα προηγηθούν οι τοποθετήσεις των Υπουργών για κάθε μία από τις τροπολογίες ώστε να έχουν και οι συνάδελφοι και οι Κοινοβουλευτικοί Εκπρόσωποι εικόνα για το τι λέει η Κυβέρνηση. Θα το πάμε αντιστρόφως. Νομίζω όλοι θέλετε αυτό κατ' αρχήν και, βεβαίως, θα παραμείνουν και στα έδρανα κατά τη διάρκεια της συζήτησης. Το πάω με τη σειρά. Κύριε Φάμελλε, για δύο λεπτά, ποια από τις δύο διαδικασίες υποστηρίζει ο ΣΥΡΙΖΑ; Την πρόταση του Προεδρείου, η οποία ούτως ή άλλως «παρεκκλίνει» από τον Κανονισμό ή την περαιτέρω «παρέκκλιση» - εντός εισαγωγικών βάζω τις λέξεις για να μη θεωρηθεί ότι υπάρχει αιχμή - του Κανονισμού, που έκανε ο κ. Λοβέρδος;
Κύριε Πρόεδρε, κύριοι Υπουργοί, κυρίες και κύριοι συνάδελφοι, θεωρώ ότι πράγματι η σημερινή συζήτηση είναι πάρα πολύ σημαντική, εφόσον είναι μια συζήτηση που επαναφέρει σε αυτήν την κοινοβουλευτική περίοδο για τρίτη φορά ένα μείζον ζήτημα, που είναι η εφαρμογή του Συντάγματος, κάτι το οποίο για είκοσι επτά χρόνια η πατρίδα μας δεν είχε κατορθώσει να κάνει εφικτό, μιας και οι προηγούμενες κυβερνήσεις οπισθοχώρησαν απέναντι σε αυτήν τη συνταγματική επιταγή και στον έλεγχο που όφειλε η πολιτεία να κάνει στο ραδιοτηλεοπτικό πεδίο. Η συζήτηση, όμως, έχει επαναληφθεί πάρα πολλές φορές και στη δημόσια σφαίρα και στην κοινοβουλευτική και παρότι θα έλεγα ότι η άποψή μας αυτή για τη σημασία και την ουσία της συζήτησης θα επέτεινε υπέρ της πρότασης μιας ανοικτής συζήτησης πολλών ωρών και πολλών ημερών, αν θέλετε, διότι η δημοκρατία και η Αριστερά και η προοδευτική σκέψη δεν έχει τίποτα να χάσει από μία συζήτηση περί της εφαρμογής του Συντάγματος και περί των μεγάλων ευθυνών προηγούμενων χρόνων, νομίζω ότι σήμερα αυτό που προέχει είναι να κάνουμε ένα βήμα μπροστά. Το ένα βήμα μπροστά είναι η ανεξάρτητη αρχή, το Εθνικό Συμβούλιο Ραδιοτηλεόρασης, η σύνθεση και η εφαρμογή των σκέψεων όλης της πολιτείας και όλης της κοινωνίας. Για τον λόγο αυτό, λοιπόν, θεωρώ ότι με βάση το μέτρο θα μπορούσαμε να δεχθούμε αυτή η συζήτηση να εξελιχθεί με βάση την πρόταση του Προεδρείου, παρ' ότι η αρχική μας διάθεση και όλης της Κοινοβουλευτικής Ομάδας του ΣΥΡΙΖΑ είναι όλοι οι Βουλευτές του ΣΥΡΙΖΑ να μιλήσουμε, κύριε Πρόεδρε. Γιατί διεκδικούμε την ανάγκη να εφαρμοσθεί επιτέλους αυτή η σημαντική πρόβλεψη του Συντάγματος στη χώρα μας. Πιστεύω, όμως, ότι ο σκοπός, είναι να τελειώσουμε σήμερα τα προαπαιτούμενα, εάν θέλετε, που δημιουργούν ένα κλίμα σύνθεσης, για να πετύχουμε το μείζον, που είναι η συζήτηση για το Εθνικό Συμβούλιο Ραδιοτηλεόρασης, για την ανεξάρτητη αρχή, που πολλά προσκόμματα και με μικροπολιτική σκέψη θεωρώ ότι μπήκαν το τελευταίο διάστημα. Παρά ταύτα, πιστεύω ότι η επιλογή και της Κυβέρνησης και του Κοινοβουλίου πρέπει να είναι να πάμε ένα βήμα μπροστά. Η κοινωνία, πράγματι, έχει σοβαρότατα θέματα που παραμένουν ανοικτά, σοβαρότατα θέματα που αφορούν την εργασία, που αφορούν την ισονομία, το δίκαιο στη χώρα μας, αλλά ως πρώτη προσπάθεια, εάν θέλετε, για να πετύχουμε αυτούς τους κοινούς στόχους, νομίζω ότι πρέπει να βρούμε και στο μέτρο της διαδικασίας το καλύτερο. Πιστεύουμε, λοιπόν, ότι η πρόταση του Προεδρείου μπορεί να υπηρετήσει αυτόν τον σκοπό και παρ' ότι δεν έχουμε κανένα θέμα για μεγάλη διαδικασία, προτείνουμε να ξεκινήσουμε με την πρόταση του Προεδρείου. Ευχαριστώ πολύ.
Ο κ. Δένδιας, ο Κοινοβουλευτικός Εκπρόσωπος της Νέας Δημοκρατίας, έχει τον λόγο επί του θέματος της διαδικασίας.
Κύριε Πρόεδρε, προφανώς θα περιοριστώ. Με την άδειά σας θα παρατηρήσω, βεβαίως, ότι επί δεκατέσσερις και πλέον μήνες ταλαιπωρούνται το ελληνικό Κοινοβούλιο, η Διάσκεψη των Προέδρων, η ελληνική κοινωνία γενικότερα, από τις νομοθετικές ρυθμίσεις, που επ' ονόματι κάποιας κατά περίεργο τρόπο γενομένης αντιληπτής διαφάνειας εισήγαγαν η Κυβέρνηση και ο Υπουργός κ. Παππάς. Εμείς στη Νέα Δημοκρατία, κύριε Πρόεδρε, θέλουμε να διευκολύνουμε τους συναδέλφους του ΣΥΡΙΖΑ να εκφράσουν αυτό που συνειδησιακά αισθάνονται. Δεν θέλουμε να τους περιορίσουμε στους πέντε, τέσσερις, τρεις ομιλητές. Θέλουμε, πράγματι, να δώσουμε σε όλους την ευκαιρία, εάν το επιθυμούν, να τοποθετηθούν γι' αυτό το «κειμήλιο» δημοκρατίας που αποτελεί ο νόμος του Υπουργού, του κ. Παππά και κατά συνέπεια, είμαστε ευθέως υπέρ της ανοικτής συζήτησης. Θεωρούμε ότι εδώ που ήρθε το πράγμα οτιδήποτε λιγότερο δεν θα βοηθήσει. Ο κάθε Βουλευτής, εν πάση περιπτώσει, πρέπει να αντιμετωπίσει αυτοτελώς τα θέματα της συνείδησής του.
Έχει κάνει μία αίτηση επί του Κανονισμού ο κ. Βενιζέλος. Θα τον παρακαλέσω να ολοκληρώσουν οι Κοινοβουλευτικοί Εκπρόσωποι επί του αρχικού διαδικαστικού και αμέσως μετά, κύριε Πρόεδρε, θα σας δώσω τον λόγο.
Παρακαλώ.
Ο Κοινοβουλευτικός Εκπρόσωπος της Χρυσής Αυγής, ο κ. Λαγός, έχει τον λόγο.
Κύριε Πρόεδρε, θεωρώ ότι θα ήταν σωστό να ανοίξει ο κατάλογος ομιλητών και να τοποθετηθούν όσο περισσότεροι Βουλευτές γίνεται.
Ευχαριστώ για τη συντομία σας. Ο κ. Λοβέρδος μίλησε. Ο κ. Παφίλης, ο Κοινοβουλευτικός Εκπρόσωπος του Κομμουνιστικού Κόμματος, έχει τον λόγο.
Είναι προφανές ότι ανάγεται ως η μητέρα των μαχών η συζήτηση συνολικά για το ραδιοτηλεοπτικό τοπίο. Και αυτό σχετίζεται με το ότι υπάρχει στρατηγική σύμπλευση ανάμεσα στα υπόλοιπα κόμματα και επομένως, δίνουν τη μάχη σε δευτερεύοντα θέματα. Να πω και κάτι άλλο, κύριε Πρόεδρε. Νομίζετε ότι τον ελληνικό λαό τον ενδιαφέρει ποιος επιχειρηματίας θα πάρει ποιο κανάλι; Σοβαρολογούμε; Τον ενδιαφέρει τη στιγμή που είναι άνεργος, τη στιγμή που του κόβουν συντάξεις, τη στιγμή που πληρώνει τα μαλλιά της κεφαλής του και έχει σιχαθεί ο κόσμος από το πρωί μέχρι το βράδυ εδώ και δυο μήνες να είναι κεντρικό πολιτικό ζήτημα, για να κρυφτούν όλα τα υπόλοιπα; Εμείς, λοιπόν, θεωρούμε ότι αυτό πρέπει να τελειώσει και δεν μας ενδιαφέρει εάν θα είναι η άλφα ή η βήτα διαδικασία. Γι' αυτό και ψηφίζουμε «παρών» σε ό,τι αφορά τη διαδικασία. Θα ήθελα, όμως, να θέσω ένα θέμα. Υπάρχει η σύμβαση μεταξύ Ελλάδας και Κύπρου. Τώρα μπαίνουν και τέσσερις τροπολογίες. Εμείς, παραδείγματος χάριν, τη συμφωνία την ψηφίζουμε. Στο σύνολο, όμως, του νόμου με βάση τις τροπολογίες και όχι τόσο…
Θα γίνει άλλη ψηφοφορία στο σύνολο.
Ναι, θα γίνει άλλη ψηφοφορία, αλλά θα ψηφίσουμε κατά. Αυτό που κάνει και τούτη η Κυβέρνηση και όλες οι προηγούμενες είναι απαράδεκτο, γιατί εκβιάζει στην πραγματικότητα. Θα μπορούσαν να είναι ξεχωριστά και σε ξεχωριστά θέματα και σε άλλα νομοσχέδια.
Αντιληπτό πλήρως, κύριε Παφίλη.
Γι' αυτό λέω ότι αυτή η διαδικασία δεν μπορεί να συνεχίζεται εσαεί. Κάποτε πρέπει να σταματήσει.
Δεν με βρίσκετε αντίθετο. Προχωρούμε στον Κοινοβουλευτικό Εκπρόσωπο του Ποταμιού, τον κ. Αμυρά. Κύριε Αμυρά, έχετε τον λόγο για δύο λεπτά επί της διαδικασίας.
Ευχαριστώ, κύριε Πρόεδρε. Κυρίες και κύριοι συνάδελφοι, πρωτοσυζητήσαμε τον νόμο Παππά, εντός Κοινοβουλίου στις 21 Οκτωβρίου του 2015, στις επιτροπές τότε. Είμαστε δεκατρείς μήνες μετά και μέσα σε αυτό το χρονικό διάστημα, το ζήτημα των τηλεοπτικών αδειών, του τρόπου που η Κυβέρνηση επέλεξε να το ρυθμίσει ή να το απορυθμίσει ή να το βυθίσει σε πιο βαθύ χάος από αυτό που ήταν - κατόρθωμα βέβαια - έχει απασχολήσει την κοινωνία, τη νομική ζωή της χώρας, το Συνταγματικό Δικαστήριο, την οικονομία, τον κάθε έναν πολίτη, όλους εκείνους οι οποίοι έχουν μια τηλεόραση σπίτι τους ή όλους εκείνους οι οποίοι εργάζονται σε ένα από τα ραδιοτηλεοπτικά μέσα. Είναι, λοιπόν, απορίας άξιον πώς οι Βουλευτές του ΣΥΡΙΖΑ - και απευθύνομαι σε εσάς, κυρίες και κύριοι συνάδελφοι του ΣΥΡΙΖΑ - δεν θέλετε μια ανοιχτή διαδικασία, μια συζήτηση σε βάθος, να ανοιχτεί κατάλογος, ούτως ώστε κυρίως εσείς να πάρετε τον λόγο. Δεν θέλετε εσείς να προτάξετε τα στήθη σας υπέρ του νόμου Παππά; Εμείς, κύριε Πρόεδρε, ζητάμε ανοιχτή διαδικασία, να ανοίξει κατάλογος, να πάρουν τον λόγο όσο το δυνατόν να μιλήσουν περισσότεροι ομιλητές και να μετρηθούμε πλέον σε σχέση με την ουσία του πράγματος, που είναι η αντισυνταγματικότητα του νόμου, από κει και πέρα η αδυναμία συγκρότησης του ΕΣΡ και οι πλάγιοι τρόποι με τους οποίους η Κυβέρνηση προσπαθεί να ξεπεράσει και την απόφαση του Συνταγματικού Δικαστηρίου αλλά και τη γενική επιθυμία της κοινωνίας να λυθεί το ζήτημα του ραδιοτηλεοπτικού τοπίου με κανόνες και διαφάνεια, όπως γίνεται στις ευρωπαϊκές χώρες και όχι σε κάποια ξεχασμένα Βαλκάνια. Ευχαριστώ.
Από τους ΑΝΕΛ δεν είναι εδώ ο κ. Παπαχριστόπουλος, αλλά, υποθέτω, στηρίζετε την πρόταση του Προεδρείου. Τελειώνουμε με τον Κοινοβουλευτικό Εκπρόσωπο της Ένωσης Κεντρώων, τον κ. Γεώργιο - Δημήτριο Καρρά. Ορίστε, κύριε Καρρά, έχετε τον λόγο.
Ευχαριστώ, κύριε Πρόεδρε. Εμείς τασσόμεθα υπέρ της ανοικτής συζήτησης για τους εξής λόγους: Πρώτον, η Κυβέρνηση απαρχής υποστήριξε ότι με τον νόμο περί ραδιοτηλεοπτικών μέσων ανοίγει το ζήτημα της διαπλοκής. Δεύτερον, η Κυβέρνηση ενέμεινε πεισματικά στη συνταγματικότητα του νόμου, ο οποίος, όπως αποδεικνύεται στη διαδρομή, κηρύσσεται κατά το μέρος εκείνο που είναι τα κρίσιμα ζητήματα του αριθμού των αδειών και της συγκρότησης του ΕΣΡ και των αρμοδιοτήτων του, αντισυνταγματικός. Σήμερα, λοιπόν, η Κυβέρνηση κάνει μια αναδίπλωση, όπως θα την ονόμαζα, αλλά όλο αυτό το διάστημα των δέκα - δώδεκα μηνών του έτους συγκεκριμένα που έχει διαρρεύσει ανεδείχθη τόσο από την Κυβέρνηση όσο και από την Αντιπολίτευση σε μείζον ζήτημα της ελληνικής πραγματικότητας. Αυτό, όμως, είχε και παράπλευρες απώλειες, κύριε Πρόεδρε. Είχε απώλειες να τρωθεί το κύρος της δικαιοσύνης, είχε απώλειες η δημοκρατία να θεωρείται ότι δεν υποστηρίζεται με τον μικρό αριθμό των τεσσάρων αδειών, είχε απώλειες ως τον προς τον περιορισμό της ενημέρωσης που αναμένετο να επέλθει. Κατόπιν αυτού νομίζουμε ότι εξαιτίας των θέσεων που έχει λάβει η Κυβέρνηση, κατ' ανάγκη πρέπει να προχωρήσουμε σε ανοικτή συζήτηση για να ακουστούν όλες οι απόψεις οι οποίες υπάρχουν μέσα στη Βουλή και οι οποίες αντανακλούν και απόψεις εκτός Βουλής, διότι είτε το θέλουμε είτε όχι, τα κανάλια, οι εφημερίδες στην προμετωπίδα τους θέτουν τη σημερινή συζήτηση για αυτό το θέμα. Τελειώνοντας, κύριε Πρόεδρε, σημειώνω ότι το ζήτημα του αριθμού των τεσσάρων ή περισσοτέρων ….
Αυτό είναι επί της ουσίας, κύριε Καρρά.
Όχι, δεν είναι. Αφήστε με να ολοκληρώσω, κύριε Πρόεδρε. Το ζήτημα των αρμοδιοτήτων του ΕΣΡ είναι ο πυρήνας του προβλήματος. Πρέπει, λοιπόν, να συζητήσουμε τον πυρήνα σήμερα.
Έχει ζητήσει τον λόγο και ο Πρόεδρος της Βουλής κ. Βούτσης, αλλά νομίζω ότι θα πρέπει να προηγηθεί ο κ. Βενιζέλος, ώστε να ακούσετε και τον κ. Βενιζέλο, κύριε Πρόεδρε, που θέλει να τοποθετηθεί επί του Κανονισμού και αμέσως μετά θα δώσω τον λόγο σε σας. Ο κ. Βενιζέλος έχει τον λόγο για τρία λεπτά.
Κύριε Πρόεδρε, σύμφωνα με τα άρθρα 112 και 108 του Κανονισμού της Βουλής, τα νομοσχέδια με τα οποία κυρώνονται διεθνείς συμβάσεις, όπως το αρχικό νομοσχέδιο που εισάγεται για συζήτηση, διέρχονται από την Ολομέλεια με μια διαδικασία η οποία είναι συνοπτική. Αυτό, όμως, αφορά μόνον τα νομοσχέδια τα κυρωτικά διεθνών συνθηκών, λόγω της ευρείας συναίνεσης με την οποία αυτά ψηφίζονται συνήθως και στην επιτροπή και στην Ολομέλεια. Αφ' ης στιγμής ένα τέτοιο νομοσχέδιο γίνεται όχημα, για να εισαχθεί προς συζήτηση ένας εκτελεστικός του Συντάγματος νόμος, όπως αυτός που αφορά η τροπολογία του κ. Παππά, ένας νόμος που αφορά θεμελιώδες δικαίωμα, μια θεσμική εγγύηση, όπως η πολυφωνία στα μέσα ενημέρωσης, ένας νόμος που αφορά το άρθρο 15 του Συντάγματος για την ραδιοτηλεοπτική κατάσταση της χώρας και το άρθρο 95 του Συντάγματος για τη συμμόρφωση στις αποφάσεις του Συμβουλίου της Επικρατείας, δηλαδή την καρδιά του κράτους δικαίου, δεν είναι νόμος κυρωτικός διεθνούς σύμβασης. Αλλάζει η φύση του νομοσχεδίου. Δεν μπορεί να γίνει επίκληση και εφαρμογή των συνοπτικών διαδικασιών του άρθρου 108 του Κανονισμού, διότι εδώ η Βουλή πρόκειται να συζητήσει και να ψηφίσει τις επιπτώσεις της κατάρρευσης ενός πρόδηλα αντισυνταγματικού νόμου, για την αντισυνταγματικότητα του οποίου έχουμε προβάλει ενστάσεις και έχουμε προειδοποιήσει πάμπολλες φορές από τον Οκτώβριο του 2015 έως σήμερα. Τι έκανε η ολομέλεια του Συμβουλίου της Επικρατείας; Απεδέχθη στο σύνολό της τις ενστάσεις αντισυνταγματικότητας που έχουμε προβάλει εδώ κατ' επανάληψη.
Από πού το γνωρίζετε;
Πρόκειται, λοιπόν, για μια ήττα, η οποία δεν είναι απλά και μόνο πολιτική, είναι βαθιά θεσμική, δημοκρατική. Αφορά το κράτος δικαίου. Και αυτό το γνωρίζουμε από τις δημοσιογραφικές πληροφορίες με βάση τις οποίες ενεργεί και η Κυβέρνηση.
Σας παρακαλώ, κύριοι συνάδελφοι, ηρεμήστε. Τελειώνει ο κ. Βενιζέλος.
Όταν θα δημοσιευτεί η απόφαση, τότε θα δείτε με κάθε λεπτομέρεια τι ατοπήματα έχετε κάνει, γιατί για εμένα αυτό που αποφάσισε το Συμβούλιο της Επικρατείας δεν συνιστά έκπληξη. Εάν υπάρχει μια έκπληξη, η έκπληξη βρίσκεται στο ότι υπήρξε μειοψηφία στην απόφαση αυτή και όχι η πλειοψηφία.
Το επί του Κανονισμού, κύριε Πρόεδρε.
Άρα, αυτό, το οποίο πρέπει να γίνει είναι, επί του Κανονισμού και της διαδικασίας, συζήτηση του νομοσχεδίου με τη νέα φύση του, και, επί της ουσίας, απόλυτη συμμόρφωση στην απόφαση του Συμβουλίου της Επικρατείας. Αν η Κυβέρνηση θεωρεί ότι πρέπει να υπάρξει ένα διάστημα αναμονής χωρίς να γίνει απολύτως τίποτα και να περιμένει τη δημοσίευση της απόφασης, ώστε να έχει πλήρη γνώση του κειμένου, ας μας το πει και να κάνει αυτό, αλλά όχι το τέχνασμα της αναστολής ισχύος ενός νόμου, ο οποίος ούτως ή άλλως έχει χαρακτηριστεί ως αντισυνταγματικός.
Κύριε Πρόεδρε, με συγχωρείτε, αλλά πρέπει να κλείσετε, γιατί ζητήσατε τον λόγο επί του Κανονισμού.
Και ως εκ τούτου, η μόνη λύση, που έχει η Κυβέρνηση και η πλειοψηφία της Βουλής, είναι η συμμόρφωση στην απόφαση του Συμβουλίου της Επικρατείας. Έχουν ταλαιπωρηθεί πολύ οι Έλληνες της Δημοκρατίας και του κράτους δικαίου και το μόνο, που σώζει τα προσχήματα για την Κυβέρνηση είναι να έρθει να συνομολογήσει το σφάλμα της και να νομοθετήσει τη συμμόρφωση.
Για τη διαδικασία τι λέει; Τι προτείνει;
Κύριε Πρόεδρε, με συγχωρείτε. Σας ευχαριστώ. Κατ' αρχάς, θα ήθελα να κάνω μια ανακοίνωση για να φύγει το σχολείο. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα επτά μαθητές και μαθήτριες και τρεις εκπαιδευτικοί συνοδοί τους από το Γυμνάσιο «Homo educandus Αγωγή» Κορινθίας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Πριν δώσω τον λόγο στον Πρόεδρο της Βουλής - δεν θα βάλω χρόνο, έτσι γίνεται πάντα στους Προέδρους, στους εκάστοτε, αλλά θα είναι λιτός, όπως μου έκανε νόημα - θα ήθελα να πω ότι αυτό είναι ένα θέμα που πρέπει να το επιλύσουμε ίσως οριστικά. Λέω την άποψή μου, δηλαδή σε κύρωση συμβάσεων να μην έρχονται τροπολογίες, εκτός αν είναι πράγματι αντικειμενικά μια πάρα πολύ επείγουσα ή σοβαρή, που μπορεί να γίνει συνεννόηση μεταξύ των κομμάτων. Γινόταν πάντα και γίνεται, δυστυχώς, και τώρα. Αυτό πρέπει να ρυθμιστεί. Θα το συζητήσουμε στη Διάσκεψη των Προέδρων. Όμως, ήδη, επειδή ο Πρόεδρος και εγώ, που εκτελώ αυτή τη στιγμή την απόφασή του, αναγνωρίσαμε ότι υπάρχει ένα θέμα, για αυτό και έγινε παρέκκλιση από τον Κανονισμό, αλλιώς θα έπρεπε να είχαμε τελειώσει τώρα. Επ' αυτού θα μιλήσει ο Πρόεδρος. Θα τεθεί, αν χρειαστεί, σε ψηφοφορία στην Ολομέλεια, εκτός αν κατορθώσουμε να βρούμε έναν κοινό τόπο με μια λίγο μεγαλύτερη διεύρυνση και να μην πάμε τώρα σε ψηφοφορίες και τέτοια πράγματα. Κύριε Πρόεδρε, έχετε τον λόγο και δεν σας βάζω χρόνο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, δεν θα παρακολουθήσω τον κ. Βενιζέλο, ο οποίος εξέφρασε την έκπληξή του ότι υπήρξαν έντεκα του Συμβουλίου της Επικρατείας, που θεώρησαν συνταγματικό τον νόμο και δεν θα πω πως υπάρχει κατάπληξη για το αντίθετο, το ότι υπήρξαν δεκατέσσερις, που τον βρήκαν αντισυνταγματικό. Θα ήταν πραγματικά μια τέτοια συζήτηση στα όρια της όποιας θεσμικής μας λειτουργίας. Θα παρακαλούσα και στη συζήτηση που θα επακολουθήσει να μην μπούμε σε τέτοιες κορώνες. Είναι σαφές - εκφράστηκε προηγούμενα μια περισσή ευαισθησία, ίσως και σύγχυση γύρω από αυτό το ζήτημα - πως η διαδικασία, που γίνεται σήμερα και που προκαλείται από πλευράς της Κυβέρνησης και που εμείς συζητάμε, είναι εξαιρετικά δημοκρατική και εξαιρετικά έγκαιρη. Μέσα σε ελάχιστες μέρες, όχι από την έκδοση απόφασης του Συμβουλίου της Επικρατείας, αλλά από διαρροή σε σχέση με το κεντρικό ζήτημα, το ερίζον, του νόμου - και ίσως περιμένουμε και δύο μήνες, φοβάμαι μην πάει και περισσότερο την καθ' αυτή απόφαση - η Κυβέρνηση φέρνει τις τροποποιήσεις τις αναγκαίες για να υπάρξει συμμόρφωση στον πυρήνα αυτού του νόμου. Αυτή η ευαισθησία δεν έχει καταδειχθεί μέχρι τώρα, όλα τα προηγούμενα χρόνια, σε αντίστοιχες αποφάσεις του Συμβουλίου Επικρατείας για το συγκεκριμένο ζήτημα. Και λυπάμαι πάρα πολύ που ανεβαίνουν οι τόνοι από συναδέλφους αρμοδίους Υπουργούς - Δικαιοσύνης, Αντιπροέδρους, υπεύθυνους για τα ΜΜΕ - που επί χρόνια είχαν τέτοιες αποφάσεις ενώπιόν τους και δεν επέδειξαν την ελάχιστη ευαισθησία να φέρουν ως εισηγητές στις κυβερνήσεις τους τη θεραπεία των πράξεων της διοίκησης ή των νομοσχεδίων ή των εγχειρημάτων νομοσχεδίων. Υπήρχε και το εγχείρημα του νομοσχεδίου του ιδίου του κ. Βενιζέλου, που ταλαιπωρήθηκε έξι χρόνια - το εγχείρημα - και δεν εφαρμόστηκε. Και σήμερα ανεβαίνουν οι τόνοι, στην αρχή μάλιστα μιας τέτοιας συζήτησης, ότι οι Υπουργοί που δίχασαν την κοινωνία κ.λπ.. Μην παρακολουθήσουμε αυτήν την εξέλιξη. Το τυπικό - διότι ήταν φανερό ότι το τυπικό ήταν για να υπάρξει το ζέσταμα της συζήτησης από ιδιαίτερα έμπειρους, πολύ περισσότερο από εμένα, συναδέλφους, αλλά όλοι το κατάλαβαν - είναι σαφές. Η εισήγηση, την οποία κάνει ο Πρόεδρος, λέει για δύο κύκλους συζητήσεων. Δηλαδή από την Κυβέρνηση θα μιλήσουν τουλάχιστον δέκα, πέραν του εισηγητού και του Κοινοβουλευτικού, από την Αξιωματική Αντιπολίτευση τουλάχιστον έξι πέραν αυτών, δηλαδή οχτώ τουλάχιστον συνάδελφοι, και από όλα τ' άλλα κόμματα, από κάθε «μικρότερο» κόμμα - μέσα σε εισαγωγικά, γιατί δεν ενέχει αξιολόγηση - τουλάχιστον τέσσερις. Δηλαδή θα γίνει μια άψογη συζήτηση και πλήρης με τριάντα, τριάντα πέντε συναδέλφους, ακριβώς διότι υπάρχει ευαισθησία ότι είναι πολύ σημαντικό το ζήτημα. Άρα, να μη μιλάμε επ' αυτού. Επ' αυτού νομίζω πως θα έπρεπε να είναι ομόφωνη η σύμπτωση και η σύγκλιση. Θα παρακαλούσα όμως - επαναλαμβάνω - οι τόνοι επί της ουσίας της συζήτησης να είναι συγκρατημένοι, διότι υπάρχει ένα μακρύ και άκρως βεβαρημένο παρελθόν γνωστό σε όλον τον ελληνικό λαό, μακρύ και άκρως βεβαρημένο παρελθόν απόψεων και εφαρμογών απόψεων στη βάση συμφερόντων, που καθοδήγησαν την απουσία νομοθετικών πρωτοβουλιών δυστυχώς.
Κύριε Πρόεδρε…
Κλείνω, κύριε Λοβέρδο. Άρα, τώρα, που όλοι μαζί θα πρέπει να προσπαθήσουμε και να βρούμε τους κοινούς τόπους για τη θεραπεία αυτών των πραγμάτων και να προχωρήσουμε συναινετικά από εδώ και πέρα, δεν είναι ανάγκη να οξύνονται και να δημιουργούνται τέτοιες καταστάσεις. Ευχαριστώ πολύ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει η Βουλή, είκοσι τέσσερις μαθήτριες και μαθητές και ένας συνοδός εκπαιδευτικός από το 2ο Δημοτικό Σχολείο Παπάγου. Η Βουλή τούς καλωσορίζει.
Κύριε Πρόεδρε, μπορώ να έχω τον λόγο;
Τι θέλετε, κύριε Λοβέρδο; Επί ποίου θέματος ζητάτε τον λόγο;
Ζητάω τον λόγο σε ό,τι αφορά την πρόταση που έκανα επί της διαδικασίας.
Αφού την είπατε. Τι; Θα την ξαναπείτε;
Απευθύνομαι στην Πλειοψηφία, στον κ. Φάμελλο, στον κ. Καμμένο, που συμφώνησα με την πρότασή τους, τους λέω να το ξανασκεφτούν και να επανέλθουν. Η τοποθέτηση που έκανε ο κ. Φάμελλος ήταν αντίθετη με την τελική του κατάληξη. Ζητάμε να πάρουν τον λόγο όσοι θέλουν συνάδελφοι.
Το είπατε, κύριε Λοβέρδο.
Σας παρακαλώ, κύριε Πρόεδρε.
Τι με παρακαλείτε; Κατά παρέκκλιση του Κανονισμού σας έδωσα τον λόγο.
Πέρα από την επανάληψη της πρότασής μου, έχω να πω ότι ο Πρόεδρος της Βουλής πήρε τον λόγο για να ενώσει.
Ωραία, τώρα θα απαντήσετε στον Πρόεδρο της Βουλής; Όταν τοποθετηθείτε, θα απαντήσετε.
Ο Πρόεδρος της Βουλής ήταν βαθιά διχαστικός και προσβλητικός. Να προσέχει τα λόγια του!
Κύριε Λοβέρδο, δεν έχετε άλλο τον λόγο. Καθίστε! [[Θόρυβος στην Αίθουσα]] Κύριε Λοβέρδο, καθίστε, σας παρακαλώ.
Καθίστε, τα είπατε αυτά. Όταν θα έρθει η ώρα να μιλήσετε, πείτε ό,τι θέλετε. Δεν σας απαγορεύει κανείς. Παρακαλώ καθίστε, κύριε Λοβέρδο. Μη με φέρνετε σε δύσκολη θέση!
Θα σας φέρω, κύριε Πρόεδρε!
Όχι, δεν μπορείτε να με φέρετε, κύριε Λοβέρδο, γιατί ξέρω κι εγώ τον Κανονισμό της Βουλής τόσο καλά όσο κι εσείς. Παρακαλώ πολύ, λοιπόν!
Μπορώ να έχω τον λόγο;
Κύριε Πρόεδρε, είναι προσωπικό το θέμα;
Μάλιστα.
Έχετε τον λόγο για ένα λεπτό επί του προσωπικού και τελειώνουν οι αντεγκλήσεις και μπαίνει το θέμα στην ψηφοφορία.
Ευχαριστώ, κύριε Πρόεδρε. Δυστυχώς, ο κ. Βούτσης μιλώντας προηγουμένως από τα βουλευτικά έδρανα ήταν όχι απλώς διχαστικός, αλλά βαθιά προσβλητικός. Τη συμπεριφορά μας την καθοδηγούσανε συμφέροντα, μα τα συμφέροντα, όπως είχα πει στην Βουλή όταν συζητήθηκε το νομοσχέδιο του κ. Παππά, ανέβηκαν στα δέντρα τώρα και φάνηκαν τα οπίσθιά τους, φάνηκε το τι κάνει η Κυβέρνηση με τα συμφέροντα και όχι μόνο στον χώρο των μέσων ενημέρωσης, αλλά και σε άλλους χώρους. Αυτό είναι το μεγάλο θέμα που ανοίγει στη χώρα σε σχέση με το τραπεζικό σύστημα, σε σχέση με άλλες χώρες. Άρα, αυτά θα συζητηθούν. Κι ας μην μας προκαλεί ο κ. Βούτσης ο οποίος προσπαθεί να μας πει ότι τώρα αποκαθίσταται η συνταγματική τάξη, η οποία προσβλήθηκε βάναυσα και αυτό το διαπίστωσε το Συμβούλιο της Επικρατείας, παρά την πεισματική προσπάθεια που έγινε να καθοδηγηθεί το Συμβούλιο της Επικρατείας, να εκβιαστούν δικαστές, να επηρεαστεί η απόφαση.
Κύριε Πρόεδρε, ζητήσατε επί προσωπικού!
Θέλω να πω στον κ. Βούτση ότι η διαδικασία, η κανονική συζήτηση του νομοσχεδίου, δεν συνιστά παραχώρηση και γενναιοδωρία, αλλά υποχρέωση κατά το Σύνταγμα και τον Κανονισμό της Βουλής. Δεν μας κάνει δώρα ο κύριος Πρόεδρος σε σχέση με…
Παρακαλώ, κύριε Πρόεδρε! Παρ' ότι έχω εικόνα, νομίζω ότι δεν είναι σωστό να πάμε σε ψηφοφορία. Εάν το επιθυμείτε, θα πάμε διά του γνωστού τρόπου, δι' ανεγέρσεως, εάν όχι, διότι είναι η εμφανής η πλειοψηφία…
Κύριε Πρόεδρε…
Κύριε Κεγκέρογλου, σας άκουσα. Ήρθατε και μου το είπατε. Αυτό θα είναι την ώρα που θα έρθει η τροπολογία των Βουλευτών κι επειδή εσάς είναι εμπρόθεσμος, η άποψή μου είναι ότι έχετε δίκιο. Μη με ξαναδιακόψετε. Εάν, όμως, υποθέσουμε ότι θα γινόταν ψηφοφορία κι εγώ θα ήμουν της άποψης του να ανοιχτεί ο κατάλογος. Θέλω αυτό να καταγραφεί. Αλλά ως Προεδρείο είμαι υποχρεωμένος να υπερασπίζομαι τις αποφάσεις του Προεδρείου. Νομίζω ότι είναι προφανές. Ας μην κάνουμε ψηφοφορία. Οι συνάδελφοι από τον ΣΥΡΙΖΑ και τους ΑΝΕΛ είναι περισσότεροι. Κατόπιν τούτου, με τη διαφωνία σύσσωμης της Αντιπολίτευσης προχωράμε στη διαδικασία «της οργανωμένης συζήτησης».
Κύριε Πρόεδρε, μπορώ να έχω τον λόγο; Πρέπει να πω για τις τροπολογίες.
Κύριε Υπουργέ, αφήστε να ξεκινήσουμε. Εσείς βεβαίως, οι Υπουργοί των τροπολογιών θα ξεκινήσετε πρώτοι.
Και εγώ, κύριε Πρόεδρε.
Ναι, κύριε Τσακαλώτο. Εσείς θα ξεκινήσετε. Να πάμε, λοιπόν, με τη σειρά που έχουν κατατεθεί. Ο κ. Παππάς έχει τον λόγο πρώτα να υποστηρίξει τις δύο του τροπολογίες.
Επειδή υπάρχει η βάσιμη υποψία ότι θα χρειαστούμε πολύ περισσότερο χρόνο για τις τροπολογίες τις οποίες κατέθεσα εγώ, παρά γι' αυτές που κατέθεσε ο κ. Τσακαλώτος, μήπως θα ήταν καλύτερα να ξεκινήσει ο κ. Τσακαλώτος;
Άρα, να ξεκινήσει ο κ. Τσακαλώτος. Κύριε Τσακαλώτο, εσείς για να υποστηρίξετε τη δική σας τροπολογία, θα χρειαστείτε πέντε λεπτά; Είναι αρκετά με μια ανοχή;
Όχι, λιγότερο από πέντε λεπτά.
Ξεκινήστε, λοιπόν, κύριε Υπουργέ.
Μόνο ένα σχόλιο για τα προηγούμενα θέλω να κάνω. Όταν άκουσα τον κ. Βενιζέλο να μιλάει για την πολυφωνία στα μέσα μαζικής ενημέρωσης, μου ήρθε στον νου η ατάκα του Μαχάτμα Γκάντι τη δεκαετία του 1930 στη Βρετανία, όταν τον ρώτησαν τι άποψη έχει για τον δυτικό πολιτισμό και απάντησε ότι θα ήταν μια πολύ καλή ιδέα να υπάρχει. Κι εγώ το ίδιο αισθάνομαι για την πολυφωνία στην Ελλάδα στα μέσα μαζικής ενημέρωσης. Πολύ την ακούμε, λίγο τη βλέπουμε. [[Χειροκροτήματα από την πτέρυγα του ΣΥΡΙΖΑ]] [[Στο σημείο αυτό την Προεδρική Έδρα καταλαμβάνει ο Β' Αντιπρόεδρος της Βουλής κ. ΓΕΩΡΓΙΟΣ ΒΑΡΕΜΕΝΟΣ]] Η συγκεκριμένη τροπολογία αφορά τον ν.4412, που ψηφίσαμε τον Αύγουστο, που έχει να κάνει με τις δημόσιες συμβάσεις διάφορων φορέων. Μέσα σ' αυτόν τον νόμο υπήρχε μια εξαίρεση για το ΤΑΙΠΕΔ, για να μπορεί να είναι πιο ευέλικτες οι αναθέσεις, να μπορεί να κάνει δικό του κανονισμό, που απαγορεύεται σε άλλους φορείς. Τώρα αυτή η τροπολογία επεκτείνει αυτήν τη δυνατότητα και στην Εταιρεία Συμμετοχών και Περιουσίας και στα υποταμεία, δηλαδή ΕΤΑΔ, ΕΔΗΣ και ΤΧΣ. Θα μπορεί, βεβαίως, να κάνει κανονισμό, αλλά αυτός ο κανονισμός πρέπει να εγκριθεί πάντα από την Ενιαία Αρχή Δημοσίων Συμβάσεων. Άρα, δεν είναι ότι μπορούν να κάνουν ό,τι θέλουν. Θα ελέγχεται, όπως ελέγχει αυτή η αρχή. Απλώς, θα υπάρχει μια μεγαλύτερη ευελιξία, που τη χρειάζονται για διάφορους λόγους. Υπάρχει και μια αλληλογραφία με την αρχή, που αν θέλετε, μπορώ να την καταθέσω στη Βουλή. Δεν την έχω, αλλά μπορώ να τη ζητήσω από το γραφείο μου, αν θεωρείτε ότι αυτό θα σας βοηθήσει, ώστε να καταθέσουμε τι λέει και η ενιαία αρχή. Μόλις περάσει αυτή η τροπολογία, ο κανονισμός αυτός, που θα κάνει πιο εξειδικευμένο τι μπορούν ή τι δεν μπορούν να κάνουν και το υπερταμείο και τα υποταμεία, θα το στείλουν στην ενιαία αρχή για τα σχόλια. Χρειάστηκα λιγότερα από πέντε λεπτά, κύριε Πρόεδρε.
Ευχαριστούμε για τη διαχείριση του χρόνου. Ο Υπουργός ο κ. Δρίτσας έχει τον λόγο.
Κύριε Πρόεδρε, εγώ θέλω απλώς να αναφερθώ στις βουλευτικές τροπολογίες, για να είναι ενήμερο το Σώμα πριν ξεκινήσει η διαδικασία και να προετοιμαστούν και τα κόμματα και οι Βουλευτές. Όμως, δώστε μου τη δυνατότητα μισό λεπτό να κάνω ένα σχόλιο. Νομίζω ότι η συζήτηση που γίνεται σήμερα, μ' αυτόν τον τρόπο που οργανώνεται και με την πολύ ισορροπημένη παρέμβαση του Προεδρείου για την οργάνωση αυτής της συζήτησης, δεν είναι μια κατ' ουσίαν υπέρβαση αυτών που έχουμε συνεννοηθεί ότι στις κυρώσεις δεν θα πρέπει να υπάρχουν τροπολογίες και όλα αυτά. Αυτήν την εβδομάδα το ελληνικό Κοινοβούλιο δεν είχε άλλο νομοθετικό έργο. Η ανάγκη να τεθούν και η τροπολογία για τις τηλεοπτικές άδειες - κυρίως αυτή - , αλλά και πολλές άλλες επείγοντος χαρακτήρα - και θα καταδειχθεί αυτό από τη συζήτηση - είναι ανάγκη όλων μας, δεν είναι ανάγκη μόνο της Κυβέρνησης ή των Υπουργών. Ιδιαίτερα δε η τροπολογία για τις τηλεοπτικές άδειες είναι αυτή που έρχεται για να οργανώσει και να τακτοποιήσει αυτό που όλοι έχουμε συνομολογήσει, ότι πρέπει η υπόθεση αυτή να οδηγηθεί σε μια οριστική λύση και κατεύθυνση μετά από την απόφαση του Συμβουλίου της Επικρατείας. Προς τι, λοιπόν, όλη αυτή η αναταραχή και η ένταση, που επιχειρείται πριν καν ανοίξει η συζήτηση επί αυτής της τροπολογίας να δημιουργηθεί; Δηλώσεις ότι σύμφωνα με δημοσιογραφικές πληροφορίες οι λεπτομέρειες της απόφασης θα ταράξουν το σύμπαν εκθέτουν και αυτόν που τα λέει, αλλά εκθέτουν και αυτούς που, ενδεχομένως, απευθύνεται η αναφορά στις λεπτομέρειες. Μη λέμε τέτοια πράγματα. Είναι αρκετά ανεύθυνο. Από αυτήν την άποψη, νομίζω ότι πρέπει να ηρεμήσουμε και να γίνει μια ουσιαστική συζήτηση σε αυτήν την κατεύθυνση που απαιτούν οι συνθήκες και που όλα τα πολιτικά κόμματα έχουν συνομολογήσει ότι χρειάζεται να συμβεί. Κύριε Πρόεδρε, εκτός από τις υπουργικές τροπολογίες έχουν κατατεθεί και τέσσερις βουλευτικές, που έχω υπ' όψιν μου αυτή τη στιγμή. Προφανώς - και πιστεύω ότι έτσι πρέπει να γίνει - οι Βουλευτές που έχουν καταθέσει αυτές τις τροπολογίες θα πάρουν τον λόγο για να τις παρουσιάσουν και να τις υπερασπιστούν. Για τις ανάγκες της προετοιμασίας των κομμάτων μπορώ να ανακοινώσω στο Σώμα αυτήν τη στιγμή - θα δούμε τι θα γίνει στην πορεία της συζήτησης - ότι τρεις εξ αυτών κρίνω σκόπιμο ότι πρέπει να γίνουν δεκτές, να μπουν σε συζήτηση και το Σώμα να αποφασίσει, γιατί έχουν επείγοντα χαρακτήρα. Πρόκειται για την τροπολογία με γενικό αριθμό 735 και ειδικό αριθμό 10 του Βουλευτή κ. Θηβαίου, την τροπολογία με γενικό αριθμό 736 και ειδικό αριθμό 11 του Βουλευτή κ. Μπαλαούρα και την τροπολογία με γενικό αριθμό 737 και ειδικό αριθμό 12 της Βουλευτού κ. Θεοπεφτάτου. Υπάρχει και άλλη μία, του κ. Κεγκέρογλου, για την οποία δεν μπορώ να μιλήσω αυτή τη στιγμή. Σε κάθε περίπτωση η συζήτηση μπορεί να ξεκινήσει, ήδη ξεκίνησε, και να εξελιχθεί συνεκτικά, ομαλά και ουσιαστικά, γιατί αυτά που έχει να αντιμετωπίσει και τα επιμέρους επείγοντα των Βουλευτών και των Υπουργών είναι σημαντικά και πρέπει να λυθούν και φυσικά η συζήτηση για τις τηλεοπτικές άδειες να μην οδηγηθεί στην επανάληψη της ίδιας ρητορικής, αλλά στην ανεύρεση από την πλευρά της Βουλής της σωστής λύσης και τα πράγματα θα πάρουν τον σωστό τους δρόμο. Ευχαριστώ.
Κύριε Πρόεδρε, μπορώ να έχω τον λόγο για ένα τυπικό θέμα;
Ορίστε, κύριε Δένδια.
Κύριε Υπουργέ, λέτε ότι θα κάνετε δεκτές τρεις τροπολογίες. Όμως, από ό,τι βλέπω, ουδεμία των τριών τροπολογιών αφορά αντικείμενο του Υπουργείου σας. Οι δύο αφορούν τον παριστάμενο Υπουργό Οικονομικών και η άλλη αφορά τον Υπουργό Περιβάλλοντος. Για την τάξη και τη σοβαρότητα του πράγματος, νομίζω ότι το να αποδέχεται ο Υπουργός Ναυτιλίας συγχώνευση ΦΟΔΣΑ αγγίζει τα όρια. Τι να πω; Να μην πω κάτι. Εάν έχετε την καλοσύνη, φέρτε τους αρμόδιους Υπουργούς - ο κ. Τσακαλώτος είναι εδώ για τις δύο - να μας πουν. Διαβάζω εδώ για «αποκατάσταση άδικης μεταχείρισης». Είναι άδικη; Επίσης, αναφέρεται το «ακατάσχετο οικονομικών ενισχύσεων».
Κύριε Δένδια, έγινε κατανοητό. Κύριε Υπουργέ, έχετε τον λόγο.
Κύριε Δένδια, επί της ουσίας έχετε δίκιο. Όμως, οφείλω ως εισηγητής Υπουργός του νομοσχεδίου, να το δηλώσω στο Σώμα. Γι' αυτό και είπα ότι κατά την κρίση μου αυτές πρέπει να γίνουν δεκτές και προτίθεμαι να το κάνω. Φυσικά, οι παριστάμενοι Υπουργοί αλλά και οι Βουλευτές θα τις παρουσιάσουν. Είναι βουλευτικές οι τροπολογίες και όχι υπουργικές.
Ευχαριστούμε, κύριε Υπουργέ. Ο Υπουργός κ. Παππάς έχει τον λόγο.
Κυρίες και κύριοι Βουλευτές, νομίζω ότι μετά από πολλά επεισόδια στο ζήτημα των τηλεοπτικών αδειών αυτήν τη στιγμή διαγράφεται στην πολιτική ατμόσφαιρα μια πορεία σύγκλισης μεταξύ των πολιτικών κομμάτων. Θέλουμε να μιλήσουμε επί της ουσίας: Υπήρξε η προχθεσινή Διάσκεψη των Προέδρων, στην οποία διαφάνηκε διάθεση, πέραν των βαθιών πολιτικών διαφωνιών, από πολλά κόμματα να ανταποκριθούν στη συνταγματική θεσμική τους υποχρέωση και να συμβάλουν στη συγκρότηση Εθνικού Συμβουλίου Ραδιοτηλεόρασης. Φέρνουμε, λοιπόν, σήμερα δύο τροπολογίες προς ψήφιση, τις οποίες θα καλούσα και τα κόμματα της Αντιπολίτευσης να υπερψηφίσουν, οι οποίες αφορούν δύο ζητήματα του ν.4339, τα οποία απασχόλησαν πάρα πολύ την κοινή γνώμη και τη συζήτηση μέσα στην Ολομέλεια της Βουλής. Η πρώτη τροπολογία αφορά στη μεταφορά αρμοδιοτήτων από το Εθνικό Συμβούλιο Ραδιοτηλεόρασης στη Γενική Γραμματεία Ενημέρωσης. Θέλω να θυμίσω στο Σώμα ότι η περιβόητη πια τροπολογία 2Α μετέφερε για την πρώτη και μόνη εφαρμογή για αυτό και μόνο το είδος αδειών την αρμοδιότητα διεξαγωγής του διαγωνισμού από το Εθνικό Συμβούλιο Ραδιοτηλεόρασης στη Γενική Γραμματεία Ενημέρωσης. Καθώς φαίνεται, καθώς πληροφορούμαστε, αυτή η τροπολογία γέννησε διοικητικές πράξεις οι οποίες έχουν κριθεί με οριακή πλειοψηφία αντισυνταγματικές. Και έρχεται αυτή η Κυβέρνηση, ακόμα πριν από τη δημοσίευση της απόφασης του Συμβουλίου της Επικρατείας, να προσαρμόσει τη νομοθεσία σε σχέση με αυτό το ζήτημα στις αποφάσεις του Συμβουλίου της Επικρατείας. Ορθώς ο Πρόεδρος της Βουλής υπογράμμισε ότι δεν ήταν αυτή η πρακτική. Δεν ήταν αυτή η πρακτική, διότι η δική μας Κυβέρνηση κινήθηκε και νομοθέτησε ακριβώς για να θεραπεύσει τις κραυγαλέες αντισυνταγματικότητες μπροστά στις οποίες βρισκόμασταν σε σχέση με το τηλεοπτικό πεδίο. Υπήρχαν τηλεοπτικοί σταθμοί χωρίς άδεια και κάτι έπρεπε να κάνουμε και υπήρχε και Εθνικό Συμβούλιο Ραδιοτηλεόρασης, του οποίου η νόμιμη σύνθεση έχει αμφισβητηθεί και από το Νομικό Συμβούλιο του Κράτους και από το Συμβούλιο της Επικρατείας. Ερχόμαστε, λοιπόν, να αναστείλουμε την εφαρμογή αυτής της τροπολογίας, η οποία θα ήθελα να υπογραμμίσω ότι είναι σχεδόν εκ περισσού, διότι ακριβώς αυτή η τροπολογία προέβλεπε τη διεξαγωγή του διαγωνισμού από τη Γενική Γραμματεία Ενημέρωσης για μία μόνη και πρώτη φορά. Είναι προφανές, είναι πρόδηλο ότι οποιοσδήποτε διαγωνισμός γίνει από εδώ και εμπρός θα διεξαχθεί από το Εθνικό Συμβούλιο Ραδιοτηλεόρασης στο πλαίσιο της ισχύουσας νομοθεσίας. Άρα, νομίζω ότι είναι ένα βήμα στο οποίο πρέπει όλοι να προστρέξουμε. Και καλώ και τα κόμματα της Αντιπολίτευσης να ψηφίσουν αυτή την τροπολογία. Η δεύτερη τροπολογία αφορά τον αριθμό αδειών. Θέλω να θυμίσω για άλλη μια φορά στο Σώμα ότι σε όλα τα προηγούμενα νομοθετήματα ο αριθμός των αδειών ήταν ζήτημα υπουργικής απόφασης. Και στον λεγόμενο «νόμο Βενιζέλου» και στον «νόμο Ρουσόπουλου» και στις ρυθμίσεις που έφερε ο κ. Βορίδης και ενσωματώθηκαν στον ν.4070/2012 υπήρξε υπουργική απόφαση με γνώμη του Εθνικού Συμβουλίου Ραδιοτηλεόρασης. Αυτή η ρύθμιση ήταν σχεδόν αυτόματη, σχεδόν αυτονόητη για τις προηγούμενες νομοθεσίες. Δυστυχώς, αποτέλεσε την πέτρα του σκανδάλου και την αφορμή για σφοδρή - θα έλεγα και ανήθικη ορισμένες φορές - κριτική. Τα σημερινά που ακούστηκαν για τον ομιλούντα και για την Κυβέρνηση, τηρουμένων των αναλογιών, είναι πάρα πολύ σεμνές και μετριοπαθείς τοποθετήσεις. Σας καλώ όλους μαζί να θυμηθούμε τι έχει ακουστεί για αυτή τη ρύθμιση. Φέρνουμε, λοιπόν, τη ρύθμιση με την οποία η «αιτιολογημένη» γνώμη του Εθνικού Συμβουλίου Ραδιοτηλεόρασης γίνεται «σύμφωνη» γνώμη. Είναι ένα γενναίο βήμα από την Κυβέρνηση. Και καλώ και τα κόμματα της Αντιπολίτευσης να την ψηφίσουν. Αιτιολογημένη γνώμη σημαίνει ότι προφανώς θα ανοίξει μια συζήτηση. Η θέση της κυβερνητικής παράταξης, της Πλειοψηφίας της Βουλής, είναι γνωστή όσον αφορά τον αριθμό των αδειών, αλλά η αιτιολογημένη γνώμη αυτό ακριβώς υπογραμμίζει, ότι εάν υπάρξουν άλλες απόψεις, βεβαίως, θα είμαστε υποχρεωμένοι πλέον να τις συζητήσουμε και με όρους σύγκλισης και σύνθεσης να καταλήξουμε και σε αυτό το ζήτημα. Θέλω να πω ότι η ελληνική πολιτεία βγαίνει πιο πλούσια, πιο κερδισμένη από αυτή τη διαδικασία ακόμα και εδώ που είμαστε, διότι έχει αποδειχθεί, πρώτον, ότι υπάρχει τρόπος και πρέπει και οφείλει το πολιτικό σύστημα να τηρήσει το Σύνταγμα και να αποδώσει άδειες, δεύτερον, ότι το ελληνικό δημόσιο είναι σε θέση, εάν υπάρχει η πολιτική αποφασιστικότητα και η πολιτική βούληση, να διοργανώσει διαγωνισμό και τρίτον - και σημαντικότερο - έχει αποδειχθεί ότι υπάρχουν διαθέσιμα κεφάλαια, τα οποία θα έπρεπε να καταβάλλονται και τα προηγούμενα χρόνια και τα οποία δεν καταβάλλονταν. Και υπάρχει αυτή τη στιγμή ένα δεδικασμένο, ένα τίμημα για τη χρήση του τηλεοπτικού φάσματος σε πανελλαδική εμβέλεια, το οποίο είναι 250 εκατομμύρια. Θα πρέπει, κυρίες και κύριοι Βουλευτές, όλοι μαζί να συζητήσουμε με βάση τα νέα δεδομένα το πώς αυτό το τίμημα θα εισπραχθεί, αλλιώς νομίζω ότι θα είμαστε υπόλογοι στις επόμενες γενιές, που θα κοιτάνε και αυτήν τη σύνθεση της Βουλής και θα συμπεραίνουν ότι έγιναν «μία από τα ίδια». Θέλω να πω ότι αυτή η Πλειοψηφία είναι απολύτως αποφασισμένη. Και άδειες θα δοθούν βεβαίως - είμαστε αισιόδοξοι ότι θα συγκροτηθεί Εθνικό Συμβούλιο Ραδιοτηλεόρασης - και τίμημα θα υπάρξει. Αυτή νομίζω ότι είναι μια μεγάλη τομή. Και είναι μια μεγάλη τομή, διότι θέλω να θυμίσω ότι, όταν ξεκίνησε αυτή η συζήτηση, από τη μεριά της Αντιπολίτευσης η πολιτική γραμμή ήταν ότι δεν υπάρχει κανένας λόγος για αδειοδότηση, ότι έχει δοθεί μία άδεια άπαξ στον ψηφιακό πάροχο και ότι αυτό είναι αρκετό και ότι όποιος θέλει να εκπέμψει δεν έχει παρά να συμβληθεί με τον ψηφιακό πάροχο, που όλως τυχαίως ήταν η εταιρεία του καρτέλ των ιδιοκτητών των καναλιών εθνικής εμβέλειας, και να εκπέμπει. Έχει διανυθεί, λοιπόν, πάρα πολύ μεγάλο διάστημα από τότε. Και έχει μετακινηθεί και η Αντιπολίτευση. Αυτό θα θέλαμε να το χαιρετίσουμε. Και πρέπει να συμβάλουμε όλοι, ούτως ώστε τη Δευτέρα που έρχεται η χώρα να έχει Εθνικό Συμβούλιο Ραδιοτηλεόρασης. Δεν χρειάζονται αυτήν τη στιγμή μεγαλοστομίες. Αυτό που χρειάζεται είναι αυτογνωσία. Και η αυτογνωσία πρέπει να οδηγήσει όλες τις πολιτικές δυνάμεις, ούτως ώστε να κάνουν το ένα και τελευταίο βήμα, διότι εάν συγκροτηθεί Εθνικό Συμβούλιο Ραδιοτηλεόρασης όλοι θα είμαστε σε θέση να πιέσουμε, να συμβάλουμε για να ολοκληρωθεί και αυτός, ο πολυπόθητος πλέον, διαγωνισμός για τις τηλεοπτικές άδειες. Δυστυχώς η οριακή απόφαση του Συμβουλίου της Επικρατείας - με ψήφους 14-11 λένε οι φήμες - παρήγαγε δύο αποτελέσματα: Το πρώτο είναι το οικονομικό αποτέλεσμα. Το οικονομικό αποτέλεσμα για εμάς συνιστά μια αδικία, διότι μεταφέρει πόρους από τους φτωχούς συμπολίτες μας, από τους συμπολίτες μας που έχουν ανάγκη, σε συμπολίτες μας που κατά τεκμήριο - διότι είχαν καταβάλει και την πρώτη δόση πρέπει να θυμίσω στο Σώμα - έχουν μεγάλη οικονομική επιφάνεια. Το δεύτερο αποτέλεσμα είναι ένα τεράστιο νομικό, συνταγματικό κενό. Η διοίκηση δεν μπορεί να αποδώσει άδειες - είναι υποχρέωση κατά το Σύνταγμα η ύπαρξη των αδειών - και δεν υπάρχει Εθνικό Συμβούλιο Ραδιοτηλεόρασης. Για τη συγκρότηση του Εθνικού Συμβουλίου Ραδιοτηλεόρασης χρειάζονται τα 4/5 της Διάσκεψης των Προέδρων. Νομίζω ότι έχει έρθει η ώρα αυτό το κενό, αυτό το αδιέξοδο να το υπερβούμε και να κάνουμε και όλοι την αυτοκριτική μας βεβαίως και με γενναιότητα. Όλοι όμως, διότι επί είκοσι επτά χρόνια, ενώ το έλεγε και το Σύνταγμα, ενώ το έλεγαν και οι νόμοι, δεν εισπράχθηκε ούτε ένα ευρώ. Και αυτή η κατάσταση πρέπει να ανήκει από σήμερα και στο εξής οριστικά στο χθες! Ευχαριστώ πολύ.
Τον λόγο έχει ο κ. Κοντονής για να παρουσιάσει και τη δική του τροπολογία.
Ευχαριστώ, κύριε Πρόεδρε. Η τροπολογία την οποία εισηγούμαι σήμερα ενώπιον της Βουλής έχει σχέση με τη ρύθμιση εκκρεμών ζητημάτων του ελληνικού ποδοσφαίρου, μετά την παρέμβαση της Διεθνούς Ποδοσφαιρικής Ομοσπονδίας, της FIFA, και τον διορισμό επιτροπής εξομάλυνσης στην Ελληνική Ποδοσφαιρική Ομοσπονδία, μετά από αίτημα της ελληνικής Κυβέρνησης. Κυρίες και κύριοι συνάδελφοι, η μάχη που δίνει η Κυβέρνηση κατά της διαφθοράς και της διαπλοκής είναι μία μάχη σε όλα τα μέτωπα και σε όλα τα επίπεδα. Ένα από αυτά ήταν το μέτωπο με τη διαφθορά και τη διαπλοκή που επί χρόνια ενδημούσε στον ελληνικό αθλητισμό, είχε εκκολαφθεί στο πεδίο του πελατειακού κράτους και βεβαίως είχε υψηλούς πολιτικούς προστάτες, οι οποίοι επί χρόνια ανέχονταν αυτήν την κατάσταση και μάλιστα έρχονταν στην Εθνική Αντιπροσωπεία κατ' επανάληψη και δήλωναν ότι δεν μπορούν να κάνουν τίποτα επειδή δήθεν είναι δεμένα τα χέρια τους με βάση τις διεθνείς συμφωνίες και συνθήκες που έχει υπογράψει το ελληνικό κράτος. Εμείς, λοιπόν, καταφέραμε μέσα σε είκοσι μήνες, κύριοι συνάδελφοι, να δώσουμε ένα τέλος σ' αυτό το καθεστώς ανομίας. Και ξέρετε ότι αυτό το καθεστώς ανομίας που επί χρόνια υπήρχε και παρήγαγε παθογένειες στον ελληνικό αθλητισμό και την ελληνική κοινωνία, το αντιμετωπίσαμε για πρώτη φορά τον Μάιο του 2015 με τον ν.4326. Εκεί θεσπίσαμε, αν θυμόσαστε, τη διάταξη τα πειθαρχικά όργανα της Ποδοσφαιρικής Ομοσπονδίας να συγκροτούνται αποκλειστικά και μόνο από τακτικούς δικαστές. Σ' αυτή τη διάταξη, που ήταν απολύτως εξυγιαντική και έδωσε ανάσες σε όλο αυτό το αθλητικό σύστημα, ήρθε τότε η Νέα Δημοκρατία και ζήτησε ονομαστική ψηφοφορία για να μην υπάρχουν τακτικοί δικαστές στα πειθαρχικά όργανα του ποδοσφαίρου. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Και όχι μόνο αυτό, αλλά μας απειλούσαν η Αντιπολίτευση πριν από σχεδόν έναν χρόνο ότι αν ψηφιστεί αυτή η διάταξη θα έχουμε αποβολή των ελληνικών ομάδων. Αντί όμως να συμβούν αυτά, έγιναν τα ακριβώς αντίθετα. Θέλω να σας πω, λοιπόν, ότι η κατάσταση που υπήρχε επί χρόνια στο ελληνικό ποδόσφαιρο δεν ήταν μια κατάσταση που έπεσε από τον ουρανό. Όπως σας είπα, υπήρχαν πολιτικοί προστάτες και εμποδίστηκαν ακόμα και Υπουργοί της Νέας Δημοκρατίας να ολοκληρώσουν μια προσπάθεια, από το ίδιο τους το κόμμα. Εμείς σήμερα τελειώνουμε με αυτή την παθογένεια άπαξ διά παντός. Διορίστηκε, όπως σας είπα, στην ουσία προσωρινή διοίκηση - επιτροπή εξομάλυνσης - η οποία θα μελετήσει και θα αναμορφώσει το καταστατικό και τους κανονισμούς της Ποδοσφαιρικής Ομοσπονδίας. Θα ακολουθηθεί ο δρόμος της νομιμότητας. Όλες αυτές οι διαδικασίες θα έχουν την τελική έγκριση της Κυβέρνησης. Θέλω να σας αναφέρω ότι αυτό που ονομάστηκε «παρασυναγωγή» - άλλοι το έλεγαν πιο χύδην «παράγκα» στο ελληνικό ποδόσφαιρο - μη νομίζετε ότι κατέθεσε τα όπλα από όταν η Κυβέρνηση νομοθέτησε. Αντίθετα, το καλοκαίρι προέβη σε μια ενέργεια που ξεπερνούσε κάθε όριο και κάθε φαντασία. Προσπάθησε παρανόμως να αλλοιώσει τη σύνθεση των πειθαρχικών οργάνων και να αντικαταστήσει με το έτσι θέλω τακτικούς δικαστές που στελέχωναν τα πειθαρχικά όργανα. Αυτό οδήγησε την Κυβέρνηση προς μια σαφέστατη δήλωση στη FIFA. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού]] Ένα λεπτό θέλω ακόμα, κύριε Πρόεδρε. Τους είπαμε ότι διακόπτουμε από αυτή τη στιγμή κάθε επαφή με την Ελληνική Ποδοσφαιρική Ομοσπονδία, διότι εκεί είναι πλέον άντρο της διαφθοράς και ότι προσβάλλουν τη νομιμότητα και τη συνταγματική τάξη. Δεύτερον, τους καλούσαμε εγγράφως και επισήμως να κάνουν αυτό που έκαναν. Να παρέμβουν. Θέλω από του Βήματος της Βουλής να ευχαριστήσω τη Διεθνή Ποδοσφαιρική Ομοσπονδία, αλλά και τον εκπρόσωπό της Κώστα Κουτσοκούμνη, ο οποίος λειτούργησε με βάση όχι μόνο τις επιταγές που είχε από την Ομοσπονδία που υπηρετεί, αλλά και με βάση το πατριωτικό καθήκον ως Έλληνας, για να δοθεί μια λύση επιτέλους σ' ένα πρόβλημα που ταλάνισε επί χρόνια την ελληνική κοινωνία και τον ελληνικό αθλητισμό. Σήμερα, λοιπόν, με αυτή την τροπολογία δίνουμε το νομικό υπόβαθρο λειτουργίας της επιτροπής εξομάλυνσης ως προς τις σχέσεις τους με τους τρίτους, με το κράτος και τους ιδιώτες και θεωρούμε ότι αυτή η διαδικασία, η οποία ξεκινά σήμερα, μπορεί να βάλει τελεία σε ένα καθεστώς απόλυτης διαφθοράς και σήψης το οποίο υπήρχε στο ελληνικό ποδόσφαιρο, αλλά εμείς έχουμε συναίσθηση ότι είναι μια διαδικασία η οποία ξεκινά και πρέπει να την παρακολουθούμε. Και πρέπει όλοι με καλή πίστη να βοηθήσουμε το έργο της επιτροπής, στην οποία προΐσταται ο καθηγητής Συνταγματικού Δικαίου της Νομικής Σχολής Αθηνών κ. Ιωάννης Δρόσος. Κυρίες και κύριοι συνάδελφοι, η όλη αυτή διαδικασία αποδεικνύει κάτι πολύ απλό, ότι όταν μια Κυβέρνηση έχει πάρει σοβαρά υπ' όψιν της τις παθογένειες που πρέπει να αντιμετωπίσει κι όταν έχει την πολιτική βούληση να τα βάλει με ισχυρούς και να εξοντώσει ένα σύστημα διαφθοράς, τα καταφέρνει πάντα, γιατί ξέρει ότι στο πλευρό της υπάρχει όχι μόνο μια μεγάλη κοινοβουλευτική Πλειοψηφία αλλά πάνω απ' όλα μια μεγάλη κοινωνική και λαϊκή πλειοψηφία. Σας ευχαριστώ πολύ.
Περνάμε στους εισηγητές με πρώτο στη σειρά τον εισηγητή του ΣΥΡΙΖΑ κ. Καματερό.
Κυρίες και κύριοι συνάδελφοι, ακούσαμε από τον εκπρόσωπο της Νέας Δημοκρατίας ότι ταλαιπωρούμαστε δεκαπέντε μήνες με αυτό το θέμα. Το ποιος φταίει για την ταλαιπωρία και ποιοι είναι αυτοί που προσπαθούν να εμποδίσουν τη λειτουργία του Ραδιοτηλεοπτικού Συμβουλίου, για να προχωρήσουν οι αδειοδοτήσεις, όλοι το ξέρουμε. Κι αυτό που εμείς κάνουμε σήμερα είναι το εξής. Γιατί έρχεται η τροπολογία αυτή σε ένα τέτοιο νομοσχέδιο; Για να σταματήσει η παράνομη λειτουργία των τηλεοπτικών σταθμών που λειτουργούν ως τα τώρα σε βάρος του ελληνικού δημοσίου και φυσικά των συμφερόντων του λαού, που πληρώνει τα σπασμένα, με δανεικά και αγύριστα, εδώ και είκοσι επτά χρόνια. Στην πορεία αυτή από την πρώτη στιγμή συναντήσαμε φυσικά μεγάλες αντιστάσεις αφού θίγονται άνομα συμφέροντα. Η Νέα Δημοκρατία από την πρώτη στιγμή ανέλαβε ρόλο συνηγόρου των καναλαρχών. Το μόνο που δεν έκανε είναι να υποβάλει η ίδια την τελευταία προσφυγή στο Συμβούλιο της Επικρατείας. Αν μπορούσε, ίσως να το έκανε. Αφού μέχρι τώρα δεν κατάφερε να μας σταματήσει, τώρα πανηγυρίζει για την τελευταία απόφαση του Συμβουλίου της Επικρατείας, την οποία δεν γνωρίζουμε ακόμα. Βέβαια, έχουμε τις διαρροές από δημοσιογράφους, απ' ό,τι ακούσαμε και από τον κ. Βενιζέλο. Φυσικά, δεν είναι κυβερνητικοί δημοσιογράφοι. Αν ήταν καθολική η απόρριψη του ν.4339, οπωσδήποτε θα μας το έλεγαν, γιατί αυτό θα ήθελαν. Άρα, για να μας λένε αυτοί ότι είναι απόρριψη μόνο του άρθρου 2 Α, που προβλέπει οι αρμοδιότητες προσωρινά και για μία μόνο φορά να μεταφέρονται στο Υπουργείο, πάει να πει ότι κάπως έτσι είναι. Θα περιμένουμε. Γι' αυτό και έρχεται αυτή η τροποποίηση και η αναστολή, γιατί δεν θέλουμε να καθυστερούμε και δεν θέλουμε να υπάρχει συνταγματικό κενό. Η Νέα Δημοκρατία πανηγυρίζει γι' αυτήν εδώ την απόφαση. Έχετε καταλάβει, αγαπητοί συνάδελφοι, τι λέει ή τι περιμένουμε να λέει - από τις διαρροές - αυτή η απόφαση; Λέει ότι πρέπει να προχωρήσει το Ραδιοτηλεοπτικό Συμβούλιο στη διαδικασία αδειοδότησης. Δεν δέχεται μεταβατικές περιόδους ούτε προσωρινά ούτε για μία φορά τη μεταφορά των αρμοδιοτήτων στο Υπουργείο για να κάνει τον πρώτο διαγωνισμό. Είναι φυσικό να οδηγούμαστε σε αυτήν εδώ την απόφαση και τη σκέψη, αφού έχουμε προηγουμένως τις αποφάσεις πάλι του Συμβουλίου της Επικρατείας και πολλές μάλιστα, που κρίνουν αντισυνταγματικό το να μην δίνονται άδειες στα κανάλια και αντισυνταγματική την παράταση λειτουργίας του Εθνικού Συμβουλίου Ραδιοτηλεόρασης. Εμείς τι κάναμε; Φέραμε τον ν.4339, ο οποίος ψηφίστηκε τον Οκτώβριο του 2015 και προέβλεπε τις αρμοδιότητες που το Σύνταγμα αποδίδει στο Εθνικό Συμβούλιο Ραδιοτηλεόρασης, δηλαδή - για να είμαι μέσα στον χρόνο μου - από το άρθρο 1 έως το 15 το πλαίσιο διαδικασίας αδειοδότησης, τον καθορισμό τιμής εκκίνησης, χρονική διάρκεια, προϋποθέσεις συμμετοχής, το ελάχιστο μετοχικό κεφάλαιο κ.λπ.. Τώρα τι ζητάει η Νέα Δημοκρατία; Κατάργηση αυτών των άρθρων; Αυτό αποφάσισε το Συμβούλιο της Επικρατείας; Αυτό περιμένουμε να ανακοινωθεί ή κρύβεται κάτι άλλο πίσω από αυτή την πρόταση; Μήπως επαναδιατυπώνει δικό της νόμο και όχι μόνο την αντικατάσταση συγκεκριμένου άρθρου, που λίγο - πολύ περιλαμβάνει όλα αυτά, έστω και πιο ελαφρά, αλλά παραλείπει - τυχαία μήπως; - τον αριθμό των εργαζομένων και αντικαθιστά τον διαγωνισμό από αδειοδοτική διαδικασία; Αυτή είναι μια δεύτερη ήττα της Νέας Δημοκρατίας, το ότι παραδέχεται σήμερα ότι πρέπει να δοθούν άδειες και να πληρώσουν οι καναλάρχες, ενώ ξέρουμε τι μας έλεγε πριν από κάποιο διάστημα, πριν από τις εκλογές, ότι δεν χρειάζονται άδειες. Είναι υποχρεωμένη, λοιπόν, τώρα η Νέα Δημοκρατία να προσέλθει και να συμφωνήσει στη συγκρότηση του Εθνικού Συμβουλίου Ραδιοτηλεόρασης. Αυτό λέει και θα λέει και η απόφαση του Συμβουλίου της Επικρατείας. Αυτή η τροποποίηση που είχε γίνει, το περιβόητο άρθρο 2Α, μην ξεχνάμε, πρώτον, ότι ήταν προσωρινή, ήταν για την πρώτη άδεια και δεύτερον, ότι ήταν μόνο για ένα είδος αδειών από τα οκτώ είδη που προβλέπονται. Προβλέπονται οκτώ είδη αδειών εμβέλειας πανελλαδικής, τοπικής, για θεματικά κανάλια κ.λπ.. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό, κύριε Πρόεδρε. Τελειώνω. Είναι δυνατόν, λοιπόν, το Συμβούλιο της Επικρατείας στην απόφαση που περιμένουμε να αναιρέσει τον εαυτό του, αν δημιουργήσει κενό; Γι' αυτό λέω ότι πρέπει να ξαναδεί την απόφαση η Νέα Δημοκρατία, να δει ότι όχι μονάχα δεν πρέπει να πανηγυρίζει, αλλά είναι ήττα γι' αυτήν, γιατί θα δημιουργηθεί νομικό κενό χωρίς να προβλέπει τι θα γίνει αν κάποιοι χρησιμοποιούν το Εθνικό Συμβούλιο Ραδιοτηλεόρασης σαν μοχλό πολιτικής ανωμαλίας, αξιοποιώντας ό,τι δεν προβλέπει το Σύνταγμα, δηλαδή το τι γίνεται αν δεν μπορεί να δημιουργηθεί πλειοψηφία των 4/5. Τελειώνω με το εξής. Τι θέλει τελικά η Νέα Δημοκρατία; Μήπως θέλει μια συμφωνία αλήθειας και σε αυτό το θέμα; Μήπως θέλει συμφωνία παρόμοια με τη δανειοδότηση; Μήπως η υπογραφή της είναι συμβόλαιο σαν και αυτή την υπογραφή που έβαλε για τα δάνεια που πήρε και ενώ είχε υπογράψει ότι δεν θα έβαζε υποθήκη ή ενέχυρο την κρατική χρηματοδότηση για το 2019-2020 σε άλλη τράπεζα, τελικά την έβαλε σε άλλες δύο; Μήπως λέγατε αλήθεια; Για να τα δούμε. Σύντομα και τελειώνω. Μήπως λέγατε αλήθεια, όταν λέγατε ότι δεν χρειάζονται άδειες; Μήπως λέγατε αλήθεια, όταν λέγατε ότι νοιάζεστε για τους εργαζόμενους; Το είδαμε στην πρόταση που καταθέτετε. Τους χρησιμοποιούσατε, επομένως, για να εξυπηρετήσετε τους καναλάρχες. Μήπως λέτε αλήθεια, όταν λέτε ότι δεν συναινείτε στην συγκρότηση του ΕΣΡ, γιατί του αφαιρέθηκαν οι αρμοδιότητες; Αυτό είναι μεγάλο ψέμα, γιατί ο ν. 4331 έγινε τον Οκτώβριο του 2015. Από εκεί και πέρα, δεν συναινούσατε για το Εθνικό Συμβούλιο Ραδιοτηλεόρασης και αναγκάστηκε η Κυβέρνηση να φέρει την τροποποίηση, το περιβόητο άρθρο 2Α, για πρώτη φορά, για μία και μόνη φορά, για να μπορέσει να προχωρήσει ο διαγωνισμός. Ήταν άκαρπες οι συνεδριάσεις της Διάσκεψης των Προέδρων στις 19 Ιανουαρίου, την 1η Φεβρουαρίου, την 9η Φεβρουαρίου κ.λπ. και έχουν γίνει πέντε μέχρι σήμερα. Μία είναι η αλήθεια, αγαπητοί συνάδελφοι, ότι οι άδειες θα δοθούν και εμείς δεν κάνουμε πίσω. Γι' αυτό και σπεύδουμε σήμερα με αυτή την τροποποίηση και δεν θέλουμε να καθυστερήσει. Με όποια τερτίπια δεν θα το αποτρέψετε. Σήμερα σας αφαιρείται και η τελευταία αλήθεια σας και αν συνεχίσετε, θα απομονωθείτε, θα αποκαλυφθείτε για άλλη μια φορά ποιων τα συμφέροντα υπηρετείτε. Δηλαδή, άλλη μία ήττα. Σας ευχαριστώ.
Ο κ. Κεδίκογλου από τη Νέα Δημοκρατία έχει τον λόγο.
Ευχαριστώ, κύριε Πρόεδρε. Σχετικά με την αναστολή της εφαρμογής του άρθρου 2Α του ν.4339, να πούμε ότι νομικά αφ' ενός η απόφαση δεν έχει δημοσιευθεί, έτσι ώστε να γνωρίζουμε επακριβώς το σκεπτικό της, όμως έχει δηλωθεί η αντισυνταγματικότητα των συγκεκριμένων διατάξεων. Είναι άτοπο νομικά να προτείνετε με την εν λόγω τροπολογία αναστολή του άρθρου, εφόσον τούτο έχει κριθεί αντισυνταγματικό από το Ανώτερο Διοικητικό Δικαστήριο και, κατά συνέπεια, δεν εφαρμόζεται. Με την προκειμένη διατύπωση της τροπολογίας προσπαθεί η Κυβέρνηση να καταστρατηγήσει, πέρα από την προφανή επικοινωνιακή απόπειρα, άλλη μια φορά τη διάκριση των εξουσιών. Τώρα, τι σας τα λέω, κύριε Παππά, αυτά! Κύριε Υπουργέ, είμαι βέβαιος ότι το μόνο λάθος που πιστεύετε ότι έχετε κάνει, είναι που δεν υφαρπάξατε και τις αρμοδιότητες του Συμβουλίου της Επικρατείας, όπως υφαρπάξατε του Ραδιοτηλεοπτικού Συμβουλίου. Αν κρίνω από τη αλαζονεία και τον αυταρχισμό που επιδεικνύετε, δεν έχετε καταλάβει να έχετε κάνει άλλο λάθος. Πρέπει να υπάρξει σεβασμός στην απόφαση του Συμβουλίου της Επικρατείας, κύριε Παππά, που έκρινε αντισυνταγματική τη μεταφορά. Μόνη λύση είναι η κατάργηση του νόμου και να ξεκινήσουμε από μηδενική βάση. Σας άκουσα να λέτε για τη μεταφορά αρμοδιοτήτων. Είπατε: «Πληροφορούμαστε την απόφαση και ήταν μικρή η πλειοψηφία: δεκατέσσερα - έντεκα». Κύριε Παππά, είσαστε βέβαιος ότι υπήρξε μέλος του Συμβουλίου της Επικρατείας που να ψήφισε υπέρ της συνταγματικότητας του νόμου; Μήπως οι δεκατέσσερις έκριναν ότι δεν ήταν καθόλου θεραπεύσιμος ο νόμος και οι έντεκα έλεγαν ότι είναι αντισυνταγματικός, αλλά θεραπεύεται με ορισμένες διατάξεις; Γιατί είσαστε τόσο βέβαιος;
Πού τα ξέρετε αυτά;
Όχι, εσείς λέω! Αφού άκουσα να εικοτολογείτε, επιτρέπεται και εγώ να εικοτολογήσω. Κοιτάξτε, το Ραδιοτηλεοπτικό Συμβούλιο το καταργήσατε εσείς. Να υπενθυμίσω, γιατί ορισμένοι έχουν κοντή μνήμη, ότι από εδώ, από αυτό το Βήμα, επί κυβέρνησης Σαμαρά σας απηύθυνα επανειλημμένες εκκλήσεις να συμπληρώσουμε τη συγκρότηση του Ραδιοτηλεοπτικού Συμβουλίου, προτείνοντας και πρόσωπα που προτείνετε σήμερα, αλλά τότε τα απορρίπτατε. Είχατε άλλη ατζέντα τότε. Επίσης, αυτό που είπατε για τον αριθμό αδειών, κύριε Υπουργέ, όταν αναφερθήκατε στον νόμο Βενιζέλου, ήταν στην αναλογική εποχή. Η αναλογική εποχή έχει άλλες τεχνολογικές δεσμεύσεις. Η ψηφιακή μετάβαση ήταν που αποδέσμευσε ένα τεχνολογικό δυναμικό. Επειδή ειπώθηκαν πάλι ψέματα για τη «DIGEA», να πω, πρώτον, ότι το τίμημα που πλήρωσε η «DIGEA» ήταν το μεγαλύτερο στην Ευρώπη. Σε αντίστοιχου μεγέθους χώρες, όπως η Ολλανδία και η Αυστρία, το τίμημα δεν πέρασε τα 12 εκατομμύρια ευρώ και τα 14 εκατομμύρια ευρώ. Η «DIGEA» πλήρωσε 18 εκατομμύρια ευρώ. Τι κέρδισε, όμως, το ελληνικό κράτος, κύριε Παππά; Κέρδισε 350 εκατομμύρια ευρώ από την αποδέσμευση του ψηφιακού φάσματος, περισσότερα από όσα βγάλατε με τις άδειές σας, που νομίζετε ότι βγάλατε. Επίσης, κύριε Παππά, δεν είναι μόνο το τίμημα που θα εισπραχθεί, αλλά πώς δεν θα χαθούν υφιστάμενα έσοδα και οφειλές. Οι απώλειες θα είναι πολύ μεγαλύτερες. Βέβαια, είδα πόσο σέβεστε τις αποφάσεις. Σας άκουσα σήμερα στη συνέντευξή σας στον ΣΚΑΪ να λέτε ότι τις τέσσερις άδειες τις ψήφισε η Βουλή. Κάνω λάθος; Κάτι τέτοιο είπατε. Πρέπει να καταλάβετε λίγο δημοκρατία!
Δεν είναι δημοκρατία!
Οι κυβερνητικές πλειοψηφίες είναι παροδικές, αλλάζουν. Και η δική σας πλειοψηφία εξαϋλώνεται ραγδαία. [[Θόρυβος από την πτέρυγα του ΣΥΡΙΖΑ]] Τι θέλετε να μου πείτε; Δηλαδή, αν ψηφίσει τώρα η Βουλή την παράταση της θητείας της Κυβέρνησης για άλλα πέντε χρόνια, αυτό επιτρέπεται, επειδή θα το ψηφίσουν οι εκατόν πενήντα τρεις;
Μα, τι λέτε τώρα!
Υπάρχουν και όρια. Γι' αυτό στη δημοκρατία υπάρχουν θεσμοί που υπερβαίνουν την κυβερνητική θητεία, υπάρχει η διάκριση των εξουσιών. Αυτό σημαίνει δημοκρατία, κύριε Παππά, και δυστυχώς αδυνατείτε να το κατανοήσετε. Προσπαθείτε να κρατήσετε την ουσία του νόμου σας ανέγγιχτη. Προσπαθείτε να περάσετε ένα ελεγχόμενο Ραδιοτηλεοπτικό Συμβούλιο. Δεν θα σας το επιτρέψουμε. Σταματήστε τις απόπειρες πραξικοπήματος και μη διανοηθείτε - γιατί τέτοια υποψία μας προκαλέσατε - αλλαγή της σύνθεσης της Διάσκεψης των Προέδρων για να επιτευχθεί λύση. Υπάρχουν πράγματα που πρέπει να είναι σεβαστά! Κύριε Παππά, είσαστε ένα τεράστιο πρόβλημα για τη δημοκρατία, όχι ως πρόσωπο, αλλά λόγω της κάλυψης που σας παρέχει ο Πρωθυπουργός, λόγω της ταύτισης του Πρωθυπουργού μαζί σας. Είναι στη φύση σας να εξαπατάτε. Εμείς προσπαθήσαμε και αποδείξαμε τη σταθερή μας προσήλωση στην πολυφωνία και την τήρηση του Συντάγματος. Προτείναμε ένα πρόσωπο για επικεφαλής, που είναι καθολικής αποδοχής, ακόμα και στελέχη του ΣΥΡΙΖΑ εκφράστηκαν θετικότατα για το πρόσωπό του. Θα επιμείνουμε και θα είμαστε, κύριε Παππά, κυρίες και κύριοι συνάδελφοι, ανένδοτοι στην υπεράσπιση των αρχών της δημοκρατίας.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννέα μαθητές και μαθήτριες και τρεις συνοδοί εκπαιδευτικοί τους από το 2ο Γενικό Λύκειο Αγίας Βαρβάρας. Η Βουλή τούς καλωσορίζει.
Κύριε Πρόεδρε, θα ήθελα να λάβω τον λόγο.
Ορίστε, κύριε Υπουργέ.
Θα ήθελα να ζητήσω συγγνώμη από το Σώμα για την ταλαιπωρία. Επί προσωπικού θα ήθελα τον λόγο.
Οι Υπουργοί δεν έχουν προσωπικά!
Ναι, δεν έχουμε προσωπικά. Φαίνεται ότι έχουμε, όμως. Κύριε Κεδίκογλου, ακούστε να δείτε, εγώ θα περίμενα από εσάς προσωπικά μια απολογία για το γεγονός ότι όταν ήσασταν στην Κυβέρνηση και κρατούσατε το ίδιο χαρτοφυλάκιο, δεν εισπράξατε αυτά που έπρεπε να είχατε εισπράξει, όχι να μας κάνετε εδώ πέρα μάθημα και να μας κουνάτε το δάχτυλο. Εμείς έχουμε εισπράξει 60 εκατομμύρια από το τέλος χρήσης συχνοτήτων και τον φόρο διαφήμισης, ψηφισμένους φόρους. Έτοιμες αποφάσεις βρήκα πάνω στο γραφείο μου. Αυτό, λοιπόν, ήταν το πρόβλημα για τη δημοκρατία. Το πρόβλημα για τη δημοκρατία ήταν το μαύρο στην ΕΡΤ. Το πρόβλημα για τη δημοκρατία δεν είναι ότι εμείς εξαντλήσαμε όλα τα νομικά περιθώρια για να τηρήσουμε το Σύνταγμα, για να βρούμε λύσεις συμβατές με τις αποφάσεις του Συμβουλίου της Επικρατείας. Και αυτό κάνουμε και αυτή τη στιγμή.
Κύριε Πρόεδρε, ο κύριος Υπουργός σε κάθε Βουλευτή που μιλάει, θα διακόπτει και θα του απαντάει;
Εντάξει, εντάξει! Τώρα, μην προεξοφλείτε τίποτα. Σας παρακαλώ! Ο κ. Κούζηλος από τη Χρυσή Αυγή έχει τον λόγο.
Ευχαριστώ, κύριε Πρόεδρε.
Κύριε Πρόεδρε, θα ήθελα τον λόγο. Εδώ υπάρχει προσωπικό, κύριε Πρόεδρε. Με προσέβαλε και δεν θα υπάρχει απάντηση; Είπε ψέματα. Θέλω να απαντήσω. Εδώ υπάρχει θέμα. Είπε ψέματα ο κύριος Υπουργός και με κατηγόρησε για παράβαση καθήκοντος.
Ελάτε τώρα! Ορίστε, κύριε Κούζηλε, έχετε τον λόγο.
Μα, με κατηγόρησε. Εάν αυτό δεν είναι προσωπικό, τι είναι;
Τελείωσε;
Τι θέλετε, κύριε Κεδίκογλου;
Θέλω να απαντήσω στον κ. Παππά.
Έχετε προσωπικό θέμα; Ορίστε, έχετε τον λόγο.
Κύριε Παππά, πρώτον, και τα λεφτά εισπράττονταν κανονικά. Θέλω να σας υπενθυμίσω ότι στη θητεία μου είχαμε αλλεπάλληλες εκλογικές αναμετρήσεις.
Το ΄14.
Είχαμε δύο αναμετρήσεις το ΄12 και το ΄14.
Λέτε ψέματα. Να ζητήσετε συγγνώμη τώρα, δεν είχατε εισπράξει τίποτα.
Δεν μιλάτε εσείς τώρα.
Κύριε Γεωργιάδη!
Θα κάτσετε και θα τα ακούσετε τώρα!
Κύριε Γεωργιάδη, σταματήστε, δεν έχετε τον λόγο.
Σταματήστε και απαντήστε σε αυτά που σας λέμε. Τι σχέση έχουν αυτά που λέτε; Πετάτε λάσπη, για να μην απαντήσετε στις κατηγορίες. Σταματήστε! Λοιπόν, τα λεφτά εισπράττονταν κανονικά.
Δεν ρίχνω λάσπη.
Αφήστε το ύφος!
Κύριε Γεωργιάδη, σας παρακαλώ. Συμπεριφέρεστε όπως συμπεριφέρεστε και ζητάτε τον λόγο; Ορίστε, τον λόγο έχει ο κ. Κούζηλος.
Κύριε Παππά, χωρίς να θέλω να συγκρίνουμε…
Μα, απαιτείτε εσείς να ζητήσει ο Βουλευτής συγγνώμη και αυτό εσείς το λέτε δημοκρατία;
Κύριε Τζαβάρα, ησυχία. Ορίστε, κύριε Κούζηλε, έχετε τον λόγο. Ο κ. Κούζηλος μιλάει!
Η δημοκρατία είναι η άμεση σχέση που έχει ο Βουλευτής με τον λαό και όχι η Κυβέρνηση με τον λαό. Δεν μπορείτε να μου αφαιρείτε αυτό το δικαίωμα.
Κύριε Τζαβάρα, από ποιον πήρατε τον λόγο, σας παρακαλώ;
Από το δικαίωμα που έχω να αντιστέκομαι και να αντιδρώ με βάση τη δημοκρατία.
Σοβαρά;
Από το δικαίωμα της δημοκρατίας.
Από το δικαίωμα της αντίστασης πήρατε τον λόγο;
Η δημοκρατία τι λέει, κύριε Πρόεδρε;
Έχουμε πολλά να ακούσουμε εδώ τώρα. Ορίστε, ο κ. Κούζηλος έχει τον λόγο.
Όσον αφορά την τροπολογία 739/14 του κ. Τσακαλώτου, εξυπηρετεί τα ξένα συμφέροντα. Η συγκεκριμένη είναι μία μνημονιακή ρύθμιση και στην ουσία τι γίνεται; Παρακάμπτεται η ελληνική νομοθεσία και καθίσταται κυρίαρχη η ευρωπαϊκή. Στην ουσία θα δούμε πάρα πολλά θέματα που θα συμβούν στη συγκεκριμένη στον τομέα των δημοσίων συμβάσεων. Όσον αφορά την τροπολογία 738/13 του κ. Κοντονή, θέλω να πω το εξής: Πρώτο ερώτημα, υπάρχει αυτοδιοίκητο στην ΕΠΟ; Δεύτερο ερώτημα, ποιους φέρνουμε σαν επιτροπή εξομάλυνσης για να διαχειρίζονται, να διορθώσουν τον υπάρχοντα κανονισμό και να ορίσουν τις εκλογές στην ΕΠΟ; FIFA, UEFA; Ποιους; Αυτούς για τους οποίους υπάρχουν δικαστήρια και καταδικαστικές αποφάσεις; Όλους αυτούς που προσπαθούν τόσα χρόνια και έχουν τόσα σκάνδαλα; Ποιος θα έρθει αυτήν τη στιγμή, με εντολή της Κυβέρνησης, να λύσει τα θέματα της ΕΠΟ; Τι κάνουμε, δηλαδή, αυτήν τη στιγμή; Βάζουμε τρόικα και στο ποδόσφαιρο; Στην ουσία δεν θα γίνει τίποτα απ' όλα αυτά, γιατί είπε και ο κύριος Υπουργός κάτι, ότι υπάρχουν πολιτικοί προστάτες. Ονόματα. Ποιοι είναι οι πολιτικοί προστάτες; Είπε κάτι πολύ σημαντικό: «με ονόματα». Ευχαριστώ πολύ.
Ευχαριστούμε κι εμείς. Τον λόγο έχει ο κ. Αρβανιτίδης από τη Δημοκρατική Συμπαράταξη.
Ευχαριστώ πολύ, κύριε Πρόεδρε. Κύριοι συνάδελφοι, έχει υποστεί πλέον τόσες ήττες η Κυβέρνηση στη δήθεν μάχη που δίνει κατά της διαπλοκής, που πραγματικά δεν βρίσκω λόγο να αφιερώσω χρόνο στα έργα και τις ημέρες του αρμόδιου Υπουργού ο οποίος πρωταγωνίστησε σε μια γιαλαντζί, όπως λέμε στη βόρειο Ελλάδα, προσπάθεια ρύθμισης του τηλεοπτικού τοπίου. Άλλωστε το ζητούμενο εδώ που φτάσαμε, είναι να διαμορφωθούν συνθήκες σύγκλισης και συνεννόησης μεταξύ των πολιτικών δυνάμεων, ώστε να συγκροτηθεί αμέσως το Εθνικό Συμβούλιο Ραδιοτηλεόρασης και να διενεργήσει τον διαγωνισμό. Για να γίνει ξεκάθαρη η θέση της Δημοκρατικής Συμπαράταξης, επιμένουμε, κύριε Υπουργέ, ότι πρέπει το «αναστέλλεται» να αντικατασταθεί με το «καταργείται» και η σύμφωνη γνώμη του Εθνικού Ραδιοτηλεοπτικού Συμβουλίου να αφορά όλες τις αποφάσεις του Υπουργού που αφορούν την αδειοδότηση και όχι μόνον τον αριθμό των αδειών. Θέλω, όμως, κύριε Υπουργέ, να σταθώ στο τι σημαίνει μία πραγματική ρύθμιση του ραδιοτηλεοπτικού τοπίου με όρους δημοκρατίας και όχι με βάση το πορτοφόλι του κάθε επίδοξου καναλάρχη, όπως αυτή την οποία επιχειρήσατε. Κατ' αρχάς, μέχρι στιγμής, είμαστε σίγουροι μόνον για δύο πράγματα: Πρώτον, ότι ο διαγωνισμός που έγινε δεν ισχύει και, δεύτερον, ότι όλες οι αρμοδιότητες πρέπει να επιστρέψουν στο Εθνικό Ραδιοτηλεοπτικό Συμβούλιο. Άρα για να περάσουμε στα υπόλοιπα θέματα, πρέπει πρώτα να καθαρογραφεί η απόφαση του Συμβουλίου της Επικρατείας. Το λέω αυτό, γιατί ακούγονται διάφορες απόψεις τις τελευταίες μέρες, χωρίς να υπάρχει γνώση των πραγματικών δεδομένων πάνω στα οποία είμαστε υποχρεωμένοι να κινηθούμε. Έρχομαι τώρα στην ουσία. Τα κανάλια, αγαπητοί συνάδελφοι, διαχειρίζονται δημόσιες συχνότητες, δηλαδή δημόσια περιουσία. Κατά συνέπεια, η ρύθμιση του ραδιοτηλεοπτικού τοπίου είναι θέμα δημοκρατίας, δεν είναι θέμα αγοράς. Γι' αυτό, άλλωστε, και το Σύνταγμα επιβάλλει συγκεκριμένες αρχές ως προς τη λειτουργία του και άμεσο έλεγχο του κράτους μέσω μια ανεξάρτητης αρχής, ακριβώς για να διασφαλιστεί η τήρηση αυτών των αρχών. Δημοκρατική ρύθμιση του τηλεοπτικού τοπίου, κύριε Υπουργέ, σημαίνει πρώτιστα διασφάλιση της πολυφωνίας. Πολυφωνίας και εξωτερικής και εσωτερικής. Εξωτερική πολυφωνία σημαίνει δυνατότητα για πολλά κανάλια, όσα επιτρέπει το ψηφιακό φάσμα, το οποίο να θυμίσω ότι παρέχει πολύ μεγαλύτερες δυνατότητες από το αναλογικό. Άρα ο περιορισμός των αδειών σε τέσσερις συνιστά ξεκάθαρη στρέβλωση της εξωτερικής πολυφωνίας και δεν μπορεί σε καμμία περίπτωση να γίνει αποδεκτός. Εσωτερική πολυφωνία σημαίνει ποιοτικά κριτήρια και σεβασμό όλων των απόψεων για την απόκτηση μιας τηλεοπτικής άδειας. Στο σημείο αυτό ο νόμος, τον οποίο ψηφίσατε, έχει σοβαρά κενά. Δεν μπορεί να λέει το κράτος: «παίρνει άδεια όποιος δώσει τα περισσότερα», που τελικά ούτε αυτό συνέβη, αφού φτιάξατε έναν διαγωνισμό στον οποίο υπήρχαν άνθρωποι που πήραν άδεια, προσφέροντας λιγότερα χρήματα από άλλους που τελικά δεν πήραν. Αντίθετα, αυτό το οποίο θα έπρεπε να γίνει είναι, πρώτον, να μπουν ποιοτικά κριτήρια όσον αφορά το πρόγραμμα, δηλαδή πόσο ευρωπαϊκό, πόσο εθνικό, πόσο ψυχαγωγικό, πόσο ενημερωτικό είναι και, δεύτερον, να διασφαλίζεται ο πλουραλισμός στην ενημέρωση, ώστε να μην είναι δυνατόν τα κανάλια να μετατρέπονται σε μηχανισμούς προπαγάνδας. Εσείς, δυστυχώς, δεν κάνατε τίποτα από αυτά, γιατί πραγματική σας πρόθεση μάλλον ήταν να ελέγξετε κι όχι να ρυθμίσετε το τηλεοπτικό τοπίο. Προσπαθήσατε με κάθε τρόπο να δημιουργήσετε συνθήκες κλειστής αγοράς, στην οποία ένας από τους τέσσερις παίκτες θα ήταν κάτι σαν ΣΥΡΙΖΑ Channel με τα λεφτά μιας τράπεζας της ΣΥΡΙΖΑ Bank. Ξεχάσατε, όμως, ίσως από αμέλεια, ίσως από υπεροψία ότι το κράτος δικαίου στη χώρα αυτή λειτουργεί και σήμερα είστε αναγκασμένοι να πιείτε όλο το πικρό ποτήρι των σκοπιμοτήτων σας. Κύριε Υπουργέ, έχουν περάσει σχεδόν δυο χρόνια από τότε που αναλάβατε την εξουσία και αναρωτιέμαι αν υπάρχει μια μάχη που να έχετε κερδίσει προς όφελος της χώρας. Η απάντηση είναι ότι τις χάσατε μάλλον όλες. Και τις χάσατε, γιατί δεν φροντίσατε ούτε μια στιγμή να δημιουργήσετε κλίμα συνεννόησης μεταξύ των πολιτικών δυνάμεων, δεν μάθατε τίποτα από τα χρόνια της κρίσης. Τα παιχνίδια της εξουσίας με τους ΑΝΕΛ και την αφανή Δεξιά μπορεί να σας κρατήσουν στην κυβέρνηση, δεν μπορούν, όμως, να βγάλουν τη χώρα από το αδιέξοδο. Όσο συμπεριφέρεστε εγωιστικά και αρνείστε να αποδεχτείτε την πραγματικότητα, κάνετε κακό στη χώρα και, δυστυχώς, τα περιθώρια στενεύουν διαρκώς. Κλείνοντας, κύριε Πρόεδρε, θα ήθελα να προσθέσω ότι το Συμβούλιο Επικρατείας, αντίθετα με όσα ψευδώς υποστήριξε η κ. Γεροβασίλη για αλά καρτ αποφάσεις, το 2015 εξέδωσε απόφαση για την αντισυνταγματικότητα δύο αποφάσεων περικοπών συντάξεων, κύριων και επικουρικών. Αύριο συζητείται εδώ στην Ολομέλεια η επερώτηση της Δημοκρατικής Συμπαράταξης για το ασφαλιστικό και τις συντάξεις και θα μας δοθεί η δυνατότητα να αναπτύξουμε το θέμα. Σας ευχαριστώ.
Κι εμείς ευχαριστούμε. Ο κ. Τάσσος από το ΚΚΕ έχει τον λόγο.
Ευχαριστώ, κύριε Πρόεδρε. Εγώ θα αναφερθώ στις δύο τροπολογίες. Στην τρίτη που αφορά το ΕΣΡ θα αναφερθεί ο Κοινοβουλευτικός μας Εκπρόσωπος, αλλά είναι γνωστό εκ των προτέρων ότι ψηφίζουμε «παρών» σε αυτή, όπως κάναμε διαχρονικά. Όσον αφορά την τροπολογία για τα τεκταινόμενα στην ΕΠΟ, το πρόβλημα είναι σοβαρό. Υπάρχει σοβαρό πρόβλημα στο ελληνικό ποδόσφαιρό και δεν μπορεί κανείς να το αμφισβητήσει αυτό. Όμως ποια είναι η μήτρα που γεννάει τα προβλήματα που υπάρχουν στο ελληνικό ποδόσφαιρο; Για εμάς - και νομίζουμε ότι είναι αντικειμενικό αυτό - είναι η επιχειρηματική δράση, η οποία είναι συνυφασμένη, πάει χέρι - χέρι, «νύχι - κρέας» που λέμε εμείς, με τη διαφθορά και τη διαπλοκή. Δεν υπάρχει επιχειρηματική δράση που να είναι χωρίς διαφθορά και χωρίς διαπλοκή. Και τι κάνουμε τώρα; Φωνάζουμε τη FIFA να κάνει τον διαιτητή. Ποια; Τη FIFA. Είναι γνωστό ότι βάζουμε τον λύκο να φυλάει τα πρόβατα. Και γιατί το λέμε αυτό; Γιατί, πρώτον, η FIFA είναι καθαρά υπέρ της επιχειρηματικής δράσης στο ποδόσφαιρο, σε διεθνές επίπεδο, βέβαια, και, επίσης, είναι γνωστό ότι η FIFA βαρύνεται με παρόμοιες καταστάσεις, με παρόμοια προβλήματα διαφθοράς και διαπλοκής. Ας θυμηθούμε τι έχει γίνει με τον πρώην Πρόεδρό της τον Μπλάτερ και τον Πλατινί και με τον νυν Πρόεδρό της, που έχει ο ίδιος ο Μπλάτερ, ο πρώην Πρόεδρός της, καταγγείλει για αυτό. Επομένως, για αυτούς τους λόγους εμείς θα καταψηφίσουμε αυτήν την τροπολογία. Και έρχομαι τώρα στη δεύτερη τροπολογία στην οποία θα αναφερθώ, αυτή του Υπουργείου Οικονομικών, που ουσιαστικά τι κάνει; Διευκολύνει την παραχώρηση στο μεγάλο κεφάλαιο της δημόσιας περιουσίας. Αυτό κάνει. Γιατί είναι γνωστό ότι το σύστημα μέσα στο οποίο ζούμε και τις αξίες του οποίου υπερασπίζεται και η σημερινή Κυβέρνηση, θεοποιεί το κέρδος και τα πάντα γίνονται ώστε να μπορέσει το μεγάλο κεφάλαιο να διασφαλίσει και να αυξήσει την κερδοφορία του. Και στο όνομα αυτό παραχωρείται η δημόσια περιουσία, τσακίζονται μισθοί και συντάξεις, τσακίζονται εργατικά δικαιώματα, για να μπορεί το μεγάλο κεφάλαιο να διατηρεί και να αυξάνει την κερδοφορία του. Επομένως, είναι καθαρό ότι και σε αυτήν την τροπολογία ψηφίζουμε «όχι». Ευχαριστώ, κύριε Πρόεδρε.
Κι εμείς ευχαριστούμε. Η κ. Μάρκου έχει τον λόγο.
Σας ευχαριστώ πολύ. Κύριε Πρόεδρε, κύριοι Υπουργοί, κυρίες και κύριοι Βουλευτές, «έρευνα και διάσωση», το θέμα της διεθνούς σύμβασης που κυρώνεται σήμερα από το Κοινοβούλιο και που επέλεξε η Κυβέρνηση για να προσαρτήσει τις περίφημες τροπολογίες Παππά. Παρακολουθούμε κι εμείς την Κυβέρνηση που προσπαθεί να διασώσει τον εαυτό της, έστω ένα δράμι αξιοπιστίας, μετά την ολοκληρωτική ήττα που υπέστη τις προηγούμενες ημέρες. Πολύ λίγο και πολύ αργά, κυρίες και κύριοι της Κυβέρνησης. Με έξι συν δύο γραμμές δεν ξεπλένεται η ανοίκεια και χυδαία επίθεση που εξαπολύσατε εναντίον της ελληνικής δικαιοσύνης ούτε φυσικά ο αυταρχικός τρόπος με τον οποίο επιχειρήσατε όλες αυτές τις ημέρες να διαχειριστείτε επικοινωνιακά μια δυσάρεστη για εσάς εξέλιξη, για την οποία σας είχαμε προειδοποιήσει όλοι: την πρόδηλη αντισυνταγματικότητα του ν.4339. Σας εξυπηρετεί, βέβαια. Εδώ ο κόσμος καίγεται, εργοστάσια κλείνουν, στο Υπουργείο Εργασίας σβήνουν πυρετωδώς προνοιακά επιδόματα, η φημολογία για το δεύτερο μνημόνιο ΣΥΡΙΖΑ - ΑΝΕΛ φουντώνει και εμείς ασχολούμαστε με τα τερτίπια σας, για το πώς θα εξαναγκάσετε τη Νέα Δημοκρατία να ψηφίσει Πρόεδρο του Εθνικού Συμβουλίου Ραδιοτηλεόρασης. Η Νέα Δημοκρατία από την άλλη, καταθέτει πρόταση νόμου για τα κανάλια, ξεχνώντας ότι έχει κυβερνήσει αυτόν τον τόπο και έπρεπε να διαιωνίζεται στο άπειρο η νομική εκκρεμότητα του καθεστώτος της ιδιωτικής τηλεόρασης. Πιστεύετε πραγματικά ότι οι αλληλοεκβιασμοί και τα παζάρια αφορούν την κοινωνία; Καθόλου. Ευτυχώς - και θα έπρεπε να μας το αναγνωρίσετε αυτό και δημόσια - , που υπάρχει και η Αντιπολίτευση, η οποία δεν δέχεται να παίξει το παιχνίδι σας, αλλά τηρεί υπεύθυνη στάση, κάτι που εσείς, αν τα πράγματα είχαν αντιστραφεί, δεν θα κάνατε ποτέ. Χρόνια ανεχτήκαμε τον εριστικό σας λόγο, την αμετροέπεια, τους βαρείς χαρακτηρισμούς. Είστε πολύ τυχεροί, λοιπόν, που έστω κάποιοι εδώ μέσα δεν σας ανταποδίδουν τα όσα έχετε κάνει και όσα έχετε πει. Με την υπόθεση των τηλεοπτικών αδειών, η Κυβέρνηση οδήγησε τον εαυτό της σε πολιτικό αδιέξοδο και τη χώρα σε συνθήκες θεσμικής σήψης και σε καταστάσεις κωμικοτραγικές. Είστε τυχεροί που διακατεχόμαστε από πνεύμα συναίνεσης, κυρίως για να τελειώνει αυτή η απίθανη ιστορία αντί να σας περιγελούμε. Λόγους μάς έχετε δώσει αρκετούς. Τι να πρωτοθυμηθώ; Τον ερασιτεχνισμό και το πείσμα παιδικής χαράς, με τον οποίο αντιμετωπίσατε την αναγγελία της απόφασης του Συμβουλίου της Επικρατείας, με την καλτ εικόνα της κυρίας Γεροβασίλη; Την απερχόμενη νομιμοποίηση διά χειρός ΣΥΡΙΖΑ όλων των τηλεοπτικών σταθμών ή «βοθροκάναλων», όπως τα αποκαλούν οι Υπουργοί σας, που εκπέμπουν σήμερα; Βέβαια, αυτό μάλλον - δεν ξέρουμε ακόμη - , το πήρατε πίσω, γιατί βρίσκεστε σε απόλυτη σύγχυση. Η δαιμόνια πρόταση Πολύδωρα, για την οποία και οι ίδιοι οι Βουλευτές σας αγανακτούν δημόσια, παρά τα non paper που τους μοιράζετε, για να δικαιολογήσετε για άλλη μια φορά την αφύσικη στροφή σας; Ευτυχώς, κάποιοι παίρνουμε σοβαρά τον ρόλο μας και την ευθύνη μας απέναντι στον ελληνικό λαό και δεν αναλωνόμαστε σε επικοινωνιακές κινήσεις εντυπωσιασμού. Λειτουργούμε με πλήρη επίγνωση της σοβαρότητας του θέματος, με απόλυτο σεβασμό στους θεσμούς, με βούληση να ρυθμιστεί, επιτέλους, συμφώνως προς το Σύνταγμα το τοπίο της τηλεόρασης. Πρέπει, επιτέλους, να καταλάβετε πως, αν δεν συνεννοηθούμε να προχωρήσουμε δέκα μεταρρυθμίσεις, στο τέλος η μόνη λύση θα είναι περικοπές μισθών και συντάξεων. Ο κ. Τσίπρας έχει επιλέξει τη μέση οδό, που είναι η χειρότερη. Ελπίζουμε να καταλάβει η Κυβέρνηση ότι η πορεία αυτή δεν είναι μόνο καταστροφική για τη χώρα, που σέρνεται στη στασιμότητα και την υπερφολόγηση, αλλά όπως δείχνουν οι μετρήσεις - κρυφές και φανερές - , η βύθιση της χώρας στη στασιμότητα βυθίζει και την Κυβέρνηση στην απαξία με ταχύτητα φόρμουλας ένα. Έλεος! Απαιτούμε από την Κυβέρνηση να διασώσει τον εαυτό της, τουλάχιστον για ένα διάστημα, να φερθεί ορθολογικά. Όσο για το δείγμα τροπολογίας που καταθέσατε, ελπίζουμε να μην φθάσετε να εκθέσετε και τον ίδιο τον Πρόεδρο της Βουλής, που προσωπικά εγγυήθηκε για τις προθέσεις της Κυβέρνησης, διότι ουσιαστικές αλλαγές δεν βλέπουμε, όσον αφορά το θέμα της αναστολής. Η δεύτερη τροπολογία, όμως, συνιστά ξεκάθαρη οπισθοχώρηση, με την «ουρά στα σκέλια», μάλιστα, κύριε Υπουργέ. Δεν είναι κακό για έναν πολιτικό άνδρα να παραδέχεται ότι έσφαλε. Ανοιχτά και φανερά. Αυτό, αν το κάνετε σήμερα, θα ήταν στα υπέρ σας. Σας καλώ να σκεφτείτε καλύτερα τη στάση σας από εδώ και πέρα και να φερθείτε ως δημόσιος άνδρας. Κύριοι της Κυβέρνησης, αντί να αναμένετε την έκδοση της απόφασης του Σ.τ.Ε. ώστε να τη μελετήσετε και να ετοιμάσετε τη σχετική νομοθεσία συμμορφούμενοι με το σκεπτικό, προσπαθήσατε να αποδείξετε ότι τάχα μου δήθεν αναλαμβάνετε νομοθετική πρωτοβουλία. Αδίκως πασχίζετε. Ο κόσμος έχει καταλάβει ότι αφού σηκώσατε μόνοι σας το λάβαρο της επανάστασης εναντίον των καναλιών, είστε ανίκανοι να ολοκληρώσετε έστω και αυτή τη μεταρρύθμιση και δεν έχετε καν τη δικαιολογία του μνημονίου. Ζητήστε επιτέλους μια συγγνώμη, διαφορετικά παραιτηθείτε. Ευχαριστώ πολύ.
Η κ. Μεγαλοοικονόμου από την Ένωση Κεντρώων έχει τον λόγο.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, φυσικά στηρίζουμε την κύρωση της συμφωνίας μεταξύ της Ελληνικής Κυβέρνησης και της Κυβέρνησης της Κυπριακής Δημοκρατίας σε σχέση με τους τομείς έρευνας και διάσωσης, αλλά αυτήν τη στιγμή ήλθαμε γι' αυτήν την κύρωση και εν τω μέσω της νυκτός ήλθαν τόσο σοβαρές τροπολογίες που δεν προλαβαίνουμε ούτε να τις δούμε, ούτε να τις εξετάσουμε. Τέλος πάντων. Εγώ θα αρχίσω με την τροπολογία με αριθμό 734 με την οποία αναστέλλεται η εφαρμογή του άρθρου 2A του ν.4339 μέχρι την έκδοση των αποφάσεων του Συμβουλίου της Επικρατείας. Η Ένωση Κεντρώων τάχθηκε από την πρώτη στιγμή υπέρ της συγκρότησης του Εθνικού Συμβουλίου Ραδιοτηλεόρασης. Δεν επιτρέπεται σε μια δυτική χώρα να γίνεται παράκαμψη του Συντάγματος και μάλιστα να καταργείται εν τοις πράγμασι μια ανεξάρτητη αρχή, της οποίας ο ρόλος είναι θεμελιώδης. Η ρύθμιση και ο έλεγχος του ραδιοτηλεοπτικού τοπίου είναι κυρίως η εξασφάλιση της αντικειμενικότητας και της αμεροληψίας και η εξασφάλισή τους είναι η εφαρμογή του Συντάγματος, γιατί στην πραγματικότητα αυτό είπε το Σ.τ.Ε., ότι δηλαδή η κυβερνητική πλειοψηφία έδρασε εκτός Συντάγματος. Η δικαστική εξουσία, με την κατασταλτική δύναμη που διαθέτει, μάς υπέδειξε και υπέδειξε κυρίως στην Κυβέρνηση, αλλά και στην Αξιωματική Αντιπολίτευση, αυτό που λέει ο Πρόεδρός μας εδώ και μήνες: Στην Ελλάδα της κρίσης σε όλους τους τομείς, κανείς δεν μπορεί να ξεπεράσει τον σκόπελο μόνος του. Καμμία εμπιστοσύνη δεν έχουμε στον Πρωθυπουργό, τον κ. Τσίπρα, όπως δεν έχουμε καμμία εμπιστοσύνη και στον Πρόεδρο της Αξιωματικής Αντιπολίτευσης, τον κ. Μητσοτάκη. Όταν, όμως, επιτέλους οι δύο συμφωνήσουν και αποφασίσουν να συνεννοηθούν, τότε και μόνο η Ένωση Κεντρώων θα συμφωνήσει. Άρα επιστρέφουμε σ' αυτό που είπε ο Πρόεδρός μας, ο κ. Λεβέντης: Κατάργηση του νόμου Παππά, συγκρότηση του ΕΣΡ άμεσα εντός των ημερών, ξεκαθάρισμα του τοπίου μέσα σε διάστημα ενός μηνός. Το λάθος και η αντισυνταγματικότητα δεν θα διορθωθούν με νέο ημίμετρο, με αναστολή ενός άρθρου και με άναρθρες κραυγές εκατέρωθεν. Ψέγουμε τον κύριο Υπουργό που βιάστηκε, ψέγουμε την Αξιωματική Αντιπολίτευση που όλα αυτά τα χρόνια έμεινε σε αδράνεια. Στο δια ταύτα: Ο λαός πάλι παρακολουθεί τηλεοπτικά κανάλια χωρίς κανένα ρυθμισμένο πλαίσιο και μ' ένα υποβαθμισμένο πρόγραμμα και οι εργαζόμενοι των μέσων μαζικής ενημέρωσης είναι «στον αέρα» και το κράτος δεν εισπράττει. Έχετε καταλάβει εκατέρωθεν ότι δεν πάει έτσι η πατρίδα μας μπροστά, με εγωισμούς, με εκβιασμούς, με μικροπολιτική; Προτείνω αφ' ενός η Κυβέρνηση να μη διορθώνει τα λάθη της με νέα λάθη και αφ' ετέρου να δείξει ειλικρινή συμπάθεια και συμβιβασμό στο κλίμα αυτό που υπάρχει. Όταν ένας υποψήφιος είναι ικανός με βάση το βιογραφικό του να εκλεγεί Πρόεδρος του ΕΣΡ, να ψηφιστεί, αν δεν είναι ικανός, να καταψηφιστεί. Οτιδήποτε άλλο είναι εκτός Συντάγματος. Σε κάθε περίπτωση εμείς από την πλευρά μας ως Ένωση Κεντρώων έχουμε αποφασίσει ότι θα στηρίξουμε την όποια επιλογή προσώπου της Νέας Δημοκρατίας εντελώς συνειδητά, προκειμένου επιτέλους να συγκροτηθεί αυτή η ανεξάρτητη αρχή. Επομένως, δεν υπάρχει ούτε χρόνος ούτε χώρος για μικροπολιτικές λογικές και παιχνίδια που κάνετε μεταξύ σας. Η συνολική απόσυρση του περίφημου νόμου Παππά είναι πλέον μονόδρομος. Έτσι, η απόφαση του Συμβουλίου της Επικρατείας που έκρινε αντισυνταγματικό το επίμαχο άρθρο 2A πρέπει να γίνει απόλυτα σεβαστή. Με αυτή τη λογική, η Ένωση Κεντρώων θα ψηφίσει «παρών» στην τροπολογία 734. Εξάλλου, πριν από λίγο ήλθε στα χέρια μας μια τροπολογία, η 740, που δεν είναι τίποτε άλλο από ένα «μπάλωμα» συνολικά του προβληματικού τοπίου που έχει ο νόμος. Δεν είναι λύση να αλλάζετε τις λέξεις σε έναν νόμο που απέτυχε στην πράξη και η νομιμότητά του κρίνεται και κρίθηκε από το Συμβούλιο της Επικρατείας. Οπότε, και να αλλάζετε κάποιες λέξεις δεν φέρνει καμμία σοβαρότητα. Εν συνεχεία, είμαστε κάθετα αντίθετοι στην τροπολογία με αριθμό 739, η οποία καταργεί ουσιαστικά τα χρηματικά όρια που υπάρχουν στις δημόσιες συμβάσεις για συγκεκριμένους φορείς. Προφανώς, η διαρκής παραβίαση του κανονιστικού πλαισίου για τις δημόσιες συμβάσεις στο όνομα μιας ταχύτητας συνιστά ευθεία παραβίαση της νομιμότητας. Θα το αναλύσει πιο συγκεκριμένα ο Κοινοβουλευτικός μας Εκπρόσωπος. Σε σχέση με την τροπολογία με αριθμό 738 η οποία αφορά στην κατάσταση στην ΕΠΟ, η δική μας στάση είναι η εξής. Προφανώς, έχει δημιουργηθεί μια τεράστια αναταραχή στον χώρο του ποδοσφαίρου. Προφανώς, η όλη κατάσταση απαιτεί μια σοβαρή και προσεκτική διαχείριση. Σ' αυτό το πλαίσιο απαιτείται μια διαφορετική κοινής αποδοχής διοίκηση της ΕΠΟ, όμως η Ένωση Κεντρώων διαφωνεί με τον τρόπο που επέλεξε η Κυβέρνηση να γίνει αυτή η μετάβαση. Γι' αυτό στη σχετική τροπολογία θα ψηφίσουμε «παρών». Το ζητούμενο συνολικά είναι να μην γίνονται διαρκώς μονομερείς και αιφνιδιαστικές ενέργειες από την πλευρά της Κυβέρνησης αλλά για όλα τα σοβαρά ζητήματα να υπάρξει επιτέλους η συναίνεση την οποία η Ένωση Κεντρώων ζήτησε εξαρχής και επιτακτικά. Σας ευχαριστώ.
Κι εμείς. Τον λόγο έχει ο κ. Λοβέρδος, Κοινοβουλευτικός Εκπρόσωπος της Δημοκρατικής Συμπαράταξης.
Κυρίες, κύριοι συνάδελφοι, κατ' αρχάς δεν πρέπει να ξεχνιόμαστε. Η δικαιοσύνη μίλησε, η δημοκρατία μίλησε και το μαύρο δεν πέρασε. Από εδώ ξεκινάμε. Δεν ξεκινάμε από τις Διασκέψεις Προέδρων και από τροπολογίες. Ξεκινάμε από το ότι επί δεκατέσσερις μήνες κάτι λέγαμε στην Κυβέρνηση και κάτι μας απαντούσε. Η Κυβέρνηση αποδείχθηκε με τον πιο επίσημο θεσμικό τρόπο ότι είχε απολύτως άδικο και ότι το μαύρο που ήθελε να επιβάλλει και τα κανάλια που ήθελε να στήσει, δεν πέρασαν ως μέθοδος δημοκρατικής πρακτικής. Από εδώ ξεκινάμε. Θέλω να σας καλέσω, γιατί θα επιμείνω σ' αυτό που μας συνέβη πριν δώσουμε τη λύση σήμερα και να σας θυμίσω, συνάδελφοι, κυρίες και κύριοι, τις εξελίξεις του φθινοπώρου, σωτηρίου έτους 2016. Πρώτος ξεκινάει ο Πρωθυπουργός στη Διεθνή Έκθεση Θεσσαλονίκης, ο οποίος προεξοφλεί απόφαση του Συμβουλίου της Επικρατείας. Μάλιστα δεν δίνει ούτε μια πιθανότητα στην αντισυνταγματικότητα. Ωραίος Πρωθυπουργός! Ωραίος Πρωθυπουργός που δεν ξέρει τι είναι αυτό το όργανο, δεν ξέρει ποιο είναι το σκεπτικό του, ποια είναι η κατά το Σύνταγμα λειτουργία του, αλλά παρ' ό,τι δεν ξέρει, μας λέει και ποιο θα είναι το αποτέλεσμα. Στην συνέχεια, τι έχουμε συνάδελφοι; Έχουμε αυτό που είπαν κάποιοι - δεν το είπα εγώ αλλά μου άρεσε - ότι «κάποιοι πιάστηκαν με τη γίδα στην πλάτη». Έχουμε τα όσα έγιναν γνωστά για τις δανειοδοτήσεις της Τράπεζας Αττικής και έναν υποψήφιο που ήταν σε απόλυτη συνεννόηση με την Κυβέρνηση, αν δεν τον καθοδήγησε η Κυβέρνηση, απ' όσα προκύπτουν από τον δημόσιο λόγο. Έχουμε δηλαδή, αυτό που αποκάλεσε το ΠΑΣΟΚ πολύ ωραία ΣΥΡΙΖΑ Bank, ΣΥΡΙΖΑ Channel. Στη συνέχεια, μόλις ακούσαμε και άκουσε η Κυβέρνηση ότι το Συμβούλιο της Επικρατείας έκρινε παραδεκτές τις αιτήσεις ακυρώσεως και θα έμπαινε στην ουσία, Παρασκευή βράδυ, γύρω στις 8 η ώρα, ενημερώθηκα εγώ από τη Βουλή ότι υπήρχε τροπολογία Παππά. Σε πέντε μέρες όλα θα τα έκανε ο κύριος Υπουργός Επικρατείας και θα υπήρχε το μαύρο στα κανάλια. Σε πέντε μέρες. Έτσι χαρακτηρίστηκε εκείνη η τροπολογία. Απέσυρε την τροπολογία αυτή. Μετά έγινε απόπειρα να έχουμε διοίκηση του ΕΣΡ χωρίς να ξέρουμε την απόφαση του Συμβουλίου της Επικρατείας. Έγινε η απόπειρα αυτή, αποδοκιμάστηκε ορθότατα από την Αντιπολίτευση και δεν πέρασε. Στη συνέχεια αποφασίστηκε, όπως μάθαμε, η αντισυνταγματικότητα του νόμου του κυρίου Υπουργού Επικρατείας. Το ίδιο βράδυ η Κυβερνητική Εκπρόσωπος, δηλαδή όλη η Κυβέρνηση, επιτίθεται εναντίον της δικαιοσύνης με τον χειρότερο τρόπο, όπως εκτιμήθηκε απ' όλες τις δικαστικές και εισαγγελικές ενώσεις που βγήκαν και μίλησαν με τρόπο πολύ σκληρό για την Κυβέρνηση. Όλα αυτά γίνονται σε λίγες εβδομάδες μέσα. Στη συνέχεια, την επόμενη μέρα, που συγκροτούνται μετά τον πανικό και τις επιθέσεις στη δικαιοσύνη, ανακοινώνει τροπολογία - γέφυρα ο Υπουργός Επικρατείας γι' αυτούς που μπήκαν στον διαγωνισμό και την παίρνει πίσω και αυτήν. Στη συνέχεια, έχουμε την ανακοίνωση Πολύδωρα, αφού είχε προηγηθεί ότι η τροπολογία θα κατατεθεί αφού γίνει η απόπειρα να έχουμε ΕΣΡ στη Διάσκεψη των Προέδρων. Και αυτό το παίρνουν πίσω. Γίνεται η Διάσκεψη των Προέδρων και έρχεται η τροπολογία λίγα λεπτά πριν, αλλά με υποψήφιο τον κ. Πολύδωρα, απέναντι στον οποίο όλα τα κόμματα της Αντιπολίτευσης, αλλά και πολλοί απ' ό,τι φάνηκε από τον ΣΥΡΙΖΑ, από την πλειοψηφία, είχαν μια αντίθετη γνώμη. Αποσύρεται ο κ. Πολύδωρας. Μετά, με τη διαβεβαίωση του Προέδρου της Βουλής - που για μας έπαιξε ρόλο - στη Διάσκεψη των Προέδρων, εμείς, ως Δημοκρατική Συμπαράταξη ΠΑΣΟΚ - ΔΗΜΑΡ θέλω να θυμίσω ότι προτείναμε τον καθηγητή τον κ. Σωτηρέλη για Πρόεδρο του ΕΣΡ, χωρίς να έχουμε επικοινωνήσει και συνεννοηθεί μαζί του, για να δηλώσουμε τον τύπο του ανθρώπου που θέλουμε να είναι εκεί, ενός μάχιμου ανθρώπου, ενός ανθρώπου που έχει την έξωθεν καλή μαρτυρία, διότι όλοι αναγνωρίζουμε τις αντικειμενικές του προσεγγίσεις. Και είπαμε ότι δεν το έχουμε συζητήσει μαζί του, γιατί δεν θέλαμε να έχουμε φέρει μια πρόταση που ντε και καλά θα ήταν αυτή, αλλά να δείξουμε έναν χαρακτήρα που πρέπει να διέπει τον άνθρωπο που θα αναλάβει το ΕΣΡ. Και μετά έγιναν όσα έγιναν στη Διάσκεψη των Προέδρων. Την επομένη, στον κ. Ευαγγελάτο και σήμερα το πρωί στον «ΣΚΑΪ», ο κύριος Υπουργός Επικρατείας φρόντισε να τινάξει τις απόπειρες, τις επιβαλλόμενες από το Σύνταγμα, κύριοι συνάδελφοι της Νέας Δημοκρατίας, συναίνεσης για το ΕΣΡ, γιατί τα 4/5 είναι συνταγματική ρύθμιση, άρα επιβάλλεται όπως σε όλες τις αρχές και στο ΕΣΡ να βρούμε μια κοινή λύση. Δεν του άρεσε του κυρίου Υπουργού Επικρατείας και φρόντισε δύο φορές, σήμερα μάλιστα ήταν και ρητός και απερίφραστος - όχι εδώ που είχε αναδιπλωθεί, «κυβίστηση ευπρεπή» την είπε ο κ. Κεγκέρογλου, αλλά το πρωί στον «ΣΚΑΪ» - να τα τινάξει όλα στον αέρα επιμένοντας στα τέσσερα κανάλια, ότι αυτή θα είναι η εισήγηση της Κυβέρνησης και ούτω καθεξής, ενώ, ταυτόχρονα, έχει φέρει μια τροπολογία από τη Δευτέρα όπου αναστέλλεται το περίφημο 2Α άρθρο, όπου για την πρώτη εφαρμογή του νόμου όλα τα έκανε ο κ. Παππάς. Και ενώ ο κ. Βούτσης είχε προειδοποιήσει ότι θα υπάρχει και η τροπολογία για τη σύμφωνη γνώμη του ΕΣΡ για τον αριθμό των αδειών, σήμερα επιμένει. Και ρωτάω: Πώς η Κυβέρνηση θα μπορούσε να επιμείνει, κυρίες και κύριοι Βουλευτές, αφού το ΕΣΡ είναι μια Ανεξάρτητη Αρχή, αφού αυτό έχει σύμφωνα με τη σημερινή τροπολογία την αρμοδιότητα να εισηγείται στον Υπουργό, ο οποίος παίρνει την τυπική πράξη, πόσα θα είναι τα κανάλια, αλλά δεν μπορεί να αποστεί - κατά τη σημερινή τροπολογία - της σύμφωνης γνώμης του ΕΣΡ; Πώς θα το επηρέαζε το όργανο; Οι προτάσεις σας, κύριοι της Κυβέρνησης, προτάσεις του κ. Βούτση, είναι προτάσεις ανθρώπων που θα παίξουν τον ρόλο της μεταφοράς; Αυτό εννοείτε; Κύριε Υπουργέ, είστε σε πανικό. Δεν έχω τίποτα προσωπικό μαζί σας, πραγματικά τίποτα. Είστε ένας νέος άνθρωπος που μπήκατε στην πολιτική, αλλά νομίσατε ότι επειδή αυξήθηκε η δύναμή σας, ξαφνικά όλα μπορείτε να τα κάνετε και με τη δικαιοσύνη και με τη Βουλή και με την εκτελεστική λειτουργία. Εάν είχατε υποβάλει την παραίτησή σας, δεν θα είχατε τη ανάγκη, κύριε Υπουργέ, να αυτοδικαιολογείστε κάθε μέρα, να προσπαθείτε να περισώσετε το πολιτικό σας κεφάλαιο, λέγοντας «τέσσερις θα μείνουν οι άδειες, αυτή θα είναι η πρόταση της Κυβέρνησης», όταν σας αδειάζουν όλοι. Θα έπρεπε να το έχετε κάνει, ανεξαρτήτως αν θα το δεχόταν ο Πρωθυπουργός, που είναι ο μόνος αρμόδιος. Κυρίες και κύριοι Βουλευτές, ξέρουμε, οι θεσμικότεροι εξ ημών, ότι η παραίτηση εκτονώνει τις εντάσεις. Ακόμα και αν δεν τη δεχτεί ο Πρωθυπουργός, που είναι δικαίωμά του να μην τη δεχτεί, ο Υπουργός έχει κάνει την υποχρέωσή του. Όταν, όπως σας είπα και το πρωί, επί δεκατέσσερις μήνες έχετε αναστατώσει τη χώρα, για να έρθει η ώρα που, κύριοι συνάδελφοι, αυτοί που έλεγαν περί ανομίας στο ραδιοτηλεοπτικό τοπίο και αντέφασκαν - γιατί έλεγαν από την άλλη πλευρά πόσα λεφτά έχουν πληρώσει τα κανάλια επί τόσα χρόνια, κι έχουμε και εικόνα του τι έχει πληρώσει ο καθένας και ποιος δεν πλήρωσε και ποιον βοηθάει αυτός που δεν πλήρωσε, εν πάση περιπτώσει - αντί, λοιπόν, να προσαρμοστεί για να διασώσει κάτι από το πολιτικό του κεφάλαιο, αντιφάσκει με τις τροπολογίες που καταθέτει, με τα όσα λένε οι υπόλοιποι. Και γιατί το κάνει αυτό; Το κάνει, διότι πρέπει να πει στους Βουλευτές της Πλειοψηφίας και στην κοινή γνώμη ότι ο άνθρωπος αυτός που πήγε να ασκήσει δική του ενημέρωση, που δεν τα κατάφερε, που έκανε ό,τι έπρεπε να κάνει για να ικανοποιήσει τον Πρωθυπουργό του σε σχέση με την οργανωμένη και στημένη ενημέρωση, που έκανε όσα έκανε στον χώρο του ραδιοτηλεοπτικού τοπίου, εν πάση περιπτώσει κρατάει κάτι από την πολιτική του υπόσταση και ξεχνάει ότι έτσι όπως έχει συμβεί με την κατάργηση στην ουσία της νομοθετικής του παρέμβασης του 2015 το τοπίο παραμένει πλήρως αρρύθμιστο. Οι προσωρινές άδειες έχουν λήξει. Κανένας δεν ξέρει τι γίνεται σήμερα! Όταν τον ακούνε το πρωί αυτοί που φοβόντουσαν την ανεργία ρωτάνε: «Θα επιμείνει;»
Κύριε Λοβέρδο, βαίνουμε προς το τέλος.
Όσοι γνωρίζουμε λέμε, κυρίες και κύριοι Βουλευτές, ότι οι κατεργαριές δεν περνάνε, υπάρχει απόφαση της δικαιοσύνης ό,τι και αν μηχανεύονται βραχυπρόθεσμα. Θέλω, όμως, να πω στον Υπουργό Επικρατείας ότι θα πρέπει τουλάχιστον στην προσπάθειά του να αντέξει πολιτικά να μην λέει άλλα ψέματα. Σήμερα, το πρωί σας άκουσα να λέτε ότι η σύνθεση της διοίκησης του Συμβουλίου Ραδιοτηλεόρασης ήταν παράτυπη. Κυρίες και κύριοι, θυμάστε ότι με τροπολογία κατήργησε όλες τις διοικήσεις των ανεξάρτητων αρχών; Και έχω μπροστά μου απόφαση της ολομέλειας του Νομικού Συμβουλίου του Κράτους σε σχέση με το ερώτημα, συνάδελφοι - για να σοβαρολογούμε - «Η διάταξη του άρθρου τάδε του νόμου τάδε για την παράταση της θητείας των μελών του Εθνικού Συμβουλίου Ραδιοτηλεόρασης παραβιάζει το άρθρο 101 του Συντάγματος;». Ερωτάται το Νομικό Συμβούλιο. Και απαντάει: «Όχι, δεν παραβιάζεται».
Το Σ.τ.Ε. είπε το αντίθετο.
Το 2015 είναι, κύριε συνάδελφε, αυτό. Και ο Υπουργός το πρωί επικαλούμενος το Νομικό Συμβούλιο του Κράτους έλεγε πράγματα που δεν ισχύουν, επιμένοντας να προστατεύουν κατά κάποιο τρόπο το πολιτικό του κεφάλαιο.
Κύριε Λοβέρδο, βάλτε μια τελεία. Περιμένουν οι Βουλευτές.
Καταλήγω. Η συναίνεση που είναι εφικτή στη Διάσκεψη Προέδρων δεν αφορά τον Υπουργό. Δεν τον αφορά όχι μόνο επειδή είναι Υπουργός, αλλά επειδή είναι ο Υπουργός με αυτά τα πεπραγμένα. Και σε ό,τι αφορά τις τροπολογίες, συνάδελφοι, θέλουμε, δεν θέλουμε, καλώς ή κακώς, με νομικά ισχυρό ή ανίσχυρο τρόπο, όλος ο εκτός της Αίθουσας δημόσιος διάλογος, αλλά και από κάποιους και εντός Αιθούσης στρέφεται γύρω από το ρήμα της τροπολογίας της Δευτέρας «αναστέλλεται» και η πρόταση είναι να γίνει «καταργείται». Αυτή η αλλαγή θα βοηθήσει την επίτευξη σήμερα μεγάλης πλειοψηφίας και στη σημερινή τροπολογία σας, που μιλάτε για σύμφωνη γνώμη. Αυτό είναι θετικό. Τι δημιουργεί πρόβλημα, κυρίες και κύριοι Βουλευτές, κύριε Υπουργέ Επικρατείας;
Σας παρακαλώ, κύριε Λοβέρδο.
Ολοκληρώνω. Δεν επεκτείνεται η αλλαγή που κάνετε σε όλες τις αρμοδιότητες που αναλάβατε βάση του άρθρου 2, παράγραφος 4 του νόμου. Και να σας θυμίσω, συνάδελφοι, ότι στον πρώτο νόμο πριν τις τροπολογίες οι εντάσεις συνταγματικότητας αφορούσαν κυρίως το άρθρο 2, παράγραφος 4. Έρχεται, λοιπόν, να την θεραπεύσει αυτήν την αδυναμία που προκάλεσε ο ίδιος, αλλά δεν το ολοκληρώνει. Δεν αναφέρετε και στις τιμές ....
Κύριε Λοβέρδο, σας παρακαλώ, ολοκληρώνετε!
Παρακαλώ, μια τελευταία φράση. Παρακαλώ τον Υπουργό Επικρατείας, τον καλώ - αρκετά προβλήματα έχει δημιουργήσει - να δεχτεί αυτές τις αλλαγές για να είναι δυνατή η ολοκλήρωση της διαδικασίας εφαρμογής του άρθρου 101 του Συντάγματος και απόκτησης πια και για την Ανεξάρτητη Αρχή του ΕΣΡ της κανονικής της διοίκησης. Ευχαριστώ πολύ.
Τον λόγο έχει η κ. Παναγιώτα Κοζομπόλη από τον ΣΥΡΙΖΑ.
Κυρίες και κύριοι Βουλευτές, δεν μπορώ να μην σχολιάσω την διακριτική ευαισθησία κάποιων που μίλησαν πριν από εμένα για τους εργαζόμενους στα μέσα μαζικής ενημέρωσης όταν ξέρουν ότι οι ίδιοι ευθύνονται για το «μαύρο» στην ΕΡΤ. Δεν είχαν την ίδια ευαισθησία τότε όταν έμειναν άνεργοι εξακόσιοι εργαζόμενοι στο ALTER, δεν θυμηθήκαν να θρηνήσουν τότε από την ανομία που κυριαρχούσε και που ήδη είχαν επιβάλει, όταν έκλεισε η «ΑΠΟΓΕΥΜΑΤΙΝΗ» και άλλα μέσα μαζικής ενημέρωσης, που όλα οφείλονται στην ανομία που είχε επιβληθεί, που ήταν τα τελευταία είκοσι πέντε χρόνια σε αυτόν τον τόπο, τώρα να θρηνούν για τους εργαζόμενους δήθεν και να αγωνιούν γι' αυτούς. Κυρίες και κύριοι συνάδελφοι, τον ν.4339/2015 τον επέβαλε, τον γέννησε ουσιαστικά μία αγωνία, μία κοινή παραδοχή, την οποία δημιούργησε και την οποία παραδέχεται η ελληνική κοινωνία, αλλά και σχεδόν όλες οι πτέρυγες αυτής της Βουλής. Η απόδειξη είναι ότι τα περισσότερα εκ των άρθρων του νόμου αυτού, του ν.4339 ψηφίστηκαν απ' όλες τις πτέρυγες της Βουλής. Ποια παραδοχή είναι αυτή; Να μπει τάξη στην ανομία και στο άναρχο τοπίο των μέσων μαζικής ενημέρωσης, να μπει τέλος σε μια κατάσταση που το Συμβούλιο της Επικρατείας χαρακτηρίζει ως μη ανεκτή. Η πληθώρα των νομοθετικών διατάξεων που ρύθμιζαν τον χώρο των μέσων μαζικής ενημέρωσης τα τελευταία είκοσι πέντε χρόνια, λόγω της αναποτελεσματικής τους εφαρμογής είχαν ως βασική συνέπεια να παρέλθει όλη η εποχή της αναλογικής τηλεόρασης χωρίς να δοθούν άδειες στους τηλεοπτικούς σταθμούς - με ό,τι αυτό συνεπάγεται - κατά αντίθεση με τη διαμορφωμένη νομολογία του Συμβουλίου της Επικρατείας. Οι απόπειρες νομοθέτησης αλλά και η νομοθέτηση χωρίς εφαρμογή νόμων που ψηφίστηκαν στο παρελθόν, αποδεικνύουν ότι η πολιτική βούληση να παταχθεί το καθεστώς ανομίας, προσέκρουε στα συμφέροντα που ήθελαν τη διατήρηση αυτού του καθεστώτος με πανηγυρική επικράτηση των τελευταίων. Με δεδομένη την τεράστια δύναμη επηρεασμού και διαμόρφωσης των συλλογικών συνειδήσεων που διαθέτει ειδικά η τηλεόραση - που φτάνει μέχρι το σημείο να υποστηρίζεται ότι η έμμεση τηλεοπτική εμπειρία υποσκελίζει κι αυτήν την εμπειρία ζωής - και η χωρίς κανόνες λειτουργία των τηλεοπτικών μέσων, θέτει θέμα στη λειτουργία της ίδιας της δημοκρατίας. Αυτή η κοινή παραδοχή, λοιπόν, δημιούργησε τον ν.4339/2015, με τον οποίο, μεταξύ άλλων, η διαδικασία αδειοδότησης παρέχεται μέσω δημοπρασίας στο Εθνικό Συμβούλιο Ραδιοτηλεόρασης. Παρ' ότι στην αποκλειστική αρμοδιότητα του Συμβουλίου, κατά το άρθρο 15 του Συντάγματος, ανήκει μόνο ο έλεγχος και η επιβολή διοικητικών κυρώσεων. Οι αποτυχημένες προσπάθειες συγκρότησης του Εθνικού Συμβουλίου Ραδιοτηλεόρασης και η επιβεβλημένη αναγκαιότητα ρύθμισης του άναρχου τοπίου, οδήγησε στη μεταβατική διάταξη - γιατί περί μεταβατικής διάταξης πρόκειται - του άρθρου 2Α, με την οποίο κατά την πρώτη εφαρμογή του νόμου η αδειοδότηση, δια δημοπρασίας πάλι, ανατίθεται στη Γενική Γραμματεία Πληροφοριών. Είναι φανερό ότι η διάταξη του 2Α δεν αφαιρεί αρμοδιότητες από το Εθνικό Συμβούλιο Ραδιοτηλεόρασης, αλλά το παρακάμπτει για μια μόνο φορά και τούτο μετά τις τρεις επίσημες αποτυχημένες προσπάθειες - γιατί ανεπίσημες είχαν προηγηθεί - συγκρότησης του Εθνικού Συμβουλίου Ραδιοτηλεόρασης και τη διέλευση έξι μηνών από την ψήφιση του νόμου με δεδομένη τη δυσλειτουργία του άρθρου 101 του Συντάγματος, το οποίο απαιτεί την αυξημένη πλειοψηφία των 4/5 για τη συγκρότηση του οργάνου. Ή η πλειοψηφία αυτή ή τίποτα. Δεν παρέχεται άλλη δυνατότητα, ενώ αυτό δεν το συναντάμε πουθενά αλλού. Ακόμα και στην εκλογή του Προέδρου της Δημοκρατίας ξέρουμε ότι υπάρχουν εναλλακτικές λύσεις. Όμως η διάταξη 101 του Συντάγματος, κυρίες και κύριοι, θεσπίστηκε για την επίτευξη ομοφωνιών και συναινέσεων και όχι για εκβιασμούς. Έχουμε, λοιπόν, αποφάσεις του Συμβουλίου της Επικρατείας πληθώρα ή με τη μορφή ακύρωσης προστίμων, γιατί το Εθνικό Συμβούλιο Ραδιοτηλεόρασης δεν ήταν σωστά συγκροτημένο, ή απευθείας. Το κράτος, κατά το Σύνταγμα, έχει την ευθύνη και έπρεπε να προχωρήσει. Σήμερα, κατά την προσωπική μου άποψη, η διάταξη 2A του ν.4339 δεν ισχύει, γιατί η πρώτη εφαρμογή του νόμου επήλθε. Όμως εν όψει της επικείμενης έκδοσης της απόφασης του Συμβουλίου της Επικρατείας θεωρώ ότι είναι ορθό να παγώσει η διαγωνιστική διαδικασία αδειοδότησης που ξεκίνησε με τη διάταξη αυτή, σηματοδοτώντας ταυτόχρονα και την άρση του διεξόδου, την επίτευξη συγκλήσεων, την επίτευξη συμφωνίας, την υποστήριξη συγκρότησης του Εθνικού Συμβουλίου Ραδιοτηλεόρασης. Ανοίγει τον δρόμο για την τακτοποίηση του ραδιοτηλεοπτικού τοπίου στο πνεύμα του Συντάγματος και των αποφάσεων του Συμβουλίου της Επικρατείας. Στην περαιτέρω ενίσχυση του θεσμικού ρόλου του Εθνικού Συμβουλίου Ραδιοτηλεόρασης κινείται και η δεύτερη τροπολογία, με την οποία προβλέπεται ότι ο καθορισμός του αριθμού των δημοπρατούμενων αδειών θα πραγματοποιείται με σύμφωνη γνώμη του Εθνικού Συμβουλίου Ραδιοτηλεόρασης, η οποία δεσμεύει το αποφασίζον όργανο. Αυτό, πραγματικά, αναβαθμίζει το Συμβούλιο Ραδιοτηλεόρασης. Εδώ να σημειώσω ότι αυτή η διάταξη της αναβάθμισης υπερβαίνει όλα τα προηγούμενα νομοθετήματα από το 1989 και εντεύθεν, που αναθέτουν την αρμοδιότητα αυτή στον Υπουργό. Απορία προκαλεί και η όψιμη άποψη της Ένωσης Κεντρώων της απόσυρσης του νόμου συνολικά, όταν - όπως προείπα - η Ένωση Κεντρώων - όπως και πολλά από τα κόμματα - έχει ψηφίσει οκτώ από τα δεκαέξι άρθρα του νόμου που ζητά σήμερα να αποσυρθεί. Κυρίες και κύριοι Βουλευτές, επειδή τα προβλήματα που απασχολούν την ελληνική κοινωνία και τη χώρα μας είναι πολύ πιο σοβαρά από τα να συζητούμε αν θα εφαρμοστεί η νομιμότητα και η συνταγματικότητα ή όχι, πρέπει να το προσπεράσουμε. Η απαίτηση της ελληνικής κοινωνίας είναι να προχωρήσουμε και να ψηφίσουμε ομόφωνα τις προτεινόμενες τροπολογίες που αναβαθμίζουν το Εθνικό Συμβούλιο Ραδιοτηλεόρασης, για να ανοίξει ο δρόμος για τη συγκρότησή του, για την τακτοποίηση του ραδιοτηλεοπτικού τοπίου. Τα αντίθετα, κυρίες και κύριοι, είναι η ανομία και η συνταγματική εκτροπή. Ευχαριστώ.
Ο κ. Άδωνις Γεωργιάδης από τη Νέα Δημοκρατία έχει τον λόγο.
Ευχαριστώ πάρα πολύ, κύριε Πρόεδρε. Κύριε Παππά, οφείλω προσωπικά να σας συγχαρώ - και το λέω με μεγάλη ειλικρίνεια - παρά τις μεγάλες αποτυχίες στο Συμβούλιο της Επικρατείας. Σας συγχαίρω. Έχετε καταφέρει επί δύο μήνες να αλλάξετε την ατζέντα και να συνομιλεί ολόκληρη η ελληνική κοινωνία ωσάν να μην έχει άλλα προβλήματα η χώρα, ωσάν να είναι το ζήτημα της οριστικής αδειοδοτήσεως των τηλεοπτικών σταθμών το κορυφαίο ζήτημα της χώρας μας. Και αυτό, υπό μία έννοια, βοηθάει πολύ την Κυβέρνησή σας. Σήμερα έπρεπε να μιλάμε για τους συνταξιούχους, τους οποίους κοροϊδέψατε και τους κόψατε τις συντάξεις, ενώ τους υποσχόσασταν δέκατη τρίτη σύνταξη. Σήμερα έπρεπε να συζητάμε για το πώς καταφέρατε να χάσετε μόνο από την ανακεφαλαιοποίηση των τραπεζών που δεν χρειαζόταν κι έγινε λόγω του πρώτο εξαμήνου διαπραγματεύσεώς σας - ακούστε το νούμερο που έχασε σε αξίες τραπεζικών μετοχών το ελληνικό δημόσιο, κύριε Παππά, για το συμφέρον του οποίου κόπτεσθε -30 χιλιάδες εκατομμύρια ευρώ. Εσείς και η Κυβέρνησή σας παραλάβατε 34 δισεκατομμύρια ευρώ ως αξίες τραπεζικών μετοχών και τα κάνατε 4 δισεκατομμύρια μέσα σε εννέα μήνες. Χάσατε 30 χιλιάδες εκατομμύρια. Και βγαίνετε και κάνετε υποδείξεις. Χάσατε 30 χιλιάδες εκατομμύρια και γελάει ο κ. Παππάς. Κι έχει το θράσος να βγαίνει στα κανάλια και να λέει: «Υπερασπίζομαι το δημόσιο συμφέρον. Σας έφερα 258 εκατομμύρια». Μπράβο! Μας λείπουν είκοσι εννέα χιλιάδες οκτακόσια εκατομμύρια! Μη γελάτε καθόλου! Πράγματι, είναι μια μορφή επιτυχίας ότι συζητάμε τόσο καιρό γι' αυτό το θέμα, λες και είναι το μείζον θέμα. Ε, δεν είναι το μείζον θέμα. Λύστε τα σοβαρά θέματα της χώρας και να λύσουμε κι αυτό. Δεν είναι, όμως, το μείζον θέμα. Υπό αυτήν την έννοια, και η σπουδή σας να νομοθετήσετε πριν καν πάρετε την απόφαση του Συμβουλίου της Επικρατείας, υπηρετεί αυτή την στρατηγική, να πείσετε, δηλαδή, τον ελληνικό λαό για το πόσο σπουδαίο είναι αυτό το θέμα. Πάμε, όμως, να τα δούμε με τη σειρά, κύριε Παππά. Πρώτα απ' όλα, θέλετε να ρίξετε το βάρος της μη συγκροτήσεως του συμβουλίου στη Νέα Δημοκρατία. Το λέει και ο κ. Παπαχριστόπουλος σε κάθε κανάλι που βγαίνει. Αυτό, πέραν του ότι είναι λάθος, είναι ψέμα, γιατί γνωρίζετε καλά ότι συμβούλιο είχαμε. Το συμβούλιο εσείς το καταργήσατε, προσωπικά εσείς. Και γιατί το καταργήσατε; Και μην κουνάτε καθόλου το κεφάλι σας. Γιατί το καταργήσατε, λοιπόν; Γιατί θέλατε να ξηλώσετε την κ. Λίνα Αλεξίου. Σας λέει τίποτα το όνομα «Ζωή Κωνσταντοπούλου»; Το θυμάστε καθόλου; Μπράβο. Επειδή, λοιπόν, θέλατε να ξηλώσετε τη μητέρα της κ. Ζωής Κωνσταντοπούλου, - εσείς εδώ οι πρώην σύντροφοί της, που την χειροκροτούσατε όταν ήταν Πρόεδρος της Βουλής και λέγατε τι σπουδαία είναι - από το συμβούλιο και δεν μπορούσατε να ξηλώσετε μόνο έναν, καταργήσατε ένα βράδυ εδώ όλο το συμβούλιο που υπήρχε, το οποίο μπορούσε να συνεδριάζει και να προχωρήσει και τις διαδικασίες. Άρα, σήμερα δεν έχουμε συμβούλιο, γιατί εσείς δεν θέλατε τη μητέρα της Ζωής Κωνσταντοπούλου, για να συνεννοούμαστε. Πάμε, όμως, και στη συνέχεια. Τι κάνατε; Αφού υφαρπάξατε τις αρμοδιότητες του Εθνικού Ραδιοτηλεοπτικού Συμβουλίου, μετά είχατε και την απαίτηση η Νέα Δημοκρατία και η υπόλοιπη αντιπολίτευση να έρθει και να ψηφίσει συμβούλιο. Και έχετε και το ακόμα μεγαλύτερο θράσος να κατηγορείτε την Αξιωματική Αντιπολίτευση ότι δεν κάνει - λέει - εποικοδομητική αντιπολίτευση. Έρχεστε και λέτε εσείς, ο Παππάς, ο Τσίπρας, που ως Αρχηγός της Αντιπολιτεύσεως δεν ψήφισε ούτε ένα άρθρο ενός νόμου, δεν ψήφισε ούτε μία ανεξάρτητη αρχή και δεν έβαλε πλάτη στην εθνική διαπραγμάτευση - γιατί τότε μας λέγατε ότι θα διώξετε τον Σόιμπλε, τη Μέρκελ κλπ. - της χώρας, ότι δεν κάνουμε εποικοδομητική αντιπολίτευση. Και δεν πέφτει το ταβάνι εδώ να σας πλακώσει την ώρα που τα λέτε! Πάμε, όμως, τώρα στην ουσία για το πού βρισκόμαστε σήμερα. Έρχεστε με μία νομοθετική πρωτοβουλία. Κατ' αρχάς, γιατί έρχεστε με αυτή τη νομοθετική πρωτοβουλία; Έρχεστε, γιατί ηττηθήκατε κατά κράτος. Σπανίως στην πολιτική ιστορία της χώρας μας ένας Υπουργός έχει ηττηθεί τόσο έντονα και με τόσο ξεκάθαρο τρόπο όσο εσείς. Και δεν είχατε την ελάχιστη ευθιξία να παραιτηθείτε. Αυτό, ομολογώ, είναι πρωτοφανές. Υπενθυμίζω τη δήλωση του κ. Τσίπρα στη Διεθνή Έκθεση Θεσσαλονίκης: «Είναι αδιανόητο το Συμβούλιο της Επικρατείας να βγάλει αντισυνταγματικό το νόμο Παππά. Αδιανόητο!» Τόσο καλά είχατε πληροφορήσει τον Πρωθυπουργό σας και τον εκθέσατε κατά αυτόν τον τρόπο. Εκτός και εάν ήταν δική του, πρωτόλεια άποψη και έχει απλώς εκτεθεί ο ίδιος όπως σε τόσα άλλα, πράγμα που καθόλου δεν αποκλείεται. Πάμε τώρα στη θέση της Νέας Δημοκρατίας για να είμαστε όλοι καθαροί και συνεννοημένοι μεταξύ μας. Η Νέα Δημοκρατία φυσικά και θέλει να υπάρχει συμβούλιο. Η Νέα Δημοκρατία, που την κατηγορείτε για αδιάλλακτη πολιτική, έχει ψηφίσει τέσσερις ανεξάρτητες αρχές ήδη όταν εσείς δεν είχατε ψηφίσει ούτε μία. Και έρχεστε εσείς που δεν είχατε ψηφίσει ούτε μία, να κατηγορείτε τη Νέα Δημοκρατία ότι μπλοκάρει τις ανεξάρτητες αρχές. Γιατί, όμως, δεν την έχουμε ψηφίσει; Γιατί η θέση μας από την αρχή είναι απολύτως ξεκάθαρη και δεδομένη, για να είμαστε συνεννοημένοι. Δεν σας έχουμε απολύτως καμμία εμπιστοσύνη, μηδενική εμπιστοσύνη, σας θεωρούμε παντελώς αναξιόπιστο. Εγώ προσωπικά - και θα το πω να ακουστεί - σας θεωρώ και τον ηθικό αυτουργό, τον ιθύνοντα νου, της απόπειρας εκβιασμού του δικαστηρίου με το γνωστό πρωτοσέλιδο της «ΑΥΓΗΣ», όπου αφού το δημοσίευσε το κομματικό σας όργανο σε πρωτοσέλιδο - κομματική σας εφημερίδα το έχει δημοσιεύσει - , βγήκατε μετά εσείς και λέγατε ότι είναι απαράδεκτο να βγαίνουν τα προσωπικά του δικαστή στον αέρα. Τέτοια υποκρισία! Τι πιστεύουμε ότι θέλετε να κάνετε; Πιστεύουμε ότι αυτό που τώρα προσπαθείτε να κάνετε - και που σας ξέφυγε το πρωί, ευτυχώς, στην τηλεόραση του «ΣΚΑΪ», για να είμαστε όλοι ενήμεροι στην Αίθουσα εδώ - είναι πολύ απλό. Να φτιάξετε ένα ελεγχόμενο από εσάς συμβούλιο. Να παρασύρετε, δηλαδή, την αντιπολίτευση στο σύνολό της στο να φτιάξετε ένα ελεγχόμενο από εσάς συμβούλιο και να επαναφέρετε, ακριβώς, την προσπάθειά σας να κλείσετε τα κανάλια και να διαμορφώσετε το ραδιοτηλεοπτικό τοπίο με τον τρόπο που εσείς επιθυμείτε μέσω του Ραδιοτηλεοπτικού Συμβουλίου. Αυτό θέλετε να κάνετε! [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Γιατί εάν δεν θέλατε να κάνατε αυτό, θα πηγαίνατε με θάρρος και θα λέγατε στις συνεντεύξεις σας και σήμερα και αλλαχού, ότι εντάξει, αυτή η υπόθεση τελείωσε, πάμε να βρούμε συναινετική λύση με όλους για να φτιάξουμε έναν καινούριο ραδιοτηλεοπτικό χάρτη με οριστικές άδειες. Όμως, δεν κάνατε αυτό. Τι είπατε το πρωί στη συνέντευξή σας στον «ΣΚΑΪ»; Είπατε ότι βεβαίως ο νόμος Παππά συνεχίζεται, απλώς καθυστερεί λίγο η εφαρμογή του λόγω της αποφάσεως του Σ.τ.Ε, κύριε Λοβέρδο. Αυτή ήταν η ακριβής φράση του κ. Παππά. Καθυστερεί λίγο η εφαρμογή του! Και εκεί, κύριε Βούτση, βάλατε και τα τέσσερα. Επανήλθε ο Υπουργός στα τέσσερα.
Κύριε Γεωργιάδη, δεν μπορείτε να καθυστερήσετε άλλο. Θα βάλετε μία τελεία τώρα.
Και η σύμφωνη γνώμη που βάζει σήμερα, βεβαίως είναι μια μείζονα υποχώρηση σε σχέση με αυτά που έλεγε πριν λόγω του Συμβουλίου της Επικρατείας. Έχει, όμως, νόημα μόνο εάν έχουμε πραγματικά ανεξάρτητο Εθνικό Συμβούλιο Ραδιοτηλεοράσεως. Εάν έχετε κομματικά στελέχη, όπως ο κ. Μουλόπουλος - λέω ένα παράδειγμα - τότε βεβαίως με κομματικά στελέχη δεν έχουμε ένα ανεξάρτητο Συμβούλιο Ραδιοτηλεοράσεως.
Ο κ. Μορώνης!
Μην κουνάτε το κεφάλι σας, κύριε. Δεν ξέρετε ότι ήταν στη διευθυντική ομάδα της «ΑΥΓΗΣ» ο κ. Μουλόπουλος, ότι είναι κομματικό σας στέλεχος; Δεν το ξέρετε; Αν ο σκοπός σας είναι…
Κύριε Γεωργιάδη, ανοίγετε διάλογο τώρα, τέτοια ώρα; Τελείωσε ο χρόνος σας. Για λόγους ισηγορίας με τους συναδέλφους σας, βάλτε μια τελεία.
...υπάρχει και θράσος!
Παρακαλώ;
Καλά τώρα! Θράσος!
Αν ο σκοπός σας είναι να μας παρασύρετε σε ένα ελεγχόμενο συμβούλιο απλώς και μόνο για να εφαρμόσετε τον νόμο που το Συμβούλιο της Επικρατείας δεν σας επέτρεψε να εφαρμόσετε και να στείλετε τους ανθρώπους στον δρόμο όπως θέλατε - αν αυτό θέλετε να κάνετε - , σας διαβεβαιώ ότι η Νέα Δημοκρατία θα σας εμποδίσει να το κάνετε αυτό. Αν θέλετε πράγματι να φτιάξουμε συμβούλιο πραγματικό, η Νέα Δημοκρατία θα είναι εποικοδομητική. Αλλά, θα πρέπει να αφήσετε την αλαζονεία που είχατε στην προηγούμενή σας ομιλία και να σηκωθείτε από εκεί με θάρρος και να πείτε: «Απέτυχα. Ο νόμος μου και η προσπάθειά μου έχει τελειώσει. Πάμε από μηδενική βάση να φτιάξουμε ένα ραδιοτηλεοπτικό τοπίο με οριστικές άδειες».
Κύριε Γεωργιάδη, δεν μπορείτε να αγνοείτε άλλο το Προεδρείο.
Τελειώνοντας, για να κλείσω από εκεί που ξεκίνησα, θα πω το εξής: Δεν είναι, παρά ταύτα, αυτό το ζήτημα το μεγαλύτερο πρόβλημα της Ελλάδας σήμερα - όπου μας έχετε βάλει μια ολόκληρη χώρα να ασχολούμαστε επί δύο μήνες - ούτε έχετε κάνει και τίποτα το τρομερά σπουδαίο όσο νομίζετε. Ευχαριστώ πολύ.
Τον λόγο έχει ο κ. Σαχινίδης.
Κύριε Πρόεδρε, κύριοι Υπουργοί, κυρίες και κύριοι Βουλευτές, στο σημερινό σχέδιο νόμου για την κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Κυπριακής Δημοκρατίας αν και ο ειδικός αγορητής μας αρχικά είχε δηλώσει επιφύλαξη σήμερα ακούσατε πολύ καλά ότι είμαστε θετικοί. Είμαστε θετικοί γιατί δεν θα μπορούσαμε να κάνουμε και διαφορετικά ως Έλληνες εθνικιστές εμείς από τη Χρυσή Αυγή. Για εμάς, επειδή η Κύπρος δεν είναι ελληνική, αλλά είναι Ελλάδα, σε οτιδήποτε είναι καλύτερο για το νησί της Κύπρου μας θα είμαστε θετικοί. Εις ό,τι αφορά αυτά που ειπώθηκαν από πλευράς Υπουργών ΣΥΡΙΖΑ: Οι λόγοι σας, κύριε Παππά, από τις πράξεις σας έχουν διαφορά. Δυστυχώς οι πράξεις σας αναιρούν τους λόγους σας. Αναφερθήκατε στην τοποθέτησή σας και ζητήσατε τη συναίνεση ούτως ώστε να ψηφίσουμε όλοι μαζί τις τροπολογίες που φέρνετε σε κάθε νομοσχέδιο. Δυστυχώς, αυτό δεν μπορεί να γίνει. Στην τροπολογία με γενικό αριθμό 734 και ειδικό 9, που καταθέσατε, δεν καταργείται, απλά αναστέλλεται. Ενώ ήμασταν πρόθυμοι να ψηφίσουμε από «Παρών» έως «Ναι», σε καμμία περίπτωση δεν θα μπορούσαμε να τη στηρίξουμε. Εις ό,τι αφορά τις υπόλοιπες τροπολογίες: Με την τροπολογία με γενικό αριθμό 740- την τελευταία που καταθέσατε - ζητάτε, κύριε Υπουργέ, να επιχειρήσετε εκ του πονηρού να αμβλύνετε τις αντιθέσεις οι οποίες έχουν προκύψει αναφορικά με το φλέγον ζήτημα των τηλεοπτικών αδειών και ενισχύετε, δήθεν, το Εθνικό Ραδιοτηλεοπτικό Συμβούλιο για προφανείς λόγους πολιτικής σκοπιμότητας. Συγκεκριμένα προτείνετε την αλλαγή μίας λέξης στο άρθρο 2 του ν.4339/2015, με τη σύμφωνη γνώμη του ΕΣΡ αντί για τη λέξη «αιτιολογημένη» που ίσχυε ως τώρα. Είναι προφανές ότι η προσπάθειά σας, κύριε Υπουργέ, θέλει να θολώσει τα νερά και να αποδείξει, για μια ακόμη φορά, την ανακολουθία που επιδεικνύει αυτή η Κυβέρνηση μεταξύ των λόγων και των έργων της. Με την τροπολογία με γενικό αριθμό 738 και ειδικό 9, κύριε Κοντονή, το Υπουργείο Πολιτισμού και Αθλητισμού εισάγει μία διάταξη δυνάμει της οποίας προτείνεται ο καθορισμός μιας επιτροπής εξομάλυνσης η οποία θα είναι στελεχωμένη από μέλη τα οποία θα οριστούν από μία μεικτή επιτροπή της FIFA και της UEFA. Η επιτροπή αυτή εξομάλυνσης θα έχει ως καθήκοντα πρώτον, να διαχειρίζεται τα καθημερινά ζητήματα της ΕΠΟ, δεύτερον, να διορθώνει τις ρυθμίσεις κανονισμού της FIFA όταν αυτό φυσικά θα κρίνεται απαραίτητο και τρίτον, να ορίσει τις εκλογές της ομοσπονδίας μέχρι 31 Μαΐου. Αυτό αν μη τι άλλο, κύριε Υπουργέ, δηλώνει ανικανότητα. Δεν είστε ικανοί ούτε να ορίσετε το πότε θα γίνουν οι εκλογές στην ΕΠΟ; Εις ό,τι αφορά την τροπολογία 739 για το υπερταμείο, το Υπουργείο εδώ εισάγει μια τροπολογία η οποία έχει σκοπό να παρακάμψει την ελληνική νομοθεσία και ουσιαστικά να καταστήσει κυρίαρχη την ευρωπαϊκή νομοθεσία σε θέματα που άπτονται των ελληνικών συμφερόντων στον τομέα των δημοσίων συμβάσεων. Απευθείας αναθέσεις κατά παρέκκλιση του υφιστάμενου θεσμικού πλαισίου για τις δημόσιες συμβάσεις θα μπορεί να κάνει η «Ελληνική Εταιρεία Συμμετοχών και Περιουσίας ΑΕ», τα «Ελληνικά Τουριστικά Ακίνητα» και το Ταμείο Χρηματοπιστωτικής Σταθερότητας. Με αυτήν την τροπολογία που καταθέσατε, την οποία υπογράφουν οι Υπουργοί Οικονομικών - ο κ. Τσακαλώτος και ο κ. Σταθάκης - η Κυβέρνησή σας δίνει τη δυνατότητα στο υπερταμείο και σε όλες τις θυγατρικές του να θεσπίζουν με δικούς τους κανονισμούς παρεκκλίσεις από τις εθνικές νομοθεσίες δημοσίων συμβάσεων για αναθέσεις πάνω και κάτω από τα χρηματικά όρια, τα οποία προβλέπονται με τις διατάξεις του άρθρου 5 του ν.4412/2016. Η συγκεκριμένη διάταξη ισχύει και για το ΤΑΙΠΕΔ. Εδώ πραγματικά υπάρχει το εξής παράλογο, το οποίο έχουμε αναφέρει επανειλημμένα και στις επιτροπές και εντός της Ολομέλειας. Το ΤΑΙΠΕΔ, όπως σας είχα πει και άλλες φορές, είχε εβδομήντα πέντε χιλιάδες πεντακόσιους τίτλους ακινήτων, παραλιών, δασών. Απ' αυτούς, ξεκάθαροι τίτλοι ήταν οι δεκαέξι χιλιάδες πεντακόσιοι. Θα πρέπει κάποια στιγμή να μας ενημερώσετε σ' αυτή την Αίθουσα πόσα ακριβώς απ' αυτά ξέρετε πού βρίσκονται και πόσα είναι. Και επειδή κανείς από εσάς δεν αναφέρθηκε και στην επικαιρότητα, αυτό που θα αναφέρω έχει άμεση σχέση με αυτό που είχε πει ο κ. Δρίτσας προηγουμένως - και αναφέρθηκε μάλιστα μετά την τοποθέτηση του ειδικού αγορητή μας - ο οποίος είχε δηλώσει ότι θα αντιμετωπίσει ψύχραιμα οποιοδήποτε πρόβλημα προκύψει. Ζητώ από τον Υπουργό να τοποθετηθεί δημόσια εντός της Αίθουσας της Ολομέλειας και να μας πει ποια είναι η άποψή του, σχετικά με τις δηλώσεις του Μουσταφά Ακιντζί χθες. Είχε συνάντηση με τον ειδικό σύμβουλο του Οργανισμού Ηνωμένων Εθνών, τον Έσπεν Μπαρθ Έιντε και δήλωσε: «Να αφήσουν οι Ελληνοκύπριοι την απόλυτη προσέγγιση περί μηδενικού στρατού και μηδενικών εγγυήσεων. Θέλουμε και οι ίδιοι να κατανοήσουν ότι δεν πρόκειται με αυτήν την προσέγγιση να οδηγηθούμε σε μια λύση.». Αυτή, όπως καταλαβαίνετε, είναι μία σαφέστατη δήλωση από πλευράς κατοχικών ότι δεν πρόκειται να υποχωρήσει ο Μουσταφά σε κανένα θέμα για τα στρατεύματα κατοχής. Ελπίζουμε ο Πρόεδρος, ο κ. Νίκος Αναστασιάδης, να επιστρέψει από την επίσκεψή του από την Ελβετία ως Νίκος και όχι ως Νίκογλου. Ευχαριστώ πολύ.
Η κ. Αφροδίτη Θεοπεφτάτου από τον ΣΥΡΙΖΑ έχει τον λόγο.
Ευχαριστώ, κύριε Πρόεδρε. Αγαπητοί συνάδελφοι, εάν παρακολουθήσουμε τους συναδέλφους της Αντιπολίτευσης, εάν κάποιος παρακολουθήσει αυτή τη συζήτηση, καταλαβαίνει ότι η ιδιωτική τηλεόραση ξεκίνησε εδώ και δεκατέσσερις μήνες. Αυτή η ιστορία για τα ιδιωτικά κανάλια έχει ξεκινήσει από το 1989, που καταργήθηκε το μονοπώλιο των κρατικών ραδιοφωνικών και τηλεοπτικών σταθμών. Σ' αυτό το διάστημα ψηφίστηκαν δεκαπέντε νόμοι, από τους οποίους οι τέσσερις προέβλεπαν διαγωνισμό που δεν έγινε ποτέ. Αντ' αυτού, είχαμε υπουργικές αποφάσεις, ο Υπουργός δηλαδή αποφάσιζε να δώσει προσωρινή άδεια ή να μην δώσει προσωρινή άδεια. Είναι πολύ πρόσφατες όλες οι καταθέσεις των μαρτύρων από την εξεταστική μας επιτροπή για τον τρόπο που λάμβαναν αυτά τα κανάλια εκατοντάδες εκατομμύρια από τις τράπεζες, τα οποία έδιναν οι τράπεζες αφειδώς. Για πρώτη φορά - το επαναλαμβάνω, για πρώτη φορά - Κυβέρνηση προσπάθησε να βάλει τέρμα σ' αυτό το χάος και σ' αυτήν την ανομία. Για εμάς είναι θέμα δημοκρατίας και είναι θέμα πολιτικού πολιτισμού. Επίσης, ένα άλλο σημείο είναι ότι μέχρι να δημοσιοποιηθεί η απόφαση του Σ.τ.Ε - που ειρήσθω εν παρόδω από το 1989 μέχρι σήμερα είχαν εκδοθεί αρκετές αποφάσεις του Σ.τ.Ε που δεν έγιναν ποτέ εκτελεστές από τη διοίκηση - εμείς, σεβόμενοι την απόφαση, αναστέλλουμε γι' αυτόν τον λόγο το άρθρο 2α. Όμως, το Σ.τ.Ε στέλνει και ένα άλλο μήνυμα προς όλους, ότι, δηλαδή, χρειάζεται άμεσα να συσταθεί το Εθνικό Συμβούλιο Ραδιοτηλεόρασης και να μπει μετά από είκοσι επτά χρόνια τέλος στην ανομία. Θα μου επιτρέψετε, κύριοι συνάδελφοι, να αναφερθώ και σε μία τροπολογία που κατέθεσα για το ακατάσχετο των οικονομικών ενισχύσεων, αποζημιώσεων και βοηθημάτων σ' αυτούς που έχουν υποστεί τις συνέπειες καταστροφών από σεισμούς, πλημμύρες και πυρκαγιές. Το άρθρο 38 του ν.4315 για την ανθρωπιστική κρίση προέβλεπε συγκεκριμένα βοηθήματα να είναι σε ακατάσχετο λογαριασμό. Εξαιρούντο η στεγαστική ενίσχυση, δηλαδή η αρωγή που δίνει το κράτος για να επισκευάσει ή να ανακατασκευάσει κάποιος την πρώτη του κατοικία και μέχρι να γίνει αυτό, οι επιδοτήσεις ενοικίων και οι άλλες ενισχύσεις. Αναγνωρίζω ότι το περιεχόμενο είναι των Υπουργείων Υποδομών και Οικονομικών, πλην όμως νομίζω ότι θα γίνει ομόφωνα δεκτή αυτή η τροπολογία, διότι θα έχει άμεση εφαρμογή σε ανθρώπους που έχουν προβλήματα, έχουν χρέη και πρέπει να κατατίθενται αυτές οι επιδοτήσεις σε ακατάσχετο λογαριασμό. Ευχαριστώ πολύ.
Και εμείς ευχαριστούμε την κ. Θεοπεφτάτου και για τη διαχείριση του χρόνου. Ο κ. Τζαβάρας έχει τον λόγο.
Ευχαριστώ πολύ, κύριε Πρόεδρε. Κύριοι συνάδελφοι, ευτυχώς που στην ιστορία οι καταστάσεις διαμορφώνονται ανεξάρτητα από την ιδέα που έχουμε γι' αυτές. Και το λέω αυτό, γιατί τουλάχιστον ο κ. Τσακαλώτος θα έπρεπε να γνωρίζει ότι ο δυτικός πολιτισμός υπάρχει ανεξάρτητα από την ιδέα που έχει ο ίδιος και το κόμμα σας για τη σημασία του και την αξία του. Όμως, φαίνεται ότι έχει προσχωρήσει στην άποψη του κ. Φίλη, με την οποία επιχειρείται να διαγραφεί από το κεφάλαιο της ελληνικής ιστορίας εκείνη η σελίδα που αναφέρεται στους περσικούς πολέμους. Προφανώς και οι δύο έχουν υιοθετήσει απ' όλη τη δυτικής εμπνεύσεως φιλολογία του Μαρξ εκείνο το μικρό βιβλίο, το πόνημα, που αφορά τον ασιατικό τρόπο παραγωγής και δυστυχώς, λυπάμαι, γιατί αυτό θέλετε να το εφαρμόσετε και στην Ελλάδα.
Τι είναι αυτά; Τι λέτε;
Σας άρεσε!
Ο Γκαρωντύ το έχει πει αυτό.
Τώρα σε εσάς, κύριε Υπουργέ Επικρατείας. Το ίδιο ισχύει και για τους δημοκρατικούς θεσμούς. Πράγματι, οι δημοκρατικοί θεσμοί σ' αυτόν τον τόπο ισχύουν και εξακολουθούν να ισχύουν σε πείσμα της ιδέας και της αντίληψης που έχετε εσείς και ο Πρωθυπουργός περί δημοκρατίας. Και αυτό, γιατί προφανώς δεν σας έτυχε να μάθετε ή να αντιληφθείτε ότι το Σύνταγμα έχει συγκεκριμένη ιδεολογική επιλογή, που είναι ο φιλελευθερισμός. Άρα, κατανοώ τη δυσκολία που έχετε. Θα έλεγα, μάλιστα, ότι σας βλέπω να ασφυκτιάτε, όταν υπηρετείτε τις διατάξεις του Συντάγματος, γιατί ένας άνθρωπος σαν και εσάς, αριστερός, με μία θεληματικότητα αριστερής εμπνεύσεως, καλείται να υπηρετήσει φιλελεύθερους θεσμούς. Και εκείθεν δικαιολογείται όλη αυτή η αμηχανία που έχετε μετά από τα όσα εσείς μας λέτε εδώ ότι έχει υιοθετήσει το Συμβούλιο της Επικρατείας περί της αντισυνταγματικότητας του νόμου σας. Αυτό, όμως, που αξίζει πιο πολύ να πούμε είναι ότι αυτό το συγκεκριμένο Σύνταγμα στο άρθρο 15 παράγραφος 2 τα λέει με τέτοια ακρίβεια, με τέτοια σαφήνεια, θα έλεγα μάλιστα, μέχρι τέτοιου σημείου, που να μην εγκαταλείπει περιθώριο στον κοινό νομοθέτη να κάνει άλλη δουλειά, εκτός από το να οργανώσει ως υπηρεσία την ανεξάρτητη διοικητική αρχή. Εσείς, όμως, με τον νόμο σας προσπαθήσατε να συρρικνώσετε και να περιορίσετε αυτή τη συνταγματική επιταγή και γι' αυτό το Συμβούλιο της Επικρατείας, που είναι ο φρουρός, ο εγγυητής της ορθής τήρησης του Συντάγματος, σας έχει οδηγήσει σ' αυτήν τη δύσκολη θέση. Αυτό, όμως, που επίσης θα μου επιτρέψετε να σας πω, είναι ότι εδώ σ' αυτήν την Αίθουσα επιτελείται, θα έλεγα μάλιστα ακόμη πιο έντονα ότι ιερουργείται, η λαϊκή κυριαρχία κατά τρόπο αληθινό, πραγματικό και συμβολικό. Άρα, το να επιπλήττετε εσείς από τα κυβερνητικά Έδρανα Βουλευτή δεν είναι απλώς άκομψο, παραβιάζει την κοινοβουλευτική σχέση που συνδέει τη Βουλή με τη δικιά σας παρουσία στην Κυβέρνηση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Όμως, το σοβαρότερο απ' όλα είναι ότι σήμερα έρχεστε εδώ και φέρνετε δύο τροπολογίες από τις οποίες - θα μου επιτρέψετε, κύριε Πρόεδρε, για δύο λεπτά να συνεχίσω - η μεν μία προσπαθεί να νομοθετήσει κάτι, το οποίο ευρίσκεται εκτός νομοθετικής αρμοδιότητας της Βουλής, γιατί δεν χρειάζεται, είναι περιττή αυτή η συγκεκριμένη διάταξη που φέρνετε, με την οποία υπείκων, κατά κάποιον τρόπο, και υποχωρώντας στην άποψη περί αντισυνταγματικότητας του νόμου σας, έρχεστε να μας πείτε ότι «εγώ θα υπηρετήσω και θα περιφρουρήσω το νόημα της διάταξης 15, παράγραφος 2». Από τη στιγμή, λοιπόν, που όπως εσείς λέτε, εκρίθη αντισυνταγματική η οποιαδήποτε διάταξη του νόμου σας, δεν χρειάζεται να φέρετε νόμο στη Βουλή. Αυτή, με βάση το Σύνταγμα, το οποίο θέλετε να το υπηρετήσετε και τους νόμους, δεν εφαρμόζεται, εκτός εάν θέλετε να μας πείσετε ότι πραγματικά διακατέχεστε απ' αυτήν την πρόθεση, οπότε πρέπει να την καταργήσετε. Εφόσον δεν την καταργείτε, θα μου επιτρέψετε να σας καταλογίσω μια νομοθετική πονηρία, η οποία σε αυτό το Κοινοβούλιο έχει ιστορικό προηγούμενο. Και το προηγούμενο αυτό αναφέρεται στην προσπάθεια που έκανε κάποτε ο Αγαμέμνων Κουτσιόγιωργας, όταν βρέθηκε σε παρόμοια θέση, σαν και εσάς. Το Συμβούλιο της Επικρατείας είχε αναγνωρίσει την αντισυνταγματικότητα ενός νόμου που ο ίδιος είχε εισηγηθεί, είχε φέρει στη Βουλή και είχε ψηφιστεί από τη Βουλή και τότε με μια διάταξη ανάλογη σαν αυτή που εισηγείσθε σήμερα, κράτησε το θέμα δήθεν σε κάποια εκκρεμότητα μέχρι να δημιουργηθεί πολιτική δίκη, που κατέληξε στον Άρειο Πάγο, για να πάρει μια αντίθετη άποψη από τον Άρειο Πάγο και το θέμα να οδηγηθεί στο Ανώτατο Ειδικό Δικαστήριο, όπου εκεί αίρονται οι διαφωνίες μεταξύ των Ανωτάτων Δικαστηρίων και πέτυχε να πάρει απόφαση περί συνταγματικότητας. Εάν αυτό είναι εκείνο που επιθυμείτε, προφανώς δεν κακοποιείτε την εφαρμογή του Συντάγματος, κάνετε κάτι χειρότερο, την ευτελίζετε. Όσον αφορά τη δεύτερη τροπολογία που φέρνετε, με την οποία λέτε ότι μετά την θρυλούμενη - γιατί κανένας δεν την ξέρει - απόφαση του Συμβουλίου της Επικρατείας θέλετε να κάνετε τον Υπουργό, που δεν έχει αρμοδιότητα επί των αδειών, αφού δέχεστε την απόφαση του Συμβουλίου της Επικρατείας, να παίρνει απόφαση για τον αριθμό των αδειών με τη μόνη διαφορά ότι, ενώ λέγατε ότι χρειάζεται αιτιολογημένη απόφαση, προηγούμενη απόφαση του Ραδιοτηλεοπτικού Συμβουλίου, έρχεστε σήμερα και μας λέτε σύμφωνη. Λοιπόν, ακούστε. Είτε σύμφωνη είναι η γνώμη είτε τεκμηριωμένη και αιτιολογημένη, το ίδιο παραβιάζει το Σύνταγμα, γιατί δεν έχει αρμοδιότητα ο Υπουργός να αποφασίζει, δεδομένου ότι την αποφασιστική αρμοδιότητα την έχει μόνο το Ραδιοτηλεοπτικό Συμβούλιο. Και κάτι τελικό, επειδή διαπνεόμενος από έναν αγοραίο μαρξισμό, έρχεστε εδώ και εσείς και ο Πρωθυπουργός και μας λέτε μονίμως ότι είναι τόσο υψηλό το τίμημα και χρησιμοποιείτε αυτή τη λέξη, «τίμημα», που κανένας δεν μπορεί να αντισταθεί στον καταναγκασμό τον οποίο δημιουργεί σε αυτήν τη δύσκολη στιγμή από οικονομικής πλευράς που περνάει ο τόπος. Ε, λοιπόν, σας πληροφορώ ότι μέσα στο Σύνταγμα - και ειδικά μέσα στο άρθρο 15 παράγραφος 2- υπάρχουν ρυθμίσεις που αναφέρονται σε μη ανταλλάξιμα πλούτη. Και αυτά τα πλούτη είναι η πολιτιστική ανάπτυξη του ελληνικού λαού…
Σας παρακαλώ, κύριε Τζαβάρα, ολοκληρώστε.
Είναι η αντικειμενική και επί ίσοις όροις πληροφόρηση του ελληνικού λαού και κυρίως είναι ο σεβασμός της ανθρώπινης αξίας. Και γι' αυτά δεν έχετε κάνει καμμία, μα καμμία νύξη πουθενά και γι' αυτό ο νόμος σας το μόνο από το οποίο διαπνέεται και διακατέχεται είναι πώς θα δημιουργήσετε ένα τέτοιο καθεστώς που να εξυπηρετεί τις βοναπαρτικού τύπου προθέσεις που έχετε για να δημιουργήσετε ένα παράλληλο καθεστώς, σε σχέση με το ισχύον Σύνταγμα. Όμως, δεν θα σας το επιτρέψουμε και θυμηθείτε τα λόγια μου. Ευχαριστώ πολύ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, δέκα οχτώ μαθήτριες και μαθητές και δύο συνοδοί εκπαιδευτικοί από το ιδιωτικό Γενικό Λύκειο «ΔΙΑΜΑΝΤΟΠΟΥΛΟΥ». Η Βουλή τους καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Βενιζέλος.
Ευχαριστώ, κύριε Πρόεδρε. Κυρίες και κύριοι Βουλευτές, τι γίνεται σήμερα στην Ολομέλεια της Βουλής; Τι είναι αυτό που συμβαίνει; Έρχεται η Βουλή να πιστοποιήσει με τον πιο πανηγυρικό τρόπο μια βαρυσήμαντη πολιτική ήττα της Κυβέρνησης. Έρχεται η Βουλή να καταγράψει και να οριστικοποιήσει νομοθετικά την απόρριψη μιας ολόκληρης αφήγησης πάνω στην οποία στηρίχθηκε η πολιτική της Κυβέρνησης τους προηγούμενους μήνες. Στην πραγματικότητα, καταρρέει ένας ακόμη μύθος. Έχουμε μια ακόμη διάψευση. Η ιστορία των τελευταίων είκοσι μηνών είναι μία ιστορία συνεχών διαψεύσεων και ανατροπών. Αυτό δεν επηρεάζει τη νομιμοποίηση της Κυβέρνησης και τη σχέση της με το εκλογικό σώμα; Την επηρεάζει, όπως την επηρεάζει και η μεγάλη διάψευση, η ιστορική, σε σχέση με την οικονομική πολιτική, με το τρίτο μνημόνιο και το τέταρτο που δυστυχώς ακολουθεί με αυστηρούς όρους και ενδεχομένως χωρίς καν δάνειο. Είχαμε προειδοποιήσει. Στη Βουλή αυτή είχα την ευκαιρία τέσσερις φορές να προβάλλω ένσταση αντισυνταγματικότητας για τις νομοθετικές πρωτοβουλίες της Κυβέρνησης σε σχέση με την αδειοδότηση των τηλεοπτικών σταθμών. Είχαμε πει σε όλους τους τόνους ότι η υφαρπαγή της αρμοδιότητας του Εθνικού Συμβουλίου Ραδιοτηλεόρασης είναι αντισυνταγματική, ότι προσκρούει σε ρητή και κατηγορηματική διάταξη του άρθρου 15 παράγραφος 2 του Συντάγματος. Είχαμε πει ότι δεν μπορεί η Κυβέρνηση να έρχεται με έναν νόμο να κηρύσσει λήξασα τη θητεία των μελών του Εθνικού Συμβουλίου Ραδιοτηλεόρασης, με έναν δεύτερο να αυξάνει τα μέλη από επτά σε εννιά και με έναν τρίτο να λέει ότι δεν έχουμε Εθνικό Συμβούλιο Ραδιοτηλεόρασης επειδή το σκοτώσαμε και άρα οι αρμοδιότητες επιστρέφουν εκεί απ' όπου το Σύνταγμα τις αφαίρεσε συνειδητά και σκόπιμα, δηλαδή στον Υπουργό και άρα στην κοινοβουλευτική πλειοψηφία. Επίσης, λέγαμε ότι η ολιγοπωλιακή αντίληψη των τεσσάρων αδειών, η τεχνητή, η αναιτιολόγητη, είναι επίσης αντισυνταγματική, όχι μόνο γιατί την αρμοδιότητα καθορισμού του αριθμού των αδειών την έχει το Εθνικό Συμβούλιο Ραδιοτηλεόρασης, αλλά γιατί από το Σύνταγμα και την Ευρωπαϊκή Σύμβαση Δικαιωμάτων του Ανθρώπου υπάρχει υποχρέωση της πολιτείας να παρέχει τον τεχνικά εφικτό αριθμό αδειών, δηλαδή να δίνει όσες άδειες χωράει το φάσμα. Το δε αδιάθετο φάσμα, όπως έχει πει στην προειδοποιητική της επιστολή η Ευρωπαϊκή Επιτροπή διά του κ. Έτινγκερ, συνιστά ευρωπαϊκό ενωσιακό αγαθό. Άρα, έχουμε και παραβίαση του ευρωπαϊκού δικαίου από την τηλεπικοινωνιακή πλευρά της νομοθεσίας περί τηλεοπτικών αδειών. Τι είπε το Συμβούλιο της Επικρατείας, αυτό που όλοι έχουν αντιληφθεί δημοσιογραφικά; Είπα προηγουμένως ότι θα δείτε τις αιτιολογίες. Και θα δείτε αυτό που για εμένα δεν συνιστά έκπληξη, γιατί έχω και την ιδιότητα του καθηγητή του Συνταγματικού Δικαίου. Έχω δαπανήσει σαράντα χρόνια της ζωής μου στη μελέτη του ζητήματος του ελέγχου της συνταγματικότητας, στη συγγραφή, στην κριτική αποφάσεων. Ξεκίνησα σε ηλικία είκοσι τεσσάρων ετών να δικηγορώ ενώπιον του Συμβουλίου της Επικρατείας. Το Συμβούλιο της Επικρατείας θα πει αυτό που είναι αυτονόητο για κάθε νομικό. Δεν είναι αυτονόητο μόνο γι' αυτόν που υποδύεται τον άσχετο ή είναι τόσο ανεπίγνωστος που νομίζει ότι μπορεί να προσβάλλει τους θεσμούς και να χυδαιολογεί. Ξέρετε ποια είναι η επιτομή και η κορύφωση της θεσμικής χυδαιότητας; Το επιχείρημα ότι πήραμε προκαταβολή ογδόντα πέντε εκατομμύρια και στο όνομα των ογδόντα πέντε εκατομμυρίων πρέπει να αποδεχθεί το ανώτατο δικαστήριο της χώρας την κατάλυση του Συντάγματος. Και ποιος τα λέει αυτά; Η Κυβέρνηση που προκάλεσε βλάβη στην οικονομία που ξεπερνά τα 100 δισεκατομμύρια ευρώ με τους χειρισμούς και τις επιλογές της, όχι το ύψος του δανείου που συμφώνησε ο κ. Τσίπρας τον Ιούλιο του 2015, αλλά την αλλαγή της δυναμικής της οικονομίας και την αντιστροφή της δυναμικής του δημοσίου χρέους. Η βλάβη που έχετε προκαλέσει είναι ανυπολόγιστη και συνιστά θράσος να λέτε: «Μα, έχουμε πάρει 85 εκατομμύρια». Και τι έγινε; Οι σταθμοί στους οποίους τώρα θέλετε να δώσετε και προσωρινή βεβαίωση λειτουργίας, οι λειτουργούντες σταθμοί, έχουν δώσει 1,5 δισεκατομμύριο και πλέον στο ελληνικό δημόσιο τα τελευταία χρόνια και για τη χρήση συχνοτήτων.
Ήταν υποχρέωσή τους! Ήταν υποχρεωμένοι να δώσουν φόρους.
Αλλά σας το ξαναλέω, οι άδειες στους εκδότες, σε αυτούς που έχουν τα μέσα ενημέρωσης τα τελευταία είκοσι πέντε χρόνια δόθηκαν το 1989 από κυβέρνηση στην οποία βασικοί Υπουργοί ήσαν οι Υπουργοί του τότε ενιαίου Συνασπισμού. Αυτό που κάνατε είναι ένα έγκλημα καθοσιώσεως κατά των θεσμών, γιατί μπορεί η πρώτη γραμμή επίθεσης να αφορά τα μέσα ενημέρωσης, αλλά η δεύτερη και ουσιαστικότερη τη δικαιοσύνη. Ευτελίσατε θεσμούς και ανθρώπους, εκβιάσατε δικαστές, παραβιάσετε τον πυρήνα των προσωπικών δεδομένων, των πιο ευαίσθητων, και νομίσατε ότι με μοχλούς συγκεκριμένους δικαστικούς λειτουργούς, που γράφονται με μαύρα γράμματα στην ιστορία της δικαιοσύνης, μπορείτε να επηρεάσετε τη βούληση του Συμβουλίου της Επικρατείας, το οποίο έχει την παράδοσή του, τις αρχές του και την αυτοπεποίθησή του. Αλλά το ίδιο κάνετε και στους άλλους κλάδους της δικαστικής εξουσίας και θα το πληρώσετε πάρα πολύ ακριβά αυτό που κάνετε στη δικαιοσύνη. Όλο θα στραφεί εναντίον σας, όπως στράφηκε και αυτό που κάνατε στα μέσα ενημέρωσης. Διότι τι κάνατε; Πήγατε να οργανώσετε μια σχέση προνομιακή, επιχειρηματική, με συγκεκριμένα συμφέρονται και να ελέγξετε όλη την αγορά και όλο το τοπίο. Τέτοιο θράσος και τέτοια έλλειψη δημοκρατικής ευαισθησίας! Σας είχα πει ότι θα είναι ο πολιτικός σας τάφος η διαδικασία αυτή αν επιμείνετε και όταν ανέβουν οι νέοι ενδιαφερόμενοι στο δένδρο, θα φανούν τα οπίσθιά τους. Φανήκαν πριν καν φτάσουν στην κορυφή του δένδρου και αναγκαστήκατε να κάνετε υποχώρηση, η οποία είναι ευτελιστική όχι για εσάς, για το Κοινοβούλιο, για τη δικαιοσύνη, για τη δημόσια διοίκηση, για τους ταλαίπωρους υπαλλήλους που εμπλέξατε και τους βάλατε να υπογράφουν πρακτικά, να εκδίδουν βεβαιώσεις. Τώρα ο νόμος έχει παραμεριστεί ως αντισυνταγματικός με την απόφαση του Συμβουλίου της Επικρατείας.
Να ακριβολογείτε! Όχι ο νόμος, μια διάταξη!
Ο νόμος! Θα δείτε τις διατάξεις. Συνιστούν την καρδιά του νόμου.
Κάνετε λάθος!
Κύριε Λάππα, μην βιάζεστε. Μην προτρέχετε. Δεν είναι η εξεταστική επιτροπή στην οποία νομίζετε ότι κάνετε ερωτήσεις.
Ο νόμος ήταν το ΄15. Η διάταξη είναι του ΄16.
Ο νόμος…
Αφήστε τον κύριο Βενιζέλο για να καταλήξει. Καταλήξτε, κύριε Βενιζέλο.
Ο νόμος δεν έχει σημασία από πόσες διατάξεις αποτελείται. Ο νόμος παραμερίζεται ως αντισυνταγματικός. Και ως εκ τούτου, θα αναγκαστείτε φυσικά να πάρετε και νομοθετικά μέτρα συμμόρφωσης. Αν δεν τα πάρετε, ούτως ή άλλως δεν μπορεί να εκδοθεί έγκυρη διοικητική πράξη, γιατί θα ακυρώνονται όλες οι διοικητικές πράξεις.
Εννοείται.
Το επιχείρημα ότι αναστέλλουμε νομοθετικά την ισχύ του παραβατικού νόμου, του αντισυνταγματικού, δηλαδή του νόμου που υφάρπαξε τις αρμοδιότητες του Εθνικού Συμβουλίου Ραδιοτηλεόρασης, και δεν τον καταργούμε για να μην έχει το κράτος αστικές ευθύνες, είναι παιδικό. Αστική ευθύνη θα υπάρχει ούτως ή άλλως είτε σε περίπτωση άμεσης κατάργησης είτε σε περίπτωση οριστικής κατάργησης αργότερα. Διότι ο παραμερισμός του νόμου ως αντισυνταγματικού και η ακύρωση των διοικητικών πράξεων είναι αυτή που γεννά, όταν γεννά, αξίωση προς αποζημίωση. Άρα, με ποιο επιχείρημα ανθίσταστε τώρα και δίνετε μια περιττή και αστεία μάχη οπισθοφυλακής; Ο νόμος ο αντισυνταγματικός πρέπει να καταργηθεί και η αρμοδιότητα του Εθνικού Συμβουλίου Ραδιοτηλεόρασης να αποδοθεί πλήρως. Το Εθνικό Συμβούλιο πρέπει να έχει την αρμοδιότητα οργάνωσης του διαγωνισμού, καθορισμού του αριθμού των αδειών, έκδοσης όλων των κανονιστικών πράξεων, γιατί η αρμοδιότητά του είναι και κανονιστική. Βεβαίως, όπως σας είπα, αυτό αφορά και την αρμοδιότητα καθαυτή και τις άδειες. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Και τώρα θα δείτε ότι θα φτάσουμε σ' ένα αποτέλεσμα μέσω της εφαρμογής της απόφασης του Συμβουλίου της Επικρατείας, το οποίο θα είναι και θεσμικά πολύ καλύτερο, γιατί θα είναι πλουραλιστικό και διαφανές, αλλά και δημοσιονομικά θα είναι πολύ καλύτερο, γιατί σας έχω πει κατ' επανάληψη ότι αν οι άδειες ήταν οχτώ, που χωρούν στο φάσμα συχνοτήτων, και η τιμή για κάθε άδεια ήταν ίδια και το άθροισμα ήταν πολύ περισσότερο από το άθροισμα των 250 εκατομμυρίων, ποιος θα είχε βλαφτεί;
Παρακαλώ, κύριε Βενιζέλο, βάλτε μια τελεία.
Θα είχε βλαφτεί ο σχεδιασμός σας για ελεγχόμενη ολιγοπωλιακή ενημέρωση.
Ωραία.
Τελειώνω, κύριε Πρόεδρε. Αφού συνέβησαν αυτά, αποπειραθήκατε να ευτελίσετε και τη Διάσκεψη των Προέδρων και το Κοινοβούλιο και τα κόμματα με την πρόταση για την υποψηφιότητα του κ. Πολύδωρα στο όνομα ενός ισοβισμού στον χώρο της Νέας Δημοκρατίας με τα επιχειρήματα που ανέπτυξε ο ίδιος, αλλά και ο κυβερνητικός εταίρος, σύντροφος του ΣΥΡΙΖΑ. Τι επιχειρήματα είναι; Σε ποιον απευθύνονται; Πού στοχεύουν; Βεβαίως, νομίζω ότι έχει δοθεί μια ηχηρή απάντηση και περιμένω να δοθεί μια ηχηρότερη απάντηση, γιατί πρέπει να προστατευθούν όλοι, παράγοντες πολιτειακοί, παράγοντες πολιτικοί, που έχουν παίξει ρόλο στην ιστορία του τόπου αυτού. Και τι καταφέρνετε με τη μέθοδο αυτή της συνεχούς αλλαγής των ονομάτων για τη θέση του προέδρου, του αντιπροέδρου και των μελών του Εθνικού Συμβουλίου Ραδιοτηλεόρασης; Τι ευτελισμός προσώπων είναι αυτός;
Παρακαλώ, κύριε Βενιζέλο.
Και τι ευτελισμός Βουλευτών, να πηγαίνουν στη Διάσκεψη των Προέδρων, να υποστηρίζουν την υποψηφιότητα του κ. Πολύδωρα και μετά πανηγυρικά και άνετα ο κ. Βούτσης να αλλάζει το όνομα του υποψηφίου Προέδρου.
Παρακαλώ, τελειώσαμε, κύριε Βενιζέλο.
Δεν υπάρχει ούτε σχέση αξιοπιστίας και εμπιστοσύνης μεταξύ σας. Τελειώνω, συνοψίζω μια φράση. Μην παίζουμε. Εάν η Κυβέρνηση θέλει να αποκατασταθεί η συνταγματική τάξη και να υπάρξει πλαίσιο στοιχειώδους πολιτικής συναίνεσης, πρέπει να καταργηθεί η επίμαχη διάταξη, να αποκατασταθεί πλήρως η αρμοδιότητα του Εθνικού Συμβουλίου Ραδιοτηλεόρασης με αντίστοιχη τροποποίηση του νόμου, να μην υπάρχουν έμμεσες ρυθμίσεις στο κείμενο του νόμου, που περιορίζουν τον αριθμό των αδειών, και μετά είμαι βέβαιος ότι θα υπάρξει ένα Εθνικό Συμβούλιο Ραδιοτηλεόρασης με πρόεδρο και μέλη, που θα είναι αντάξια του θεσμικού ρόλου, αλλά και της προσδοκίας που έχει ο ελληνικός λαός να γίνει αυτό που δεν ήθελε να κάνει και δεν μπόρεσε να κάνει η Κυβέρνηση του κ. Τσίπρα.
Ευχαριστούμε, κύριε Βενιζέλε.
Ή μάλλον αυτό που όφειλε να κάνει, αλλά ήθελε να κάνει το ακριβώς αντίθετο, να ελέγξει την ενημέρωση και να περιορίσει τις ελευθερίες.
Ο κ. Μπαλαούρας έχει τον λόγο για ένα λεπτό για την τροπολογία.
Έχω μια τροπολογία. Γι' αυτό μου έδωσαν τον λόγο. Για ένα δευτερόλεπτο θα μιλήσω. Είναι παράταση προθεσμίας, που τέλειωσε στις 31 Οκτωβρίου και παρατείνεται μέχρι τις 31-12-2016. Αφορά τη συγχώνευση των υφιστάμενων ΦΟΔΣΑ, δηλαδή των Φορέων Διαχείρισης Συλλογής Απορριμμάτων, στους περιφερειακούς συνδέσμους ΦΟΔΣΑ. Αυτό ήθελα να πω, κύριε Πρόεδρε.
Ευχαριστώ πολύ.
Συμφωνούμε.
Συμφωνούμε.
Ο κ. Τζαβάρας και ο κ. Κουτσούκος είπαν ότι συμφωνούν.
Ο κ. Καρράς, Κοινοβουλευτικός Εκπρόσωπος της Ένωσης Κεντρώων, έχει τον λόγο.
Ευχαριστώ, κύριε Πρόεδρε. Η παρέμβαση του κ. Μπαλαούρα μου αλλάζει τη ροή της ομιλίας, κύριε συνάδελφε, διότι για τους ΦΟΔΣΑ, που αναφερθήκατε, θα πρέπει να πω λογικά «ναι». Εφόσον δεν κατέστη δυνατή η συγχώνευση, θα πρέπει να παραταθεί, έστω επ' ελάχιστον. Όμως, έχω ένα ερώτημα, όχι προς εσάς, προς τους πλέον αρμόδιους: Αφ' ενός μεν γιατί δεν επετεύχθη τόσο καιρό και αφ' ετέρου γιατί καταργήθηκαν τα σχέδια διαχείρισης στερεών αποβλήτων της περιφέρειας Αττικής και των άλλων περιφερειών και ξεκίνησε η διαδικασία από μηδενική βάση; Το δεύτερο είναι ότι εάν υπήρχε πραγματική ανάγκη παράτασης, που δεν το απορρίπτω, ας την έφερνε ο Υπουργός, για να μας εξηγήσει και τους λόγους για τους οποίους δεν κατέστη δυνατή η συγχώνευση και η λειτουργία των σχεδίων διαχείρισης στερεών αποβλήτων. Εσείς, αγαπητέ κύριε συνάδελφε, δυστυχώς δεν μπορείτε να μου απαντήσετε σε αυτές τις λεπτομέρειες και μένω εκεί.
Μπορώ να απαντήσω, αλλά δεν μου δίνει τον λόγο ο Πρόεδρος.
Καλώς το προβλέψατε, κύριε Μπαλαούρα.
Κύριε Πρόεδρε, πέντε λεπτά είναι ο χρόνος μου ως Κοινοβουλευτικός Εκπρόσωπος;
Ναι, κύριε Καρρά.
Τόσο κουτσουρεμένος; Τότε θα τα πω πιο σύντομα.
Εκτός εάν θέλετε να μιλήσετε όσο ο κ. Βενιζέλος.
Δεν θα κάνω σχόλιο σε αυτό, διότι πρέπει να έχει δύο αποδέκτες. Βλέπω μια άλλη τροπολογία, την οποία θεωρώ πάρα πολύ σοβαρή και με αυτήν θέλω να ξεκινήσω. Είναι η τροπολογία εκείνη που αλλάζει τον πρόσφατο νόμο περί δημοσίων συμβάσεων, ο οποίος ήρθε στη Βουλή ως υποχρέωση από ευρωπαϊκές οδηγίες, ως εκσυγχρονισμός των δημοσίων συμβάσεων, πράγμα που σημαίνει και καλύτερα αποτελέσματα και για τη χώρα. Εάν μπορούμε να συνάπτουμε συμβάσεις οι οποίες θα έχουν και ανταπόκριση προς το εξωτερικό, ενδεχόμενα να έχουμε και εισδοχή κεφαλαίων από το εξωτερικό. Όμως, αυτή τη στιγμή βλέπω κάτι άλλο, το οποίο με λυπεί. Τη διαβάζω, την παρακολουθώ, έχει κατ' αρχάς τεχνικό χαρακτήρα, αλλά έχει και εντελώς δικαιικό χαρακτήρα, διότι δίνει το προβάδισμα και θέτει εκτός του νομικού μας πλαισίου και του νομικού μας πολιτισμού το ελληνικό δίκαιο. Λέει «κατά παρέκκλιση από την εθνική νομοθεσία δημοσίων συμβάσεων». Αυτόν τον θεωρώ πάρα πολύ σοβαρό περιορισμό, όχι μόνο του νομικού πολιτισμού αλλά και της εθνικής κυριαρχίας, δίνοντας ένα και μοναδικό παράδειγμα: Αυτή τη στιγμή βγάζουμε έξω τα ελληνικά δικαστήρια από τις διαφορές των δημοσίων συμβάσεων, εκείνες οι οποίες θα γίνονται βάσει των κανονισμών εκείνων που δεν θα ακολουθούν την ελληνική νομοθεσία, αλλά θα ακολουθούν μόνο την ευρωπαϊκή νομοθεσία. Μας είπε ο Υπουργός ότι θα εγκρίνεται από την Αρχή Δημοσίων Συμβάσεων. Της δένει τα χέρια, όμως, αφού της λέει ότι δεν εφαρμόζεται το ελληνικό δίκαιο, αλλά θα πρέπει να εφαρμόζει το ευρωπαϊκό. Πέραν αυτού, το σπουδαιότερο είναι ότι αφού δεν έχουμε εφαρμογή του ελληνικού δικαίου, στο σημείο αυτό δεν έχουμε και αρμοδιότητα και δικαιοδοσία των ελληνικών δικαστηρίων. Τι θα κρίνουν, αφού δεν θα εφαρμόσουν το ελληνικό δίκαιο; Δεν θα μπορούν να το κρίνουν. Επομένως, με την έννοια αυτή, τουλάχιστον οι εξ υμών νομικοί συνάδελφοι το καταλαβαίνετε ότι βάζουμε ακόμα μια μνημονιακή υποχρέωση της χώρας, η οποία έρχεται με τροπολογία σε μια πρόσφατη νομοθεσία, την οποία ψηφίσαμε, για τις δημόσιες συμβάσεις. Στο σημείο αυτό, σαν Ένωση Κεντρώων, τοποθετούμαστε αρνητικά, ενώ έχουμε ψηφίσει τον νόμο περί δημοσίων συμβάσεων, ο οποίος θεωρούσαμε ότι θα ήταν μια πρόοδος. Σε σχέση με το επίμαχο, το μείζον θέμα, νομίζω, κατά την Αίθουσα σήμερα, που είναι οι άδειες των καναλιών. Το είπε και ο Υπουργός, που δεν τον βλέπω εδώ, σε συνέντευξή του, ότι η Ένωση Κεντρώων υπερψήφισε κάποια άρθρα - οκτώ τα αρίθμησε - κατά την ψήφιση του ν.4339 και δεν μπορεί σήμερα να ζητάει την απόσυρση του νόμου. Θα ήταν σωστό αυτό και δεν θα είχα επιχειρήματα να αντιλέξω, εάν δεν προέκυπτε το ζήτημα με το άρθρο 2Α που μήνες μετά τη νομοθέτηση του ν. 4339, άλλαξε όλη τη φιλοσοφία του. Διότι η αρχική φιλοσοφία ήταν να έχει μεν ο Υπουργός κάποια αρμοδιότητα στη διαγωνιστική διαδικασία, αλλά περιμέναμε να αναβαθμιστεί ο ρόλος του ΕΣΡ. Μετά από κάποιους μήνες, λοιπόν, μας είπε για μόνο τέσσερις άδειες κατά το μονοκρατορικό σύστημα. Έκρινε και αποφάσισε ο Υπουργός, το Ινστιτούτο της Φλωρεντίας ή δεν ξέρω και εγώ τι άλλο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θα παρακαλέσω για την ανοχή σας. Μετά από αυτό, λέει ότι κατά την πρώτη εφαρμογή του νόμου, τις άδειες θα τις δώσει ο Υπουργός. Εμείς έχουμε πλέον αντιρρήσεις, όχι μόνο γιατί κλονίζεται η διαγωνιστική διαδικασία και σαν φιλοσοφία. Εμείς περιμένουμε να ακούσουμε έναν καινούριο νόμο, ο οποίος θα τοποθετείται και σε ένα νέο πλαίσιο αδειοδότησης των καναλιών, με την έννοια ότι πρέπει να είναι διαφορετικά τα κριτήρια. Δεν είναι μόνο, όπως πλέον απεδείχθη από την εμπειρία την οποία έχουμε έναν χρόνο μέσα στη Βουλή, τα οικονομικά κριτήρια του πλειοδοτικού διαγωνισμού. Πρέπει να έρθουν και διαφορετικά κριτήρια και δεν είναι το μείζον για εμάς το οικονομικό αποτέλεσμα. Ας μπει ένα ανταποδοτικό τέλος στη λειτουργία των καναλιών, για να αποδώσει τα ισόποσα τα οποία θα διεκδικούντο με τις δημοπρασίες. Έχουμε, λοιπόν, την άποψη ότι πρέπει να αποσυρθεί ο νόμος, να συζητηθεί εξ αρχής. Πάμε τώρα στις περίφημες δύο τροπολογίες. Εγώ θα συμφωνήσω με τον κ. Τζαβάρα. Περί τίνος η πρώτη; Τι μας λέει; Μας λέει ότι αναστέλλεται μέχρι να αποφασίσει το Συμβούλιο της Επικρατείας. Ούτως ή άλλως, ακόμα και αν ακυρώσει το Συμβούλιο της Επικρατείας, εκ προοιμίου δεν είναι άκυρες οι πράξεις που θα ακυρώσει; Από τον νομικό κόσμο έχουν φύγει. Υπάρχει, όμως, ένα ζήτημα εκεί μέσα το οποίο με προβληματίζει, κύριοι συνάδελφοι. Το 2Α έχει δύο παραγράφους. Η πρώτη παράγραφος μιλάει για τον αριθμό των τεσσάρων αδειών. Αυτό, καθ' όσον μπορώ να ξέρω - μπορεί να κάνω και λάθος - το Συμβούλιο της Επικρατείας δεν το αντιμετωπίζει, τουλάχιστον στην παρούσα απόφαση, για την οποία αναμένουμε τις αιτιολογίες για τον αριθμό «4». Μας το διατηρεί, λοιπόν. Μας το διατηρεί δε ο Υπουργός και κάπου αλλού. Στη δεύτερη τροπολογία μας λέει ότι την αιτιολογημένη γνώμη του ΕΣΡ την καθιστά σύμφωνη, δηλαδή περιορίζει τον Υπουργό στην εξουσία του, αλλά και αυτό για εμάς έχει προβλήματα, πρώτον, διότι η διάταξη αυτή ισχύει για το μέλλον, όπως έρχεται. Η νομοθέτηση των τεσσάρων αδειών έχει ήδη γίνει. Αν δεν καταργηθεί, θα παραμείνει, έστω και αν πει οτιδήποτε το Συμβούλιο της Επικρατείας για τη μεταφορά των αρμοδιοτήτων από το ΕΣΡ εις τον Υπουργό. Και αν θέλετε - και θα τελειώσω με αυτό, κύριε Πρόεδρε - επαναφέρει και ένα ζήτημα, αντικαθιστώντας τυπικά μία λέξη ολόκληρης της παραγράφου 4 του άρθρου 2 και διατηρεί το «κατά την πρώτη εφαρμογή του παρόντος ο αριθμός των δημοπρατουμένων αδειών, έστω και αν επαναληφθούν διαδικασίες παρόχου περιεχομένου, καθορίζεται με διάταξη νόμου». Αυτό μας λέει πάλι. Πού είναι το ΕΣΡ εδώ; Το ΕΣΡ θα έχει τη γνωμοδοτική ή αποφασιστική αρμοδιότητα, αν γίνει «σύμφωνη γνώμη» προς τον Υπουργό. Δεν έχει το ΕΣΡ εδώ αρμοδιότητα να προτείνει στη Βουλή. Δεν το λέει ούτε το Σύνταγμα, ούτε ο Κανονισμός της Βουλής, ούτε κανένας.
Ολοκληρώστε, κύριε Καρρά.
Ολοκληρώνω αμέσως, κύριε Πρόεδρε. Με αυτές τις σκέψεις, λοιπόν, εμείς για τις δύο αυτές τροπολογίες είμεθα τουλάχιστον διστακτικοί. Περιμένουμε την εξέλιξη της συζήτησης, γιατί θεωρούμε ότι ο προβληματισμός μας είναι βάσιμος, έντονος και δεν θέλουμε να επανέλθουν στο μέλλον δυσχερέστερα και σοβαρότερα προβλήματα. Ευχαριστώ, κύριε Πρόεδρε.
Και εμείς ευχαριστούμε. Ο κ. Παφίλης, Κοινοβουλευτικός Εκπρόσωπος του ΚΚΕ, έχει τον λόγο.
Θα μιλήσω για τις δύο περιβόητες τροπολογίες και συνολικά για αυτό το θέμα του ραδιοτηλεοπτικού τοπίου, γιατί ο εισηγητής μας αναφέρθηκε στις υπόλοιπες. Έχει γίνει πολύς θόρυβος όντως. Έχετε «πεθάνει» τον ελληνικό λαό τρεις μήνες με το ποιος θα πάρει τα κανάλια, λες και δεν ξέρει ο ελληνικός λαός ότι θα τα πάρουν οι επιχειρηματίες, αυτοί που έχουν το χρήμα. Όμως, σας βολεύει όλους και τον ΣΥΡΙΖΑ, την Κυβέρνηση και τη Νέα Δημοκρατία. Και σας βολεύει γιατί στα άλλα έχετε συμφωνήσει στρατηγικά. Έχετε ψηφίσει το τρίτο μνημόνιο. Συμφωνείτε - είναι σχεδόν βέβαιο - σε αυτά που έρχονται στη δεύτερη αξιολόγηση, η οποία αφορά στην υπερίσχυση επιχειρησιακών συμβάσεων, δηλαδή την κατάργηση κλαδικών, στην αύξηση του ποσοστού απολύσεων, στην αλλαγή του συνδικαλιστικού νόμου και δεν ξέρουμε και τι άλλα θα έρθουν. Γι' αυτό, λοιπόν, έχετε κάνει τη «μητέρα των μαχών». Η υπόθεση των καναλιών, σιγά τα αίματα! Γέμισε ο τόπος! Και θα πω παρακάτω γιατί. Επομένως, εμείς θέλουμε να πούμε το εξής, κάνοντας ίσως μια ριψοκίνδυνη πρόβλεψη: Οι σκληρότερες φραστικές - γιατί τέτοιες είναι - μάχες γίνονται - πότε, κύριε Τζαβάρα; - πριν από τη σύναψη ειρήνης. Δηλαδή, διαφαίνεται πλέον ότι αυτοί που κρύβονται πίσω και από όλα αυτά θα σας υποχρεώσουν όλους να καταλήξετε σε κάποια συμφωνία. Έτσι φαίνεται. Δεν το λέμε με απόλυτο τρόπο. Ποια είναι η δική μας τοποθέτηση πάνω σε αυτές τις τροπολογίες; Λείπει ο κ. Παππάς, αλλά πιστεύω ότι θα παρακολουθεί τη συνεδρίαση. Η δική μας τοποθέτηση έχει να κάνει με την κριτική που κάναμε στον νόμο του ΣΥΡΙΖΑ, στον νόμο, όπως ονομάστηκε, Παππά, αλλά είναι νόμος της Κυβέρνησης ΣΥΡΙΖΑ - ΑΝΕΛ. Η κριτική η δική μας δεν αφορούσε τη συνταγματικότητα και την αντισυνταγματικότητα. Σταματήστε να κοροϊδεύετε τον ελληνικό λαό περί συνταγματικότητας και αντισυνταγματικότητας, η οποία ερμηνεύεται όπως ερμηνεύεται. Η δική μας κριτική δεν ήταν σε ό,τι αφορά τον ρόλο του ΕΣΡ, του Εθνικού Ραδιοτηλεοπτικού Συμβουλίου, αν ήταν μεγαλύτερος ή μικρότερος, παρ' ότι επισημάναμε ότι δίνονται υπερεξουσίες στον Υπουργό. Ωστόσο αυτά τα δύο, τη συνταγματικότητα και τον ρόλο του ΕΣΡ, τα έκαναν σημαία η Νέα Δημοκρατία και το ΠΑΣΟΚ και έστησαν μια ολόκληρη ιστορία για να κρύψουν πάλι τη στρατηγική συμφωνία στην πολιτική της Kυβέρνησης ΣΥΡΙΖΑ - ΑΝΕΛ, που είναι πολιτική ανασυγκρότησης του καπιταλιστικού συστήματος, εφαρμογής των πολιτικών της Ευρωπαϊκής Ένωσης και όλα τα υπόλοιπα. Η δική μας η κριτική ποια ήταν; Λέγαμε ότι η Κυβέρνηση με αυτόν τον νόμο επιχειρεί αναδιανομή της πίτας στα μέσα μαζικής ενημέρωσης, ανάμεσα σε παλιά και νέα «τζάκια», προσπαθώντας να φτιάξει πιο φιλικό περιβάλλον τηλεοπτικό στα μέσα μαζικής ενημέρωσης για την Κυβέρνηση. Και φυσικά εκεί έγινε και η αντιπαράθεση με την Νέα Δημοκρατία, η οποία υπερασπιζόταν ένα άλλο μέρος αυτών των συμφερόντων. Και ας αφήσουμε τα περί αντικειμενικής ενημέρωσης. Θα πω παρακάτω. Το ότι θα τα έπαιρνε η Κυβέρνηση από τους πλούσιους και θα τα έδινε στους φτωχούς, όλο αυτό το - θα το πω έτσι - μελό που εξελίσσεται, είναι υποκρισία. Από τη μια τσακίζει τα λαϊκά στρώματα - συντάξεις, φορολογία, ΕΝΦΙΑ, τα πάντα - και από την άλλη όχι μόνο διατηρεί αλλά επεκτείνει τα προνόμια του μεγάλου κεφαλαίου, που είναι αυτό που ελέγχει και τα μέσα μαζικής ενημέρωσης. Και όχι μόνο τα επεκτείνει αλλά τους δίνει κι άλλα, με αναπτυξιακό νόμο, με νέα κίνητρα, τα οποία έχει ψηφίσει. Και λέει ότι θα πάρει 250 εκατομμύρια, ενώ στην πραγματικότητα θα τους δώσει δισεκατομμύρια και θα πάρουν και από αλλού. Τι συγκαλύπτει, λοιπόν, αυτή η κόντρα συνταγματικότητας - αντισυνταγματικότητας; Συγκαλύπτει το βασικό πρόβλημα. Και εδώ πρέπει να είμαστε ειλικρινείς και ξεκάθαροι. Σας ρωτάω, λοιπόν, ευθέως: Διαφωνείτε εσείς του ΣΥΡΙΖΑ, ΑΝΕΛ, Νέα Δημοκρατία, ΠΑΣΟΚ και όλοι οι υπόλοιποι ότι τα μέσα μαζικής ενημέρωσης ανήκουν στους επιχειρηματίες; Ναι ή όχι; Συμφωνείτε απόλυτα. Έτσι δεν είναι; Έχετε καμμία διαφωνία σε αυτό; Άρα στρατηγικά έχετε την ίδια πολιτική. Γιατί σκοτώνεστε; Ποιος θα εξυπηρετήσει ποια συμφέροντα και αν θα είναι πιο φιλικά στην Κυβέρνηση ή πιο εχθρικά στην αντιπολίτευση, ή το ένα ή το άλλο. Αυτή είναι η ουσία. Αυτό συγκαλύπτετε στον ελληνικό λαό. Και αυτά τα περί δημοκρατίας αφήστε τα. Πείτε τα πουθενά αλλού. Ποια δημοκρατία; Όταν ελέγχουν τα μέσα μαζικής ενημέρωσης οι επιχειρηματίες, δηλαδή εφοπλιστές, βιομήχανοι, εργολάβοι, αυτοί που κατέχουν τον πλούτο της χώρας, τι πολιτική θα κάνουν; Μας δουλεύετε τώρα; Κοροϊδεύετε τον ελληνικό λαό;
Είχατε και εσείς τηλεόραση και την πουλήσατε.
Τι ενημέρωση θα κάνουν; Θα υπερασπίσουν τα δικά τους συμφέροντα. Αυτό κάνουν όλα αυτά τα χρόνια και είναι λογικό. Εξυπηρετούν τα συμφέροντα της τάξης τους. Και αφήστε τώρα τις κοροϊδίες περί αντικειμενικής ενημέρωσης. Ό,τι τους συμφέρει, αυτό θα προβάλλουν. Και δεν είναι τυχαίο ότι κατά 99% στις ειδήσεις έχουν την ίδια ειδησεογραφία. Δεύτερον, θα παίξουν πολιτικά παιχνίδια; Βεβαίως και θα παίξουν. Είναι η τάξη που έχει την εξουσία. Δεν την έχει κανένας άλλος. Τρίτον, έτσι δεν δημιουργείται η διαπλοκή ανάμεσα στα κόμματα; Ναι ή όχι; Αυτό είναι το κεντρικό πρόβλημα. Αυτό θέτει το Κομμουνιστικό Κόμμα Ελλάδας απέναντι στον ελληνικό λαό. Τι νομίζετε δηλαδή όλοι σας; Ότι θα βάλετε τάξη στον καπιταλισμό, να φτιάξει μια αντικειμενική ενημέρωση σε όφελος του λαού και να κάνει ποιοτικό πολιτιστικό πρόγραμμα; Τι λέτε τώρα; Μας κοροϊδεύετε; Δεν βλέπει ο ελληνικός λαός όλα αυτά τα σκουπίδια που προβάλλονται; Δεν βλέπει ότι του τσιγαρίζουν το κεφάλι από το πρωί μέχρι το βράδυ; Δεν βλέπει ότι αν πουν ότι «ο γάιδαρος πετάει», ο ελληνικός λαός θα λέει «ναι, πετάει» γιατί το λένε όλα τα κανάλια; Ποιον κοροϊδεύετε αλήθεια; Αυτό είναι, λοιπόν, το κεντρικό πρόβλημα και αυτή είναι η δική μας τοποθέτηση. Γι' αυτό και ψηφίζουμε «παρών» σε σχέση με το Ραδιοτηλεοπτικό Συμβούλιο και σε σχέση με τις ανεξάρτητες αρχές. Και, ξέρετε, να σας πω και κάτι τώρα, για να ξέρει και ο κόσμος που μας ακούει: Ποιες ανεξάρτητες αρχές; Ποιον δουλεύετε; Για ποιες ανεξάρτητες αρχές μιλάμε; Θα πει κανένας: Ναι, είναι ανεξάρτητες, γιατί εκτός από το ΕΣΡ που εκλέγεται με τα 4/5…
Να καταλήξετε, κύριε Παφίλη.
Οι άλλοι μίλησαν περισσότερο.
Το λέω επειδή έχετε σκληρό πρόγραμμα. Πρέπει να φύγετε μετά.
Για ποιες ανεξάρτητες αρχές μάς λέτε; Ποιος τις διορίζει; Ποιος αποφασίζει; Η εκάστοτε κυβέρνηση, εκτός από το Εθνικό Συμβούλιο Ραδιοτηλεόρασης που θέλει 4/5, που υποτίθεται - και έτσι πρέπει να είναι - ότι θα έχει τη συναίνεση και των υπολοίπων. Και φυσικά θα έχει. Γιατί υπάρχει αυτή η αρχή που θα σας υποχρεώσει να συμφωνήσετε όλοι μαζί, ότι δηλαδή οι επιχειρηματίες έχουν την ενημέρωση. Γιατί λοιπόν δεν είναι ανεξάρτητες; Πρώτον, τι εφαρμόζουν οι ανεξάρτητες αρχές; Εφαρμόζουν την κυρίαρχη πολιτική αυτού του συστήματος, που εξυπηρετεί τα συμφέροντα του μεγάλου κεφαλαίου, ναι ή όχι; Ας πούμε στην ενέργεια. Τι θα εφαρμόσει η ανεξάρτητη αρχή στην ενέργεια; Την απελευθέρωση της ενέργειας, τη σταδιακή ιδιωτικοποίηση και τις ευρωπαϊκές οδηγίες, ναι ή όχι; Άρα, δεν είναι ανεξάρτητη. Δεύτερον, δεν είναι ανεξάρτητη, γιατί σε τελευταία ανάλυση τη διορίζει η κυβέρνηση. Η Νέα Δημοκρατία έχει σηκώσει το θέμα του Εθνικού Συμβουλίου Ραδιοτηλεόρασης πολύ ψηλά και ακολουθεί ο ΣΥΡΙΖΑ και μάλιστα βάζει και παραπάνω. Το Εθνικό Συμβούλιο Ραδιοτηλεόρασης τι θα κάνει, αλήθεια; Θα φέρει αντικειμενική ενημέρωση; Θα υποχρεώσει τους επιχειρηματίες να έχουν αντικειμενική ενημέρωση; Θα βάλει κάποιους κανόνες που θα είναι φύλλο συκής. Τι άλλο θα κάνει δηλαδή; Θα έχει ποιοτική τηλεόραση; Θα τους πει, δηλαδή, ότι δεν πρέπει να παίζουν σήριαλ; Τι σήριαλ, αλήθεια; Γιατί τώρα προκαλούμε. Στα σήριαλ όλοι είναι πάμπλουτοι, με πισίνες, με αυτοκίνητα πανάκριβα, με βίλες. Έτσι ζει ο λαός μας; Virtual reality σε γνήσια ελληνικά, εικονική πραγματικότητα, αυταπάτη, να ζήσει ο κόσμος το όνειρό του υποτίθεται μέσα από τα σήριαλ. Τι θα τους πείτε; Μη βάζετε αυτά τα σήριαλ; Όχι βέβαια. Άρα, λοιπόν, είναι κοροϊδία. Ρωτάμε και αυτούς που το υπερασπίζονται μετά μανίας. Τόσα χρόνια δεν υπήρχε Εθνικό Συμβούλιο Ραδιοτηλεόρασης; Υπήρχε. Υπήρχε αντικειμενική ενημέρωση; Ποιος θα βγει να το πει; Ποιος έχει το θάρρος; Κανένας. Υπήρχε ποιότητα στα πολιτιστικά δρώμενα και στην παρουσίαση; Όχι. Τι προωθούνταν και μάλιστα με τρόπο χυδαίο πολλές φορές; Η κυρίαρχη ιδεολογία, πάντα μέσα από τα μέσα μαζικής ενημέρωσης. Το εμπόδισε το Εθνικό Συμβούλιο Ραδιοτηλεόρασης; Όχι. Γι' αυτό και εμείς διαφωνούμε και λέμε ότι ψηφίζουμε «παρών», γι' αυτό απευθυνόμαστε στον ελληνικό λαό και το λέμε πολύ απλά: «Εργάτη, συνταξιούχε, φτωχέ αγρότη, επαγγελματία θα κερδίσεις τίποτα αύριο αν την άδεια πάρει ο χ ή ο ψ; Θα ζήσεις καλύτερα; Θα αυξηθεί το μεροκάματο; Θα έχεις καλύτερες κοινωνικές συνθήκες, σχολείο, υγεία, πολιτισμό; Όχι βέβαια. Τι θα συμβεί; Αντί να μοιραστεί η πίτα σε κάποιους, θα μοιραστεί σε περισσότερους.
Κύριε Παφίλη, μην κάνουμε και ομιλία σήριαλ, έστω ποιοτικό. Ολοκληρώστε, σας παρακαλώ.
Τέλειωσα, κύριε Πρόεδρε. Γι' αυτό λοιπόν οργάνωσε την πάλη σου, μην τους ακούς. Και οι δύο υπηρετούν τα συμφέροντα της τάξης που κυριαρχεί. Απλώς τσακώνονται και εκφράζουν διαφορετικά μερίδια». Ευχαριστώ, κύριε Πρόεδρε.
Ευχαριστούμε, κύριε Παφίλη. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθήτριες και μαθητές και δύο συνοδοί εκπαιδευτικοί από το 7ο Γυμνάσιο Τρικάλων. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Λυκούδης.
Κυρίες και κύριοι συνάδελφοι, μεγαλύτερη σημασία κατά τη γνώμη μου σήμερα έχει να δούμε πώς μπορούμε να προωθήσουμε τα ζητήματα και να οδηγηθούμε σε αποτέλεσμα όσον αφορά το ΕΣΡ και λιγότερο να αναλωθούμε σε εκφωνήσεις πολιτικών ομιλιών. Είναι γνωστό τι έχει προηγηθεί. Δεν χρειάζονται πολλά λόγια. Όλοι ξέρουμε τι έγινε. Κατ' αρχάς, έγινε η προσπάθεια της Κυβέρνησης, μέσα στο αναμφισβήτητα αναγκαίο πλαίσιο της ρύθμισης του ραδιοτηλεοπτικού πεδίου, να προχωρήσει στη διαμόρφωση όχι απλώς ρυθμιζόμενου ραδιοτηλεοπτικού τοπίου, αλλά και ελεγχόμενου πολιτικά τοπίου. Δεύτερον, υπήρξε η απολύτως φυσιολογική απόκρουση από την πλευρά της αντιπολίτευσης αυτής της προσπάθειας, όπως επίσης οι προσφυγές των ενδιαφερομένων στο Συμβούλιο της Επικρατείας και οι αποφάσεις του Συμβουλίου της Επικρατείας επί του θέματος. Μολονότι - για να μην το ξεχνάμε αυτό - το καθοριστικής σημασίας σκεπτικό του Συμβουλίου της Επικρατείας δεν έχει ακόμη δημοσιοποιηθεί, είναι βέβαιο ότι με την κήρυξη της αντισυνταγματικότητας, όσον αφορά την εκχώρηση των αρμοδιοτήτων από το ΕΣΡ στην εκτελεστική εξουσία και την ακύρωση του διαγωνισμού, δρομολογούνται πολλές πλευρές και συγκεκριμένες εξελίξεις, ορατές. Ο νόμος κρίθηκε αντισυνταγματικός μόνο ως προς το σκέλος με το οποίο μεταφέρθηκαν στην εκτελεστική εξουσία οι συνταγματικά κατοχυρωμένες αρμοδιότητες του ΕΣΡ, να διαχειρίζεται εκείνο, δηλαδή, κατ' αποκλειστικότητα τα θέματα της αδειοδότησης. Εγώ, όμως, εκτιμώ ότι η κήρυξη μόνο της συγκεκριμένης αντισυνταγματικότητας εξηγείται από το γεγονός ότι αρκούσε για να οδηγήσει σε ακύρωση των προσβαλλόμενων πράξεων. Συνεπώς, δεν χρειαζόταν να προχωρήσει το Συμβούλιο της Επικρατείας στην εξέταση των υπόλοιπων λόγων ακύρωσης για τον περιορισμένο αριθμό των τεσσάρων αδειών. Έτσι εκτιμώ. Δεν ξέρω την απόφαση. Αυτό νομίζω ότι ήταν το σκεπτικό του Συμβουλίου της Επικρατείας. Περνάμε μετά την απόφαση του Συμβουλίου της Επικρατείας στη νέα φάση που τη χαρακτηρίζει η πέραν πάσης αμφιβολίας ήττα του πολιτικού σχεδιασμού της Κυβέρνησης. Δεν θα ασχοληθώ με την υποψηφιότητα του κ. Πολύδωρα. Επ' αυτού, η απόκρουση των κυβερνητικών επιλογών εξαιρετικά εύκολη είναι. Μπορεί να δημιουργήσει θετικές εντυπώσεις, αν κάποιος ασκεί κριτική πάνω σε αυτό το θέμα, αλλά δεν χρειάζεται, γιατί άλλαξαν πολλά αυτές τις ημέρες και δεν πρέπει να μείνουμε μόνο σε αυτές τις διαπιστώσεις και τις κριτικές διατυπώσεις. Στη Διάσκεψη των Προέδρων συναινέσαμε και υπερψηφίσαμε την πρόταση για το ΕΣΡ του Προέδρου της Βουλής με τη σύνθεση που προτάθηκε τελικώς, γιατί θέλαμε να είμαστε συνεπείς πρώτον, με ό,τι είχαμε δηλώσει κατά την αναβληθείσα εκλογή του ΕΣΡ, κατά τη φάση της εξέτασης της συνταγματικότητας από το Συμβούλιο της Επικρατείας, ότι δηλαδή θα ανταποκριθούμε στη συνταγματική μας υποχρέωση εκλογής ΕΣΡ, ανεξαρτήτως του περιεχομένου της απόφασης του Συμβουλίου της Επικρατείας. Δεύτερον, ακριβώς γιατί η εκλογή του ΕΣΡ είναι συνταγματική επιταγή και συνταγματική μας υποχρέωση. Και τρίτον, γιατί υπήρξε σαφής και τρεις φορές δηλωθείσα διαβεβαίωση του Προέδρου της Βουλής ότι θα υπάρξει αποκατάσταση της συνταγματικής τάξης και επιστροφή στο ΕΣΡ της υπεξαιρεθείσας αρμοδιότητάς του για τη διαμόρφωση του ραδιοτηλεοπτικού τοπίου. Περιμέναμε, λοιπόν, σήμερα από την Κυβέρνηση να ξεκαθαρίσει πρώτον, ότι καταργείται και δεν αναστέλλεται απλώς η σχετική διάταξη και δεύτερον, ότι ο μελλοντικός αριθμός των καναλιών δεν μπορεί να διαμορφωθεί χωρίς τη σύμφωνη γνώμη του Εθνικού Συμβουλίου Ραδιοτηλεόρασης απαραιτήτως. Στην τροπολογία του Υπουργού το δεύτερο σημείο περί σύμφωνης γνώμης του ΕΣΡ περνάει και αυτό το θεωρούμε θετική εξέλιξη. Κύριε Υπουργέ, όμως, είναι αδύνατο να καταλάβουμε γιατί στο πρώτο σημείο επιμένετε στη διατύπωση περί αναστολής της διάταξης και στην κατάργησή της. Έχει γεννήσει η διατύπωση ακόμη και νομικές διχογνωμίες - και το ξέρετε - για την ορθότητά της. Δεν πρόκειται, όμως, περί αυτού. Πέραν των νομικών διχογνωμιών, ποιος εχέφρων άνθρωπος δεν θα βγάλει αβίαστα το συμπέρασμα ότι από εσάς και από την Κυβέρνηση εκπέμπεται το μήνυμα ότι με την αναστολή επιδιώκεται να δοθεί η έννοια της προσωρινότητας στην εξέλιξη του θέματος και όχι της οριστικής κατάργησης της επίμαχης διάταξης; Κύριε Υπουργέ, αλλάξτε τα περί αναστολής. Περάστε στην κατάργηση για να υπάρξει και η αναγκαία για το θέμα συναίνεση που επιδιώκετε. Ευχαριστώ.
Τον λόγο έχει ο Πρόεδρος της Βουλής κ. Νικόλαος Βούτσης.
Κυρίες και κύριοι συνάδελφοι, έχουμε τη μεγάλη ευκαιρία μετά από πολλά χρόνια, μετά από πολλές αποφάσεις του Συμβουλίου της Επικρατείας, μετά από πολλές επιδείξεις αβελτηρίας ή και υποχώρησης σε συμφέροντα της πολιτικής τάξης και των κομμάτων που ήταν στη διακυβέρνηση του τόπου, να μπούμε σε μια ταχεία τακτοποίηση του ραδιοτηλεοπτικού τοπίου μπροστά στην ψηφιακή εποχή. Αυτή την ευκαιρία δεν πρέπει να την χάσουμε. Από ορισμένες πλευρές μπήκε ένα θέμα πολιτικής ήττας. Πριν από λίγο δε άκουσα να σηκώνονται πάρα πολύ οι τόνοι και κυρίως από πλευράς του κ. Βενιζέλου. Σοβαρά; Υπήρξε διάψευση περί ποίου αφηγήματος; Περί του ότι υπήρξε διαπλοκή πατεντάτη, υποχρέωση του πολιτικού συστήματος σε επικύψεις, υποχρέωση πρωθυπουργών, κυβερνήσεων, υπουργών, να μην προχωρούν στη νομιμοποίηση, στο νόμιμο καθεστώς αδειοδότησης; Τώρα, μέσα σε έναν χρόνο, μέσα σε μερικούς μήνες, με τις διαφορές των απόψεών μας, οι οποίες όμως είναι πάνω σε ζητήματα, όπως το πόσες άδειες, πόσο το τίμημα, η επίσπευση που υπήρξε από την παρούσα Κυβέρνηση για να πάμε σε μια τακτοποίηση αυτού του τοπίου και να υπάρξει ενδεχομένως και κόστος από αυτή την αντιπαράθεση - διότι είναι αντιπαράθεση και με συμφέροντα, για να είμαστε ειλικρινείς - ονομάζεται διάψευση αφηγήματος και οικτρή ήττα; Ποιανού και εκ μέρους ποίου μπορεί κανείς να πει κάτι τέτοιο; Είναι ήττα ότι η πολιτική παύει να είναι όμηρος, άοπλη και υποταγμένη στη διαπλοκή; Τον τρόπο θα τον βρούμε και πιστεύω ότι θα τον βρούμε και τη Δευτέρα. Και θα πρέπει με ταχύτατο ρυθμό ένα προικοδοτημένο ΕΣΡ και με τη γνώση πια που έχει και αυτή η Αίθουσα, η Βουλή, τα πολιτικά κόμματα, να προχωρήσει στη διαδικασία αυτή που θα φέρει αποτελέσματα υπέρ του δημοσίου συμφέροντος κατά την ηθική και θεσμική, αλλά και κατά την οικονομική διάσταση. Διότι δεν είναι μόνο η οικονομική διάσταση και νομίζω ότι απ' όλες τις πλευρές έχει τεθεί. Άρα, για να είμαστε καθαροί, θα μπορούσαμε - μιλώ και στον πληθυντικό, γιατί ήμουν μέλος αυτής της Κυβέρνησης στην πρώτη φάση από πέρυσι - θα μπορούσε αυτή η Κυβέρνηση να είχε συμβιβαστεί - να μιλήσουμε ανοικτά, μας ακούν - όπως συμβιβάστηκαν εκόντες, άκοντες, θέλοντας και μη, υπουργοί, πρωθυπουργοί, πολιτικές δυνάμεις επί τόσα χρόνια. Θα μπορούσε εύκολα να είχε συμβιβαστεί μπροστά σε μια εξαιρετικά δύσκολη πορεία της χώρας, καθώς έχουμε εξωτερικές, εσωτερικές αντιπαραθέσεις, συγκρούσεις, το ζήτημα του χρέους, το ζήτημα της διαπραγμάτευσης, το ζήτημα της ασφυξίας της χώρας. Ποιος θα μας έλεγε τι από αυτό το πολιτικό προσωπικό που τώρα κουνά το δάκτυλο ή ορισμένοι εξ αυτών, εάν είχαμε συμβιβαστεί; Τι εννοώ; Θα γίνω πάρα πολύ καθαρός. Αν με ορισμένους από τους κυρίους οι οποίοι έχουν τα κανάλια - ή και με όλους, δεν ξέρω τι - είχαμε κάνει αυτές τις άτυπες ή λιγότερο άτυπες συμφωνίες για τη στήριξη της πολιτικής μας και τη στήριξη της Κυβέρνησης αυτά τα δύσκολα χρόνια. Επ' αντιπαροχής; Δεν ξέρω. Δεν ξέρουμε εμείς από αυτά τα παιγνίδια, δεν ξέρουμε πώς γίνονται. Αφού δεν επιχειρήθηκε, δεν μπορώ να μπω σε ανατριχιαστικές λεπτομέρειες. Όμως, θα μπορούσε να είχε ακολουθηθεί αυτό. Εγώ θεωρώ ότι είναι σημαντικό βήμα για όλο το πολιτικό σύστημα το ότι τώρα στελέχη όλων των πολιτικών δυνάμεων και στο διαρρεύσαν διάστημα, δηλαδή τους προηγούμενους μήνες, επ' αφορμή και της αντιπαράθεσής μας για το πώς γινόταν ο διαγωνισμός κ.λπ., δήλωσαν ευθαρσώς προς όλους και προς τα συμφέροντα και προς τις άλλες εξουσίες, τις συνταγματικά κατοχυρωμένες, ότι όχι, χρειαζόταν διαγωνιστική διαδικασία εδώ και πολλά χρόνια, δεν έγινε, κάνουμε αυτοκριτική. Ακούστηκε απ' όλες τις πλευρές. Αυτό είναι ένα όπλο για όλους μας. Κατά τη γνώμη μου, πρέπει να είμαστε υπερήφανοι για το ότι ακολουθήθηκε μια διαδικασία που έφερε αυτό το θέμα στο τραπέζι και που θα επιλυθεί στην κατεύθυνση όλοι όσοι εκπέμπουν να πληρώνουν και όλοι όσοι εκπέμπουν να είναι ελεγχόμενοι από κάθε άποψη - θεσμική, οικονομική, λειτουργική - από πλευράς όρων, από πλευράς εργαζομένων. Αυτό είναι μια πολύ σημαντική τομή που πρέπει να γίνει. Ακούστηκε σαν αυτονόητο εδώ - δεν ακουγόταν πριν από μερικούς μήνες - ότι το Σύνταγμα επιβάλλει να φτιαχτεί η πλειοψηφία των 4/5. Είναι υποχρέωση, είναι συνταγματικό πολιτικό ατόπημα - είμαι πολύ προσεκτικός στις λέξεις μου, το είπα δημόσια και στη συνεδρίαση της Διάσκεψης των Προέδρων - ότι ορισμένες δυνάμεις επί δώδεκα μήνες και ενώ δεν υπήρχαν ουσιαστικές διαφωνίες σε προτεινόμενα πρόσωπα, δεν προσέτρεξαν στο να υπάρχει ΕΣΡ. Αν δείτε τον ιδρυτικό νόμου του Εθνικού Συμβουλίου Ραδιοτηλεόρασης, θα διαπιστώσετε ότι δεν έχει καμμία σχέση με όλα τα άλλα τα οποία συζητάμε. Πρέπει να υπάρχει, είτε έτσι, είτε αλλιώς, για να λειτουργεί η δημοκρατία, να ελέγχονται, να ρυθμίζονται, κατά έτος, τα πάγια οικονομικά του στοιχεία, οι συμβάσεις των εργαζομένων και κυρίως το τι εκπέμπουν, το τι βλέπουν τα παιδιά μας, αν είναι ένα πρόγραμμα το οποίο είναι έτσι ή αλλιώς ή αλλιώτικα. Αυτά αναφέρει το Σύνταγμα. Αυτά καταστρατήγησε η Κυβέρνηση; Δεν το άκουσα από πουθενά. Όμως, αυτό ήταν υποχρέωση. Το ότι τώρα δεν μπορεί να γίνει αυτή η δουλειά επί έντεκα μήνες, καθιστά υπόλογες, μπροστά στον ελληνικό λαό, τις δυνάμεις που δεν προσέτρεξαν. Διότι, επαναλαμβάνω, η ύπαρξή του - και θα ήθελα κάποιος να αντιτείνει ύστερα που θα μιλήσει επ' αυτού - είναι τελείως ανεξάρτητη από την αντιπαράθεση, τη σύγκρουση που γίνεται για το τι βάζει ο Υπουργός, για το πόσες άδειες, για το πόσα λεφτά, για τη διαγωνιστική διαδικασία. Όλα αυτά θα μπορούσαν να υπάρχουν, όχι ως αυτονόητα ζητήματα, καθώς είναι ζητήματα που υπάρχουν ενστάσεις και αιρέσεις, αλλά λειτουργούντος ενός Εθνικού Συμβουλίου Ραδιοτηλεόρασης. Θα ήταν και πάρα πολύ εύκολο να γίνει αυτό το πράγμα. Πρέπει, λοιπόν, να είμαστε σαφείς, πρέπει να πάμε σε Εθνικό Συμβούλιο Ραδιοτηλεόρασης, άμεσα. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΣΠΥΡΙΔΩΝ ΛΥΚΟΥΔΗΣ]] Γίνανε οι δύο τροπολογίες που ήρθαν από τον Υπουργό. Για τη μεν μία δεν έχει ακουστεί και κάτι, ακριτομυθίες έχουν ακουστεί κατά πόσο το «σύμφωνη γνώμη» είναι για όλο το οικείο άρθρο και όχι μόνο για τον αριθμό των αδειών, αλλά και για τα υπόλοιπα. Ο Υπουργός έχει την ευχέρεια, αξιοποιώντας τον διάλογο, να τοποθετηθεί επ' αυτού. Νομίζω ότι είναι αυτονόητο. Είναι στοιχείο της συζήτησης σήμερα. Για την άλλη τροπολογία, σε σχέση με το «κατάργηση» και το «αναστολή», επιτρέψτε μου να σας πω ότι έχει διαμορφωθεί ένα ψευτοδίλημμα για να αποκρυβούν από ορισμένες πλευρές, από λίγες πλευρές, πράγματα. Δεν εννοώ από τα κόμματα που τιμώ την στάση τους προχθές, που έφτασε να υπάρχει μια πλειοψηφία δεκαέξι με τρεις - οι οποίοι, είτε έτσι, είτε αλλιώς, δεν συμμετέχουν στην ψηφοφορία - και άρα να έχει διαμορφωθεί ήδη μια μεγάλη πλειοψηφία για την προταθείσα σύνθεση. Τιμώ τη στάση τους. Τιμώ και τη στάση όσων ακόμα δεν έχουν προστρέξει στο να υπάρξει μια ευρύτατη συναίνεση. Και περιμένω, μέσα από τη διευκρίνιση του πολιτικού θέματος σήμερα, τη Δευτέρα να μπορούμε να έχουμε μια ευρύτατη λύση. Όμως, δημιουργήθηκε ένα στοιχείο, περίπου, συμβολικό: Αναστολή, λέει, ή κατάργηση; Ποιανού πράγματος αναστολή; Με συγχωρείτε! Είναι καταργημένο αυτό το άρθρο. Αυτό είναι καταργημένο, διότι λέει μέσα ότι είναι για την πρώτη εφαρμογή, η οποία έγινε και είχε την τύχη που είχε, σε σχέση με τον διαγωνισμό. Εννοώ τη δικαστική τύχη, διότι από εκεί και πέρα τα μηνύματα κάθε διαδικασίας είναι πολλαπλά και κάποια από αυτά παραμένουν και διαμορφώνουν και μια συνείδηση στον κόσμο. Παρ' όλα αυτά, λέω ότι είχε την τύχη που είχε και άρα, δεν υπάρχει θέμα δεύτερης, τρίτης, τέταρτης εφαρμογής του. Ο ίδιος ο νόμος προέβλεπε ότι ήταν για εκείνη τη στιγμή, δηλαδή για την πρώτη εφαρμογή. Είναι καταργημένο. Και για λόγους σωστούς, νομικούς, προβλέψεων, συμφερόντων και τα λοιπά, μπαίνει η έννοια της αναστολής μέχρι δημοσιεύσεως της απόφασης, το οποίο είναι εύλογο. Θα μπορούσε όλη αυτή η συζήτηση να γίνει, αφού θα είχε δημοσιευθεί η απόφαση. Θα ήταν πιο σωστό. Σήμερα παρουσιάζεται μια Βουλή, επιτρέψτε μου να σας πω, όπου συζητάμε και νομοθετούμε επί διαρροής δημοσιογραφικών πληροφοριών. Δεν μας τιμά, αλλά όταν είναι δεδομένο πως η απόφαση μετά από έναν, δύο μήνες, τουλάχιστον, θα δημοσιευθεί, αντιλαμβανόμαστε όλοι ότι το μείζον πολιτικό θέμα που είχε ανακύψει, θα έπρεπε με έναν τρόπο να έρθει στην επιφάνεια, να συζητηθεί και να υπάρξει τομή. Άρα, με αυτήν την έννοια, αυτά τα δυο κεντρικά θέματα τα οποία μπαίνουν από την ίδια την απόφαση του Συμβουλίου της Επικρατείας, αλλά μπήκαν και από πολιτικές δυνάμεις που έχουν τις αμφιβολίες τους - λέει: «Δεν είστε τόσο φερέγγυοι, όσο ήμασταν εμείς είκοσι επτά χρόνια γι' αυτό αμφισβητούμε, θα κάνετε κάποιο κόλπο σε ένα μήνα» το λέω έτσι για να χαλαρώσουμε λιγάκι - , αλλά να τα δεχθώ, τα δεχόμαστε όλα και γίνονται αυτές οι τροποποιήσεις. Δεν υπάρχει πλέον ούτε φύλλο συκής. Επιτρέψτε μου να πω πως θα πρέπει να προχωρήσουμε, θα πρέπει να προχωρήσουμε το σήμα που δόθηκε και προς τα συμφέροντα και προς την κοινωνία ότι θα προχωρήσει το πολιτικό σύστημα έξω από λογικές υποταγής σε επιχειρηματικά συμφέροντα και έξω από λογικές που σπρώχνουμε οι ίδιοι να αποφασίζουν οι δικαστές για την πολιτική. Και ευτυχώς, δεν υπάρχουν αντιλήψεις στρατηγικής «καθαρών χεριών», όπως υπήρχαν στην Ιταλία. Μην υποσκάπτουμε, μην πριονίζουμε το κλαρί που καθόμαστε όλοι πάνω, όλα τα κόμματα, όλο το πολιτικό σύστημα. Ο νοών νοείτο. Τις ευθύνες και τις αποφάσεις θα τις πάρουμε εμείς, ακούγοντας πλήρως το τι λέει η δικαστική αρχή, βλέποντας και γνωρίζοντας πλήρως τι λένε και τι αντιπαρατίθενται και τι σκοπούς έχουν τα συμφέροντα. Και βεβαίως, θα υπάρξει μια αρμονική συνεργασία με το Εθνικό Συμβούλιο Ραδιοτηλεόρασης. Και κλείνω με αυτό, κύριε Πρόεδρε, και ευχαριστώ για την ευχέρεια του χρόνου που μου δώσατε: Παρεξηγήθηκε ο Υπουργός, ο Νίκος ο Παππάς επειδή σε συνεντεύξεις του χθες και σήμερα είπε: «Η δική μου άποψη όμως, εγώ επιμένω είναι τέσσερις». Εγώ λέω από εδώ και επιμένω ότι πρέπει να είναι τρεις - το λέω για να κάνουμε συζήτηση έτσι - , διότι τόσο έλεγαν όλα τα ντοκουμέντα, που σας είχα παρουσιάσει, το 2008 στο συνέδριο του ΣΕΒ που είχε γίνει και είναι οι εισηγήσεις των κυρίων που τώρα προΐστανται της Ένωσης Ιδιοκτητών των Καναλιών. Αυτό, με την έννοια καμία Φλωρεντία, κανένα ψηφιακό εύρος. Και προφανώς το ψηφιακό εύρος χωράει περισσότερα, είναι προφανέστατο, αλλά έχει σχέση με το αν θα σπρώξουμε. Τελικά μπορεί να είναι παραπάνω, πράγματι, να γίνει μια συζήτηση, μια αντιπαράθεση, να γνωμοδοτήσει το ΕΣΡ - και όχι μόνο να γνωμοδοτήσει, αλλά να έχει και την τελική απόφαση όπως είναι σαφές από την διάταξη που έρχεται - , αλλά τα κόμματα, το Υπουργείο, εμείς ως άτομα στο δημόσιο διάλογο που θα γίνει, έχουμε άποψη. Δηλαδή άκουσα μια κυρία του Εθνικού Συμβουλίου Ραδιοτηλεόρασης που είπε να γίνουν δώδεκα, δεκαέξι. Ε, τα δεκαπέντε από αυτά, να τα βρούμε με κλήρο, οδηγούνται στη διαπλοκή νομοτελειακά. Διότι δεν μπορούν να ζήσουν με τα 150 εκατομμύρια που είναι η πίτα η διαφημιστική, εάν θέλουν να έχουν τετρακόσιους εργαζόμενους, εάν θέλουν να μην έχουν συνθήκες γαλέρας. Και να με ακούν τώρα οι εργαζόμενοι, με τους οποίους μιλήσαμε σε καθεστώς πίεσης και έντασης - διότι έτσι κανείς πρέπει να μιλάει, όταν ο άλλος αισθάνεται ότι πάει να γίνει άνεργος - , και τους καταλάβαμε απολύτως, όταν επικρέματο αυτό που λεγόταν ότι θα να πέσει «μαύρο» σε κανάλια κ.λπ.. Να ακούν ότι δεν μπορούν να ζήσουν κανάλια δέκα, δώδεκα, δεκαέξι στην Ελλάδα. Και θα πρέπει κάθε υπεύθυνη πολιτική δύναμη, αντί να λέει το απίστευτο και απολίτικο θέσφατο «αυτά θα τα κρίνει η αγορά», δηλαδή, να κλείνει το μάτι, να είναι μια δυο και τρία κατοστάρικα, να ξημεροβραδιάζονται οι εργαζόμενοι και να είναι κατωτάτου επιπέδου το πρόγραμμα το οποίο θα δίνουν, είναι ευκαιρία, έτσι όπως έγινε αυτό που έγινε, που εμπεριέχει και στοιχεία υποχώρησης από πλευράς της Κυβέρνησης, είναι μεγάλη ευκαιρία λοιπόν, για όλους μας να δώσουμε λύσεις μεσομαρκοπρόθεσμες υπέρ των συμφερόντων της χώρας, υπέρ των συμφερόντων της ενημέρωσης, του πλουραλισμού, των εργαζόμενων και να φύγουμε από τα διλήμματα και να φύγουμε από τη διαπλοκή και να φύγει και το πολιτικό σύστημα από την ομηρία στους καναλάρχες.
Η συνάδελφος κ. Ζωή Λιβανίου από το ΣΥΡΙΖΑ έχει τον λόγο.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, το τελευταίο διάστημα η επικαιρότητα ασχολείται σε μεγάλο βαθμό με ένα δημόσιο αγαθό και τον τρόπο που αυτό παραχωρείται προς χρήση και αξιοποιείται από το ελληνικό κράτος. Ο λόγος για τις τηλεοπτικές άδειες και τον ν.4339/2015 ή «νόμο Παππά», όπως αποκαλείται. Ο νόμος αυτός, περιλαμβανομένου και του άρθρου 2Α, του οποίου την αναστολή συζητάμε σήμερα, ψηφίστηκε από τη Βουλή των Ελλήνων, προκειμένου επιτέλους να τεθούν κανόνες στο ραδιοτηλεοπτικό τοπίο, να πληρώσουν για την άδεια χρήσης όσοι επιθυμούν να δραστηριοποιηθούν επιχειρηματικά, αποκομίζοντας κέρδη, αξιοποιώντας περιουσιακά στοιχεία του δημοσίου. Όλο αυτό το διάστημα ζούμε σουρεαλιστικές σκηνές με πρωταγωνιστές όσους εθιμοτυπικά διατηρούν τηλεοπτικούς σταθμούς και μια αντιπολιτευτική συστοιχίας με προεξάρχοντες εκπροσώπους κομμάτων που απολάμβαναν όλα αυτά τα χρόνια τη συστηματική και άνευ ορίων προσωπική τους προβολή στις τηλεοπτικές οθόνες. Όσο περισσότερο εμφανιζόταν ένας πολιτικός στους ιδιωτικούς τηλεοπτικούς σταθμούς τόσο μεγαλύτερη η επίθεση που αναπτύσσει εναντίον του συγκεκριμένου νόμου. Η όλη δημόσια συζήτηση αποκαλύπτει τις πραγματικές προθέσεις και τα πραγματικά συμφέροντα προσώπων και πολιτικών φορέων που ευθύνονται στο ακέραιο για την κατάσταση στην οποία βρίσκεται σήμερα η χώρα. Η Αξιωματική Αντιπολίτευση και μάλιστα ο σημερινός της Πρόεδρος τα προηγούμενα χρόνια είχε την ευχέρεια τόσο εκείνος όσο και ολόκληρη η οικογένειά του τον μεγαλύτερο χρόνο προσωπικής προβολής από όσο είχαν από το 2010 ο ΣΥΡΙΖΑ και το ΚΚΕ μαζί. Ποιο είναι αλήθεια το αίτημά του; Να μην αποφασίζει ο εκάστοτε αρμόδιος Υπουργός τον αριθμό των τηλεοπτικών αδειών, αλλά το Εθνικό Ραδιοτηλεοπτικό Συμβούλιο, που με δική του ευθύνη δεν συστήνεται. Να μην αποκομίζει το κράτος αντίτιμο για την εκμετάλλευση ενός δημόσιου αγαθού, να δίνονται όσες άδειες ζητούν οι υποψήφιοι, να μην κλείσουν κανάλια, ενώ υποστήριξε με θέρμη το κλείσιμο της δημόσιας ραδιοτηλεόρασης. Κατηγορεί τη σημερινή Κυβέρνηση για προσπάθεια διαμόρφωσης πελατειακών σχέσεων με το επιχείρημά ότι πραγματοποίησε διαγωνισμό για την παραχώρηση δημόσιου αγαθού. Αρνείται ακόμη και σήμερα να συναινέσει στη σύσταση του ΕΣΡ, αλλά υποστηρίζει ότι μόνον αυτό είναι αρμόδιο να αποφασίσει. Η πραγματικότητα είναι σαφής σε όλον τον κόσμο. Η Αντιπολίτευση δεν θέλει να χάσουν ούτε να πληρώσουν σχετικό αντίτιμο οι ιδιοκτήτες τηλεοπτικών σταθμών με τους οποίους συνυπήρξε όλα τα προηγούμενα χρόνια. Είναι πρόθυμη να δεχτεί κάθε μέτρο που πλήττει τη συντριπτική πλειοψηφία του ελληνικού λαού, όπως είναι η διάλυση των εργασιακών σχέσεων, όχι όμως να δεχτεί να χάσουν έστω στο ελάχιστο οι ισχυροί αυτού του τόπου και του τοπίου, θα έλεγα. Δεν μπορεί να ανεχτεί ότι υπάρχει μια Κυβέρνηση που απαιτεί να πληρώσουν οι έχοντες, που απαιτεί να πληρώσουν όλοι αυτοί που πριν από την κρίση έκαναν χρυσές δουλειές με όλες τις κυβερνήσεις. Επικαλείται σήμερα το Σύνταγμα και δικαστικές αποφάσεις, που δεν έχουν ακόμα δημοσιοποιηθεί, για να δούμε το σκεπτικό, ζητώντας να διαιωνιστεί το καθεστώς ελεύθερης αξιοποίησης δημοσίου αγαθού, ένα κόμμα που θεωρεί ότι η υγεία και η παιδεία είναι αγαθά για τα οποία ο λαός πρέπει να πληρώνει, που θεωρεί την εργασία ευγενική παραχώρηση και χάρη των εργοδοτών προς τους εργαζόμενους, που αμφισβητεί στην πράξη την υποχρέωση της πολιτείας να παρέχει συντάξεις, που θεωρεί υπεράσπιση της δημοκρατίας τη μη διενέργεια διαγωνισμού για τις τηλεοπτικές άδειες. Εμείς έχουμε άλλη αντίληψη. Εμείς επιμένουμε ότι το Δημόσιο οφείλει να έχει το υψηλότερο δυνατό έσοδο από την παραχώρηση των τηλεοπτικών αδειών. Επιμένουμε ότι ο νόμος στο σύνολό του εξυπηρετεί το δημόσιο όφελος, φέρνει επιτέλους σημαντικά δημόσια έσοδα στο κράτος στην πιο δύσκολη οικονομική συγκυρία και έχουμε χρέος να επιμείνουμε στην είσπραξη αυτών των εσόδων και στη ρύθμιση του ραδιοτηλεοπτικού χώρου. Η απόφαση του Σ.τ.Ε ίσως να είναι μια πολιτική απόφαση. Η άρνηση της Νέας Δημοκρατίας στη σύσταση του ΕΣΡ είναι μια προκλητική. Όσο κι αν προσπαθείτε, όσο κι αν αγωνιάτε εσείς και οι φίλοι σας, η Κυβέρνηση έχει την ευθύνη και την υποχρέωση να προασπίσει το δημόσιο συμφέρον. Έχει την υποχρέωση να ζητήσει αντίτιμο από όσους εκμεταλλεύονται δημόσια περιουσία και προσπορίζουν κέρδη. Έχει το δικαίωμα και την υποχρέωση να προχωρήσει χωρίς συμβιβασμούς και συνεννοήσεις με όσους παραδοσιακά εσείς δεν αγγίζατε. Η σχέση διαπλοκής και συμπόρευσης, οικονομικών και πολιτικών συμφερόντων μιας μικρής ολιγαρχίας τελείωσε. Τώρα προηγείται το συμφέρον του λαού, της χώρας, του πλουραλισμού, της δημοκρατίας και κυρίως, του πολιτισμού.
Ευχαριστούμε. Τον λόγο έχει ο συνάδελφος κ. Γεώργιος Κουμουτσάκος από τη Νέα Δημοκρατία.
Ευχαριστώ, κύριε Πρόεδρε. Κυρίες και κύριοι συνάδελφοι, σήμερα εδώ, με αγωνία που δεν κρύβεται, η Κυβέρνηση προσπαθεί να διαχειριστεί την παταγώδη πολιτική, νομική και ηθική ήττα που έχει υποστεί στο θέμα της ρύθμισης του ραδιοτηλεοπτικού τοπίου. Αλλά, αυτό επιχειρεί να το κάνει όχι με σεμνότητα και ταπεινότητα, όχι με συναίσθηση της ήττας που έχει υποστεί, αλλά προσέρχεται εδώ με αλαζονεία και προκλητικότητα, επιτιθέμενη στην Αντιπολίτευση. Κυρίες και κύριοι της Κυβέρνησης, ενώ σήμερα παίζεται και ακούγεται στην Αίθουσα αυτή ένα επικήδειο ρέκβιεμ της πρωτοβουλίας σας, το οποίο το ακούν όλοι εντός και εκτός, εσείς φαντασιώνεστε ότι αυτό που ακούγεται δεν είναι ρέκβιεμ αλλά είναι Βαγκνερικές Βαλκυρίες και κάνετε επιθέσεις στην Αξιωματική Αντιπολίτευση για το αδιέξοδο, στο οποίο βάλατε εσείς τον εαυτό σας. Κοιτάξτε, οι αντεπιθέσεις των απελπισμένων κάνουν την ήττα τους πανωλεθρία. Προσέξτε το αυτό. Κυρίες και κύριοι συνάδελφοι, το ζήτημα της ρύθμισης του ραδιοτηλεοπτικού τοπίου είναι πρωτίστως και πάνω από όλα μείζον ζήτημα δημοκρατίας, αφού είναι άρρηκτα συνδεδεμένο με την ανεμπόδιστη, αχειραγώγητη ενημέρωση, με την πολυφωνία. Και αυτό στη δημοκρατία δεν αποτιμάται με χρήματα. Η ελευθερία της ενημέρωσης δεν έχει τιμή. Αυτή ήταν εξαρχής και η θέση της Νέας Δημοκρατίας. Το μόνο μέλημά μας, ο μόνος μας στόχος, ήταν να διασφαλιστεί με αυτήν τη ρύθμιση η ελεύθερη ενημέρωση και η πολυφωνία στο πλαίσιο της λειτουργίας της δημοκρατίας. Αντίθετα, τι είδαμε από την άλλη πλευρά; Μεθοδεύσεις, γκρίζους χειρισμούς, θεσμικούς ακροβατισμούς, θεσμικές εκτροπές, με αποκορύφωση την επιρροή επί της δικαιοσύνης με διαπόμπευση δικαστών μέσα από τον Τύπο που σας στηρίζει σταθερά. Είδαμε ως αποκορύφωση την επίθεση που εξαπέλυσε κατά του ανωτάτου διοικητή δικαστηρίου της χώρας, αμέσως μετά την απόφαση του Συμβουλίου της Επικρατείας η Κυβερνητική Εκπρόσωπος, μεταξύ λυγμών και θυμού. Όλα αυτά, που τα ζούμε τρεις μήνες τώρα, επιβεβαίωσαν ότι μόνος στόχος, μόνος σκοπός της Κυβέρνησης ήταν η χειραγώγηση και ο έλεγχος του ραδιοτηλεοπτικού τοπίου. Πώς; Με τρεις τρόπους. Περιθωριοποίηση ή σχεδόν κατάργηση του Εθνικού Ραδιοτηλεοπτικού Συμβουλίου, απόλυτη κυριαρχία ενός στελέχους της Κυβέρνησης, του Υπουργού «καναλάρχη», και περιορισμένος, αυθαίρετα καθορισμένος αριθμός καναλιών. Όλα αυτά έχουν οσμή αυταρχισμού και ολιγαρχικής συμπεριφοράς. Αυτή ήταν η πρόθεση. Και μετά; Μετά ήρθε η απόφαση του Συμβουλίου της Επικρατείας και η παταγώδης ήττα της βασικής εμβληματικής πολιτικής σας, όλων των τελευταίων μηνών. Και μετά τι κάνει η Κυβέρνηση; Αφού δάκρυσε από θυμό για την απόφαση αυτήν, αφού επιτέθηκε στη δικαιοσύνη με τρόπο πρωτόγνωρο για την μεταπολιτευτική περίοδο, αφού μετά έκανε παιδαριώδεις χειρισμούς και πρωτοβουλίες δήθεν για τη σύσταση και ανασύσταση του Εθνικού Συμβουλίου Ραδιοτηλεόρασης - εκείνο που είχε καταργήσει στην ουσία - , φέρνει σήμερα δύο τροπολογίες. Δύο τροπολογίες, που στην ουσία τους αγνοούν όλα όσα έχουν γίνει μέχρι τώρα. Γι' αυτό μιλάμε για αλαζονεία και θράσος. Σαν να γυρίσαμε το ρολόι μια εβδομάδα πριν. Επαναφέρει λοιπόν την κατάσταση - στην ουσία αυτό κάνει - εκεί που ήταν. Και τι επιδιώκει; Και ελεγχόμενο Εθνικό Συμβούλιο Ραδιοτηλεόρασης και επαναφορά - αν όχι τώρα, σε λίγο, από την πίσω πόρτα - του πυρήνα της βασικής λογικής του νόμου Παππά. Όπως αντιλαμβάνεστε, αυτό δεν πρόκειται να γίνει δεκτό από την Αξιωματική Αντιπολίτευση. Δεν πρόκειται να γίνει δεκτό από τη Νέα Δημοκρατία. Και επειδή πολλοί θα σπεύσετε να πείτε ότι κάνουμε αντιπαραγωγική και κακόπιστη αντιπολίτευση, να δούμε ποια είναι η θέση της Νέας Δημοκρατίας. Επιγραμματικά σας λέω, λοιπόν, ότι η θέση μας έχει τέσσερις άξονες: Περισσότερη δημοκρατία, περισσότερες άδειες, περισσότερα κανάλια, περισσότεροι εργαζόμενοι και, τελικά, περισσότερα χρήματα.
Όχι και περισσότερα χρήματα.
Αφού είναι περισσότερα τα κανάλια, είναι περισσότεροι οι εργαζόμενοι και περισσότερα χρήματα. [[Θόρυβος στην Αίθουσα]] Βλέπω ότι αυτό σας ανησυχεί. Επαναλαμβάνω: Περισσότερη δημοκρατία, περισσότερες άδειες, περισσότερα κανάλια, περισσότεροι εργαζόμενοι, περισσότερα χρήματα. Και καταθέσαμε και πρόταση για αυτό. Αν αυτό δεν είναι εποικοδομητική αντιπολίτευση…
Ποιο σχέδιο νόμου;
Κύριε Πρόεδρε, παρακαλώ σε ένα λεπτό τελειώνω. Και καταθέσαμε και πρόταση για αυτό, και μπορώ να σας πω ότι ως μη οφείλαμε το κάναμε. Γιατί οι παραδοσιακές αντιπολιτεύσεις τι κάνουν; Κριτική από το πρωί μέχρι το βράδυ, χωρίς καμμία πρόταση. Και καταθέσαμε πρόταση και προτείναμε και πρόσωπο για Πρόεδρο του Εθνικού Ραδιοτηλεοπτικού Συμβουλίου ανώτατο δικαστικό άμεμπτης, απόλυτα διαφανούς δημόσιας πορείας, ευρύτατης αποδοχής και κύρους. Και το κάναμε για να δείξουμε και να σας δείξουμε πόσο πολύ σοβαρά εννοούμε το όλο πράγμα. Δώσαμε ένα μοντέλο προσώπου και ένα μοντέλου Εθνικού Συμβουλίου Ραδιοτηλεόρασης μέσα από το πρόσωπο του κ. Κουτρομάνου. Έχετε μπροστά σας, λοιπόν, την οδό διαφυγής σας. Δεν θέλετε να την ακούσετε. Την επαναλαμβάνω, όμως, κωδικά. Πρέπει να ξεκινήσουμε από μηδενική βάση, κυρίες και κύριοι συνάδελφοι. Μόνο η εκ βάθρων αλλαγή του νόμου Παππά θα ξεκλειδώσει τη συζήτηση για τη σύνθεση…
Να πάμε πίσω είκοσι επτά χρόνια, δηλαδή.
Θα σας απαντήσω γι' αυτό. Μόνο η εκ βάθρων αλλαγή ξεκλειδώνει τη συζήτηση και τη σύνθεση του Εθνικού Συμβουλίου Ραδιοτηλεόρασης. Πρώτα οι θεσμοί και μετά τα πρόσωπα. Δεν θα βάλουμε το κάρο πριν απ' το άλογο. Πρέπει, λοιπόν, να έχουμε μια στέρεη νομική θεσμική βάση, που να επιβεβαιώνει τον αποφασιστικό, σύμφωνα με το Σύνταγμα, ρόλο του Εθνικού Συμβουλίου Ραδιοτηλεόρασης και την ελεύθερη αξιοποίηση όλου του εύρους του ψηφιακού φάσματος. Έχετε μία ευκαιρία. Ακούστε τώρα τη φωνή της λογικής. Ακούστε τη φωνή της ευθύνης. Ακούστε τη φωνή της δημοκρατίας. Μην ακούτε θριάμβους εκεί που παιανίζουν οι ήττες σας. Και επειδή άκουσα αυτό για τα είκοσι επτά χρόνια. Με παρρησία όλοι πρέπει να πούμε ότι το προηγούμενο διάστημα και το προηγούμενο καθεστώς έπρεπε να έχει ρυθμιστεί. Το ζήτημα, κυρίες και κύριοι, δεν είναι κάνουμε εδώ μια συζήτηση ιατροδικαστών σε αυτήν τη Βουλή. Δεν είναι συζήτηση ιστορικών. Η πολιτική της ευθύνης και οι πολιτικοί που έχουν ευθύνη ρυθμίζουν το τώρα και το μέλλον και πρέπει να το κάνουν με τρόπο που να διορθώνει τις παλιές παθογένειες κι όχι να τις διογκώνει. Ευχαριστώ.
Ευχαριστούμε, κύριε Κουμουτσάκο. Ο συνάδελφος κ. Γιώργος Αμυράς από το Ποτάμι έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, από αυτό εδώ το Βήμα στις 10 Φλεβάρη του 2015 ο Σταύρος Θεοδωράκης στην πρώτη του ομιλία στο Κοινοβούλιο είχε στραφεί προς τον κ. Τσίπρα και του είπε επί λέξει τα εξής: «Φέρε το νομοσχέδιο για τις τηλεοπτικές άδειες τώρα, σύντομα, και θα σε στηρίξουμε, αλλά να είναι ένα διαφανές, δίκαιο και καθαρό νομοσχέδιο, να βάζει μια τάξη στα πράγματα». Αυτό στην πράξη είναι η συναίνεση, είναι ένας πολιτικός πολιτισμός, που εάν τον είχατε ενστερνιστεί, κυρίως εσείς της Κυβέρνησης, όταν ο Θεοδωράκης σάς τα έλεγε τον Φλεβάρη του 2015, τότε δεν θα βρισκόμασταν σήμερα εδώ να συζητάμε δύο χρόνια μετά το εάν έχουμε ή δεν έχουμε διαγωνισμό, το εάν έχουμε ή δεν έχουμε τρόπο να δώσουμε τηλεοπτικές άδειες. Τι μας φέρατε, λοιπόν, εσείς; Μας φέρατε τον ν.4339, νόμο Παππά πλέον, όπως έχει εγγραφεί στη συλλογική μνήμη και στο υποσυνείδητο και το συνειδητό. M' αυτό τον νόμο, κύριε Παππά, επιφυλάσσατε εσείς για τον εαυτό σας, η Κυβέρνηση για έναν Υπουργό, τον εκάστοτε Υπουργό Τηλεόρασης - θα πω εγώ - το πόσα κανάλια θα έπαιρναν άδεια και με πόσα χρήματα. Στην αρχή…
Δεν ήταν έτσι και στους προηγούμενους νόμους;
Κακώς, κάκιστα που ήταν έτσι και στους προηγούμενους νόμους. Μα, εδώ ήλθατε εσείς να το αλλάξατε, δεν ήλθατε να το επαναλάβετε με τον ίδιο και χειρότερο τρόπο, κύριε Υπουργέ. Σας είχα πει, λοιπόν, τότε στη συνεδρίαση της Επιτροπής Παραγωγής και Εμπορίου στις 21 Οκτωβρίου 2015, το εξής. Nα το βρούμε και στα Πρακτικά: «Κύριε Υπουργέ, δεν μπορεί, δεν γίνεται, δεν επιτρέπεται εσείς, ένας άνθρωπος» - αφήστε το πρόσωπο, αναφέρομαι στον εκάστοτε Υπουργό κάθε φορά - «να αποφασίζει για τόσο σημαντικά ζητήματα». Μου απαντήσατε: «Ε, δεν αποφασίζω και για πολλά». Εκείνη ακριβώς τη στιγμή, κύριε Παππά, στην Αίθουσα 223 με αυτή τη φράση σας «ε, δεν αποφασίζω και για πολλά», είχατε διαπράξει, χωρίς να το ξέρετε και χωρίς όλοι οι υπόλοιποι να το έχουμε αντιληφθεί στο σύνολό του, μια πολιτική ύβρη και εκείνη ακριβώς τη στιγμή που λέγατε «ε, δεν αποφασίζω και για πολλά», για το ότι δηλαδή «εγώ θα αποφασίσω σε πόσα κανάλια θα δοθούν άδειες και πόσα χρήματα θα δώσουν», είχατε προδιαγράψει το τέλος του νόμου σας. Τι είδαμε μετά; Είδαμε εσάς, την Κυβέρνηση, ορμητικά να ξεκινάει για τον διαγωνισμό που δυστυχώς απεδείχθη ένας διαγωνισμός - οπερέτα. Είδαμε μετά να φέρνετε μια τροπολογία την οποία χάρη στην παρέμβαση του Προέδρου της Βουλής την πήρατε πίσω - νύχτα τη φέρατε, νύχτα την πήρατε - για τον «ξαφνικό θάνατο» των καναλιών με τις πέντε μέρες διορίας. Μάλιστα, είχατε προβλέψει και έξοδα φυλακίσεως των παραβατών εκείνου του νόμου. Ήσασταν έτοιμοι, δηλαδή, να τα βάλετε με τη διαπλοκή, αλλά πάνω σε τι θεμέλια; Σε αντισυνταγματικά θεμέλια. Όταν το Συμβούλιο της Επικρατείας ανέλαβε τη σκυτάλη και οι καμπάνες της αντισυνταγματικότητας έσπασαν τζάμια και τύμπανα αφτιών, οι δικαστές φυσικά έσωσαν την τιμή της δημοκρατίας. Οι δικαστές έβαλαν χαλινάρι στην φιλοδοξία της Κυβέρνησης και ορισμένων Υπουργών και οι δικαστές πήραν το «παιχνιδάκι» - γιατί έτσι το αντιλαμβανόσασταν εσείς - της αδειοδότησης καναλιών από τα χέρια σας και το επανατοποθέτησαν σε άλλες βάσεις, σε βάσεις κανόνων διαφάνειας και συνταγματικότητας. Τότε αρχίζει η μεγάλη πολιτική τσουλήθρα της Κυβέρνησής σας: Λυσσαλέα επίθεση στη δικαιοσύνη. Θυμόμαστε όλοι το ύφος της Κυβερνητικής Εκπροσώπου όταν έβαζε τα παιδιά των παιδικών και βρεφονηπιακών σταθμών ως ασπίδα μπροστά στο νομικό κατασκεύασμα του ν.4339 που μόλις είχε καταπέσει. Αμέσως μετά μας είπατε εκείνες τις μέρες: «Τη Δευτέρα φέρνω νόμο καινούργιο έτσι ώστε να τελειώνουμε με τη διαπλοκή». Μετά ο νόμος αυτός έγινε νόμος - γέφυρα. Εξαφανισμένος και αυτός. Λέτε και εκείνο το αμίμητο «το τζάμπα πέθανε» - μαζί σας εγώ, κύριε Υπουργέ - «δεν θα γίνει κλειστό το επάγγελμα του καναλάρχη», όταν εσείς είχατε στυλώσει τα πόδια - και ακόμα αυτό κάνετε - για τις τέσσερις και μόνον άδειες. Δεν είναι κλειστό επάγγελμα οι τέσσερις καναλάρχες;
Όχι.
Δεν είναι κλειστό, ενώ οι δέκα καναλάρχες είναι κλειστό;
Το κλειστό αφορά τις δυνατότητες…
Θα τα πούμε, κύριε Υπουργέ. Αξιοπιστία μηδέν! Αντί να φέρετε τάξη, προκαλέσατε μεγαλύτερο χάος στο χάος. Θα έλεγε κανείς ότι δεν μπορούσε να γίνει αυτό και όμως τα καταφέρατε. Και τώρα; Τώρα κρύβεστε ως Κυβέρνηση πίσω από την τροπολογία και τις λέξεις. Πίσω από τις λέξεις ποιος κρύβεται; Η αναστολή ή η κατάργηση; Λέτε: «Να δώσουμε τα λεφτά πίσω στους καναλάρχες;». Σας ρωτάω, κύριε Παππά: Τι πουλήσατε στους καναλάρχες για να κρατάτε τα λεφτά τους; Αέρα κοπανιστό; «Αεροπειρατές» οι καναλάρχες, αεριτζής ο Υπουργός; Όχι. Ή δώσατε άδειες ή δεν δώσατε άδειες. Άρα, το εάν οι ιδιώτες, οι υπερθεματιστές εγείρουν αξιώσεις σε βάρος του δημοσίου, αυτό είναι κάτι που απαντάται με μία φράση: Κρίμα που τα κάνατε μούσκεμα. Τι φταίνε οι υπόλοιποι για να πληρώνουν τα δικά σας λάθη, κύριε Παππά; Και τι δεν είδαμε και τι δεν ακούσαμε. Αλήθεια, πού είναι η κ. Μαρία Λουίζα Στάσι, η σύντροφός σας του ΣΥΡΙΖΑ, του Ινστιτούτου Φλωρεντίας, να έρθει στην ελληνική κοινωνία, στη δημόσια σφαίρα και να υπερασπιστεί τις τέσσερις άδειες, τη χωρητικότητα του φάσματος; Εγώ σε έναν βαθμό, βεβαίως, συμφωνώ, σε σχέση με τον αριθμό των αδειών, αλλά ως μια πολιτική θεώρηση, με κάτι που είπε ο κ. Βούτσης. Ναι, δεν μπορεί η αγορά από μόνη της να καθορίζει τα πάντα, ειδικά όταν έχουμε ζητήματα πολυφωνίας, δημοκρατίας και χρήσης δημοσίων συχνοτήτων. Όμως δεν μπορεί να είναι το πορτοφόλι, κύριε Παππά, όπως εσείς ωμά το θέσατε, το μόνο κριτήριο για να πάρει κάποιος μια άδεια. Πού είναι τα ποιοτικά κριτήρια; Πώς θα αντιμετωπιστεί η διαπλοκή λοιπόν;
Κάποια άρθρα του νομοσχεδίου τα υπερψηφίσατε.
Πώς θα αντιμετωπιστεί η διαπλοκή; Με Καλογρίτσες; Με βοσκοτόπια; Πείτε μου. Με «λαγούς» στους διαγωνισμούς; Με μηδενικές προσφορές; Έτσι αντιμετωπίζεται η διαπλοκή; Η διαπλοκή, της διαπλοκής, ω διαπλοκή! Δυστυχώς.
Κύριε Αμυρά, παρακαλώ να ολοκληρώσετε.
Μισό λεπτό, κύριε Πρόεδρε. Προσφάτως, κύριε Υπουργέ, είδαμε τον mr offshore της Κύπρου, τον κ. Αρτέμη Αρτεμίου να μπαινοβγαίνει στο Μέγαρο Μαξίμου. Και στην απάντηση στην ερώτηση «τι δουλειά είχε η αλεπού στο παζάρι;» είπε ο κ. Αρτεμίου ότι βρισκόταν στο Μέγαρο Μαξίμου γιατί κόμιζε σοβαρή επενδυτική πρόταση από ξένους. Πείτε μου εσείς: Θα πηγαίνατε σε οποιοδήποτε πρωθυπουργικό γραφείο με τζινάκι και σακούλα του σούπερ μάρκετ; Μα, είμαστε σοβαροί; Καταθέτω, λοιπόν, το πρωτοσέλιδο του «ΕΛΕΥΘΕΡΟΥ ΤΥΠΟΥ», για να δείτε πώς κλείνονται οι δουλειές στο Μέγαρο Μαξίμου. Με σακούλα του σούπερ μάρκετ και με τζινάκι! [[Στο σημείο αυτό ο Βουλευτής κ. Γεώργιος Αμυράς καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και εκεί, λοιπόν, που τα είδαμε όλα…
Ποια είναι η καταγγελία;
Πήγατε να αγοράσετε ή να πουλήσετε φασολάκια, τελικά, κύριοι συνάδελφοι; Θα μου πείτε; Ο ένας πουλάει, ο άλλος αγοράζει. Αυτό είναι το πρόβλημα.
Κύριε Αμυρά, να ολοκληρώσουμε, παρακαλώ, γιατί προκαλείτε και ανησυχίες.
Τελειώνω, κύριε Πρόεδρε. Έρχομαι στο θέμα του ΕΣΡ και της εγγύησης που ο κ. Βούτσης, ως ο τρίτος πολιτειακός παράγοντας, έθεσε προκειμένου να δώσει κάποιες γέφυρες συναίνεσης προς τα υπόλοιπα κόμματα. Εμείς, το Ποτάμι, αλλά και η Δημοκρατική Συμπαράταξη, καλή τη πίστη, είπαμε ότι δεχόμαστε αρχικώς την εγγύηση του Προέδρου, αλλά θα το κρίνουμε την επομένη, σήμερα στην Ολομέλεια, με τα νομοθετικά κείμενα που τελικά θα μας φέρετε. Θα αναφερθώ και στις δυο τροπολογίες και τελειώνω, κύριε Πρόεδρε.
Είμαστε στα εννιά λεπτά όμως, κύριε Αμυρά.
Το ξέρω, κύριε Πρόεδρε, αλλά είναι τόσο σημαντικό το ζήτημα.
Να προσέχουμε, όμως, λίγο τον χρόνο.
Πρόεδρε, μου επιτρέπετε, σας παρακαλώ; Εμείς στο Ποτάμι προτείναμε τον κ. Μιχάλη Σταθόπουλο, έγκριτο νομικό, πρύτανη, άνθρωπο που είπε «όχι» σε συμφέροντα, που δεν υπέκυψε ποτέ, που, που, που…Ωστόσο είμαστε μικρότερο κόμμα και αντιλαμβανόμαστε ότι οι δρόμοι της συναίνεσης πρέπει να είναι πλατείς. Εμείς δεν θα λέγαμε «όχι» στην πρόταση της Νέας Δημοκρατίας για τον κ. Αθανάσιο Κουτρομάνο, τον οποίον θεωρούμε, επίσης, μια εξαιρετική επιλογή. Ανοίξτε κι εσείς στα χαρτιά σας να μας πείτε. Αν θέλετε ΕΣΡ στα γρήγορα, εδώ όλα στο φως. Όμως με τα «καθρεφτάκια» και τις «χάντρες» τύπου αναστολής και όχι κατάργησης φτάσαμε στο εξής, αγαπητοί συνάδελφοι. Το σκέφτεστε; Λέει η μια τροπολογία «ναι, το ΕΣΡ χρειάζεται να μας δώσει τη σύμφωνη γνώμη του» και η άλλη τροπολογία λέει «αναστέλλονται όμως οι ρυθμίσεις που έχουν να κάνουν με τον αριθμό αδειών και την έκδοση». Δηλαδή, η μια τροπολογία αναστέλλει την άλλη! Άρα, το Ποτάμι - και τελειώνω μ' αυτό, κύριε Πρόεδρε - λέει και τονίζει: Θητεία απολύτως συγκεκριμένη, χωρίς παρατάσεις, ορισμένη, για το ΕΣΡ. Ανοιχτή διαδικασία αδειοδότησης έως και δέκα τηλεοπτικών σταθμών, με όρους και προϋποθέσεις που το ΕΣΡ θα θέσει. Προμηθευτές του δημοσίου και εργολάβοι δεν θα μπορούν να παίρνουν κανάλι, κυρίες και κύριοι συνάδελφοι του ΣΥΡΙΖΑ.
Το λέει ο νόμος.
Σας λέω την πρόταση του Ποταμιού. Ο κ. Καλογρίτσας τι ήταν; Α, συγνώμη. Ήταν βοσκός! Είχε βοσκοτόπια ο κ. Καλογρίτσας! Δεν ήταν εργολάβος.
Κύριε Αμυρά, ολοκληρώστε, γιατί δεν κρατιούνται και οι συνάδελφοι από κάτω.
Σε είκοσι δευτερόλεπτα, κύριε Πρόεδρε, τελειώνω και ευχαριστώ πάρα πολύ για την κατανόηση. Κάθε αδειοδοτούμενος θα δίνει εφάπαξ δέκα εκατομμύρια ευρώ τον χρόνο ως τέλος χρήσης συχνότητας και κάθε έτος θα διενεργείται βασικός έλεγχος των οικονομικών και ποιοτικών κριτηρίων. Αυτά έχουμε να σας πούμε και θα επανέλθουμε. Ο «νόμος Παππά» βρώμισε. Ελάτε να τον θάψουμε όλοι μαζί με κλειστή τη μύτη και να προχωρήσουμε στην επόμενη μέρα! Ευχαριστώ.
Ευχαριστούμε, κύριε συνάδελφε. Ο συνάδελφος κ. Μπάρκας από τον ΣΥΡΙΖΑ έχει τον λόγο.
Κυρίες και κύριοι Βουλευτές, κύριε Πρόεδρε, κύριοι Υπουργοί, βρισκόμαστε, κατά την άποψή μου, σε ένα πολιτικό και διαδικαστικό κενό, διότι αυτά που λέγονται και ακούγονται εδώ σήμερα, όσον αφορά τις δύο τροπολογίες του Υπουργού, αυτοαναιρούνται από την επόμενη τοποθέτηση των ίδιων ανθρώπων. Και δυστυχώς αυτό που κάνει η Αξιωματική Αντιπολίτευση είναι να υπερασπίζεται είκοσι επτά χρόνια ανομίας, με την τοποθέτηση Βουλευτών της για τη συγκεκριμένη τροπολογία στη συγκεκριμένη διαδικασία. Ο κ. Γεωργιάδης, ο Αντιπρόεδρος της Νέας Δημοκρατίας, δυστυχώς από το Βήμα αυτό εδώ της Βουλής είπε ψέματα. Τι είπε; Είπε ότι η Νέα Δημοκρατία ψηφίζει ανεξάρτητες αρχές, αλλά αρνείται να ψηφίσει τη συγκριμένη. Το ερώτημα που προκύπτει είναι το εξής: Δηλαδή, για κάθε νόμο που η Κυβέρνηση θα φέρνει για να ψηφιστεί από τη Βουλή η Νέα Δημοκρατία θα χρησιμοποιεί ως επιχείρημα ότι για να τον ψηφίσουν θα αποσυρθεί ο «νόμος Παππά» ή δεν θα συγκροτηθεί το ΕΣΡ ή θα συγκροτηθεί με την άποψη που έχει η Νέα Δημοκρατία; Δηλαδή, σε κάθε περίπτωση θα εκβιάζει την Κυβέρνηση για την ψήφισή του ή όχι με τη συγκρότηση του ΕΣΡ; Δεν αντιλαμβάνεται η Νέα Δημοκρατία ότι είναι συνταγματική της υποχρέωση να βοηθήσει στη συγκρότηση του Εθνικού Συμβουλίου Ραδιοτηλεόρασης; Επίσης, το Σ.τ.Ε έχει αποφάσεις που κρίνει παράνομη την παράταση της θητείας του Εθνικού Συμβουλίου Ραδιοτηλεόρασης και γι' αυτόν τον λόγο όσα πρόστιμα έχουν μπει σε κανάλια το προηγούμενο διάστημα από το Συμβούλιο, έχουν κριθεί παράνομα και δεν επιδικάζονται, ακριβώς επειδή υπάρχει αυτή η απόφαση του Σ.τ.Ε. Δηλαδή, από τη μία μεριά υπερασπίζονται και λένε ότι θα καθαρογραφεί μία απόφαση. Να συμφωνήσουμε σε κάτι, - εγώ νομικός δεν είμαι - ότι αυτή η τελευταία απόφαση του Σ.τ.Ε, δεν καθαρογράφεται, γράφεται, και δεν γνωρίζουμε ποιο πράγμα έχει κριθεί αντισυνταγματικό. Εικάζουμε από πληροφορίες δημοσιογραφικές. Ακούγονται σοβαρά πράγματα εδώ στην Αίθουσα της Βουλής και μάλιστα από ανθρώπους που έχουν θεσμικό ρόλο στην Αξιωματική Αντιπολίτευση και οφείλουν οι Βουλευτές της Νέας Δημοκρατίας να απαντήσουν. Ακούστηκε να λέγεται: «Ο Παππάς ιθύνων νους στοχοποίησης δικαστικού». Μα, είναι δυνατόν να ακούγονται από την Αξιωματική Αντιπολίτευση αυτά τα πράγματα, όταν γνωρίζουν οι ίδιοι ότι τη στοχοποίηση των συγκεκριμένων δικαστικών την έκαναν κανάλια, sites και εφημερίδες, οι οποίες πολιτικά δεν είναι ΣΥΡΙΖΑ; Αυτό γιατί το κρύβετε; Γιατί δεν κάνουμε τη συζήτηση ουσιαστικά; Προφανώς και γίνεται στοχοποίηση. Υπό την έννοια αυτή, τέτοιου είδους δηλώσεις εναντίον του Υπουργού ο οποίος πρώτη φορά μετά από είκοσι επτά χρόνια αποφάσισε με θάρρος να βάλει ένα τέρμα στην ανομία, την οποία εσείς διαχειριστήκατε, είναι σαφές ότι δεν βοηθάνε πουθενά. Επειδή είναι λίγος ο χρόνος που έχουμε στη διάθεσή μας, πρέπει να κάνω κάποιες παραδοχές γι' αυτά που ακούγονται. Η Νέα Δημοκρατία κατέθεσε μία πρόταση η οποία λέει, κατά τον κ. Κουμουτσάκο, «περισσότερη δημοκρατία, περισσότερες άδειες, περισσότερα κανάλια, περισσότεροι εργαζόμενοι, περισσότερα χρήματα κ.λπ.» και προτείνει και πρόεδρο ΕΣΡ. Θα πούμε το εξής: Η Νέα Δημοκρατία κάνει ένα λογικό άλμα. Από τη στιγμή που προτείνει πρόεδρο ΕΣΡ, δεν ζητάει την κατάργηση του «νόμου Παππά». Και αν εμείς τη Δευτέρα ψηφίσουμε τον δικό σας προτεινόμενο ως πρόεδρο; Θα επανέλθετε και θα πείτε «Καλά τον ψηφίσαμε, τώρα καταργήστε και τον «νόμο Παππά»; Έτσι θα κάνουμε πολιτική; Αλληλοζυμώνεστε; Τι ακριβώς συμβαίνει εδώ; Δεν υπάρχει μια συγκεκριμένη πλειοψηφία, όπως χαρακτηρίστηκε στην τελευταία συνεδρίαση στη Διάσκεψη των Προέδρων, διαμορφωμένη; Η Νέα Δημοκρατία δεν αντιλαμβάνεται τον συνταγματικό της ρόλο σε αυτήν τη διαδικασία; Ολοκληρώνω, κύριε Πρόεδρε, με το εξής. Με περισσότερες άδειες θα προκύψουν περισσότερα χρήματα. Πώς; Η αγορά, την οποία εσείς υπερασπίζεστε, και την οποία εμείς σας τη φέραμε στον κύβο, διότι κάναμε διαγωνισμό, και υπερασπιστήκαμε τον νεοφιλελευθερισμό με τον διαγωνισμό αυτόν, ενάντια στις αξιακές και πολιτικές μας αρχές, θα φέρει περισσότερα χρήματα. Πώς; Εσείς, δηλαδή, τι αντίτιμο θα βάζατε να πληρώσουν αυτοί οι κύριοι για τα είκοσι επτά χρόνια ανομίας των καναλιών; Πόσα χρήματα θα βάζατε; Ας δούμε, ας κάνουμε μία υπόθεση, έναν διαγωνισμό. Πόσα χρήματα θα τους βάζατε; Ένα, δύο; Για τους εργαζόμενους που δούλευαν στα μέσα μαζικής ενημέρωσης που έκλειναν σωρηδόν, όπως οι εφημερίδες «ΕΛΕΥΘΕΡΟΤΥΠΙΑ», «ΑΠΟΓΕΥΜΑΤΙΝΗ» και κανάλια όπως το «ALTER», κροκοδείλια δάκρυα για αυτούς τους ανθρώπους δεν χύσατε ποτέ. Επίσης, για να λήξουμε και το θέμα των εργασιακών σχέσεων, ο νόμος λέει συγκεκριμένα πράγματα. Λέει: τετρακόσιοι εργαζόμενοι με συλλογικές συμβάσεις εργασίας. Θα σας πω και το πώς το βίωσα εγώ εργαζόμενος ως δημοσιογράφος. Αυτή τη στιγμή δουλεύουν άνθρωποι στα μέσα μαζικής ενημέρωσης, οι οποίοι πληρώνονται με διακόσια ευρώ. Αυτήν την εργασιακή σχέση διεκδικείτε; Αυτήν την εργασιακή σχέση θέλετε για αυτούς τους ανθρώπους; Αυτό θέλετε να πετύχετε; Λέτε ότι δουλεύουν τέσσερις χιλιάδες εργαζόμενοι στα μέσα μαζικής ενημέρωσης, στα κανάλια. Μάλιστα. Πόσοι έχουν συλλογική σύμβαση εργασίας; Απαντήστε σε αυτά τα βασικά. Πόσοι από αυτούς, που δεν είναι τέσσερις χιλιάδες, έχουν υπογεγραμμένη σχέση εργασίας με τον εργοδότη;
Τελειώσαμε, κύριε συνάδελφε.
Ολοκληρώνω, κύριε Πρόεδρε. Η Νέα Δημοκρατία στην πρόταση, που έχει καταθέσει έχει αντιγράψει εννέα βασικές διατάξεις του νόμου των τηλεοπτικών αδειών, αυτόν που κατηγορεί. Στο μόνο που διαφωνεί είναι σε δύο κομβικά πράγματα για εμάς, τα οποία κατά την άποψή μου έχουν να κάνουν και με την πολιτική αξίωση. Πρώτον, στο γεγονός ότι θα δουλεύουν άνθρωποι, θα υπερασπιστούμε, δηλαδή, την εργασία των ανθρώπων, κάτι που εσείς δεν θέλετε, και δεύτερον, στο γεγονός ότι θα γίνεται διαγωνισμός. Δεν μπορεί να συνεχιστεί πλέον αυτή η ανομία στην χώρα, την οποία εσείς επί τόσα χρόνια υπερασπιστήκατε! Ευχαριστώ πολύ.
Ευχαριστούμε, κύριε συνάδελφε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθητές και δύο εκπαιδευτικοί συνοδοί τους από το 7ο Γυμνάσιο Τρικάλων. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο συνάδελφος κ. Δημήτρης Σεβαστάκης, από τον ΣΥΡΙΖΑ.
Ευχαριστώ πολύ, κύριε Πρόεδρε. Η συζήτηση διεξάγεται σε ένα πολύ ενδιαφέρον τοπίο. Θα εντοπίσω ορισμένα σημεία που φτιάχνουν το περικείμενο. Η αντίστιξη, ας πούμε, νόμου και κοινωνικής επιθυμίας, την οποία έκανε ο κ. Βενιζέλος όταν σχολίαζε τις δηλώσεις του Προέδρου του Σ.τ.Ε. Ένα άλλο ενδιαφέρον σημείο είναι ότι η θεσμοποιητική αδράνεια οφείλεται σε προβλήματα επιχειρηματικής αξιοπιστίας και «πόθεν έσχες», όπως είπε και ο κ. Τζαβάρας σε ραδιοφωνική εκπομπή. Δηλαδή, τόσα χρόνια δεν υπάρχει ρύθμιση του τοπίου, γιατί κολλούσαν σε προβλήματα επιχειρηματικής αξιοπιστίας. Ένα άλλο ενδιαφέρον σημείο είναι η θεσμική ταπείνωση, που τη δήλωσε ο κ. Βορίδης, με κάποιον τρόπο διαφορετικό, με άλλη γλώσσα, την υπαινίχθηκε και ο κ. Λοβέρδος, ενδεχομένως και άλλοι συνάδελφοι, ένα είδος θεσμικής ταπείνωσης γιατί τόλμησε να υπάρξει ρυθμιστική απόπειρα. Ένα άλλο επίσης ενδιαφέρον σημείο είναι ότι ο κ. Ρουσόπουλος σήμερα ισχυρίστηκε ότι το μεγαλύτερο μέρος του νόμου του αφομοιώθηκε από τον «νόμο Παππά». Μάλιστα είπε ότι έχει αφομοιωθεί ένα 85%. Μάλιστα πρότεινε να κρατηθεί ο δικός του νόμος και να αλλάξει ένα σημείο - η αλλαγή του αναλογικού με το ψηφιακό - κι έχουμε μια πλήρη ρυθμιστική ευστάθεια. Καταλήγουμε σε ένα «ομολογήστε», «μετανοήστε», «πολιτικός σας τάφος». Δεν ξέρω αν αυτό αποτελεί ένα πεδίο συνεννόησης ή ένα πεδίο πολιτικής αντιπαράθεσης. Έχει δίκιο, νομίζω, ο κ. Δένδιας, ο οποίος ακριβώς επειδή δεν κυριαρχεί ο ορθός λόγος στη φιλολογία γύρω από τον νόμο, προτείνει να πάμε στην αυτοψυχανάλυση ή εν πάση περιπτώσει σε ένα είδος υπαρξιακής αυτοδιερώτησης. Εντούτοις, θέλω να θέσω ένα ερώτημα, χωρίς να είμαι νομικός, που μου φαίνεται εξαιρετικά συνεπές: Πόσο είναι θεσμικά έγκυρο να αδρανοποιείς την εκλογή του ΕΣΡ, γιατί δεν συμφωνείς με έναν νόμο; Πόσο είναι καλό αυτό; Πόσο είναι έγκριτος και δόκιμος τρόπος θεσμικής άμυνας; Μου φαίνεται ότι ένα αντισυνταγματικό τέχνασμα, το να μην επιτρέπεις την εκλογή - επιμένω ότι είναι εκλογή - του ΕΣΡ, δεν μπορεί να είναι εργαλείο νομοθετικής διόρθωσης. Σε αυτό το πλαίσιο νομίζω ότι η ίδια η αρχιτεκτονική του νόμου - μέρος της οποίας συζητούμε σήμερα, με αφορμή τις δύο τροπολογίες - προσπάθησε με ένα τοπίο αυτοσχεδιασμού και αυτορρύθμισης να δημιουργήσει μια κανονιστική συνέχεια. Προσπάθησε δηλαδή να οργανώσει, να θεσμίσει, να ρυθμίσει. Αυτή τη ρύθμιση την ήθελαν και πολλοί από τους επιχειρηματίες που δραστηριοποιούνται. Για παράδειγμα, θεωρούσαν ότι είναι αθέμιτος ανταγωνισμός όταν έχεις μια δανειακή υποστήριξη κάποιου έναντι της μη δανειακής υποστήριξης κάποιου άλλου, αυτό το τοπίο ανομίας, δηλαδή, που είδαμε. Το τοπίο ανομίας δεν είναι απλώς μία ηθική ένσταση. Εκφράζεται και στην ποιότητα του προγράμματος και στην αισθητική του και στην ποιότητα των εργασιακών σχέσεων και στην ποιότητα του πολιτισμικού, πολιτιστικού λόγου που εκφωνείται, που εκφέρεται από τα Μέσα. Τόσα χρόνια είχαμε ένα απολύτως «νόμιμο» ΕΣΡ. Ποια ήταν η παρέμβασή του στην ποιότητα, στην αισθητική, στις εκπομπές λόγου, στις εκπομπές σκέψης, στην κρατούσα πολιτιστική αντίληψη που διέτρεχε τον εκπεμπόμενο λόγο; Νομίζω ότι ήταν πάρα πολύ πενιχρή, αδύναμη, εύθραυστη. Οδηγούμαι στο εξής, ότι χωρίς ένα συμφωνητικό πλαίσιο σταθερό, με καταφάσεις, με συνομιλία, με ανταλλαγή - και το λέω όχι μόνο γιατί έχω μία προσωπική άποψη για τις συνθέσεις στο πολιτικό σύστημα, είναι η προσωπική μου παιδεία αυτή - , το να προσπαθούμε δηλαδή να συνθέτουμε, να συνδυάζουμε τις γλώσσες τις πολιτικές και να παράγουμε αυτό που έχει ανάγκη ο τόπος μας, δεν θα μπορέσει κανένα ΕΣΡ να λειτουργήσει με ευστάθεια, δεν θα μπορέσει να λειτουργήσει παραγωγικά στο νέο τοπίο που διαμορφώνεται. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Νομίζω ότι έχουμε κάνει μία μεγάλη μετατόπιση. Από το πεδίο τού να θεωρούμε την αυτορρύθμιση ως κάτι αυτονόητο, έχουμε περάσει σε ένα πεδίο όπου είναι ζητούμενη η ρύθμιση. Αυτό είναι μία μεγάλη μετατόπιση, είναι μία μεγάλη πολιτική μετατόπιση. Περιμένοντας τη Δευτέρα την εκλογή των προσώπων, των μελών του Εθνικού Συμβουλίου Ραδιοτηλεόρασης, για να προχωρήσουμε στο επόμενο βήμα - και είναι πολύ σοβαρά τα πρόσωπα που έχουν προταθεί απ' όλα τα κόμματα, δεν θα κάνω εξαιρέσεις - θα ήθελα να υπενθυμίσω το εξής σε ορισμένους συναδέλφους: Η συναίνεση προϋποθέτει στοιχειώδη αισθητική και στοιχειώδεις κώδικες συμπεριφοράς. Για μένα, για τη δική μου αγωγή, η βωμολοχία δεν είναι μέρος του πολιτικού πολιτισμού. Με αυτήν την έννοια, σε αυτό εγώ στέκομαι απολύτως κατηγορηματικός. Ευχαριστώ.
Ευχαριστούμε. Τον λόγο έχει ο συνάδελφος κ. Ιωάννης Λαγός από τη Χρυσή Αυγή.
Ευχαριστώ, κύριε Πρόεδρε. Παρακολουθούμε μία συζήτηση και μία σκιαμαχία, η οποία γίνεται εδώ και πάρα πολύ μεγάλο χρονικό διάστημα, για το θέμα των τηλεοπτικών αδειών. Εάν βλέπαμε κάτι τέτοιο και στη ψήφιση των νομοσχεδίων που έρχονται, για τα μνημόνια ή οτιδήποτε άλλο, θα ήμασταν πραγματικά χαρούμενοι, αν δηλαδή βλέπαμε να υπάρχει μία Αντιπολίτευση και εκεί. Απεναντίας, όταν έρχονται τα νομοσχέδια από το εξωτερικό για να τα ψηφίσει η Ελληνική Βουλή, τα ψηφίζετε όλοι σε πολύ σύντομα χρονικά διαστήματα. Μέσα σε μία δύο μέρες έχουν ψηφιστεί, έχει ξεπουληθεί όλη η πατρίδα μας κι εκεί δεν ακούμε τις κορώνες αυτές. Για το ΕΣΡ, όμως, το οποίο έχει να κάνει με τα κανάλια και τις τηλεοπτικές άδειες και σας ενδιαφέρει πάρα πολύ - γιατί μέσα από εκεί διαφημίζεστε, μέσα από εκεί ακούγεστε και μέσα από εκεί υπάρχει η προπαγάνδα που γίνεται υπέρ όποιου είναι εξουσία - δίνετε μία πολύ μεγάλη μάχη, γιατί σας ενδιαφέρει πραγματικά. Επί της ουσίας, όμως, δεν σας ενδιαφέρει ούτε η δημοκρατία, ούτε οι θεσμοί, ούτε οι κανόνες. Αυτό είναι πάρα πολύ απλό και θα σας το πούμε με συγκεκριμένα παραδείγματα για το συγκεκριμένο ζήτημα που συζητάμε. Στο ΕΣΡ, σύμφωνα με τους νόμους και τους κανόνες που υπάρχουν, θα πρέπει να εκπροσωπείται η τρίτη πολιτική δύναμη. Η Χρυσή Αυγή, όμως, δυστυχώς για εσάς, είναι αυτή η τρίτη πολιτική δύναμη και δεν εκπροσωπείται. Απεναντίας, εκπροσωπείται η τέταρτη και η πέμπτη πολιτική δύναμη. Οπότε, αφήνουμε έξω τα περί δημοκρατίας και κανονισμών τα οποία θέλετε να εφαρμόσετε. Επίσης, στη Διάσκεψη των Προέδρων που συζητάμε εδώ ότι θα αποφασίσει κατά τα 4/5 και συζητάμε όλα αυτά τα πράγματα, είναι πραγματικά μαγική εικόνα το πώς γίνεται η τρίτη πολιτική δύναμη να έχει έναν εκπρόσωπο και η τέταρτη να έχει δύο, η πέμπτη να έχει δύο και η έκτη να έχει δύο. Αυτά, μάλλον, δεν είναι δημοκρατικά, αλλά αυτά δεν σας ενδιαφέρουν κιόλας πολύ. Φτάνει να γίνει η δουλειά σας. Ακούμε τον νυν Υπουργό να διατυμπανίζει ότι εδώ και είκοσι επτά χρόνια υπήρχαν τηλεοπτικοί σταθμοί οι οποίοι λειτουργούσαν, ουσιαστικά, παράνομα και έκαναν ό,τι ήθελαν. Εμείς θα συμφωνήσουμε σε αυτό το πράγμα, κύριε Υπουργέ. Αφού, όμως, είστε Κυβέρνηση τώρα, γιατί πραγματικά δεν βρίσκετε έναν τρόπο, για να πάρετε από αυτούς τους μεγαλοκαναλάρχες, που επί είκοσι επτά χρόνια στην ουσία έκλεβαν τον ελληνικό λαό και το ελληνικό δημόσιο, το αντίστοιχο τίμημα; Να δούμε τι πρέπει να πληρώσουν οι άνθρωποι αυτοί που εδώ και είκοσι επτά χρόνια λειτουργήσαν, που είχαν έσοδα, που κέρδισαν πάρα πολλά, που διαμόρφωσαν συνειδήσεις. Να δούμε τι πρέπει να πληρώσουν, δίκαια, νόμιμα και όμορφα. Δεν μπορεί, λοιπόν, να τους κατηγορείτε ότι επί είκοσι επτά χρόνια έκλεβαν, αλλά τώρα που μπορείτε να μην τους λέτε να αποδώσουν τα κλεμμένα. Αυτό, λοιπόν, θα πρέπει να το κοιτάξετε. Επίσης, μου κάνει πραγματική εντύπωση πώς είναι δυνατόν εσείς σήμερα να μιλάτε για το ΕΣΡ και να λέτε ότι θέλετε να ισχύσουν τα νόμιμα και οι κανόνες. Η συζήτηση αυτή για το ΕΣΡ, όμως, γίνεται αφού απέτυχε η προηγούμενη προσπάθεια που κάνατε. Πριν από λίγο καιρό θα μπορούσατε να το κάνετε αυτό το πράγμα, να φέρετε μία πρόταση για το ΕΣΡ, να έχουν ψηφίσει όλα τα κόμματα και να συνεχίσει αυτή η διαδικασία. Τότε, όμως, θέλατε - και σας το είχαμε πει και στις συζητήσεις που γινόντουσαν - να τα πάρετε όλα πάνω σας ως Υπουργός. Δεν ξέρουμε αν είχατε καλές ή κακές προθέσεις. Αυτό θα το δείξει η πορεία. Πάντως, το θέμα είναι ότι δεν μπορεί ένας Υπουργός, ούτε για τις τηλεοπτικές άδειες ούτε για οτιδήποτε άλλο συνηθίζει να κάνει η Κυβέρνηση, να αποφασίζει μόνος του για το τι πρέπει να κάνει. Αυτό είναι απαράδεκτο. Κι αυτό θα το πληρώσετε και το πληρώνετε, φυσικά, με όλη αυτή τη διαδικασία που υπάρχει. Επίσης, αφού συζητάμε για το ότι πρέπει να υπάρχει δημοκρατία και πλουραλισμός, θα θέλαμε να σταθούμε και να συζητήσουμε και για τη δημόσια τηλεόραση, για την ΕΡΤ, έτσι όπως την ξανασυστήσατε. Πού είναι η δημοκρατία και ο πλουραλισμός που υπάρχει στην ΕΡΤ; Πού είναι η τρίτη πολιτική δύναμη, να κληθεί και να πει τις απόψεις της; Με ποιο δικαίωμα τετρακόσιες χιλιάδες Ελλήνων πολιτών δεν έχουν δικαίωμα να ακούσουν αυτούς που ψηφίζουν; Καλώς ή κακώς για τα δικά σας δεδομένα, κάποιοι μας ψηφίζουν. Γιατί να μην ακουστούν; Κι επειδή ακούμε να λέγεται πολλές φορές ότι οι χρυσαυγίτες δεν έχουν άποψη, δεν έχουν ιδέες, δεν έχουν θέσεις, πόσο πιο εύκολο θα ήταν για όλους εσάς του συνταγματικού τόξου να μας καλέσετε και να μας εκθέσετε σε μία τέτοια συζήτηση; Δεν σας πειράζει αυτό. Σας πειράζει, γιατί ξέρετε πολύ καλά ότι αν κατέβουν σε μία δημόσια συζήτηση, είτε ο Αρχηγός μας - και να τον καλέσετε οποτεδήποτε θέλετε - είτε οποιαδήποτε στελέχη και Βουλευτές της Χρυσής Αυγής, θα υπάρξει πρόβλημα. Θα υπάρξει πρόβλημα για όλους εσάς του συνταγματικού τόξου, γιατί πάρα πολύ μεγάλη μερίδα του ελληνικού λαού θα ταυτιστεί με τις απόψεις μας και αυτό είναι που σας προβληματίζει. Γι' αυτό θέλετε να μας φιμώσετε. Γι' αυτό δεν θέλετε να μας καλείτε πουθενά. Ιδού, λοιπόν, πεδίον δόξης λαμπρόν, η ΕΡΤ να καλεί από εδώ και πέρα στο μέτρο που επιτρέπεται - εμείς δεν ζητάμε ούτε χάρες ούτε τίποτα - τους εκπροσώπους της Χρυσής Αυγής. Εάν τολμάτε, κάντε το. Ελάτε απέναντί μας να δούμε τι θα πούμε εμείς, τι θα πείτε εσείς και ποιος είναι ο αριθμός των Ελλήνων που μας υποστηρίζουν. Θα ήθελα να σταθώ και σε κάποιες κουβέντες που είπε ο Πρόεδρος της Βουλής, κ. Βούτσης, πριν από λίγο. Αναφέρθηκε στο ότι οι εργαζόμενοι στα μέσα ενημέρωσης δεν θα πρέπει να είναι εργαζόμενοι των 300 ευρώ. Ναι, έχει δίκιο σε αυτό. Για τους υπόλοιπους εργαζόμενους, όμως, οι οποίοι δεν είναι δημοσιογράφοι, οι οποίοι δεν είναι στα κανάλια και οι οποίοι παίρνουν ίσως και λιγότερα από 300 ευρώ ή πάρα πολλοί είναι άνεργοι, δεν υπάρχει τίποτα; Εκεί δεν θα μεριμνήσουμε; Όσον αφορά το θέμα των αδειών - που λέμε ότι πρέπει να είναι τέσσερις, τρεις ή έξι ή οτιδήποτε - εδώ θα τεθεί το εξής ερώτημα: Εάν είναι έτσι και πρέπει να δοθεί συγκεκριμένος αριθμός αδειών, τότε να δοθεί και συγκεκριμένος αριθμός περιπτέρων. Πώς μπορεί σε μία γειτονιά να λειτουργούν τέσσερα περίπτερα, όταν η γειτονιά αυτή ανέχεται μόνο ένα περίπτερο; Όμως, είπαμε ότι εδώ υπάρχει μία συγκεκριμένη ευαισθησία, γιατί με τα μέσα μαζικής ενημέρωσης παίζονται πολλά συμφέροντα. Να κλείσω λέγοντας ότι όταν ψηφίζονται νομοσχέδια εις βάρος του ελληνικού λαού, τότε δεν υπάρχει καμμία ουσιαστική Αντιπολίτευση - τα ψηφίζετε μαζί - και τα κανάλια, οι τηλεοπτικοί σταθμοί - που τώρα λέτε ότι πρέπει να τους εντάξετε και να είναι σωστοί και δίκαιοι - είναι αυτοί που σιγοντάρουν τη ψήφιση αυτών των νόμων, γιατί και αυτοί συμφωνούν στο ξεπούλημα. Εδώ είναι, λοιπόν, τα πράγματα, εάν θέλετε να τα αλλάξετε, εάν θέλετε να τα δούμε. Πάντως μέχρι τώρα από την Κυβέρνηση δεν έχουμε δει το παραμικρό.
Ευχαριστούμε, κύριε συνάδελφε. Τον λόγο έχει ο συνάδελφος από τους Ανεξάρτητους Έλληνες, κ. Θανάσης Παπαχριστόπουλος.
Ευχαριστώ, κύριε Πρόεδρε. Στη Διάσκεψη των Προέδρων, όπως γνωρίζουν όλοι όσοι ήταν μέσα, ξεκινήσαμε κάπου στις 17.00΄ και πήγε μέχρι τις 22.00΄, δηλαδή, κράτησε πέντε ώρες. Ένιωσα για πρώτη φορά μία μεγάλη έκπληξη, γιατί είδα το μπλοκ των κομμάτων του δημοκρατικού τόξου με το ΠΑΣΟΚ και το Ποτάμι να «σπάει» σε ένα πάρα πολύ σημαντικό ζήτημα, όπως ήταν η δημιουργία του ΕΣΡ. Είδα μία διαλλακτική στάση του Προέδρου της Βουλής, ο οποίος δεν δίστασε να αλλάξει την πρώτη του πρόταση, ακόμα και τη δεύτερη. Γενικά υπήρχε ένα κλίμα συναίνεσης. Εγώ θα πω ακόμα ότι είδα και μία συναίνεση από τους τέσσερις παρόντες Βουλευτές της Νέας Δημοκρατίας. Μάλιστα δεν είχα κανέναν δισταγμό, όταν άκουσα τον Πρόεδρο Βαγγέλη Μεϊμαράκη με πολύ συναινετικό λόγο να προτείνει ότι πρέπει να γίνει το ΕΣΡ, να λήξει αυτή η εκκρεμότητα. Εγώ θα επιμείνω λίγο ανορθόδοξα και θέλω να επικαλεστώ τον Γενικό Γραμματέα του ESM - έχει ένα δύσκολο όνομα - Kalin Anev Janse, ο οποίος ήταν προπομπός αυτού που θα ακολουθούσε αργότερα. Πιστεύω ότι για όλους τους Έλληνες είναι πολύ σημαντικό. Έδωσε μία συνέντευξη σε μια γαλλική εφημερίδα όπου ούτε λίγο ούτε πολύ προτείνει έναν τρόπο - που εμείς διακαώς τον ψάχνουμε - να παρακαμφθούν οι εκλογές των τριών, τεσσάρων κρατών στα Κοινοβούλιά τους, στη Γερμανία, στη Γαλλία, στην Ολλανδία και δεν θυμάμαι ποια άλλη χώρα. Είναι κάτι που γίνεται δεκτό με αυτήν την πρόταση. Είναι μία πρόταση που τα κυμαινόμενα επιτόκια γίνονται σταθερά - για ένα κομμάτι του χρέους, όχι ολόκληρο, γύρω στα 40 δισεκατομμύρια - με τη δημιουργία ενός ομολόγου τριάντα χρόνων. Θα πάρουμε πίσω τα παλιά - δεν έχει νόημα - και θα δώσουμε τα καινούργια. Είναι μία πρόταση που πραγματικά δείχνει πρόθεση, ώστε τα βραχυπρόθεσμα μέτρα του χρέους - που διακαώς θέλουμε - να φύγουν για τις αγορές και το δέχεται ο Μάριο Ντράγκι, για να μπούμε στο QE. Δεν έγραψε κανένας τίποτα. Το είδαμε. Ο πλουραλισμός των καναλιών το αποσιώπησε. Με τον πιο επίσημο τρόπο, ενώ ακούγαμε διθυράμβους ότι ξαναέρχεται το ασφαλιστικό, ο ίδιος ο Ντάισελμπλουμ είπε ότι δεν υπάρχει ασφαλιστικό, είναι για το θέμα της αλληλεγγύης και τίποτα άλλο. Ο ίδιος ο Κλάους Ρέγκλινγκ, ο προϊστάμενος του γραμματέα, ανήγγειλε ότι το χρέος θα μπει στο τραπέζι με τον τρόπο αυτόν που είπαμε και που, για μένα, είναι το πιο σημαντικό αυτήν τη στιγμή, δηλαδή, τα τρία βήματα: η δεύτερη αξιολόγηση, τα βραχυπρόθεσμα, το χρέος και το QE. Μην κρυβόμαστε, η φοροδοτική ικανότητα των Ελλήνων - εκεί πατάνε κάποιοι - είναι μηδενική αυτήν τη στιγμή. Ένα μεγάλο κομμάτι των Ελλήνων - δεν έχω κανέναν δισταγμό να το πω - δεν μπορεί να πληρώσει τα χρέη του. Είμαστε υποχρεωμένοι γρήγορα, πολύ γρήγορα να κάνουμε κάτι, που σημαίνει χαμηλότερη φορολογία, σημαίνει αλλαγή του ΕΝΦΙΑ - το τονίζω αυτό - σημαίνει ΦΠΑ χαμηλότερο, σημαίνει διόρθωση σε όλα τα επίπεδα μισθών και συντάξεων. Με το γεγονός ότι ένα μεγάλο κομμάτι οικονομολόγων, που δεν ανήκουν ούτε στην Κυβέρνηση ούτε στον ΣΥΡΙΖΑ ούτε στους Ανεξάρτητους Έλληνες, προβλέπουν ανάπτυξη - εγώ δεν λέω για 2,7%, ας είναι 1,5% -1,6% - αυτές οι διορθώσεις θα γίνουν αυτόματα. Σε αυτήν τη φοβερά δύσκολη στιγμή, λοιπόν, ασχολούμαστε πάνω από πόσους μήνες με ένα συνταγματικό κενό. Ο νομοθέτης, λοιπόν, φρόντισε συνταγματικά οι ανεξάρτητες αρχές, και σωστά κατά τη γνώμη μου, να θέλουν τα 4/5. Κάνουμε αγώνα, ενώ είχαμε τη συγκατάθεση σε πρώτη φάση. Θέλω να θυμίσω γεγονότα. Όποιος κοιτάξει το νομοσχέδιο που κατέθεσε ο τότε Υπουργός Επικρατείας, ο κ. Παππάς, δεν υπήρχε 2Α, υπήρχε άρθρο 1 και έδινε όλη τη δικαιοδοσία στο ΕΣΡ. Προσθήκη έγινε αργότερα, γιατί τρεις φορές ακυρώθηκε και μετά είδαμε ότι άλλαξε η γραμμή. Τι έπρεπε να κάνει η Κυβέρνηση, να περιμένει; Την ίδια στιγμή ξέρουμε ότι από το 2010 κιόλας το ανώτατο δικαστήριο, το Συμβούλιο της Επικρατείας, είχε πει ότι είναι αντισυνταγματική αυτή η κατάσταση των είκοσι επτά χρόνων. Δεν θέλω να καταλογίσω ευθύνες αυτήν τη στιγμή. Λίγο αργότερα, ενάμιση χρόνο πριν, το δεύτερο τμήμα του Συμβουλίου της Επικρατείας είχε πει «κύριοι, κακώς δεν πληρώνετε τέλη συχνοτήτων, το 2% επί του τζίρου» και μάζεψε η Κυβέρνηση για πρώτη φορά απ' αυτό και από άλλα περισσότερα γύρω στα 41 εκατομμύρια. Έχει σημασία, όμως, ότι αυτή η τελεσίδικη νομολογία σημαίνει ότι αυτό το καθεστώς δεν μπορεί να συνεχιστεί, είναι παράνομο. Πραγματικά ακούω διάφορα, απίστευτες υπερβολές για συμβιβασμούς, για καινούργια διαπλοκή, για όλα αυτά. Θέλω να θυμίσω εδώ ότι ήταν 1993, όταν κέρδισε τότε στις εκλογές το ΠΑΣΟΚ. Υπουργός Δικαιοσύνης ήταν ο κ. Κουβελάκης και έφερε ένα πολυνομοσχέδιο τότε στη Βουλή. Κυβερνητικός Εκπρόσωπος ήταν ο κ. Βενιζέλος. Πρόεδρος του Αρείου Πάγου ήταν ο Βασίλης Κόκκινος. Ούτε λίγο ούτε πολύ σχεδόν ολόκληρο το νομοσχέδιο κρίθηκε αντισυνταγματικό. Δεν θέλω αυτήν τη στιγμή να βάζω λάδι στη φωτιά και να σας θυμίσω τι έλεγε ο ίδιος ο Βενιζέλος τότε για το ανώτατο δικαστικό σώμα. Θέλω, επίσης, να θυμίσω κατά σύμπτωση ότι λίγο αργότερα ο ίδιος έφερε τον νόμο για το ΕΣΡ, όπου από έντεκα μέλη έγιναν εννέα, τα πέντε τα διόρισε η τότε Κυβέρνηση, τον Πρόεδρο της ΕΡΤ ο ίδιος ο Υπουργός, δηλαδή, στην ουσία είχε την πλειοψηφία η Κυβέρνηση. Κλείνω, γιατί άκουσα τον κ. Βενιζέλο σήμερα να χρησιμοποιεί ακραίες εκφράσεις και θα του συνιστούσα εγώ - πολύ καινούργιος Βουλευτής που δεν έχω την εμπειρία του ούτε καν τις δάφνες του και τις δόξες του - πιο χαμηλούς τόνους. Θέλω να θυμίσω στον κ. Βενιζέλο ότι έχει την πατρότητα του άρθρου 86. Αν υπάρχει έστω και ένας Βουλευτής σε αυτήν την Αίθουσα που δεν θέλει να ξέρει αυτό το άρθρο, που εξασφαλίζει την ατιμωρησία Υπουργών, να μου το πει. Είναι ο ίδιος άνθρωπος που, όταν το σκάνδαλο της PROTON BANK είχε φουντώσει και ήταν στον αέρα, έβαζε 200 εκατομμύρια - έτσι έκρινε - με το πρόσχημα ότι πρέπει να σταθεροποιηθεί το τραπεζικό σύστημα. Ξέρουμε όλοι ότι καμιά τριανταριά μέλη της PROTON BANK είναι προφυλακισμένα, άρα πιο χαμηλοί τόνοι. Έχει μεγάλη σημασία, επίσης, να ξεκαθαρίσουμε ένα ζήτημα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θέλω δύο λεπτά ακόμα.
Συνεχίστε,
Θέλω να πω το εξής: Η δικαιοσύνη είναι ο τρίτος πυλώνας της Κοινοβουλευτικής Δημοκρατίας. Όποια και να 'ναι, ό,τι και να 'ναι, είμαστε υποχρεωμένοι σαν θεσμό να τη σεβαστούμε. Μπαίνει ένα ερώτημα: Πρέπει να εφαρμόζουμε τις αποφάσεις της; Ναι. Το κάνουμε; Το κάνουμε. Περιμένουμε να δούμε καθαρογραμμένη την απόφαση του Συμβουλίου της Επικρατείας. Εδώ έχω μία ένσταση. Δεν καταλαβαίνω γιατί μπορεί να κρατήσει και έναν και δύο μήνες. Είναι κάτι που καίει και θα έπρεπε να γίνει πολύ πιο γρήγορα, αλλά το αφήνουμε αυτό. Έχουμε δικαίωμα να κάνουμε κρίση στις αποφάσεις της; Εγώ πιστεύω ότι όχι μόνο δικαίωμα έχουμε, αλλά έχουμε και υποχρέωση. Άλλωστε, αυτοί οι ίδιοι οι δικαστές, όταν σε πρώτο βαθμό μια απόφαση είναι λάθος, κάνουν αναίρεση και πάει σε δεύτερο βαθμό και το ίδιο πάει σε τρίτο βαθμό. Οι ίδιοι, δηλαδή, αμφισβητούν τις αποφάσεις των δικαστών, γιατί ενίοτε δεν είναι σωστές. Δεν καταργούμε τη δικαιοσύνη, δεν κάνουμε κριτική στον θεσμό της δικαιοσύνης, έχουμε δικαίωμα, όμως, να κάνουμε κριτική στις αποφάσεις της δικαιοσύνης.
Τα δέκα λεπτά δεν τα υπερβαίνουμε, κύριε συνάδελφε, με τίποτα.
Τελειώνοντας, θέλω να αναφερθώ σε μία δημοσκόπηση που σκόρπισε ρίγη ενθουσιασμού στο κόμμα της σεβαστής Αξιωματικής Αντιπολίτευσης. Είναι της «PUMBLIC ISSUE». Αυτή η εταιρεία στη διάρκεια του δημοψηφίσματος σε πρόθεση ψήφου με πιθανή ψήφο αδιευκρίνιστων έδινε 45,5% στο «ναι» και 45% στο «όχι». Το αποτέλεσμα ήταν 38,69% στο «ναι» και 61,31% στο «όχι», μία διαφορά, δηλαδή, είκοσι τεσσάρων μονάδων περίπου και κάποιες εταιρείες τότε ζήτησαν συγγνώμη. Είναι η ίδια εταιρεία που σήμερα δίνει πρωτόγνωρα νούμερα στη Νέα Δημοκρατία - καλά κάνει - και θα της την χαρίσω αυτή τη δημοσκόπηση, να την έχει, να τη βλέπει.
Ολοκληρώσατε, κύριε συνάδελφε.
Τέλειωσα και ευχαριστώ πάρα πολύ, κύριε Πρόεδρε, για την παράταση
Ο συνάδελφος κ. Νικόλαος Δένδιας της Νέας Δημοκρατίας έχει τον λόγο.
Σας ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, κατ' αρχάς, θα ξεκινήσω συζητώντας για τις υπόλοιπες τροπολογίες, όχι τις τροπολογίες του νόμου Παππά. Ως προς την τροπολογία με αριθμό 738/16, την οποία κατέθεσε και υποστήριξε ο Υπουργός κ. Κοντονής, η Νέα Δημοκρατία δεν είναι θετική. Η τροπολογία είναι εκπρόθεσμη και η αρμόδια τομεάρχης μας, η κ. Άννα Καραμανλή, εκφράζει και σκέψεις περί μη συνταγματικότητας της συγκεκριμένης διατύπωσης. Εν πάση περιπτώσει, όμως, θα θέλαμε, εάν ο Υπουργός ήθελε κάτι τέτοιο, να είχε υπάρξει μία προσυνεννόηση μαζί μας, κάτι το οποίο δεν συνέβη. Επίσης, είμαστε κάθετα αρνητικοί στην τροπολογία με αριθμό 739/14 του Υπουργού Οικονομικών κ. Τσακαλώτου, που αφορά τροποποίηση διατάξεων του ν.4412/2016 περί δημοσίων συμβάσεων. Κυρίες και κύριοι, τι επιδιώκει εδώ ο κύριος Υπουργός; Επιδιώκει το υπερταμείο και οι θυγατρικές του να εξαιρούνται από τις διατάξεις περί δημοσίων συμβάσεων, διατάξεις οι οποίες νομοθετήθηκαν σχετικά πρόσφατα. Γιατί; Υπάρχει κάποια εξήγηση γι' αυτό; Πείτε μας, για να το κατανοήσουμε. Από πού και ως πού θεσμοθετούμε ένα ενιαίο πλαίσιο και μετά ερχόμαστε και ζητάμε εξαιρέσεις εμείς οι ίδιοι γι' αυτό το ενιαίο πλαίσιο; Γίνεται αυτό κατ' εντολή των δανειστών; Να μας το πει και να μας πει πού τεκμηριώνουν οι δανειστές την απαίτησή τους. Αφού ζητούν ενιαία αντιμετώπιση, μη επιδεχόμενη πολλών ερμηνειών και σοβαρή νομοθέτηση, που σημαίνει ενιαία αντιμετώπιση, πώς μετά έρχονται οι ίδιοι και ζητούν εξαιρέσεις; Εμένα, όμως, δεν μου προκύπτει ότι το ζητούν οι δανειστές. Εν πάση περιπτώσει, όμως, είτε έτσι είτε αλλιώς, είναι μια πάρα πολύ κακή αρχή η θεσμοθέτηση διαρκών εξαιρέσεων. Οδηγεί σε αδιαφάνεια στην καλύτερη περίπτωση και σε άλλα πολύ χειρότερα, πέραν αυτού. Έρχομαι τώρα στις τροπολογίες του Υπουργού Επικρατείας. Πριν πάω στα γενικότερα, θα μείνω στο ίδιο το κείμενο των τροπολογιών, τις οποίες πάντως εμείς θεωρούμε μη παραδεκτές. Κατ' αρχάς, όσον αφορά την αναστολή του άρθρου 2Α, αυτό δεν αντέχει σε καμμία σοβαρή νομική συζήτηση, το ξέρετε και το καταλαβαίνετε. Η δικαιολογία, η οποία παρασχέθηκε ατύπως, είναι ότι αυτό γίνεται για να εμποδίσει την έγερση αξιώσεων κατά του ελληνικού δημοσίου. Αυτό δεν αντέχει. Δεν αντέχει ούτε σε συζήτηση σε σεμινάριο στο πρώτο έτος της νομικής. Αν υπάρχει κάτι άλλο κρυμμένο, εγώ δεν θέλω να αποδώσω σε κανέναν σκέψεις τις οποίες ο ίδιος δεν διατυπώνει. Όμως, πάντως για μας εδώ ένα πράγμα είναι απαραίτητο: Η γενναιότητα η οποία συνοδεύεται από την απλή λέξη «κατάργηση». Ούτως ή άλλως, σε λίγο καιρό θα εκδοθεί η απόφαση του Συμβουλίου της Επικρατείας, θα δημοσιευθεί, θα εμφανιστεί η κατάργηση πανηγυρικά. Πάμε και στην άλλη τροπολογία, η οποία εμφανίστηκε σήμερα και η οποία μετατρέπει την απλή γνώμη του Εθνικού Συμβουλίου Ραδιοτηλεόρασης σε σύμφωνη γνώμη όσον αφορά τον αριθμό των τηλεοπτικών αδειών. Φαντάζομαι ότι αυτό, για τον Υπουργό, απ' ό,τι λέει, είναι μεγάλη υποχώρηση. Έγινε για να καθησυχάσει την Αντιπολίτευση. Θέλω να σας πω το εξής. Εμάς η διαφωνία μας, κατ' αρχάς, είναι πολύ πιο βασική, αλλά ας ξεκινήσω από το σκεπτικό του Υπουργού. Η παράγραφος «4» του άρθρου 2 του νόμου, δεν δίνει μόνο τον αριθμό των αδειών στον Υπουργό. Δίνει πάρα πολλές αρμοδιότητες. Θέλετε να σας πω; Δίνει το είδος του περιεχομένου, το είδος της στόχευσης, το είδος θεματικού περιεχομένου σε περίπτωση προγράμματος ειδικής στόχευσης, την τιμή εκκίνησης ανά δημοπρατούμενη άδεια. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα μου δώσετε λίγο παραπάνω χρόνο, κύριε Πρόεδρε, σας παρακαλώ. Όλα αυτά ο Υπουργός τα κρατάει για τον εαυτό του. Τη σύμφωνη γνώμη στη δική του τροπολογία την περνάει μόνο για τον αριθμό των αδειών. Άρα θα του έλεγα, δεν έχει έννοια η πονηριά. Οποιοσδήποτε από εδώ διαβάσει το κείμενο της τροποποιούμενης διάταξης, θα καταλάβει ότι αυτό είναι μία απλή πονηριά. Όμως, πέραν αυτού, η δική μας, κυρίες και κύριοι συνάδελφοι, θεσμική θέση είναι βαθύτερη απ' αυτό. Εμείς δεν ικανοποιούμαστε με τη σύμφωνη γνώμη. Λέμε από την αρχή αυτής της συζήτησης - και σε αυτό οφείλετε να μας αναγνωρίσετε απόλυτη σταθερότητα απόψεως - ότι το άρθρο 15 αναθέτει στο Εθνικό Συμβούλιο Ραδιοτηλεόρασης συνολικά αυτό το θέμα. Δεν επιφυλάσσει ρόλο στον Υπουργό Επικρατείας ή σε οποιονδήποτε άλλον Υπουργό. Είμαστε σύμφωνοι σε αυτό ή δεν είμαστε σύμφωνοι σε αυτό; Δεν μπορεί με διαρκείς υποχωρήσεις ο Υπουργός να εκχωρεί λίγο πολιτικό έδαφος κάθε φορά, προσπαθώντας να κρατήσει για τον εαυτό του εξουσίες που, κατά τη δική μας άποψη σήμερα, όπως έχει διαμορφωθεί το φάσμα, δεν του επιφυλάσσει το Σύνταγμα της χώρας, κατά την ορθή σημερινή ερμηνεία του, γιατί ξέρω τη λογική των παλαιών νόμων κ.λπ.. Το παλαιό σφάλμα δεν δημιουργεί εκ των υστέρων δίκιο, κυρίες και κύριοι συνάδελφοι, ποτέ. Άρα σας παρακαλώ αυτό μη μας το λέτε καν. Θα ήθελα να πω και κάτι - θα χρειαστώ ένα - δύο λεπτά - και θα ολοκληρώσω μ' αυτό. Γίνεται μία μεγάλη προσπάθεια - και εδώ πρέπει να πω ότι ο Πρόεδρος της Βουλής έχει έναν ρόλο σε αυτό - απ' όλα τα κόμματα ή τα περισσότερα κόμματα να βρεθεί μία συναίνεση σε αυτό το ζήτημα. Γιατί όλοι αναγνωρίζουν ότι αυτό, καίτοι εξαιρετικά σημαντικό, δεν είναι το κυρίαρχο ζήτημα σε μία στιγμή που η χώρα και ένα μεγάλος μέρος της κοινωνίας έχουν πραγματική υπαρξιακή αγωνία. Μάχονται για την ύπαρξή τους. Δεν μπορούμε να απασχολούμε την ελληνική κοινή γνώμη δεκαέξι μήνες με αυτό το θέμα. Ανέμενα, λοιπόν, μετά από αυτό, τον Υπουργό μετά τις φήμες - θέλετε φήμες, αλλά είναι τεκμηριωμένες φήμες, ξέρουμε όλοι - της απόφανσης του ανώτατου δικαστηρίου να αποκτήσει μία συνταγματική και πολιτική σεμνότητα. Να αντιληφθεί ότι έσφαλε και παρέσυρε και την Κυβέρνηση και το Κοινοβούλιο και την κοινωνία σε μία διαμάχη δεκαέξι μηνών, χωρίς κατ' ουσίαν αντικείμενο. Αντ' αυτού, κυρίες και κύριοι συνάδελφοι, δεν είδαμε τίποτα τέτοιο. Είδαμε μία Κυβέρνηση σε πρώτη φάση αντανακλαστικά επιτιθέμενη, πρέπει να πω - και μου συγχωρείτε την έκφραση - με χυδαίο τρόπο κατά της ελληνικής δικαιοσύνης. Δεν έχω ξανακούσει εγώ τέτοια πράγματα στη ζωή μου. Δεν έχω ακούσει ποτέ κανέναν πολιτικό παράγοντα επί οιουδήποτε θέματος, ακόμη και στις μεγάλες δίκες του '89 και του '90 να καταφέρεται με αυτόν τον τρόπο κατά της ελληνικής δικαιοσύνης. Επ' αυτού δεν ελέχθη ούτε μία συγγνώμη, όχι απέναντι στους δικαστές οι οποίοι το δικαιούντο, αλλά απέναντι στην ελληνική κοινωνία και στο πολίτευμα ως είναι και λειτουργεί. Δεν θεώρησε η Κυβέρνηση ότι υποχρεούται να ζητήσει συγγνώμη. Δεν μιλάω εγώ για απολύσεις Υπουργών ή παραιτήσεις - αυτό είναι θέμα δικό τους, της ευαισθησίας τους και του Πρωθυπουργού - μιλάω για τον θεσμικό διάλογο των εξουσιών. Στο θεσμικό διάλογο των εξουσιών, λοιπόν, η παρούσα εκτελεστική εξουσία αυτής της Κυβέρνησης δεν θεωρεί ότι οφείλει συγγνώμη στην ελληνική δικαιοσύνη και στην ελληνική κοινωνία γενικότερα. Αντ' αυτού, αυτό το οποίο βλέπουμε, είναι συνταγματικές υποδείξεις προς την Αξιωματική Αντιπολίτευση. Τι μας λέει η Κυβέρνηση; «Είναι καθήκον σας» - μας λέει - «να συμπράξετε, διότι το Σύνταγμα αφού δίνει τα τέσσερα πέμπτα, δεν σας επιτρέπει να μην συμπράττετε». Κυρίες και κύριοι συνάδελφοι, να το συζητήσουμε. Θα μπορούσε υπό άλλες συνθήκες σε αυτόν το διάλογο αυτό να ήταν κάτι που θα άντεχε κανείς να το κουβεντιάσει. Αλλά σας ρωτώ: Ποιος μας απευθύνει αυτή τη συνταγματική παραίνεση; Ποιος; Η Κυβέρνηση κατ' αρχάς, που ως Αντιπολίτευση δεν συνέτρεξε σε οτιδήποτε. Εμείς έχουμε συντρέξει στη δημιουργία και τη στελέχωση τεσσάρων ανεξαρτήτων αρχών. Αλλά το χειρότερο, - και θα μου επιτρέψετε να σας το θυμίσω - πώς κερδίσατε τις εκλογές, κυρίες και κύριοι συνάδελφοι; Ή μάλλον, πώς προκαλέσατε τις εκλογές; Μου έλεγε ο κ. Τασούλας προηγουμένως, με τον οποίο το συζητάγαμε, ότι διαπράξατε το μέγιστο θεσμικό ατόπημα, για το οποίο συνταγματικά υποδεικνύετε σε εμάς τώρα. Δεν συντρέξατε στην εκλογή του Προέδρου της Δημοκρατίας. Η εκλογή του Προέδρου της Δημοκρατίας δεν είναι συνταγματικό κόλπο για να δημιουργήσει κανείς συνθήκες εκλογών. Εσείς, λοιπόν, που ούτε μία ανεξάρτητη αρχή δεν κάνατε, που ρίξατε μία Κυβέρνηση, που δεν επιτρέψατε την εκλογή ενός Προέδρου της Δημοκρατίας, απευθύνετε μετά από ακυρωτική απόφαση του Ανωτάτου Δικαστηρίου συνταγματικές υποδείξεις στην Αξιωματική Αντιπολίτευση. Αυτά τα πράγματα είναι σοβαρά; Μπορεί να τα αντέξει κανείς; Μπορεί να συζητήσει κανείς σε αυτή τη βάση; Κυρίες και κύριοι συνάδελφοι, δεν υπάρχει όριο. Ονομάζεται η πλειοψηφία 14-11 οριακή πλειοψηφία, ωσάν υπάρχουν κατ' αρχάς οριακές και μη οριακές πλειοψηφίες και μπορεί η Κυβέρνηση να τις διακρίνει. Αλλά και δεύτερον, μήπως ξέρετε πραγματικά πόσο ήταν αυτό; Δεν ήταν 14-11. Ήταν 14-8-3. Η Κυβερνητική άποψη είχε τρεις. Ποιοι ήταν οι τρεις; Οι τρεις ήταν υπέρ της αναβολής.
Πώς το ξέρετε;
Πώς το ξέρω; Διαβάζω τα ίδια έντυπα που διαβάζετε κι εσείς και μερικά από αυτά είναι δικά σας. Ένα μάλιστα λέγεται «ΑΥΓΗ», αν δεν απατώμαι. Έτσι τα ξέρω.
Να μας το δείξετε.
Κυρίες και κύριοι συνάδελφοι, αν τα αμφισβητείτε, επειδή σε λίγες ημέρες θα δημοσιευθούν, θα τα δείτε στην απόφαση, γιατί άμυνά σας τώρα, η τελευταία σας θεσμική άμυνα, είναι «πώς τα ξέρετε;». Δεν μου λέτε, εάν εσάς τότε σας ενδιαφέρει τόσο πολύ η ακρίβεια του κειμένου, γιατί δεν περιμένετε αυτό το κείμενο να εκδοθεί και βιάζεστε και φέρνετε ρύθμιση τώρα; Αν τόσο πολύ μάχεστε υπέρ της ακριβοδίκαιης επαναφοράς στο νόμο του σκεπτικού, όχι μόνο του διατακτικού, του Συμβουλίου της Επικρατείας, γιατί νομοθετείτε τώρα και δεν περιμένετε; Να περιμένετε! Περιμένετε ενάμιση μήνα. Αλλά ξέρετε, κυρίες και κύριοι συνάδελφοι; Ακούστε να σας πω. Η συνταγματικότητα δεν είναι σημαία ευκαιρίας. Είναι τρόπος πολιτεύεσθαι. Και ακριβώς - και τελειώνω με αυτό - επειδή βρισκόμαστε σε πάρα πολύ δύσκολες στιγμές, θα πρότεινα το εξής: Να σεβόμαστε όλοι το Σύνταγμα, να πολιτευόμαστε έχοντας στο μυαλό μας ότι το Σύνταγμα είναι αυτονόητη υποχρέωσή μας, όλοι υπαγόμαστε στις διατάξεις του. Εσείς κάνετε το απίστευτο. Φέρατε νόμο εδώ τις προάλλες, με τον οποίο διαβεβαιώσατε ότι ο νόμος αυτός είναι συμβατός με το Σύνταγμα, ωσάν θα μπορούσε να μην είναι. Δεν υπάρχει όριο στον τρόπο που αντιλαμβάνεστε τα πράγματα και με συγχωρείτε που σας το λέω. Η εκπαιδευτική διαδικασία της λειτουργίας σας μέσα στο πλαίσιο του ισχύοντος πολιτεύματος προχωράει με απελπιστικά αργό τρόπο και με παρεκβάσεις, οι οποίες είναι εξαιρετικά επικίνδυνες για τη χώρα. Υπό αυτήν την έννοια, λοιπόν, αυτό το οποίο ζητώ - παρακαλώ, αν θέλετε, δεν έχει καμμία έννοια, πρέπει να βγούμε από την κρίση - είναι αυτές οι ρυθμίσεις, οι ατελέσφορες, οι ψευτοπόνηρες, αν θέλετε να το πω στη λαϊκή γλώσσα, να αποσυρθούν. Ο Υπουργός αν θέλει να περιμένει, να περιμένει. Αν θέλει να συζητήσει μαζί μας, να συζητήσει. Να βρούμε μία διατύπωση, η οποία να είναι συμβατή με το πνεύμα του Συντάγματος και να τελειώνουμε και με αυτήν την ιστορία, γιατί η ελληνική κοινωνία δεν αντέχει άλλο. Σας ευχαριστώ πολύ.
Ευχαριστώ, κύριε συνάδελφε. Κυρίες και κύριοι συνάδελφοι, έχει υπάρξει μία μεγάλη ανοχή στο χρόνο στους Κοινοβουλευτικούς Εκπροσώπους. Αυτό δεν μπορεί να συνεχιστεί με όλους τους συναδέλφους, διότι θα πάμε πάρα πολύ αργά και μετά θα διαμαρτύρεστε όλοι. Δεν μπορούμε να το συνεχίσουμε αυτό, τα πέντε λεπτά, δέκα. Ο συνάδελφος κ. Ιάσονας Φωτήλας, ανεξάρτητος βουλευτής έχει τον λόγο. Κύριε συνάδελφε, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, ζούμε πρωτοφανείς καταστάσεις στα κοινοβουλευτικά δεδομένα. Αντί ο κ. Παππάς να έχει ήδη παραιτηθεί, ανερυθρίαστα έρχεται στη Βουλή και μας ζητάει και τα ρέστα. Αντί να συμμορφωθεί πλήρως με την απόφαση του ανωτάτου δικαστηρίου, προσπαθεί εκ νέου κουτοπόνηρα να μην καταργήσει τις αντισυνταγματικές διατάξεις. Αντί η Κυβέρνηση να ζητήσει συγγνώμη από τον ελληνικό λαό για τις αντισυνταγματικές μεθοδεύσεις που έκανε και τη λάσπη που πέταξε σε πρόσωπα και θεσμούς επί έναν και πλέον χρόνο, επιτίθεται με πρωτοφανείς χαρακτηρισμούς στους δικαστές. Αντί, τέλος, να προτείνει πρόσωπα, που θα σηματοδοτούσαν συναίνεση, πρότεινε αρχικά τον κ. Πολύδωρα για Πρόεδρο του Εθνικού Συμβουλίου Ραδιοτηλεόρασης. Καλά, λογικό είναι ο κ. Καμμένος να υμνήσει την υποψηφιότητα αυτή. Ίδια χνώτα έχουν. Εσείς, όμως, συνάδελφοι της Αριστεράς, που μας είχατε πρήξει «τα μέζεα του στεατοπυγικού μας υποσυστήματος», όπως λέει και ο κ. Ζουράρις, με τα ανθρώπινα δικαιώματα και τη δημοκρατία, δεν ντραπήκατε να εκθειάζετε τον πολιτικό που χάιδεψε τη Χρυσή Αυγή και χαρακτηρίστηκε ως ο «Υπουργός της ζαρντινιέρας»; Τι εξευτελισμός ήταν αυτός; Ως εδώ, όμως, τα παιχνίδια με τους θεσμούς. Αν η Κυβέρνηση πραγματικά ενδιαφέρεται για την αποκατάσταση της συνταγματικής τάξης, θα πρέπει να κάνει το προφανές: να καταργήσει και όχι να αναστείλει τις αντισυνταγματικές διατάξεις του νόμου Παππά. Τα πρόσωπα έπονται. Δεν αρκούν οι προφορικές διαβεβαιώσεις του Προέδρου της Βουλής ότι θα εφαρμοστεί ο νόμος. Ξέρετε, η μπέσα δεν αποτελεί καταργητικό λόγο της νομοθεσίας. Το ξέρετε κι εσείς. Το ξέρω κι εγώ. Άλλωστε, τα λεγόμενα του κυρίου Υπουργού, νωρίτερα από αυτό εδώ το Βήμα, επιβεβαιώνουν τις υποψίες μου. Το θετικό βήμα που έγινε από την Κυβέρνηση και αποτελεί παραδοχή της ήττας της και που προβλέπει τη σύμφωνη γνώμη του ΕΣΡ για τον διαγωνισμό και τον αριθμό των αδειών δεν αρκεί. Μετά, μάλιστα, και την τοποθέτησή σας, κύριε Υπουργέ, ενισχύθηκε η πεποίθησή μου ότι υποκρύπτονται άλλες επιδιώξεις. Θα εξηγήσω το γιατί. Σε περίπτωση αδιεξόδου στη σύγκλιση του Εθνικού Συμβουλίου Ραδιοτηλεόρασης ή αν δεν είναι σύμφωνη η γνώμη του με αυτή του Υπουργού, όσον αφορά τον αριθμό των αδειών, θα υπερισχύσει η γνώμη του ΕΣΡ ή θα χρησιμοποιηθεί από τον κ. Παππά η ασυμφωνία αυτή για να επιστρέψουμε και πάλι στην εξουσία του να καθορίζει ζητήματα των αδειών κατά τρόπο αυθαίρετο και αντισυνταγματικό; Ή τέλος θα οδηγηθούμε πάλι σε αδιέξοδο και άρα σε ακινησία. Είναι απαραίτητη λοιπόν η κατάργηση και όχι η αναστολή του 2Α. Είναι απαραίτητη η πλήρης απόδοση των αρμοδιοτήτων στο Εθνικό Συμβούλιο Ραδιοτηλεόρασης, που περιγράφονται στο άρθρο 2 παράγραφος 4, όσον αφορά τον αριθμό των αδειών και όχι απλώς η σύμφωνη γνώμη του. Αποτυπώστε το ξεκάθαρα στην τροπολογία. Ολοκληρώνοντας, λέγω τούτο: Είναι γνωστές εδώ και πολύ καιρό οι απόψεις μου για την καταστροφή που φέρνει η παρούσα Κυβέρνηση. Θα χρειαστεί μια τιτάνια προσπάθεια από μία ευρεία συμπαράταξη πολιτικών και κοινωνικών δυνάμεων, προκειμένου να καταφέρει η χώρα να βγει από το βούρκο που συνεχίζετε να την οδηγείτε. Θέλω, όμως, εκ νέου, κυρίες και κύριοι της Κυβέρνησης, να σας ευχαριστήσω ειλικρινά για ένα πράγμα: Δείξατε τι πραγματικά πρέπει να αποφύγει η επόμενη Κυβέρνηση, που σύντομα θα προκύψει μέσα από εκλογές: να μη γίνει σαν κι εσάς. Ευχαριστώ πολύ.
Ευχαριστώ, κύριε συνάδελφε. Τον λόγο έχει ο συνάδελφος κ. Σωκράτης Φάμελλος από τον ΣΥΡΙΖΑ.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, συζητάμε μέσα σε έναν χρόνο από τον νόμο της 22ης του Οκτωβρίου του 2015 ένα σημαντικό ζήτημα δημοκρατικής οργάνωσης της πολιτείας μας, για ένα σημαντικό δημοκρατικό αγαθό, όπως είναι η ενημέρωση, αλλά και για ένα δημόσιο αγαθό, όπως είναι οι συχνότητες, ένα αγαθό επί του οποίου ζήσαμε πολύ σημαντικές παραβιάσεις στο παρελθόν, αλλά πάνω απ' όλα, ένα θέμα συνταγματικού ενδιαφέροντος. Θα ήθελα, λοιπόν, να ξεκινήσω με ορισμένες παρατηρήσεις που συμβάλλουν πιστεύω και στον κοινοβουλευτικό διάλογο. Άκουσα από τον κ. Βενιζέλο, από τον κ. Κουμουτσάκο, από πολλούς συναδέλφους - δεν έχει προσωπικό χαρακτήρα η αναφορά - ότι η απόφαση του Συμβουλίου της Επικρατείας είναι μία ήττα. Να το λύσουμε λίγο εξ αρχής. Κατ' αρχάς, θεωρώ ότι δεν είναι σωστό στην κοινοβουλευτική συζήτηση να κρίνονται αποφάσεις ανωτάτων δικαστηρίων που κρίνουν νομιμότητα πράξεων με πολιτικούς χαρακτηρισμούς και να εισάγονται στο πολιτικό παιχνίδι από την πίσω πόρτα από έμπειρους συνταγματολόγους. Εγώ θα ήθελα να δούμε λιγάκι ποια είναι η κατάσταση στην κοινωνία σήμερα. Η κοινωνία και όλα τα πολιτικά κόμματα που την εκφράζουν έχουν συμφωνήσει σήμερα ότι χρειάζονται άδειες στα τηλεοπτικά κανάλια, ότι τα κανάλια πρέπει να πληρώσουν τίμημα για τις άδειες αυτές και ότι χρειάζεται η λειτουργία της ανεξάρτητης αρχής. Αυτά έχουν κατοχυρωθεί στη δημόσια συζήτηση. Δηλαδή, όλα αυτά, τα οποία δεν υπήρχαν είκοσι επτά χρόνια τώρα, που ήταν οι κυβερνήσεις της Νέας Δημοκρατίας και ΠΑΣΟΚ, σήμερα κατοχυρώθηκαν στη δημόσια συζήτηση. Από ποιον; Από την κοινωνία και από την παρέμβαση της Κυβέρνησης που ανέλαβε την ευθύνη της διακυβέρνησης το τελευταίο διάστημα. Διότι ένα χρόνο πριν, εγώ άκουγα συνάδελφο της Νέας Δημοκρατίας, η οποία έχει ασκήσει και καθήκοντα Υπουργού, να λέει ότι δεν χρειάζονται άδειες. Τώρα γιατί η Νέα Δημοκρατία λέει ότι χρειάζονται άδειες; Άλλαξε κάτι; Άλλαξε. Η κοινωνία πείστηκε ότι υπάρχει δίκαιο και ανάγκη για την εφαρμογή του Συντάγματος και σε αυτή την ανάγκη οπισθοχώρησε ιδεολογικά ο χώρος συντήρησης. Είναι λογικό και αναμενόμενο. Γιατί δεν το παραδέχεσθε; Αυτή είναι η πραγματικότητα. Ποιος ηττήθη; Κανένας δεν ηττήθη. Η κοινωνία προχώρησε μπροστά. Αυτή είναι η πραγματικότητα που πρέπει όλοι να δεχθούμε. Δεν θα ήθελα να θριαμβολογούμε για τη δικιά μας βασική επιλογή που έχει κατοχυρωθεί κοινωνικά. Καταθέσατε και σχέδιο νόμου γι' αυτό, αλλά θέλω να καταλάβουμε ότι η κοινωνία κερδίζει γιατί σιγά σιγά έχει αποφασίσει να αποτινάσσει από πάνω της ένα - ένα τα δεσμά που την κρατάγανε ταπεινωμένη. Γιατί και η πληροφόρηση και το δημόσιο αγαθό των συχνοτήτων έλειπε από την κοινωνία μέχρι τώρα. Το ευρωπαϊκό κεκτημένο επιστρέφει, διότι και ο Επίτροπος κακώς ακούστηκε ότι διαφωνεί. Αντιθέτως, όλα τα έγγραφα του Επιτρόπου για το ζήτημα αυτό συνηγορούν στις επιλογές μας, αλλά και στη δυνατότητα της χώρας να κάνει διαγωνισμό, ταυτόχρονα όμως με το ευρωπαϊκό επιστρέφει και το συνταγματικό κεκτημένο. Δεν θα κάνουμε, όμως, τη χάρη στους συνηγόρους των καναλαρχών να αποσύρουμε έναν νόμο που το Συμβούλιο Επικρατείας επανειλημμένως έχει πει ότι χρειάζεται, διότι αυτό έλειπε από τη χώρα μέχρι σήμερα και ήταν ευθύνη κάποιων ότι έλειπε. Η Κυβέρνηση, λοιπόν, για να το βάλουμε σε μία σειρά αναλαμβάνει την πρωτοβουλία και την πολιτική ευθύνη που έχει, έτσι ώστε να συσταθεί το Εθνικό Συμβούλιο Ραδιοτηλεόρασης, το οποίο πρέπει να παρακολουθεί και την αδειοδότηση, αλλά και την τρέχουσα περίοδο, που έχουμε εκπομπή χωρίς παρακολούθηση. Αυτό ξεκάθαρα αναγραφόταν στον ν.4339, στον δικό μας νόμο δηλαδή, κάτι που δεν είχατε τολμήσει εσείς να νομοθετήσετε, γιατί είχατε συνταγματική υποχρέωση. Έλεγε ο νόμος της Κυβέρνησης αυτής για το Συμβούλιο Επικρατείας; Να σας διαβάσω. Στο άρθρο 1 ανέθετε την αδειοδότηση. Στο άρθρο 2 ανέθετε όλα τα ζητήματα που είχαν να κάνουν με τις αρμοδιότητες του ΕΣΡ με την προκήρυξη. Να επισημάνω και να απαντήσω και στον κ. Δένδια, ο οποίος δεν είναι εδώ. Θα του τα πει υποπτεύομαι ο κ. Κεδίκογλου. Με τον ορισμό της σύμφωνης γνώμης του ΕΣΡ στην παράγραφο 4 του άρθρου 2, όλες οι αρμοδιότητες - του Υπουργού - απαιτούν τη σύμφωνη γνώμη του ΕΣΡ. Αλλά και η τιμή εκκίνησης, προτείνουμε - και θα ακουστεί αυτό και έχει κατατεθεί τροπολογία - να καθορίζεται και αυτή με σύμφωνη γνώμη του ΕΣΡ. Στο άρθρο 3 του δικού μας νόμου έχει την ευθύνη της προκήρυξης το ΕΣΡ. Στο άρθρο 4 έχει τα θέματα εγγυητικής επιστολής. Στο άρθρο 5 τα θέματα ονομαστικοποίησης των μετοχών. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θα μου επιτρέψετε, μόλις έχω αρχίσει. Στο άρθρο 6 έχει τα θέματα ποινικού μητρώου και μητρώου διαφάνειας, το περιεχόμενο του προγράμματος και τον χρονολογικό εξοπλισμό, το απασχολούμενο προσωπικό, τη διαδικασία αδειοδότησης, συμπληρωματικές πληροφορίες, το μητρώο, την προεπιλογή, συμπληρωματικά στοιχεία, το πόθεν έσχες. Όλα αυτά, με δική μας πρωτοβουλία ήταν στο Εθνικό Συμβούλιο Ραδιοτηλεόρασης. Η πρόταση την οποία φέρνουμε σήμερα έρχεται γιατί χωρίς να γνωρίζουμε το σκεπτικό της απόφασης και επειδή η διοίκηση θα είχε κανονικά την υποχρέωση της συνέχισης του διαγωνισμού και της απονομής της άδειας, εμείς προτείνουμε να ανασταλεί η εφαρμογή του άρθρου 2Α μέχρι να δημοσιευθεί το σκεπτικό του Σ.τ.Ε. προληπτικά, για να μην δημιουργηθούν πράξεις που χρειάζεται να ακυρωθούν. Δεν χρειάζεται να επιδιώξουν τα κόμματα της ελάσσονος Αντιπολίτευσης να ανακαλύψουν μία αιτία διαφωνίας στο «αναστέλλεται» ή στο «καταργείται», πολύ απλά γιατί αναστέλλεται το μείζον που είναι η χορήγηση άδειας, άρα κανείς δεν έχει να ανησυχεί. Επιφυλασσόμαστε να διορθώσουμε τον νόμο όταν βγει το σκεπτικό και ταυτόχρονα αναστέλλουμε και τη δημιουργία οποιωνδήποτε πράξεων που χρειάζεται να ακυρωθούν μετά τη δημοσίευση της απόφασης του Συμβουλίου της Επικρατείας. Από την άλλη μεριά, όμως, κι εγώ απορώ - το είπε και ο κ. Δένδιας - πώς μπορεί έμπειροι συνταγματολόγοι και πολιτικοί να παρασύρονται σε υποτιμητικές εκφράσεις για το Συμβούλιο της Επικρατείας, όπως έκανε ο κ. Φορτσάκης πριν από δέκα μέρες εδώ στη Βουλή και να θέτουν ζήτημα πρόδηλης αντισυνταγματικότητας χωρίς να έχει βγει ακόμα η απόφαση. Τόσο ερασιτεχνισμό και προχειρότητα από έμπειρους συναδέλφους, δεν την περίμενα. Από δημοσιογραφικές πληροφορίες να καταγγέλλει πρώην Αντιπρόεδρος Κυβέρνησης αντισυνταγματική στάση της παρούσας Κυβέρνησης; Είναι δυνατόν να είμαστε τόσο πρόχειροι στην επιχειρηματολογία μας; Είναι δυνατόν να είναι αυτό επίπεδο πολιτικής; Είναι δυνατόν να είναι κάποιοι τιμητές του Συντάγματος με δημοσιογραφικές πληροφορίες; Η πολιτεία και η Κυβέρνηση οφείλει να σεβαστεί το Συμβούλιο της Επικρατείας και αυτό κάνουμε. Το 2010 το Συμβούλιο της Επικρατείας μας είπε ότι είναι αντισυνταγματικό το περιβάλλον λειτουργίας των τηλεοπτικών καναλιών. Το 2013 μας είπε ότι είναι αντισυνταγματική η συνεχής παράταση της θητείας των μελών του ΕΣΡ με την απόφαση 3515 και γι' αυτό έχει ακυρώσει, αν θέλετε, πολλές αποφάσεις του ΕΣΡ - το είπε ο κ. Μπάρκας προηγουμένως - γιατί δεν επιτρέπεται η αυτοδίκαιη παράταση της θητείας. Το 2006 πολλαπλώς αποφάσισε κατά των ασφαλιστικών μέτρων, και μας είπε ότι είναι αναγκαίος ο διαγωνισμός και η αδειοδότηση. Άρα η Κυβέρνηση και η πολιτεία κάνουν ό,τι είπε το Συμβούλιο της Επικρατείας. Φάνηκε από αυτήν τη διαδικασία τι θέλει να κάνει η Κυβέρνηση με τα συμφέροντα; Κατ' αρχάς, το τι θέλει να κάνει η Κυβέρνηση με τα συμφέροντα φαίνεται κάθε μέρα της εβδομάδας στην εξεταστική επιτροπή της Βουλής, που μαθαίνουμε πολλά για το πώς τακτοποιούνταν τα συμφέροντα και φθάσαμε μέχρι και να γίνει η αγωγή της Πειραιώς για τα δάνεια, τα δανεικά και αγύριστα, της Νέας Δημοκρατίας και του ΠΑΣΟΚ. Φάνηκε επίσης, διότι αυτή η Κυβέρνηση εισέπραξε τέλη και φόρους διαφημίσεων, γιατί κανείς άλλος δεν είχε εισπράξει μέχρι τώρα. Αυτή η Κυβέρνηση εισέπραξε 80 και εκατομμύρια την πρώτη δόση και αυτή η Κυβέρνηση έκανε έναν νόμο με τον οποίο απορρίφθηκε στο διαγωνισμό και το κανάλι «Ε» και το κανάλι του κ. Καρατζαφέρη και η υποψηφιότητα του κ. Καλογρίτσα και ο «Τηλέτυπος» από τον διαγωνισμό. Ποιος άλλος τόλμησε μέχρι τώρα να πειράξει το καρτέλ κλειστής ενημέρωσης, που λειτουργούσε στα μέσα μαζικής ενημέρωσης; Όμως, επιτρέψτε μου να πω ότι δεν μπορώ να μην κρίνω το ότι από πολλές πλευρές της Βουλής κατατίθεται μία στάση, η οποία αμφισβητεί τη λειτουργία της ίδιας της Κυβέρνησης. Δηλαδή «αν δεν κάνετε το δικό μας…» - το λέει αυτό η μειοψηφία, της δημοκρατικής απόφασης των εκλογών - «…τότε εμείς θα σας εκβιάσουμε με το να μη συγκροτηθεί μια ανεξάρτητη αρχή». Δηλαδή, αμφισβητεί η κοινοβουλευτική Μειοψηφία το δικαίωμα της Κυβέρνησης να νομοθετήσει, αμφισβητεί την απόφαση των Ελλήνων πολιτών, σχετικά με το ποιος έχει την ευθύνη της διακυβέρνησης. Αυτό, επιτρέψτε μου να σας πω, ότι όταν χρησιμοποιείται ως εκβιασμός, προσβάλλει τη δημοκρατία, προσβάλλει όλους τους Έλληνες πολίτες, ανεξαρτήτως τι ψήφισαν, γιατί όλοι οι Έλληνες πολίτες σέβονται την ψήφο τους. Κι αν δεν σέβεστε το αποτέλεσμα των εκλογών και εκβιάζετε μέσω της ανεξάρτητης αρχής κατά του αποτελέσματος των εκλογών, επιτρέψτε μου να πω ότι δεν σέβεστε ούτε τους δικούς σας ψηφοφόρους. Εδώ υπάρχει μία μεγάλη διαφορά, την οποία θέλουμε να καταθέσουμε. Όλοι συμφωνούμε πια για άδειες, όλοι συμφωνούμε για τίμημα. Έχουμε, όμως, όλοι τις ίδιες επιδιώξεις; Πρέπει να το πω. Από την πρόταση σχεδίου νόμου της Νέας Δημοκρατίας, που μετά πολλών επαίνων ανακοινώθηκε, αλλά στη συνέχεια «κουρεύτηκε», και δήλωσαν ότι δεν είναι πρόταση νόμου λόγω δημόσιας κριτικής, φάνηκε ότι η Νέα Δημοκρατία θέλει λιγότερα συμφέροντα της πολιτείας, περισσότερα συμφέροντα των καναλαρχών, καμμία προστασία και πρόβλεψη για τους εργαζόμενους και ανέφικτο αδειοδότησης. Γιατί λέει ότι θα υπάρχει αριθμός αδειών, θα υπάρχουν δικαιούχοι, αλλά κανείς δεν μας λέει πώς ταιριάζουν αυτά τα δύο και πώς τελικά προκύπτουν οι υπερθεματιστές. Αυτή η απάντηση μήπως είναι από τώρα μια ναρκοθέτηση, γιατί δεν θέλετε ούτε ο δικός σας νόμος, το σχέδιο της πρότασης, να τελειώσει ποτέ; Τελικά, αναρωτιόμαστε εάν ναρκοθετείτε εσείς τη διαδικασία της αδειοδότησης των καναλιών. Αυτό προσπαθούσατε να κάνετε με το θέμα της μη συγκρότησης του ΕΣΡ. Γι' αυτό κι εμείς τροποποιήσαμε το 2Α. Όμως, επιτρέψτε μου να σας πω, ότι εμείς ξέρουμε πάρα πολύ καλά γιατί στηρίζουμε τις πρωτοβουλίες αυτές, τις οποίες έχουμε μπροστά μας. Πρώτα απ' όλα, κύριε Κεδίκογλου, απ' ότι βλέπω, σε μία επίκαιρη επερώτηση στις 8 Οκτωβρίου του 2012, εσείς παραδεχθήκατε ότι δεν έχετε εισπράξει τίποτα από τα κανάλια. Έχετε καταλογίσει, αλλά δεν έχετε εισπράξει. Είναι δική σας απάντηση. Την έχω εδώ στα Πρακτικά. Έψαχνα πάρα πολύ να τη βρω.
Δυο μήνες ήμασταν κυβέρνηση. Μόλις είχαμε αναλάβει.
Κι εμείς, κύριε Κεδίκογλου, πράγματι μόλις αναλάβαμε, προσπαθήσαμε και ακυρώσαμε την αναστολή πληρωμής φόρου τηλεοπτικών διαφημίσεων, που η προηγούμενη γενική γραμματέας Δημοσίων Εσόδων είχε δώσει τον Ιανουάριο του 2015. Εμείς επιμείναμε στο ζήτημα της είσπραξης των τελών συχνοτήτων. Αυτά φαίνονται. Κάποιος τα έκανε. Κάποιος άλλος δεν τα έκανε. Εγώ δεν έχω τίποτα να πω. Τα λέει όλα η ιστορία.
Κύριε συνάδελφε, να ολοκληρώσετε.
Ολοκληρώνω, κύριε Πρόεδρε. Εμείς, όμως, δεν θέλουμε, κυρίες και κύριοι συνάδελφοι, ελεγχόμενο Συμβούλιο Ραδιοτηλεόρασης. Εξάλλου, γι' αυτό προτείναμε και τον Βύρωνα Πολύδωρα. Δεν είναι του δικού μας πολιτικού χώρου. Γι' αυτό δεχθήκαμε και τον κ. Μορώνη. Ούτε αυτός είναι του δικού μας πολιτικού χώρου. Εσείς, που στην τέταρτη συνεδρίαση, που την παρακολούθησα, της Διάσκεψης των Προέδρων, είπατε ότι είναι πολύ καλή πρόταση, αρκεί να λυθεί το θέμα του Σ.τ.Ε., γιατί δεν τον δέχεστε τώρα; Γιατί εσείς το είπατε μέσα στη Διάσκεψη των Προέδρων. Μήπως παίζετε την κολοκυθιά μόνο και μόνο για να μη γίνει Συμβούλιο Ραδιοτηλεόρασης; Δεχθήκαμε και την αντικατάσταση του κ. Μουλόπουλου από τον κ. Κιάο. Εμείς το κάναμε αυτό. Το δεχθήκαμε. Ήταν πρόταση της Αντιπολίτευσης. Ας σοβαρευθούμε λιγάκι. Όλη η Ελλάδα κατάλαβε τι θέλετε. Στήσατε μία παγίδα στην Κυβέρνηση και τώρα κάνετε ό,τι μπορείτε για να μην πέσετε εσείς μέσα σ' αυτήν. Εμείς θεωρούμε προτεραιότητα τη σύσταση ανεξάρτητης αρχής κι είμαστε διατεθειμένοι να κάνουμε δημοκρατική συζήτηση και σύνθεση και οτιδήποτε χρειάζεται για να συγκροτηθεί. Εσείς θέλετε πάρα πολύ απλά μία Ελλάδα υπόδουλη σε μία χούφτα οικογένειες, να δουλεύουμε όλοι χωρίς προκοπή, για να νέμονται τις καρέκλες της εξουσίας οι ίδιες οικογένειες που κληρονομούν στα παιδιά τους βουλευτικές, υπουργικές και πρωθυπουργικές καρέκλες.
Κύριε συνάδελφε, να τελειώσουμε.
Κυρίες και κύριοι συνάδελφοι, πράγματι - και τελειώνω - το κύριο θέμα της Ελλάδας δεν είναι οι άδειες. Το κύριο θέμα είναι το ενάμιση εκατομμύριο άνεργοι που δημιουργήσατε, οι έντεκα μειώσεις των συντάξεων που εσείς κάνατε, είναι οι επιπτώσεις της πολιτικής της Νέας Δημοκρατίας και του ΠΑΣΟΚ, οι επιπτώσεις του κ. Σαμαρά, του κ. Μητσοτάκη, του κ. Δένδια, του κ. Γεωργιάδη, όλα αυτά που αλλάξαμε μόλις έφυγε ο κ. Γεωργιάδης με την κατάργηση του πεντάευρου, με την υγεία και τους ανασφάλιστους, με τις προσλήψεις στα νοσοκομεία. Εμείς, όμως, ξέρουμε ότι όλο αυτό το κακό παρελθόν σε συμμαχία των Κυβερνήσεων σας με τους καναλάρχες, με «θαλασσοδάνεια» και εξυπηρετήσεις, ταπείνωσαν και ταπείνωναν μία ολόκληρη χώρα και αυτό είναι το δικό μας καθήκον, να τελειώνουμε με το παλιό, να επιστρέψει η δημοκρατία, το Σύνταγμα, η ισονομία και στον τηλεοπτικό χώρο.
Ολοκληρώσατε, κύριε συνάδελφε.
Ευχαριστώ πολύ.
Ο συνάδελφος κ. Σπύρος Λάππας έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, ήμουν εισηγητής και στο ν.4339 και στην τροπολογία του άρθρου 2A. Τότε σε όλους τους τόνους λέγαμε με ειλικρίνεια ότι η πρωτοβουλία μας αποτελεί μια θεσμική τομή στον χώρο της ενημέρωσης και αυτό όχι από κάποιο καπρίτσιο ή εμμονή μας, αλλά γιατί αποτελούσε επιτακτική πολιτική ανάγκη, ήταν κοινωνική επιταγή και πρωτοβουλία δημοκρατικού χαρακτήρα. Έπρεπε να καλύψει κάποιο θεσμικό κενό, το οποίο βέβαια δεν δημιουργήθηκε με καμία ευθύνη μας, αλλά με ευθύνη όλων των άλλων κυβερνήσεων επί τρεις δεκαετίες περίπου. Αυτό το κενό, δυστυχώς, οι κυβερνήσεις από το 1989 μέχρι σήμερα πεισματικά και εμμονικά δεν ήθελαν να καλύψουν, παρά το γεγονός ότι οι αποφάσεις του Συμβουλίου της Επικρατείας μιλούσαν για ανωμαλία και έλλειψη νομιμότητας στον τηλεοπτικό χώρο. Σήμερα βέβαια γίνεται μία αντιστροφή των πραγμάτων. Επιχειρείται μία δικαστική απόφαση να θεωρηθεί ότι είναι ο πυρσός της καταγγελίας, ακόμα και της ανατροπής της νόμιμα εκλεγμένης Κυβέρνησης. Δεν πέφτουν οι κυβερνήσεις, κύριοι συνάδελφοι, με μία δικαστική απόφαση, η οποία μάλιστα έχει μία ισχυρή μειοψηφία, 11-14. Ξέρετε και κάτι άλλο; Στο Συμβούλιο της Επικρατείας έχουμε και άλλες είκοσι πέντε αποφάσεις ασφαλιστικών μέτρων που προηγήθηκαν, που έλεγαν ότι επιτακτικοί λόγοι δημοσίου συμφέροντος επιβάλλουν να διεκπεραιωθεί ταχύτατα η διαγωνιστική διαδικασία. Εμείς ψηφίσαμε τον ν.4339, στον οποίο κάνετε σήμερα κριτική, αφού έχει εκδοθεί η απόφαση του Συμβουλίου της Επικρατείας. Η απόφαση του Συμβουλίου της Επικρατείας δεν αφορά τον ν.4339, κύριοι συνάδελφοι των άλλων κομμάτων. Η απόφαση του Συμβουλίου της Επικρατείας αφορά την τροπολογία του άρθρου 2A, δηλαδή την νομοθετική μας πρωτοβουλία της άνοιξης του 2016. Ο ν.4339 απέδιδε και κατοχύρωνε όλες τις αρμοδιότητες στο ΕΣΡ. Όμως, το ΕΣΡ, το οποίο δεν συγκροτούνταν σε τρεις απανωτές συνεδριάσεις από μία πεισματική δική σας τακτική να μην συγκροτηθεί ποτέ. Έγιναν τρεις συνεδριάσεις μέχρι τη δική μας νομοθετική πρωτοβουλία την άνοιξη του 2016. Σε συνθήκες έκτακτης ανάγκης, ή εάν θέλετε ανωτέρας βίας, αναγκαστήκαμε να πάρουμε μία πρωτοβουλία. Τι έπρεπε να κάνουμε, κατά την άποψη οποιουδήποτε λογικού και έμφρονα ανθρώπου, όταν δεν συγκροτείτο το ΕΣΡ; Δεν θα έπρεπε να ενεργήσει υπεύθυνα η πολιτεία και να καλύψει το κενό που δημιουργούνταν; Πώς, κατά την άποψή σας, θα υλοποιούνταν ο κρατικός άμεσος έλεγχος που έπρεπε να ασκήσει η ελληνική πολιτεία, ο οποίος ορίζεται στο άρθρο 15 παράγραφος 2 του Συντάγματος; Να μην ασκηθεί ποτέ; Εμείς επιλέξαμε ότι εφόσον δεν συγκροτείται το ΕΣΡ, θα έπρεπε να έχουμε μία πρωτοβουλία. Σήμερα αποδεικνύεται ότι αυτή η νομοθετική μας πρωτοβουλία κρίνεται αντισυνταγματική. Σεβόμαστε την απόφαση και σε αυτήν θα υπακούσουμε απολύτως. Σήμερα η Αξιωματική Αντιπολίτευση κυρίως, ενώ θα έπρεπε να έχει μία άλλη στάση, συναινετική κατά την άποψή μου, δηλώνει σε όλους τους τόνους ότι δεν είναι έτοιμη να έρθει στη συγκρότηση του Εθνικού Ραδιοτηλεοπτικού Συμβουλίου, που είναι και συνταγματική της υποχρέωση, όχι μόνο πολιτική, γιατί λέει αξιώνει την απόσυρση του νόμου Παππά. Πώς είστε τόσο βέβαιοι ότι οι διατάξεις του ν.4339 έχουν κριθεί αντισυνταγματικές; Από ποιο δικαστήριο και από ποια απόφαση; Μήπως υπερακοντίζετε την αντισυνταγματικότητα και θέλετε να καλυφθεί από μία μόνο διάταξη και το σύνολο των διατάξεων; Θα σας πω εγώ γιατί: Γιατί κατά την άποψή σας θέλετε την κατάργηση της διαγωνιστικής διαδικασίας με δημοπρασία. Δεν υπάρχει πουθενά, σε καμμία σκέψη, ρητορική σας και επιχειρηματολογία σας, αλλά ακόμα και στην πρόταση νόμου που κάνετε η λέξη «δημοπρασία». Αυτό σημαίνει κατάργηση της διαφάνειας στον ανταγωνισμό και στο πεδίο των εργασιακών σχέσεων, σημαίνει κατάργηση των ρυθμίσεων για το μετοχικό κεφάλαιο των υποψηφίων, σημαίνει κατάργηση της ονομαστικοποίησης των μετοχών, σημαίνει κατάργηση των ασυμβίβαστων ιδιοτήτων των υποψηφίων και έρευνας του πόθεν έσχες των υποψηφίων. Επίσης, σημαίνει κατάργηση των θετικών προϋποθέσεων σε τεχνολογικό εξοπλισμό και κτηριακές υποδομές για τους υποψηφίους, όπως και το ελάχιστο όριο των εργαζομένων που έχουμε θεσπίσει, τουλάχιστον για μία κατηγορία που αφορά και στην απόφαση του Συμβουλίου της Επικρατείας, τα τετρακόσια άτομα. Πρέπει να σας πω ότι οι συνδικαλιστικές οργανώσεις των εργαζομένων είπαν ότι το 2009 υπήρχαν τέσσερις χιλιάδες εργαζόμενοι. Σήμερα είναι χίλιοι εννιακόσιοι με δύο χιλιάδες. Σοβαρά μιλάτε όταν λέτε ότι ο δικός μας νόμος επηρέασε τον αριθμό των εργαζομένων; Με ποιες συνθήκες εργάζονται σήμερα οι χίλιοι εννιακόσιοι με δύο χιλιάδες εργαζόμενοι; Με συνθήκες γαλέρας αποδεδειγμένα. Δύο πράγματα, λοιπόν, δεν μπορείτε να περιλάβετε στην επιχειρηματολογία σας: Τη δημοπρασία, ως τρόπο διαγωνιστικής διαδικασίας, και το θέμα των εργασιακών σχέσεων, όπου θα υπάρχει και ελάχιστος αριθμός και νομιμότητα απασχόλησης και κατώτατος μισθός. Σε αυτό διαφέρουμε απολύτως. Ένα άλλο πράγμα: Σας είπα ότι το να λέει κανείς πως πρόκειται για ήττα εκτιμώντας μία δικαστική απόφαση, δεν είναι - όχι μόνο πολιτικά, εγώ θα έλεγα και από άποψη δημοκρατικού πολιτεύματος και κράτους δικαίου - σωστό. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Ελέχθη από έναν ομιλητή δήθεν ότι η απόφασή μας, το άρθρο 2Α, προσβάλλει και το ενωσιακό δίκαιο. Καταθέτω στα Πρακτικά την απάντηση που έδωσε ο Έντιγκερ, τότε αρμόδιος για τα μέσα ενημέρωσης, όπου είπε δύο πράγματα: Πρώτον, ότι η διαγωνιστική διαδικασία - και τονίζω τη φράση «διαγωνιστική διαδικασία» - είναι υποχρέωση που απορρέει από το Σύμφωνο Σταθερότητας του ESM και δεύτερον, ότι όσον αφορά το θέμα της ρύθμισης του τηλεοπτικού τοπίου, δεν αποτελεί ενωσιακή υποχρέωση διότι δεν έχει ρυθμιστεί κοινά για όλες τις χώρες της Ευρωπαϊκής Ένωσης. [[Στο σημείο αυτό ο Βουλευτής κ. Σπυρίδωνας Λάππας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Θέλω να πω και κάτι ακόμα: Ειπώθηκε ότι το ΕΣΡ το κατήργησε ο ΣΥΡΙΖΑ. Κύριοι συνάδελφοι, από το 2013 και μετά και το 2014- θα δώσω τώρα στα Πρακτικά δύο αποφάσεις - το ΕΣΡ δεν είχε νόμιμη συγκρότηση. Όταν αναλάβαμε τη διακυβέρνηση της χώρας, τον Ιανουάριο του 2015, δηλαδή, το ΕΣΡ δεν είχε νόμιμη συγκρότηση. Ξέρετε γιατί; Διότι οι διατάξεις για την παράταση για μία ακόμα τετραετία με το άρθρο 57 του νόμου τάδε - ξέρει ο κ. Κεδίκογλου - κρίθηκαν, με απανωτές αποφάσεις του Συμβουλίου της Επικρατείας, ότι ήταν αντισυνταγματικού χαρακτήρα. Δεν επιτρέπεται παράταση ολόκληρης θητείας ούτε καν κλάσματος θητείας, είπε το ΕΣΡ. Κύριε Κεδίκογλου, είναι δύο αποφάσεις, τις προσκομίζω. Πάρτε αντίτυπα να πληροφορηθείτε. [[Στο σημείο αυτό ο Βουλευτής κ. Σπυρίδωνας Λάππας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και εν όψει όλων αυτών, εγώ σας ενημερώνω ότι πριν από λίγο υπέγραψα μία βουλευτική τροπολογία, όπου επεκτείνουμε τη «σύμφωνη γνώμη» του ΕΣΡ όχι μόνο για το θέμα του αριθμού των μελών, αλλά και της τιμής εκκίνησης, πράγμα που σημαίνει ότι ο αρμόδιος Υπουργός χωρίς τη σύμφωνη γνώμη του ΕΣΡ δεν μπορεί να ορίσει καμμία τιμή εκκίνησης.
Μάλιστα. Εντάξει, κύριε συνάδελφε.
Να μας το πει και ο Υπουργός για να γραφτεί.
Γίνεται δεκτό, κύριε Λοβέρδο. Συμφωνούμε σε αυτό, λοιπόν.
Ελπίζουμε να την κάνει δεκτή ο κύριος Υπουργός.
Θα απαντήσει ο κύριος Υπουργός για το αν την κάνει δεκτή.
Γίνεται δεκτή, κύριε Υπουργέ;
Ναι, κύριε Πρόεδρε.
Ο κύριος Υπουργός την κάνει δεκτή την τροπολογία.
Άρα δεν έχουμε τίποτα από το άρθρο 2 που να γίνεται με αποκλειστική απόφαση ή αρμοδιότητα του αρμόδιου Υπουργού. Προηγείται η σύμφωνη και αποκλειστική γνώμη του ΕΣΡ. Κύριε Πρόεδρε, θα ήθελα να κλείσω, εξηγώντας γιατί σήμερα λέμε ότι «αναστέλλεται» και όχι «καταργείται». Και θα μιλήσω κυρίως στα ώτα των νομικών. Ξέρετε πολύ καλά ότι μια διοικητική πράξη για να μην έχει καμμία ισχύ, πρέπει να υπάρχει συγκεκριμένη απόφαση που να μας έχει επιδοθεί και να ορίζεται συγκεκριμένα τι είναι αυτό που αναστέλλεται ή καταργείται. Ανοίξτε μια παρένθεση: Εκ του περισσού γίνεται αυτή η ρύθμιση. Συμφωνώ απολύτως με κάποιους που το είπαν. Κλείνει η παρένθεση. Εάν σήμερα λέγαμε «καταργείται η διάταξη», θα ήμασταν υποχρεωμένοι να αναπτύξουμε ως επιχειρηματολογία το σκεπτικό του Σ.τ.Ε., το οποίο δεν το έχουμε στα χέρια μας. Δεν σας αρκεί η δήλωση όλων μας - και των αρμόδιων Υπουργών και των Βουλευτών - ότι η κατάργηση είναι αφ' εαυτής; Απλώς σήμερα λέμε «αναστέλλεται», για να έχουμε την απόφαση στα χέρια μας, ούτως ώστε κάνοντας στην αιτιολογική έκθεση την κατάργηση ή την αντικατάσταση με μια άλλη νομική διάταξη, να περιλάβουμε αποκλειστικά το σκεπτικό του Σ.τ.Ε., έτσι που να είμαστε ακριβείς και συνεπείς. Και αυτό γίνεται ακριβώς ως προληπτικού χαρακτήρα πράξη που επιβάλλεται από το άρθρο 95, παράγραφος 5 του Συντάγματος.
Κατανοητό, κύριε συνάδελφε και επιχειρηματολογημένο.
Κλείνω, κύριε Πρόεδρε και αντιπαρέρχομαι τη φρασεολογία και την κατηγορία κάποιων συναδέλφων της Αντιπολίτευσης ότι ο ΣΥΡΙΖΑ επιδεικνύει καθεστωτική αντίληψη. Αλίμονο αν επιδεικνύαμε εμείς τέτοια αντίληψη, όταν για μερικούς η δημοκρατία είναι πάρα πολύ στενή και χωράει μόνο τους ίδιους και τους φίλους τους! Ευχαριστώ.
Ευχαριστούμε, κύριε συνάδελφε. Ο Υπουργός κ. Παππάς έχει τον λόγο.
Μόνο ένα λεπτό θα μιλήσω, κύριε Πρόεδρε. Είναι προφανές ότι η τροπολογία γίνεται δεκτή. Καλώ τα κόμματα της Αντιπολίτευσης να αντιληφθούν την αποδοχή αυτής της τροπολογίας ως ακόμα ένα βήμα για τη σύνεση, τη σύνθεση και τη συναίνεση. Θα ήθελα απλώς να πω το εξής: Όταν συζητούσαμε τον ν.4339, ζητήθηκε και η γνώμη του εναπομείναντος τότε Εθνικού Συμβουλίου Ραδιοτηλεόρασης - των μελών που είχαν μείνει, διότι πολλά είχαν αποχωρήσει - για αυτόν τον νόμο. Για πολλές από τις ρυθμίσεις αυτοί οι άνθρωποι διατύπωσαν επισήμως τη γνώμη στην αρμόδια επιτροπή της Βουλής - διά επιστολής τους - ότι δεν μπορούν να αποφανθούν και για τον τεχνολογικό εξοπλισμό και για τις κτηριακές υποδομές και για τον τύπο των εγγυητικών επιστολών και για τη βιωσιμότητα. Προσέξτε, ακόμα και αναφορά στη βιωσιμότητα γίνεται στη σχετική απόφαση από το Εθνικό Συμβούλιο Ραδιοτηλεόρασης τότε. Άρα, θέλω να χαιρετίσω την πορεία της συζήτησης εκτός από μία, δύο παρεκτροπές - κατά τη γνώμη μου - διότι βλέπω ότι υπάρχουν χαμηλοί τόνοι. Νομίζω ότι πραγματικά μπορούμε να την ολοκληρώσουμε σήμερα και να πάμε καλή τη πίστει στην επόμενη συνεδρίαση της Διάσκεψης των Προέδρων, όπου πρέπει να ολοκληρωθεί αυτό το αναγκαίο βήμα.
Ευχαριστώ, κύριε Υπουργέ.
Κύριε Πρόεδρε, θα ήθελα τον λόγο για μία διευκρίνιση.
Κύριε Πρόεδρε, θα ήθελα τον λόγο, γιατί έγιναν δύο αναφορές στο πρόσωπό μου.
Με συγχωρείτε, κύριοι συνάδελφοι, να μην ανοίξουμε έναν κύκλο τώρα επειδή έκανε μία παρέμβαση ο Υπουργός.
Κύριε Πρόεδρε, εγώ ζητώ τον λόγο για θέμα που αφορά το πρόσωπό μου.
Επί προσωπικού;
Επί προσωπικού, κύριε Πρόεδρε.
Μισό λεπτό, κύριε συνάδελφε, με συγχωρείτε. Κύριε Λοβέρδο, εσείς;
Μία διευκρίνιση επί της τροπολογίας, κύριε Πρόεδρε, για τον Υπουργό.
Είναι για την τροπολογία, κύριε Κεδίκογλου, οπότε περιμένετε. Ορίστε, κύριε Λοβέρδο, έχετε τον λόγο.
Είναι αυτό που είπα στην τοποθέτησή μου. Δεν ξέρω γιατί αναγκαστήκατε να βάλετε τον κ. Λάππα να το πει. Σας το είπε η Αντιπολίτευση στην τοποθέτηση του Κοινοβουλευτικού Εκπροσώπου της Δημοκρατικής Συμπαράταξης. Θέλω να σας ρωτήσω - και θα έπρεπε τουλάχιστον να το αναφέρετε για λόγους κοινοβουλευτικής τάξης - για τη διατύπωση που γίνεται στο τελευταίο εδάφιο του άρθρου 2, παράγραφος 4. Να θυμίσω, κύριε Πρόεδρε, ότι το άρθρο 2, παράγραφος 4 αποτέλεσε αφορμή για την ένσταση αντισυνταγματικότητας, που απασχόλησε όλο το Σώμα. Εσείς είχατε πει ότι είναι συνταγματικό, εσείς, κύριε Λάππα, προσωπικά.
Δεν υπάρχει λόγος να πάμε τώρα σε νέα αντιπαράθεση.
… (δεν ακούστηκε)
Κύριε Λάππα, δεν πειράζει. Μην πάμε τώρα…
Το άρθρο 2, παράγραφος 4 γίνεται ως εξής: Η τιμή εκκίνησης ανά κατηγορία κ.λπ., καθορίζεται με κοινή απόφαση του Υπουργού Οικονομικών και του Υπουργού στον οποίο ανατίθενται εκάστοτε οι αρμοδιότητες της Γενικής Γραμματείας Ενημέρωσης και Επικοινωνίας, μετά από σύμφωνη γνώμη του ΕΣΡ. Έτσι;
Ναι.
Ναι, αυτό λέει. Ωραία. Έγινε δεκτή η τροπολογία, κύριε Υπουργέ.
Ο κ. Κεδίκογλου έχει τον λόγο επί προσωπικού.
Κύριε Πρόεδρε, για τριάντα δευτερόλεπτα. Θέλω απλώς μερικά πράγματα να μπαίνουν στη θέση τους.
Ένα λεπτό, κύριε Κεδίκογλου, γιατί το «μερικά πράγματα» με τρόμαξε!
Όχι, κύριε Πρόεδρε. Πρώτον, σε ό,τι αφορά τις αλλεπάλληλες παρατάσεις, αγαπητέ συνάδελφε, έγιναν γιατί αρνιόσασταν να συναινέσετε στην επιλογή νέων προσώπων για το Ραδιοτηλεοπτικό Συμβούλιο. Επίσης, οι πολλαπλές αναφορές…
Το 2013 και το 2014;
Ναι, ναι. Και το 2013 και το 2014 από αυτό το Βήμα σας καλούσα να συναινέσετε και αρνιόσασταν.
Διαβάστε τι λέει η απόφαση του Συμβουλίου της Επικρατείας.
Δεύτερον, όσον αφορά στην ερώτηση την οποία ανέφερε ο κ. Φάμελλος: Είχαμε αναλάβει μόλις δύο μήνες καθήκοντα, κύριε Φάμελλε. Πάτε να δημιουργήσετε εντυπώσεις χωρίς λόγο. Άλλη ερώτηση έχετε; Διότι ήμουν δύο χρόνια Υπουργός. Τρίτον, αναφερθήκατε και εσείς στην απόφαση του Συμβουλίου της Επικρατείας το 2010. Σας συνιστώ να κοιτάξετε τι αφορούσε αυτή η απόφαση. Δεν αφορούσε τέτοια ζητήματα, σταθμούς πανελλαδικής εμβέλειας. Αφορούσε περιφερειακούς σταθμούς. Η απόφαση του Συμβουλίου της Επικρατείας ήταν επειδή είχε δοθεί άδεια αορίστου χρόνου, με μόνη τη συμμετοχή σε μία διαγωνιστική διαδικασία που δεν ολοκληρώθηκε. Αυτά γιατί πρέπει τα πράγματα να μπαίνουν στη θέση τους.
Ωραία. Έγινε κατανοητό. Ευχαριστώ.
Κύριε Πρόεδρε, θα ήθελα τον λόγο.
Κύριε Φάμελλε, τι έγινε τώρα;
Τίποτα, κύριε Πρόεδρε, απλώς να βοηθήσω τον κ. Κεδίκογλου.
Μα, δεν θα τον βοηθήσετε γιατί θα δημιουργηθεί νέο προσωπικό.
Δεν υπάρχει προσωπικό. Πρέπει, όμως, να μας απαντήσει.
Είχαν γίνει δύο εκλογικές αναμετρήσεις και συμψηφίστηκαν.
Κύριοι συνάδελφοι, διαμορφώνετε τώρα τη διαχείριση της συζήτησης;
Όχι, κύριε Πρόεδρε. Εσείς.
Κύριε Φάμελλε, με πολύ μεγάλο σεβασμό, θα απαντήσετε, θα απαντήσει ο κ. Κεδίκογλου και πάμε πάλι από την αρχή.
Κύριε Πρόεδρε, επειδή δεν θα πάρω ξανά τον λόγο. Θα ήθελα μόνο είκοσι δευτερόλεπτα.
Παρακαλώ.
Κύριε Κεδίκογλου, μπορεί πράγματι να είχατε λίγο χρόνο που είχατε αναλάβει. Παρά ταύτα, εγώ θα ήθελα, απολογιστικά της θητείας σας, να μας πείτε τελικά τι εισπράξατε και αν ισχύει ή όχι ότι ο νόμος για τα τέλη τηλεοπτικών διαφημίσεων του 2010 είχε πέντε έτη συνεχή αποφάσεις μη εισπράξεως, με τελευταίο της προηγούμενης Γενικής Γραμματείας Δημοσίων Εσόδων, που εμείς για πρώτη φορά εισπράξαμε. Είχατε έναν νόμο από το 2010 και κανείς σας δεν τόλμησε, δεν είχε το πολιτικό ανάστημα, να εισπράξει τέλη τηλεοπτικών διαφημίσεων. Ναι ή όχι, κύριε Κεδίκογλου; Αυτό είναι.
Κύριε Πρόεδρε, θέλω να απαντήσω.
Κύριε Κεδίκογλου, θα απαντήσετε με «ναι» ή «όχι», αλλιώς δεν γίνεται.
Κύριε Πρόεδρε, πρέπει να απαντήσω. Είχαμε δύο εκλογικές αναμετρήσεις…
Θέλετε ομιλία. Δίκιο έχετε. Δεν είναι τυχαίο ότι ζήτησα από τον κ. Φάμελλο να μην πάρει τον λόγο, διότι σας ζητάει τώρα να απαντήσετε με πολιτική ομιλία για τα πεπραγμένα σας. Δεν είναι δυνατόν.
Απλώς να του υπενθυμίσω ότι το 2012 έγιναν δύο εκλογές…
Λεφτά πήρατε;
…και υπάρχει, βάσει του νόμου, η υποχρέωση να καλυφθεί η αξία του τηλεοπτικού χρόνου που διατέθηκε.
Λεφτά πήρατε; Εισπράξατε κάτι;
Κύριοι συνάδελφοι, σας παρακαλώ πολύ!
Τα συμψήφισαν δηλαδή.
Τέλη τηλεοπτικών διαφημίσεων...
Γνωρίζετε τον νόμο που λέει πως όταν γίνονται εκλογές, το 1,5% πηγαίνει…
Εσείς, κύριε Τριανταφυλλίδη, τι θέλετε; Είναι μια ωραία ατμόσφαιρα!
Δεν είχατε το ανάστημα να εισπράξετε φόρο τηλεοπτικών διαφημίσεων. Δεν το είχατε. Πέντε χρόνια παράταση.
Νισάφι πια!
Χρήμα έπεσε; Από το ταμείο πέρασαν;
Κύριε Φάμελλε, την ώρα που διαμορφώνεται ένα κλίμα συναίνεσης και σύγκλισης και μετά την παρέμβαση του Υπουργού κάνετε ό,τι μπορείτε για να το τινάξετε στον αέρα; Παρακαλώ δηλαδή!
Είστε και φοροφυγάδες. Ούτε παραστατικά δεν είχατε.
Ο κ. Γεωργαντάς έχει τον λόγο.
Ευχαριστώ, κύριε Πρόεδρε. Νομίζω, βιάστηκαν κάποιοι εδώ μέσα να δουν κλίμα συναίνεσης. Η αλήθεια είναι ότι αυτή η συναίνεση, που ζητήθηκε από την πρώτη στιγμή από την Αξιωματική Αντιπολίτευση, δεν έτυχε ανταπόκρισης από την πλευρά της Κυβέρνησης. Θέλω να πω το εξής, επειδή ακούστηκαν διάφορα. Πράγματι, κύριοι συνάδελφοι του ΣΥΡΙΖΑ, είναι δικαίωμά σας να νομοθετείτε. Σας το έδωσε ο ελληνικός λαός. Όμως, η νομοθέτηση αυτή έχει πλαίσια, τα οποία προβλέπει κατά βάση το Σύνταγμα. Μέσα σε αυτά τα πλαίσια μπορείτε να νομοθετείτε. Και, βεβαίως, η διάκριση των εξουσιών δίνει το απόλυτο δικαίωμα στο Συμβούλιο της Επικρατείας να αποφανθεί εάν ένας νόμος είναι συνταγματικός ή όχι. Τόσο απλά! Όταν πηγαίνουν στη Νομική Σχολή, πρέπει αυτό να το μαθαίνουν την πρώτη μέρα. Το Συμβούλιο της Επικρατείας είναι το μοναδικό θεσμοθετημένο όργανο στη χώρα για να πει εάν ένας νόμος που φέρνει μία κυβέρνηση εδώ, είναι συνταγματικός ή όχι. Εσείς αποφασίσατε να φέρετε έναν νόμο για τον οποίο από την πρώτη στιγμή σας είπαμε εδώ μέσα ότι είχε πολλά ζητήματα αντισυνταγματικότητας. Σας το είπε, ως είχε υποχρέωση, ως είχε δικαίωμα, όλη η Αντιπολίτευση. Σας το έλεγε και η μεγάλη, η συντριπτική πλειοψηφία των συνταγματολόγων της χώρας. Εσείς αποφασίσατε να προχωρήσετε. Τότε, ακούστηκε μία άλλη φωνή λογικής: «Περιμένετε να αποφανθεί το Συμβούλιο της Επικρατείας επί του νόμου σας και μετά προχωρήστε στη διαγωνιστική διαδικασία». Εσείς, όμως, βιαζόσασταν. Θέλατε, προφανώς, να δημιουργήσετε τετελεσμένα. Παρ' όλο, λοιπόν, που υπήρχε όλος αυτός ο αντίλογος από την πλευρά της Αντιπολίτευσης, εσείς προχωρήσατε, ως είχατε δικαίωμα. Στην πορεία είδαμε παρεμβάσεις απαράδεκτες, αθέμιτες, πρωτόγνωρες σε σχέση με τη λειτουργία του Συμβουλίου της Επικρατείας από τα επίσημα χείλη του Πρωθυπουργού, στην αρχή. Ο Πρωθυπουργός, όπως ξέρετε, έχει σημαντικό ρόλο εκ των νόμων μας στην επιλογή των ανωτάτων δικαστών. Όταν, λοιπόν, ο Πρωθυπουργός παρεμβαίνει δημοσίως και λέει: «Δεν φαντάζομαι το Συμβούλιο της Επικρατείας να έχει μία άλλη θέση», εάν αυτό δεν είναι παρέμβαση από κάποιον που έχει δυνατότητα επηρεασμού τους, τότε δεν ξέρω ποια είναι. Στη συνέχεια, είχαμε και το κομματικό σας όργανο, την «ΑΥΓΗ», όπου ξέρουμε τον τρόπο με τον οποίο δημοσιοποίησε προσωπικά δεδομένα δικαστή. Φτάσαμε στην απόφαση του Συμβουλίου της Επικρατείας, η οποία ήρθε και επικύρωσε αυτά τα οποία λέγαμε ότι θα συμβούν. Κοιτάξτε τι κάνετε σήμερα. Σήμερα, θα αναμέναμε μία επιστροφή στη λογική, την κανονικότητα και τη συναίνεση. Αυτό έχει μία προϋπόθεση: Να περιμένουμε όλοι το σκεπτικό της αποφάσεως του Συμβουλίου της Επικρατείας. Τα ζητήματα που έχουν τεθεί και, υποθέτω, αυτά που καθαρογράφονται μέχρι τη δημοσίευση, είναι πολύ σημαντικά και φαντάζομαι ότι θα είναι και το πλαίσιο το οποίο θα καθορίσει υποχρεωτικά τη στάση όλων μας. Αντί, λοιπόν, να περιμένουμε ένα, ενάμιση μήνα την καθαρογραμμένη, τη θεωρημένη απόφαση του Συμβουλίου της Επικρατείας για να μπορέσουμε όλοι να οδηγηθούμε στο επόμενο βήμα, σε αυτό το βήμα που απαιτεί η κοινωνία μας ότι πρέπει να γίνει για να κλείσει αυτό το θέμα, που ταλανίζει αυτή τη στιγμή την Ελλάδα, ενώ υπάρχουν τόσα άλλα ζητήματα εκκρεμή, εσείς έρχεστε για μία ακόμη φορά και επιχειρείτε να δημιουργήσετε τετελεσμένα. Δεν ξέρω γιατί το κάνετε αυτό. Πραγματικά, σας έπιασε αυτή τη στιγμή ένα άγχος για τις συνέπειες που μπορεί να υπάρχουν σε σχέση με τους υπερθεματιστές, με βάση την ακύρωση της απόφασης του Συμβουλίου της Επικρατείας. Αυτό το άγχος δεν το είχατε καθόλου όταν σας λέγαμε, κατά την έναρξη της διαδικασίας, να μην προσπαθήσετε να δημιουργήσετε τετελεσμένα και να αφήσετε να εκδοθεί η απόφαση του Συμβουλίου της Επικρατείας. Για μία ακόμη φορά, λοιπόν, βλέπουμε ότι βιάζεστε. Μην βιάζεστε. Και μόνο το ότι σήμερα νομοθετείτε και έχετε δύο φορές τη φράση για τη λειτουργία του ΕΣΡ «με τη σύμφωνη γνώμη», για μένα αυτό έρχεται σε πλήρη αντίφαση με το ρόλο που πρέπει να έχει το ΕΣΡ. Μιλάμε για ανεξάρτητη αρχή. Και δίπλα στην ανεξάρτητη αρχή βάζουμε τη σύμφωνη γνώμη του Υπουργού. Πάρτε και το αντίθετο, μιλάμε στον Υπουργό και έχουμε τη σύμφωνη γνώμη. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω σε μισό λεπτό, κύριε Πρόεδρε. Και μόνο αυτό θα δημιουργήσει καινούργια ζητήματα αντισυνταγματικότητας. Δεν μπορούμε να μιλάμε για ΕΣΡ και συγχρόνως να απαιτούμε τη σύμφωνη γνώμη σε κάθε βήμα της διαγωνιστικής διαδικασίας. Τελειώνοντας, θα ήθελα να πω ότι είναι μια τελευταία ευκαιρία - και απευθύνομαι στον Υπουργό που αυτή τη στιγμή απουσιάζει, αλλά φαντάζομαι ότι θα ακούει - όλοι μας να πάρουμε τα μηνύματα της κοινωνίας και να έρθουμε να συγκλίνουμε σε αυτό που είναι πραγματικά ανάγκη. Για να συμβεί, όμως, αυτό, δεν πρέπει να λειτουργούμε ούτε αυταρχικά ούτε έξω από το συνταγματικό πλαίσιο και βεβαίως, να είμαστε και καλόπιστοι. Η Νέα Δημοκρατία είπε ένα πράγμα από την αρχή και είναι σε αυτό συνεπής μέχρι σήμερα: Δώστε όλες τις αρμοδιότητες που πρέπει και προβλέπει το Σύνταγμα στο ΕΣΡ και τότε εμείς θα είμαστε υπεύθυνοι και υπόλογοι αν δεν έρθουμε να συναινέσουμε στα πρόσωπα, τα οποία τελικά ίσως έχουν τη λιγότερη σημασία. Ευχαριστώ πάρα πολύ.
Ευχαριστώ, κύριε συνάδελφε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας ΕΛΕΥΘΕΡΙΟΣ ΒΕΝΙΖΕΛΟΣ και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννέα μαθήτριες και μαθητές και δύο εκπαιδευτικοί συνοδοί τους από το Γενικό Λύκειο Κυπαρισσίας. Καλώς ήρθατε, αγαπητοί φίλοι. [[Χειροκροτήματα απ' όλες τις πτέρυγες της Βουλής]] Τον λόγο έχει ο συνάδελφος κ. Γεώργιος Λαζαρίδης από τους Ανεξάρτητους Έλληνες.
Σας ευχαριστώ, κύριε Πρόεδρε. Θα ξεκινήσω, θέλοντας να πω σε έναν συνάδελφο ο οποίος μίλησε πριν από λίγο εδώ και ο οποίος παλαιότερα προσδιοριζόταν ως σοσιαλιστής - τώρα, βέβαια, τον βλέπουμε μπροστά στην πόρτα της Νέας Δημοκρατίας - τα εξής: Πώς γίνεται και προσεγγίζουν αυτοί οι δύο χώροι τόσο εύκολα; Από τότε που η Νέα Δημοκρατία πήρε τον δρόμο του νεοφιλελευθερισμού, βλέπουμε πολλά παράδοξα πράγματα να γίνονται και πολλά στελέχη από το παλιό ΠΑΣΟΚ να βρίσκουν καταφύγιο στη Νέα Δημοκρατία. Και αυτός ο συνάδελφος ταύτισε αυτή την Κυβέρνηση, αν θέλετε, με την καταστροφή. Την καταστροφή στη χώρα την έφεραν αυτοί που πήγαν τη σχέση χρέους - ΑΕΠ 120%! Δεν το πήγε αυτή η Κυβέρνηση. Οι ίδιοι στη συνέχεια το πήγαν στο 185%, γιατί καταφέραν να εξαπατήσουν τον ελληνικό λαό και να τον πείσουν ότι θα μπορέσουν αυτοί να δώσουν λύση. Και πήγαν το χρέος κατά 50% πάνω. Πήγαν στο 1,5%, στο 1.800.000 τους άνεργους. Επομένως, την καταστροφή στη χώρα την έφεραν αυτοί και όχι αυτή η Κυβέρνηση. Αυτή η Κυβέρνηση προσπαθεί απεγνωσμένα, με απέλπιδες προσπάθειες να μπορέσει να διορθώσει τα δικά τους εγκληματικά λάθη. Εν πάση περιπτώσει, να έρθουμε στο σήμερα. Τι προσπαθεί να κάνει η Κυβέρνηση σήμερα; Να βάλει σε μια τάξη το τηλεοπτικό τοπίο. Αυτά που επί είκοσι επτά χρόνια ήταν σε απόλυτη αταξία και από τα οποία το ελληνικό δημόσιο δεν εισέπραττε τίποτα, έρχεται σήμερα αυτή η Κυβέρνηση να τα βάλει σε τάξη. Και να σας το πω και κάπως αλλιώς. Η Κυβέρνηση έρχεται να συνεχίσει κάτι το οποίο είχε ξεκινήσει το 2004 η τότε Νέα Δημοκρατία του ριζοσπαστικού φιλελευθερισμού, που βάδιζε στις αρχές που είχε βάλει ο Κωνσταντίνος Καραμανλής στο συνέδριο του 1976 στη Χαλκιδική. Αυτό προσπαθεί να κάνει σήμερα η Κυβέρνηση, να βάλει σε τάξη αυτό το περιβάλλον της διαπλοκής, της ανομίας και της αταξίας. Σε λίγο θα σας διαβάσω κάποια πράγματα τα οποία αποκάλυψαν τα WikiLeaks για τον ρόλο που έχουν παίξει τα ΜΜΕ στην Ελλάδα. Αυτά τα διαπλεκόμενα τα οποία διαχειρίζονταν και ακόμη διαχειρίζονται τα ΜΜΕ, αυτοί δεν είναι που δημιουργήσαν το «σκάνδαλο» του Βατοπεδίου και έριξαν την κυβέρνηση του Κώστα Καραμανλή τότε; Όταν, βέβαια, απεδείχθη ότι το Βατοπαίδι κάθε άλλο παρά σκάνδαλο ήταν, πέρασε στα ψιλά ή, αν θέλετε, δεν συζητήθηκε καθόλου, που κανονικά έπρεπε με μεγάλα γράμματα και σε όλους τους τόνους να τονιστεί ότι απεδείχθη ότι δεν ήταν «σκάνδαλο», για να αποκατασταθεί και εκείνη η περίοδος και η τιμή, εν πάση περιπτώσει, του συγκεκριμένου πολιτικού προσώπου, του Κώστα Καραμανλή. Και η περίοδος 2004-2009 ήταν μια περίοδος κατά την οποία προσπάθησε και κατάφερε σε μεγάλο βαθμό, να αποκαταστήσει τις βλάβες, τις ζημιές που είχε προκαλέσει η κυβέρνηση Σημίτη. Εδώ έχω κάποια στοιχεία τα οποία θα καταθέσω στη συνέχεια. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Ο χρόνος μου πέντε λεπτά είναι, κύριε Πρόεδρε;
Πέντε λεπτά είναι.
Είχα την εντύπωση ότι ήταν εννιά, γιατί είχα δει προηγουμένως εννιά…
Υπάρχουν συνάδελφοι που έχουν μιλήσει και δέκα λεπτά, αλλά αυτό δεν σημαίνει ότι είχαν δίκιο.
Τέλος πάντων. Δυο πραγματάκια ακόμη θέλω να πω, κύριε Πρόεδρε. Θα σας διαβάσω εδώ δυο - τρία πραγματάκια και μετά θα τα καταθέσω. Αυτά είναι κάποια απόρρητα έγγραφα τα οποία παρουσιάζουν κάποιες απόψεις της Αμερικανικής Πρεσβείας. Συγκεκριμένα, είναι του πρώην πρέσβη των ΗΠΑ στην Ελλάδα, του Τσαρλς Ράις, που λέει ότι: «Το πραγματικό επίκεντρο της αδιαφάνειας και της διαπλοκής εντοπίζεται στην ιδιωτική βιομηχανία των ελληνικών μέσων μαζικής ενημέρωσης, ΜΜΕ, η οποία χαρακτηρίζεται ως υπερμεγέθης και ζημιογόνα, ενώ σημειώνεται πως τα τηλεοπτικά κανάλια λειτουργούν χωρίς άδειες». [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Καταθέτω το έγγραφο για τα Πρακτικά. [[Στο σημείο αυτό ο Βουλευτής κ. Γεώργιος Λαζαρίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Προηγουμένως είπαμε ότι κατάφερε αυτή η Κυβέρνηση και εισέπραξε κάποια χρήματα για τις άδειες κ.λπ.. Προτείνετε εσείς, λέτε, ότι θα τα δώσετε πίσω. Αυτά τα χρήματα είναι του ελληνικού λαού. Θα τα δώσετε πίσω; Δηλαδή, θα λειτουργούν οι συχνότητες έτσι; Οι συχνότητες είναι του ελληνικού λαού. Δεν είναι ιδιοκτησία καμμιάς κυβέρνησης οι συχνότητες. Για το θέμα της αντισυνταγματικότητας εγώ δεν θα κάνω κανένα σχόλιο όσον αφορά την απόφαση του Συμβουλίου της Επικρατείας. Εκείνο, όμως, το οποίο θέλω να ρωτήσω και, εν πάση περιπτώσει, στηριζόμενος σε αυτό που λέμε το κοινό περί δικαίου αίσθημα, είναι το εξής: Δηλαδή, είναι συνταγματική η λειτουργία επί είκοσι επτά χρόνια χωρίς κανόνες, χωρίς καμμία τάξη όλων αυτών των καναλιών, όλων αυτών των ΜΜΕ; Είναι συνταγματική και ηθική, δηλαδή, αυτή η κατάσταση; Βέβαια, εδώ η ηθική είναι και σχετική, γιατί όταν βγαίνει ο Αντιπρόεδρος της Αξιωματικής Αντιπολίτευσης στα κανάλια και λέει ότι πρέπει να χαριστεί το χρέος των 200 εκατομμυρίων, σημαίνει ότι η ηθική είναι σχετική, ο καθένας αντιλαμβάνεται διαφορετικά την ηθική. Αυτά τα 200 εκατομμύρια είναι χρήματα του ελληνικού λαού. Όταν ζητάς αυτά να σου χαριστούν, σημαίνει ότι έχεις μια ειδική αντίληψη πάνω σε αυτό το κομμάτι. Μάλιστα - προσοχή, κύριοι συνάδελφοι - συνεχίζει στην τοποθέτησή του ο Αντιπρόεδρος της Νέας Δημοκρατίας και λέει ότι αυτό πρέπει να γίνει για να μπορέσει να λειτουργήσει σωστά η δημοκρατία, διότι πρέπει η αξιωματική αντιπολίτευση να στέκεται στα πόδια της για να λειτουργήσει η δημοκρατία. Όταν ταυτίζεται η λειτουργία της δημοκρατίας με ένα κόμμα, ξέρετε τι σημαίνει; Σημαίνει καθεστωτική αντίληψη. Η δημοκρατία δεν στηρίζεται σε κανένα κόμμα. Η δημοκρατία στηρίζεται στα κόμματα προκειμένου να λειτουργήσει.
Τελειώνετε, κύριε συνάδελφε;
Τελειώνω, κύριε Πρόεδρε. Κλείνοντας, θέλω να πω στους αξιότιμους συναδέλφους της Νέας Δημοκρατίας ότι ακόμη περιμένω κάποιο σχόλιο για την υπόθεση Γεωργίου. Θέλω, επίσης, τώρα να σας επιστήσω την προσοχή, γιατί άρχισαν οι πρώην συνεταίροι σας και ζητούν να ξεκινήσει έρευνα για το 2004 και το 2009, υπονοώντας ότι εκείνη την περίοδο συνέβησαν πράγματα τα οποία έχουν πολύ μεγάλη ευθύνη γι' αυτό το οποίο βιώνει από το 2009 μέχρι σήμερα η χώρα, ενώ αντιθέτως σας είπα προηγουμένως εκείνη η περίοδος τι ήταν. Δηλαδή, θέλουν να αμαυρώσουν εκείνη την περίοδο, έχοντας σαν στόχο συγκεκριμένο πρόσωπο. Θα σας ζητήσω να είστε προσεκτικοί. Σας ευχαριστώ πολύ.
Ευχαριστούμε, κύριε συνάδελφε. Ο συνάδελφος κ. Νικόλαος Θηβαίος έχει τον λόγο επί τροπολογίας που έχει καταθέσει. Ορίστε, κύριε συνάδελφε, έχετε τον λόγο για ένα λεπτό.
Θα ήθελα απλά να αποσύρω την τροπολογία, επειδή εκ των υστέρων διαπιστώθηκε η ανάγκη να συμπληρωθεί - ευχαριστώ τον κύριο Υπουργό - και θα επανακατατεθεί.
Ευχαριστούμε, κύριε συνάδελφε. Ο συνάδελφος κ. Ιωάννης Αϊβατίδης, Βουλευτής της Χρυσής Αυγής έχει τον λόγο.
Ευχαριστώ, κύριε Πρόεδρε. Θα ασχοληθώ με τις τέσσερις επίμαχες υπουργικές τροπολογίες: Αρχικώς με την 734/9 και την 741/16, την τελευταία, την οψιφανή. Είναι πανθομολογούμενο πως η συγκυβέρνηση ηττήθηκε κατά κράτος στο πεδίο της διαμάχης για τη συνταγματικότητα ή όχι του βραχύβιου νόμου Παππά. Όσον αφορά στην τροπολογία η χρήση της λέξης «αναστολή» είναι καθοριστική για την απόφανση και την αρνητική στάση της Χρυσής Αυγής. Σμαίνει προσωρινή παύση, όχι οριστική κατάργηση και προδίδει την υφέρπουσα πονηρία και αλαζονεία της συγκυβέρνησης. Ίσως την ύστατη στιγμή θα μπορούσε να αντικατασταθεί αυτή η λέξη από την λέξη «κατάργηση». Η Χρυσή Αυγή είναι σταθερά υπέρ της ανασυγκρότησης ενός αδιάφθορου Εθνικού Συμβουλίου Ραδιοτηλεόρασης, το οποίο, επιτελώντας το καθήκον του, τηρώντας τους νόμους, θα λειτουργήσει τιμωρητικά - επαναλαμβάνω τιμωρητικά - γι' αυτούς που καθ' έξιν και κατ' επάγγελμα μαζικά αποκλείουν τη Χρυσή Αυγή από τα μέσα μαζικής ενημέρωσης και στερούν τον ελληνικό λαό από την πλήρη πληροφόρηση. Η Χρυσή Αυγή, λοιπόν, καταψηφίζει τις εν λόγω δυο τροπολογίες. Όσον αφορά στην τροπολογία 739/14 των Υπουργών Γεωργίου Σταθάκη και Ευκλείδη Τσακαλώτου, αυτή αφορά στην εταιρία συμμετοχών και περιουσίας, το διαβόητο και ξενοκίνητο υπερταμείο. Η χρησιμοποιούμενη λέξη «παρεκκλίσεις» είναι χαρακτηριστική της νοοτροπίας των δυο Υπουργών, αλλά και της Κυβέρνησης συλλήβδην. Προβλέπει αναθέσεις άνω και κάτω από τα προβλεπόμενα χρηματικά όρια του άρθρου 5 του ν.4412/2016, επιτρέπει δηλαδή την κατά το δοκούν κοστολόγηση συμβάσεων, παρακάμπτοντας και υπερακοντίζοντας την Ανεξάρτητη Αρχή Δημοσίων Συμβάσεων. Συνεπώς, υφέρπει αντισυνταγματικότητα και καταψηφίζουμε την τροπολογία αυτή επίσης. Τέλος, χαίρομαι που είναι εδώ ο κύριος Υπουργός, ο κ. Σταύρος Κοντονής, γιατί θα αναφερθώ σε ένα αρκετά ενδιαφέρον θέμα. Η συγκεκριμένη τροπολογία, η 738/13, αφορά στην προσωρινή Επιτροπή Εξομάλυνσης στην ΕΠΟ και συνιστά μια αλλότρια, μια ξένη επιτροπεία, που οδηγεί, κύριε Υπουργέ, σε έναν περαιτέρω αφελληνισμό το ποδόσφαιρο στη χώρα μας. Σημειωτέων πως όσον αφορά στα αγωνιστικά δρώμενα υπάρχουν ποδοσφαιρικές ομάδες τις Super League που δεν έχουν παρά μόνο έναν ή δυο Έλληνες στην ενδεκάδα τους. Η παράκαμψη των διατάξεων της ΕΠΟ είναι κατακριτέα και την καταψηφίζουμε βεβαίως. Όμως, η Χρυσή Αυγή έχει τη σκέψη οσονούπω να προτείνει να εισαχθεί μια τροπολογία, η οποία θα έλεγα ότι ποδοσφαιρικά εναρμονίζεται με προηγμένα κράτη στο ποδόσφαιρο, όπως είναι ο Ολλανδία και η Ισπανία, όπου ομάδες νέων, μετά από κατάταξη βέβαια, συμπεριλαμβάνονται στο πρωτάθλημα της δεύτερης ή τρίτης κατηγορίας, για την Ολλανδία στη δεύτερη κατηγορία, για την Ισπανία στην τρίτη. Αυτό θα έχει σαν άμεση συνέπεια το ζητούμενο, δηλαδή την ανάδειξη ταλέντων, ταλέντων ελληνικών. Ο λαός θα πρέπει να αντιληφθεί ότι, με αφορμή το θέμα των αδειοδοτήσεων των καναλιών, η συγκυβέρνηση και τα κόμματα της Νέας Δημοκρατίας και του ΠΑΣΟΚ παράγουν μια βλαπτική πολιτική αιθαλομίχλη, προκειμένου να μην έχουν επαρκή ορατότητα οι πολίτες για τα σοβαρότατα, εν εξελίξει, κρίσιμα εθνικά θέματα. Όμως, συγχρονίζονται πλήρως ΣΥΡΙΖΑ, ΑΝΕΛ, Νέα Δημοκρατία, ΠΑΣΟΚ σε βασικότατα ζητήματα που παράγουν εθνοφθόρα αποτελέσματα, όπως την εκποίηση της δημόσιας περιουσίας, την ανέγερση του ισλαμικού τεμένους, το σύμφωνο συμβίωσης. Είναι, λοιπόν, συνεργοί στη δολιότατη αυτή φθορά του αξιακού συστήματος του έθνους μας. Η Χρυσή Αυγή αποτελεί και θα αποτελεί, σε πείσμα του ψευδοσυνταγματικού τόξου, εθνοφρουρό εντός και εκτός του Κοινοβουλίου, θεματοφύλακα των αξιών του έθνους, του ελληνισμού και της ορθοδοξίας, προβάλλοντας αέναη, σθεναρή εθνική αντίσταση στη νέα μνημονιακή κατοχή της πατρίδας μας. Ευχαριστώ.
Ευχαριστούμε, κύριε συνάδελφε. Ο συνάδελφος κ. Ιωάννης Στέφος από τον ΣΥΡΙΖΑ έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, επί δεκατέσσερις μήνες η Αντιπολίτευση έχει εστιάσει την πολιτική της αντιπαράθεση γύρω από έναν νόμο. Γι' αυτόν τον νόμο έχει δώσει τα ρέστα της! Και αυτό γιατί με την κατάργησή του εξυπηρετούνται όλοι οι φορείς της διαπλοκής και της καταλήστευσης των δημόσιων αγαθών. Το επικοινωνιακό θρίλερ που παίζεται από τα κανάλια και τη Νέα Δημοκρατία σχετικά με τον ν.4339 και την επικείμενη απόφαση του Σ.τ.Ε. είναι χολιγουντιανών διαστάσεων και προδιαγραφών, με πολλές υποψηφιότητες για το Όσκαρ υποκρισίας. Η εναλλαγή των ρόλων που υποδύεται η Αξιωματική Αντιπολίτευση είναι ομολογουμένως αξιοθαύμαστη, αλλά η ικανότητά της να πείσει είναι μάλλον μηδαμινή. [[Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΑΝΑΣΤΑΣΙΟΣ ΚΟΥΡΑΚΗΣ]] Το όλο σκηνικό έχει διαμορφωθεί πάνω σε ψέματα, ανακρίβειες και την αβυσσαλέα λαγνεία της Νέας Δημοκρατίας για εξουσία. Με τη διαρροή της πιθανής απόφασης του Σ.τ.Ε. ζήτησε εναγωνίως την παραίτηση της Κυβέρνησης, λες και η συνταγματικότητα ή μη ενός νόμου όλα αυτά τα χρόνια έκρινε την παραμονή μιας Κυβέρνησης στην εξουσία. Στη συνέχεια ζήτησε και ζητά παραίτηση Παππά, γιατί ως γνωστόν ήταν ο ηθικός αυτουργός της, δήθεν, συνταγματικής εκτροπής που φαντασιωνόταν, επειδή η παράγραφος 2Α μετέφερε εξουσίες στον Υπουργό από το ΕΣΡ, το οποίο δεν έχει συσταθεί ακόμη, με ευθύνη της Αντιπολίτευσης. Ακολούθως, όπως και καθ' όλη τη διάρκεια της αρχηγίας του κ. Μητσοτάκη, η Αξιωματική Αντιπολίτευση κωλυσιεργεί στη σύσταση του ΕΣΡ. Κάθε νοήμων πολίτης αυτής της χώρας κατανοεί τον πλήρη ηθικό και πολιτικό κατήφορο αυτής της Νέας Δημοκρατίας του κ. Μητσοτάκη, η οποία, με ψέματα, εκβιασμούς και απειλές, θεωρεί ότι μπορεί να ανατρέψει το πολιτικό σκηνικό και τη σταθερότητα της Κυβέρνησης. Ας δούμε, όμως, μερικά από τα ψεύδη που κυριαρχούν στο όλο επικοινωνιακό παιχνίδι που έχει στηθεί από Αντιπολίτευση και κανάλια. Ψεύδος πρώτο: Η απόφαση του Σ.τ.Ε.. Η απόφαση του Σ.τ.Ε. περιλαμβάνει ένα σκεπτικό. Αυτό το σκεπτικό αυτή τη στιγμή το αγνοούμε, αφού δεν έχει γραφεί. Δεν είναι ότι δεν έχει καθαρογραφεί, δεν έχει ακόμα γραφεί. Ψεύδος δεύτερο: Ο νόμος - Παππά, λέει, κρίθηκε αντισυνταγματικός. Εννοείται πως δεν ισχύει. Περιλαμβάνει δεκαπέντε άρθρα που παρέχουν πολύ ευρύτερες αρμοδιότητες στο ΕΣΡ από προηγούμενους νόμους του κ. Ρέππα, του κ. Ρουσόπουλου, του κ. Βενιζέλου. Κανένα από τα άρθρα του παρόντος νόμου δεν μπήκε στην κρίση του Σ.τ.Ε.. Το μόνο που ξέρουμε, με βάση τις διαρροές, είναι ότι μπήκε το άρθρο 2Α, το οποίο προστέθηκε τον Φλεβάρη του 2016, λόγω αδυναμίας για σύσταση του ΕΣΡ, για τους λόγους που προανέφερα. Ψεύδος τρίτο: Η απόφαση του Σ.τ.Ε. ακυρώνει τον διαγωνισμό για τις άδειες. Φυσικά και δεν είναι έτσι. Το Σ.τ.Ε. δεν έβγαλε απόφαση σχετικά με αυτό. Αυτή η προσφυγή εκδικάζεται τον Γενάρη του 2017. Ψεύδος τέταρτο: Ακυρώνεται ο νόμος Παππά. Κανένα δικαστήριο, ούτε και το Σ.τ.Ε. έχει τη δυνατότητα να ακυρώσει νόμο ψηφισμένο από τη Βουλή των Ελλήνων. Ρωτήστε οποιονδήποτε συνταξιούχο αν πήρε τίποτα πίσω μετά την απόφαση του Σ.τ.Ε., που έκρινε αντισυνταγματικές τις περικοπές του ν. 4093/12 για τις συντάξεις τους. Η αρμοδιότητα που έχει το Σ.τ.Ε. είναι να κρίνει τη συνταγματικότητα ή μη κάποιου νόμου ή μέρος αυτού. Η Βουλή, κυρίες και κύριοι συνάδελφοι, είναι αυτή που αποφασίζει να αναστείλει την εφαρμογή ενός νόμου ή να τον αντικαταστήσει με κάποιον άλλο. Είναι θέμα πολιτικής τάξης και ήθους από την πολιτική εξουσία αν θα αναστείλει την εφαρμογή κάποιας διάταξης νόμου που κρίθηκε αντισυνταγματική. Και αυτό ακριβώς κάνει σήμερα η Κυβέρνηση. Δείχνει το πολιτική της ήθος. Τιμά τη συνταγματική επιταγή για ρύθμιση του τηλεοπτικού τοπίου. Τιμά την εμπιστοσύνη των πολιτών. Ας μας πει η Νέα Δημοκρατία πώς τιμά το Σύνταγμα. Ας μας πει πώς το τίμησε τόσα χρόνια τώρα, που δεν μερίμνησε να κοιτάξει τις ραδιοτηλεοπτικές συχνότητες. Ας μας πει πώς τίμησε το Σύνταγμα και τις προηγούμενες αποφάσεις του Σ.τ.Ε., που έκρινε ότι η μη αδειοδότηση των καναλιών είναι αντισυνταγματική. Ας μας πει πώς τιμά το Σύνταγμα με το να μη συναινεί στη συγκρότηση του ΕΣΡ στις αλλεπάλληλες προσκλήσεις του Προέδρου της Βουλής. Ας μας πει πώς τιμά το Σύνταγμα, ακολουθώντας εκβιαστικές τακτικές για να εξυπηρετήσει τα συμφέροντα των καναλαρχών. Ας μας εξηγήσει, τέλος, πώς τιμά το κοινωνικό σύνολο και ιδιαίτερα τα πιο πτωχά στρώματα της κοινωνίας, θεωρώντας πως τα 250 εκατομμύρια ευρώ που θα εισπράττονταν από τις άδειες και θα δίνονταν για κάλυψη σοβαρότατων κοινωνικών αναγκών είναι προτιμότερο να μείνουν στους τραπεζικούς λογαριασμούς τεσσάρων πλουσιότατων ανθρώπων. Ας μας πει η Νέα Δημοκρατία πώς μεριμνά για το κοινωνικό σύνολο, με τα απλήρωτα θαλασσοδάνεια του κόμματός της, ύψους πάνω από 200 εκατομμύρια ευρώ. Κυρίες και κύριοι συνάδελφοι, τελειώνοντας, η Κυβέρνηση για άλλη μια φορά σήμερα αποδεικνύει την πίστη της στο Σύνταγμα και διατρανώνει τη βούλησή της για εφαρμογή των νόμων. Προτείνει διέξοδο συνεννόησης για την εξεύρεση ευρύτερης συναίνεσης για τη συγκρότηση του ΕΣΡ. Για το καλό της δημοκρατίας και την αξιοπιστία του πολιτικού κόσμου ας μην χαθεί άλλη μια ευκαιρία. Ευχαριστώ.
Ευχαριστούμε τον κ. Ιωάννη Στέφο, Βουλευτή του ΣΥΡΙΖΑ. Τον λόγο έχει ο κ. Δημήτρης Καμμένος, Βουλευτής των Ανεξαρτήτων Ελλήνων.
Ευχαριστώ πολύ, κύριε Πρόεδρε. Αγαπητοί συνάδελφοι, είμαι αρκετή ώρα στην Αίθουσα. Από το γραφείο μου στη Βουλή έχω παρακολουθήσει σχεδόν όλες τις ομιλίες. Για την παρατήρηση που θα κάνω, παρακαλώ όποιον πιθανόν αδικήσω να με συγχωρέσει. Ο σημερινός νόμος του αξιότιμου Υπουργού Ναυτιλίας, που είναι η Κύρωση της Συμφωνίας μεταξύ της Κυβερνήσεως της Ελλάδας και της Κυπριακής Δημοκρατίας για τη συνεργασία στην έρευνα και διάσωση, νομίζω είναι και ο βασικός κορμός της συζήτησης. Θλίβομαι, αισθάνομαι τεράστια απογοήτευση, διότι κανένας δεν κάθισε να ασχοληθεί με αυτό το κομμάτι του νόμου. Πριν δυο μέρες στη Χίο - και ξέρει και ο Νότης, ας μου συγχωρέσει τον ενικό ο κ. Μηταράκης, το λέω φιλικά - είχαμε το ατύχημα ενός τούρκικου ιστιοπλοϊκού. Στις 16.00΄ εξέδωσε η Ελλάδα ΝΟΤΑΜ για έρευνα και διάσωση. Στις 16.45΄, αν δεν κάνω λάθος, εκδίδει ΝΟΤΑΜ η Τουρκία και λέει: «Όχι, θα πάω να κάνω εγώ έρευνα και διάσωση» για να ιδιοποιηθεί τα ελληνικά νερά. Στέλνει μετά δεύτερη ΝΟΤΑΜ στις 17.30΄ η τουρκική ακτοφυλακή και λέει ότι είναι άκυρη η ΝΟΤΑΜ της Ελλάδας. Και πριν δυο μέρες ζήσαμε ένα κομμάτι της ντροπιαστικής νύχτας των Ιμίων. Το ζήσαμε στα χαρτιά. Δεν υπάρχει τίποτα πιο σοβαρό από το να συζητήσει σοβαρά η ελληνική Βουλή, όλα τα κομμάτια οριζόντια, όλοι οι πολιτικοί, άντρες και γυναίκες, σε αυτήν την Αίθουσα, για την έρευνα και διάσωση και τη συνεργασία Ελλάδας και Κύπρου. Συζητάμε για ΑΟΖ, συζητάμε για θαλάσσια σύνορα, συζητάμε για κανόνες ναυσιπλοΐας, συζητάμε για την επιθετικότητα και τον τρόπο με τον οποίο ο Πρόεδρος της Τουρκίας τις τελευταίες ημέρες, ο κ. Ερντογάν, φέρεται σε διάφορα κομμάτια του πληθυσμού του, όπως δικαστές, στρατιωτικούς, καθηγητές, δασκάλους - προχθές μπήκε στη Χουριέτ, τους συνέλαβε όλους, συγχρόνως βλέπει οράματα για τη Θράκη μας, βλέπει οράματα για Θεσσαλονίκη, ο πολύ καλός φίλος του Έντι Ράμα, ο οποίος κάνει τζαμιά - γιατί πήγα στα Τίρανα στο ΝΑΤΟ και τα είδα τα τζαμιά, είδα τι κάνουνε, τι γίνεται και πώς στρατολογούνται για τον ISIS μέσω Αλβανίας, αλλά δεν είναι της παρούσης - μας είπε ότι έχει και αυτός οράματα για την Αθήνα, δηλαδή, ούτε ίντερνετ ούτε ένα google δεν κάνει ο Έντι Ράμα να ψάξει για να δει ποιος ήταν ο Δούσμανης και τι είχε γίνει στην Ακρόπολη - και συζητάμε το ΕΣΡ. Ειλικρινά, νομίζω ότι έχει μεγάλη ευθύνη η Αντιπολίτευση. Έχει ευθύνη η Κυβέρνηση, αλλά νομίζω μεγαλύτερη ευθύνη έχει η Αντιπολίτευση που το έχει αναγάγει ως μείζον ζήτημα. Εάν δεν είναι μείζον ζήτημα η συνεργασία Ελλάδας - Κύπρου για τους κανόνες που θα διέπουν την έρευνα και τη διάσωση στα ελληνικά χωρικά ύδατα και στα κυπριακά χωρικά ύδατα και στο Καστελόριζο και στα νησιά εκεί κάτω, τότε τι είναι; Το ΕΣΡ; Ποιος καναλάρχης - που έχουν δώσει 255 εκατομμύρια, έχουν δεσμευθεί και δώσανε 90- δεν θα τα δώσει, αν θα τα πάρει πίσω, αν θα έχουμε τέσσερις ή έξι άδειες; Οι τέσσερις, έξι ή οκτώ άδειες τι θα λένε την άλλη μέρα; Ότι κάποιος Τούρκος μπήκε στα ελληνικά νερά και τον διέσωσε τουρκική ακταιωρός, άρα θεωρεί ότι έχει δικαίωμα μέσα στο Αιγαίο; Έχει σημασία ποιος θα είναι ο καναλάρχης; Νομίζω πως όχι. Ειλικρινά, θα έπρεπε, νομίζω, το σημερινό νομοσχέδιο να μείνει τύποις στην απόφαση του Σ.τ.Ε., την οποία κακώς έχει διαρρεύσει. Έχω κάνει και μια σχετική δήλωση. Όλα αυτά θα πρέπει να ελεγχθούν και από άλλον εισαγγελέα. Πώς διέρρευσε μία ώρα ή δύο ώρες πριν την απόφαση του Συμβουλίου της Επικρατείας, αυτού του ανώτατου θεσμικού οργάνου, η απόφαση σε δημοσιογράφο, ο οποίος μας έλεγε σε πραγματικό χρόνο στην τηλεόραση την απόφαση και εμείς συζητάμε για την απόφαση; Για εμένα είναι άκυρη. Θέλω να καταγραφεί στα Πρακτικά. Είναι άκυρο ό,τι και να βγει. Από τη στιγμή που έχει διαρρεύσει, είναι άκυρο. Δεν καταλαβαίνω γιατί είναι νόμιμο. Ειλικρινά δεν κατανοώ γιατί είναι νόμιμο, από τη στιγμή που υπάρχει επίσημη διαρροή. Δεν ξέρω αν κάποιος συνάδελφος διαφωνεί. Νομικές γνώσεις δεν έχω, όμως, από τις γνώσεις που έχω και αυτές της κοινής λογικής, για μένα είναι άκυρο ό,τι και να βγει και θα μπορέσει οποιοσδήποτε να το προσβάλει επειδή έχει διαρρεύσει. Και θα έρθουμε μετά να συζητήσουμε τι θα γίνει. Δεν ξέρω. Πείτε μου εσείς. Εάν η απόφαση ήταν ανάποδα και έβγαινε ένας δημοσιογράφος δικός μου, των ΑΝΕΛ, ο Γιώργος ο Κούσουλας ή ένας από την «ΑΥΓΗ», και ήταν 14-11 υπέρ της συνταγματικότητας και έβγαινε ο δημοσιογράφος στο κανάλι μία ώρα πριν κι έλεγε «ξέρετε μαθαίνω ότι είναι συνταγματικός ο νόμος», εσείς τι θα λέγατε; Τι θα λέγατε; Λοιπόν, τώρα συζητάμε το παράλογο, εντάξει, το κατανοώ, κατανοώ τους πολιτικούς λόγους, ουσιαστικοί λόγοι, όμως, υπάρχουν. Και επειδή μας ακούν πάρα πολλοί Έλληνες και δυστυχώς έχει ανέβει στη σκαλέτα και την πολιτική και των μέσων μαζικής ενημερώσεως - τα οποία βέβαια το κάνουν για ίδιον συμφέρον, διότι είναι το σπίτι τους, είναι η δουλειά τους, καλά κάνουν και το έχουν πρώτο στη σκαλέτα - θα ήθελα να προσγειωθούμε, να βοηθήσουμε την Κυβέρνηση και με συναίνεση να λήξουμε το θέμα του ΕΣΡ τη Δευτέρα… [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Μισό λεπτό, κύριε Πρόεδρε. Να δούμε το θέμα της ΝΟΤΑΜ και το τι κάνουν οι Τούρκοι στο Αιγαίο σε σχέση με την έρευνα και τη διάσωση, να πέσουμε στην πραγματική οικονομία, να μαζέψουμε τα λεφτά - που τουλάχιστον μαζέψαμε εμείς, έστω και δυνητικά, αλλά και στο ταμείο πήγαμε 90 εκατομμύρια, γιατί να μαζέψουμε λιγότερα από 5,10,15 οι τέσσερις, οι τρεις, οι δυόμισι; - και να δούμε την πραγματική οικονομία. Δεν είναι πρώτο μέλημα του Έλληνα πολίτη το ΕΣΡ. Είναι οι κανόνες δημοκρατίας, ισονομίας και ίσης εκπροσώπησης στα μέσα μαζικής ενημερώσεως, αλλά έως εκεί. Παρακαλώ να προχωρήσουμε τη Δευτέρα και να πάμε παρακάτω. Και κλείνω με την ερώτηση, που θα καταθέσω στα Πρακτικά, που είχα κάνει από τις αρχές του χρόνου. Σε ανύποπτο χρόνο, προς όλους τους συναδέλφους, ρώτησα τον Υπουργό Οικονομικών ότι θέλω να μάθω πόσα είναι τα πρόστιμα τα οποία έχουν καταλογιστεί από το ΕΣΡ στα μέσα μαζικής ενημερώσεως, το σύνολό τους, και αν έχουν εισπραχθεί. Θα σας αφήσω τα στοιχεία, για να μην φάω τον χρόνο και του επόμενου για να τελειώσουμε και σύντομα τη συνεδρίασή μας, να δείτε ότι είναι ανείσπρακτα πάνω από 20 εκατομμύρια πρόστιμα. Τα χρόνια που δεν ήταν διεύθυνση και δεν ασκούσε διοίκηση η Κυβέρνηση των ΣΥΡΙΖΑ - ΑΝΕΛ, αλλά ασκούσαν διοίκηση άλλοι. Και τα έχουμε και ανά ΔΟΥ και θα ελεγχθούν αυτοί ανά ΔΟΥ, γιατί δεν εισέπραξαν τα πρόστιμα. Θα μου πείτε «δεν τελεσιδίκισαν»; Εγώ θέλω να γίνει ένας έλεγχος. Θα τα αφήσω αυτά τα στοιχεία, για να δούμε ότι όταν έχεις 20 εκατομμύρια πρόστιμα ανείσπρακτα του ΕΣΡ, πιθανόν κάτι να μυρίζει άσχημα και νομίζω μυρίζει πολιτικά άσχημα. [[Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ευχαριστώ πάρα πολύ.
Ευχαριστούμε και εμείς τον κ. Δημήτριο Καμμένο, Βουλευτή των Ανεξαρτήτων Ελλήνων. Τον λόγο έχει ο κ. Μάριος Γεωργιάδης από την Ένωση Κεντρώων. Ακολουθεί ο κ. Καραμανλής και μετά είναι ο κ. Παπαθεοδώρου.
Καλησπέρα και από εμένα. Αγαπητοί συνάδελφοι Βουλευτές, ζούμε στον βωμό του παραλογισμού για άλλη μία φορά, διότι βλέπουμε σε μία απλή κύρωση όλος ο εστιασμός να έχει πάει σε τελείως διαφορετικό σημείο. Να έρχονται δηλαδή τρεις τροπολογίες, όπως έχει αναφερθεί και από πολλούς συναδέλφους, οι οποίες θα μπορούσαν να έρθουν μεμονωμένα σε κάποιο άλλο νομοσχέδιο και δεν έχουν καμμία σχέση με την κύρωση την οποία θα έπρεπε να συζητάμε αυτήν τη στιγμή. Συζήτηση για την κύρωση δεν έχει γίνει, τουλάχιστον απ' ό,τι έχω ακούσει εγώ όσο έχω προλάβει είτε εντός της Βουλής είτε εκτός. Μιλάμε αυτήν τη στιγμή για τον ορισμό του αποπροσανατολισμού, μία ξεκάθαρη νίκη της Κυβέρνησης, διότι αντί να συζητάμε για τα μείζονα θέματα, όπως επίσης έχει αναφερθεί από αρκετούς συναδέλφους, που είναι ο ΕΝΦΙΑ, που είναι το ΕΚΑΣ, που είναι οι συντάξεις, που είναι το θέμα του Ελληνικού, η ανεργία που με βάση το Ινστιτούτο Εργασίας και με βάση τη ΓΣΕΕ αυτήν τη στιγμή για τους νέους χτυπάει ρεκόρ 49,1%, ενώ η μακροχρόνια ανεργία βρίσκεται στο 72%, καθόμαστε αυτήν τη στιγμή και αποπροσανατολίζουμε τον ελληνικό λαό συζητώντας για το ΕΣΡ τους τελευταίους τουλάχιστον δεκατέσσερις μήνες. Δεν λέω ότι δεν είναι σημαντικά αυτά τα θέματα, δεν λέω ότι δεν πρέπει να συζητηθούν. Άνθρωποι κρέμονται από τα χείλη μας. Εργαζόμενοι στους τηλεοπτικούς σταθμούς περιμένουν να δουν τι θα γίνει με το Σ.τ.Ε., τι θα γίνει με τις αποφάσεις μας εδώ πέρα, για να μπορέσουν να κοιτάξουν το δικό τους αύριο, εάν και εφόσον θα συνεχίζουν να εργάζονται. Μιλάμε για τουλάχιστον δύο χιλιάδες εργαζομένους. Αυτήν τη στιγμή λέμε ότι αν επανέλθουμε στο προηγούμενο νομοθετικό πλαίσιο, πριν από τον περιβόητο «νόμο Παππά», όπως αυτήν τη στιγμή καθόμαστε και συζητάμε, ερχόμαστε σε σύστημα ανομίας. Είναι σαν να λέμε δηλαδή ότι πριν - και συγγνώμη για την αναφορά - ο κ. Αλαφούζος ήταν κακός και τώρα γίνεται καλός, ότι δεν υπάρχουν προβλήματα με πληρωμές πριν σε οποιοδήποτε τηλεοπτικό σταθμό, ενώ τώρα με το νέο νομοθετικό πλαίσιο θα πληρώνονται όλοι οι υπάλληλοι στην ώρα τους και θα υπάρχει και εκεί μία τάξη. Αυτή δεν είναι λύση, τουλάχιστον κατ' εμάς στην Ένωση Κεντρώων. Θα πρέπει να υπάρξει ένας τρόπος για να γίνουν ρυθμίσεις χρεών όλων των καναλιών. Το τέσσερα είναι απαράδεκτο. Μέχρι στιγμής διακρίνουμε μία προχειρότητα και δεν μπορούμε να προχωράμε και να συνεχίσουμε έτσι. Γι' αυτόν τον λόγο συζητάμε για την κατάργηση και την απόσυρση συνολικά του νόμου, παρ' όλο που η κ. Κοζομπόλη αναφέρθηκε και είπε για ποιον λόγο εμείς ενώ έχουμε ψηφίσει άρθρα του νόμου, και πολύ σωστά, δεν είναι όλα τα άρθρα αντισυνταγματικά, αλλά δεν γνωρίζουμε ποια από τα άρθρα θα κριθούν συνταγματικά και πρέπει να περιμένουμε και την τελική απόφαση και το πόρισμα του Συμβουλίου της Επικρατείας, γι' αυτόν τον λόγο και για τη συναίνεση, που συζητάμε όλοι εδώ για συναίνεση, να έρθει πίσω ο λεγόμενος νόμος με όλες τις διατάξεις του, να προχωρήσουμε σε συγκρότηση του ΕΣΡ.
Είναι ψηφισμένος.
Είναι ψηφισμένος, ναι. Να προχωρήσετε σε μία τροπολογία. Όχι μόνον τα δύο άρθρα. Να καταργήσετε, να αποσύρετε τον νόμο. Μετά, με βάση το τι θα γίνει με το Συμβούλιο της Επικρατείας, τι θα κριθεί αντισυνταγματικό και τι όχι, να προχωρήσουμε σε νέες τροπολογίες και σε ένα νέο νομοσχέδιο που θα έχει συμφωνηθεί από όλους. Να συναινέσετε όλοι εδώ, να πούμε για τα πρόσωπα από τα οποία θα συγκροτηθεί το ΕΣΡ. Έχουμε φτάσει πέντε συνεδριάσεις και έχουμε ολοκληρώσει και πάμε για την έκτη και όπως όλα δείχνουν θα οδηγηθεί και η έκτη σε ναυάγιο. Για ποιον λόγο; Γιατί αυτήν τη στιγμή μπαίνουν εγωισμοί και ο ένας τραβάει το σκοινί από τη μία πλευρά και ο άλλος τραβάει το σκοινί από την άλλη. Εμείς γι' αυτόν τον λόγο λέμε στο κομμάτι της συναίνεσης, που θέλουμε να συναινέσουμε και εμείς από την πλευρά μας, να στηρίξετε την υποψηφιότητα που θέτει η Νέα Δημοκρατία. Όχι γιατί θέλουμε να πάμε με τη Νέα Δημοκρατία. Γιατί το ακούσαμε και αυτό τώρα. Μέχρι τώρα ήμασταν με τον ΣΥΡΙΖΑ. Ξαφνικά, επειδή είπαμε προχθές «όχι» στο ΕΣΡ, πήγαμε με τη Νέα Δημοκρατία. Δεν είμαστε μπαλάκι, αγαπητοί συνάδελφοι. Είμαστε στο κέντρο, είμαστε ο ρυθμιστής της συναίνεσης κατ' εμάς και θα πρέπει να προχωρήσουμε σε αυτήν τη λογική. Μιλάμε αυτήν τη στιγμή ότι υπάρχει κάτι άλλο οξύμωρο: Για τα 258 εκατομμύρια που λέτε και βροντοφωνάζετε ότι θα πάνε σε ευπαθείς ομάδες, όταν με βάση τον ΣΕΒ και την εκτίμηση που έχει κάνει θα χαθεί ενάμισι δισεκατομμύριο με το κλείσιμο των καναλιών που θέλετε αυτήν τη στιγμή να φέρετε. Μάλιστα, ευτυχώς που δεν προχώρησε και η περιβόητη τροπολογία και ήλθε ο Πρόεδρος της Βουλής και δεν άφησε να μπει η ενδιάμεση τροπολογία. Το ληξιπρόθεσμο χρέος αγγίζει τα 225 δισεκατομμύρια, αγγίζει το 128% του ΑΕΠ. Αυτήν τη στιγμή τα προβλήματα είναι πολύ πιο σημαντικά από το αν θα συγκροτηθεί το Εθνικό Συμβούλιο Ραδιοτηλεόρασης, αλλά σίγουρα πρέπει να προχωρήσουμε και σε όλη τη σύσταση των ανεξαρτήτων αρχών. Έχουν συσταθεί τέσσερις. Ας μην χρονοτριβούμε άλλο. Ας μπούμε συναινετικά όλοι μαζί και να μην τραβάμε ο ένας το σκοινί από την μία πλευρά και ο άλλος από την άλλη. Γι' αυτό λέμε να αποσύρετε τον νόμο και ας μπει ο πρόεδρος που προτείνει η Νέα Δημοκρατία. Συμφωνείστε με τα μέλη. Εμείς δεν έχουμε κάποιο πρόβλημα. Δεν μας νοιάζει ποιος θα είναι πρόεδρος και ποιος αντιπρόεδρος. Στη σύμφωνη γνώμη να είναι. Μην πηγαίνουμε κάθε φορά στην Διάσκεψη των Προέδρων με μια λίστα και στο τέλος εκτίθενται τα άτομα που βρίσκονται σε αυτήν, γιατί τη μία μπαίνουν και την άλλη βγαίνουν και αλλάζουν. Να έχει γίνει μια προσυνεννόηση ώστε επιτέλους να συστηθεί αυτή η ανεξάρτητη αρχή. Διαφορετικά θα διαιωνίζετε όλη αυτή η ιστορία και στο τέλος όχι μόνο δεν θα υπάρχει συναίνεση, οι μεν θα πιέζουν προς εκλογές και οι άλλοι δεν θα νομοθετούν. Αυτή δεν είναι η λύση, αγαπητοί συνάδελφοι Βουλευτές. Σας παρακαλώ πολύ κι εσείς από την πλευρά σας, δείτε το θέμα λίγο πιο ζεστά. Ευχαριστώ.
Ευχαριστούμε τον κ. Μάριο Γεωργιάδη, Βουλευτή της Ένωσης Κεντρώων. Τον λόγο έχει ο κ. Κωνσταντίνος Καραμανλής, Βουλευτής της Νέας Δημοκρατίας.
Σας ευχαριστώ, κύριε Πρόεδρε. Εγώ θα ασχοληθώ πιο πολύ με την τροπολογία 793 στον ν.4412/2016. Πριν το κάνω, όμως, αυτό θα μου επιτρέψετε να πω δυο λόγια για την ευρύτερη κουβέντα που έχουμε σήμερα στο ελληνικό Κοινοβούλιο, όσον αφορά τις τροπολογίες που έχει φέρει ο κ. Παππάς. Έχουν ακουστεί ενδιαφέρουσες απόψεις. Θα συμφωνήσω κι εγώ με αρκετούς προλαλήσαντες ότι καλό είναι οι τόνοι να μην ανεβαίνουν. Αυτό που νομίζω ότι όλοι βλέπουν είναι ότι οι προϋποθέσεις για την επίτευξη συναίνεσης στο ζήτημα των τηλεοπτικών αδειών δεν είναι ανύπαρκτες. Και αυτό γιατί οι προτάσεις της Αξιωματικής Αντιπολίτευσης, τόσο για πρόσωπα όσο και για τις θεσμικές ρυθμίσεις, έχουν ανοίξει τον δρόμο. Η Κυβέρνηση φαίνεται ότι έχει δεχθεί μια νέα πραγματικότητα. Είναι, λοιπόν, στο χέρι της να κάνει το επόμενο βήμα, να πάμε παρακάτω, να μπει μια τάξη στο τηλεοπτικό πεδίο, που νομίζω ότι πολλοί Βουλευτές από όλες τις πτέρυγες της Βουλής επιθυμούν, να μην έχουμε αυθαιρεσίες και να ασχοληθούμε, όπως και άλλοι Βουλευτές είπαν, με τα μεγάλα προβλήματα. Αυτό που όμως νομίζω ότι πρέπει να πούμε είναι ότι η Κυβέρνηση εισπράττει, δυστυχώς γι' αυτήν, ήττες παντού: Η οικονομία βρίσκεται σε ένα απόλυτο τέλμα, στην Ευρώπη είναι εμφανέστατο ότι είμαστε απομονωμένοι, τα έχετε βάλει ακόμα και με την Εκκλησία και τώρα επιτίθεστε και στο θεσμό της δικαιοσύνης. Είναι επικίνδυνο για μια κυβέρνηση να μην μπορεί να αναγνωρίσει τα λάθη της. Πάμε τώρα στην τροπολογία 739 που κατέθεσαν ο κ. Τσακαλώτος και ο κ. Σταθάκης. Πριν μπούμε στην τροπολογία, η οποία είναι λίγο τεχνικής φύσεως, θα μου επιτρέψετε να κάνω μια αναφορά στον ν.4412/2016. Έχουν περάσει πάνω από δύο μήνες από τότε που έχει ψηφιστεί ο νόμος από το ελληνικό Κοινοβούλιο. Παρ' όλα αυτά, ο νόμος αυτός σήμερα δεν εφαρμόζεται. Από τις αρχές Σεπτεμβρίου, οι αναθέτουσες αρχές δεν γνωρίζουν πραγματικά τι ισχύει. Με απλά λόγια, έχουν παγώσει όλες οι δημοπρατήσεις δημοσίων έργων, διότι απλούστατα η Κυβέρνηση δεν έχει μεριμνήσει να συγκροτήσει τις ομάδες εργασίας και τις αρμόδιες επιτροπές του Υπουργείου, προκειμένου να συνταχθούν τα προσχέδια των υπουργικών αποφάσεων. Αποτέλεσμα; Λόγω της απουσίας του δευτερογενούς δικαίου για τον νέο νόμο, έχουν, όπως είπαμε, παγώσει οι δημοπρατήσεις για τα δημόσια έργα. Αυτό σημαίνει ότι οι επενδύσεις πάνε πίσω, ότι η απορρόφηση στο ΕΣΠΑ καθυστερεί και θα χάσουμε τουλάχιστον ένα εξάμηνο. Αυτή, λοιπόν, είναι μια αντιαναπτυξιακή καθυστέρηση και δείχνει την προχειρότητα, με την οποία νομοθετείτε. Εδώ θα μου επιτρέψετε να πω ότι ο κλάδος των κατασκευών συμβάλλει άμεσα και έμμεσα στο 22% των φόρων που εισπράττει το ελληνικό δημόσιο. Για κάθε ένα ευρώ που δαπανάται στον τομέα των κατασκευών, προστίθενται 1,8 ευρώ στο ΑΕΠ. Η συμμετοχή του κατασκευαστικού κλάδου, όμως, βρίσκεται σε χαμηλό δεκαέξι ετών, αφού πλησιάζει μόνο το 2% του ΑΕΠ. Καλό, λοιπόν, θα ήταν έστω και την ύστατη ώρα να συνειδητοποιήσει η Κυβέρνηση τη ζημιά που έχει γίνει. Καλό είναι ο Υπουργός Υποδομών κ. Σπίρτζης να μη δίνει απαντήσεις οι οποίες δεν έχουν επαφή με την πραγματικότητα και να ακούσει τόσο τις περιφέρειες όσο και όλους τους δήμους της χώρας, οι οποίοι διατυπώνουν παράπονα για τα έργα που έχουν «παγώσει». Πάμε τώρα στην τροπολογία 739. Ενεργοποιείτε στην ουσία διατάξεις που εσείς καταργήσατε με το ν.4412 και αυτό το κάνετε μ' έναν τρόπο που δεν έχει καμμία λογική. Έτσι, ενεργοποιείτε και πάλι εσωτερικούς κανονισμούς των ανωτέρω εταιρειών, δηλαδή του ταμείου των Ελληνικών Τουριστικών Ακινήτων και του ΤΧΣ που εσείς καταργήσατε. Δίνετε, λοιπόν, τη δυνατότητα τόσο στα «ΤΟΥΡΙΣΤΙΚΑ ΑΚΙΝΗΤΑ» όσο και στο υπερταμείο να παρεκκλίνουν άνω και κάτω από τα χρηματικά όρια που ορίζονται. Το «κάτω» μπορούμε να το καταλάβουμε. Άλλωστε, με τον ίδιο νόμο δίνετε τη δυνατότητα παρέκκλισης συμβάσεων και αναθέσεων των κάτω ορίων. Στο σημείο αυτό θα πρέπει να σας θυμίσω ότι φέρατε τον ν.4412 για να εναρμονίσουμε τη δική μας εθνική νομοθεσία με την αντίστοιχη ευρωπαϊκή νομοθεσία. Για πάνω απ' αυτά τα όρια, όμως, ισχύουν η ευρωπαϊκή νομοθεσία και οι ευρωπαϊκές οδηγίες και αυτό είναι ξεκάθαρο. Έρχεστε, λοιπόν, σήμερα εσείς εδώ και ζητάτε παρέκκλιση για το υπερταμείο και τα «ΤΟΥΡΙΣΤΙΚΑ ΑΚΙΝΗΤΑ» για αναθέσεις και συμβάσεις πάνω από τα όρια και, όπως λέτε, τηρουμένης σε κάθε περίπτωση της οικείας νομοθεσίας της Ευρωπαϊκής Ένωσης. Εδώ υπάρχει κάτι το οποίο είναι θολό. Παρέκκλιση άνω των ορίων με ταυτόχρονα τηρούμενη την ευρωπαϊκή νομοθεσία είναι ταυτολογία, φάσκει και αντιφάσκει. Άνω από τα όρια ισχύουν μόνο η ευρωπαϊκή νομοθεσία και κανονισμοί, με τις παρεκκλίσεις που αυτοί ορίζουν. Είναι, λοιπόν, σαφές ότι για άλλη μια φορά νομοθετείτε μ' έναν τρόπο εξαιρετικά πρόχειρο, κάτι το οποίο θα σας δημιουργήσει πάρα πολλά προβλήματα. Εδώ και καιρό, λοιπόν, εμείς σας είχαμε προειδοποιήσει ότι ο συγκεκριμένος νόμος που περάσατε για τις δημόσιες συμβάσεις θα σας δημιουργήσει αρκετά προβλήματα. Σας ευχαριστώ πολύ.
Ευχαριστούμε τον κ. Κωνσταντίνο Καραμανλή, Βουλευτή της Νέας Δημοκρατίας. Τον λόγο έχει ο κ. Θεόδωρος Παπαθεοδώρου, Βουλευτής της Δημοκρατικής Συμπαράταξης.
Ευχαριστώ, κύριε Πρόεδρε. Κυρίες και κύριοι συνάδελφοι, κύριοι Υπουργοί, ο κύριος Πρόεδρος της Βουλής σήμερα, αλλά και στη Διάσκεψη των Προέδρων, μας είπε ότι η απόφαση του Συμβουλίου της Επικρατείας παρήγαγε πολιτικά αποτελέσματα. Βέβαια κατόπιν, όπως και άλλοι συνάδελφοι το έκαναν, εγκάλεσε τη Δημοκρατική Συμπαράταξη, γιατί μιλήσαμε εμείς για πολιτική ήττα της Κυβέρνησης. Για την απόφαση του Συμβουλίου της Επικρατείας αυτή καθεαυτή; Μα, σε οποιαδήποτε ευρωπαϊκή χώρα, σε οποιαδήποτε πολιτισμένη χώρα μια απόφαση του ακυρωτικού δικαστηρίου θα είχε ως αποτέλεσμα απλούστατα να ακυρώσει τη διοικητική πράξη και να κηρύξει έναν νόμο αντισυνταγματικό. Γι' αυτό υπήρξε η πολιτική ήττα; Όχι. Η πολιτική ήττα υπήρξε, κυρίες και κύριοι συνάδελφοι, γιατί την προκαλέσατε μόνοι σας. Επειδή δεν θέλω να μπω σε αξιολογικές κρίσεις, θα διαβάσω αμέσως μετά την απόφαση του Συμβουλίου της Επικρατείας κάποια σχόλια Υπουργών της Κυβέρνησης. Δεν αναφέρομαι στα ονόματα, γιατί πιστεύω ότι πρέπει να πάμε συναινετικά στη λύση. «Έχουμε πόλεμο με τη διαπλοκή», ο ένας Υπουργός. «Μάχη με την ανομία», ο άλλος Υπουργός. «Αντισυνταγματικό είναι το Σ.τ.Ε.», υποστήριξε ο τρίτος. «Δικαστικό πραξικόπημα». Μάλιστα, αυτό το ακούσαμε από αρμόδιο Υπουργό. «Το Σ.τ.Ε. έβγαλε αντισυνταγματικό τον νόμο, για να σώσει τους ολιγάρχες των καναλιών και να πάρει τα χρήματα από τους παιδικούς σταθμούς, για να τους τα δώσει» και άλλα, πολλά άλλα. Αυτός είναι ο σεβασμός στην απόφαση της δικαιοσύνης και ότι δεν πολιτικοποιήσατε την απόφαση της δικαιοσύνης; Είχατε διάθεση να συμμορφωθείτε; Όχι. Αυτή ήταν μια ολομέτωπη επίθεση απέναντι στη δικαιοσύνη, απέναντι στους πολιτικούς αντιπάλους, απέναντι σε θεσμούς, απέναντι στους δικαστές τους ίδιους. Πολιτική ήττα; Παρά τις αρχικές προειδοποιήσεις στους δικαστές, τις προτροπές - μου είναι αδιανόητο - του κυρίου Πρωθυπουργού, τις απειλές, τους ωμούς εκβιασμούς εναντίον των δικαστών, τις πειθαρχικές διώξεις, την επιχείρηση «κλειδαρότρυπα», κυρίες και κύριοι συνάδελφοι, που δεν τιμά την ελληνική πολιτική τάξη, οι δικαστές του Συμβουλίου της Επικρατείας τόλμησαν να κρίνουν κατά το Σύνταγμα και να κηρύξουν αντισυνταγματικό τον νόμο. Το μέγεθος της πολιτικής ήττας, όμως, της Κυβέρνησης και η αποτυχημένη απόπειρα στραγγαλισμού του πλουραλισμού της ενημέρωσης με τον αντισυνταγματικό διαγωνισμό τής έφερε μεγάλη σύγχυση. Τι έγινε από τη Δευτέρα και μετά; Απλό. Υποχωρήσατε, κυρίες και κύριοι συνάδελφοι του ΣΥΡΙΖΑ και των Ανεξαρτήτων Ελλήνων. Υποχωρήσατε και προσχωρήσατε στη θέση που σας είχαμε προτείνει από την αρχή. Όχι τώρα, από τον Οκτώβριο του 2015 το είχε κάνει η Δημοκρατική Συμπαράταξη. Από τον Οκτώβρη του 2015 σάς λέγαμε «όλες οι αρμοδιότητες της αδειοδότησης στο ΕΣΡ». Αυτό βγήκε. Αναγκαστήκατε με τη βοήθεια του Προέδρου της Βουλής, ο οποίος ανέλαβε να εξομαλύνει τα πράγματα, να προσχωρήσετε σε αυτή τη θέση και να αποδοθούν πλήρως οι αρμοδιότητες στο Εθνικό Συμβούλιο Ραδιοτηλεόρασης. Γι' αυτό σας το λέμε. Ολοκληρώστε την προσαρμογή τώρα, διότι δεν μπορούμε να συμφωνήσουμε στο ότι αναστέλλεται το άρθρο 2Α . Καταργείται το άρθρο 2Α . Θα πρέπει να καταργηθεί. Αυτό σας το ζητάμε επίσης από την πρώτη στιγμή, από τη Διάσκεψη των Προέδρων. Σας λέμε ότι, στην κατάσταση που είναι η αξιοπιστία της Κυβέρνησης σήμερα, ο όρος «κατάργηση» είναι το μόνο που μπορεί να οδηγήσει εμάς σε μια συναίνεση. Μια τέτοια κίνηση μπορεί να οδηγήσει σε γενικότερη εξεύρεση ενός κοινού τόπου για το νέο Εθνικό Συμβούλιο Ραδιοτηλεόρασης. Ακούστε με, λοιπόν. Εμπεδώθηκε στους πολίτες μια εντύπωση ότι πράγματι πρόκειται περί πολιτικής ήττας. Ξέρετε κάτι; Ο καθεστωτικός αυταρχισμός πρώτα λειτουργεί στην καρδιά και το μυαλό του λαού και μετά στην πολιτική επιλογή του και την πολιτική κρίση του. Επομένως, εκεί χάσατε. Εφόσον τα πράγματα είναι έτσι, εφόσον τα βήματα έγιναν στη Διάσκεψη των Προέδρων, εφόσον από την άλλη πλευρά έγιναν και σήμερα προτάσεις από τη Δημοκρατική Συμπαράταξη και ο κ. Λάππας - το είπε και ο κ. Λοβέρδος προηγουμένως - τις έκανε αμέσως μία τροπολογία, την οποία αποδέχθηκε ο κύριος Υπουργός, για το γεγονός ότι σύμφωνη γνώμη πλέον του ΕΣΡ χρειάζεται για το σύνολο της διαδικασίας της αδειοδότησης, αν έχουν γίνει όλα αυτά, σας πειράζει το τελευταίο βήμα, που είναι να αντικατασταθεί ο όρος «αναστέλλεται» από τον όρο «καταργείται»; [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Ελάχιστη ανοχή ζητώ, κύριε Πρόεδρε. Δεν νομίζω ότι προσδίδει κάτι στην πολιτική διαχείριση του θέματος που θέλετε να κάνετε. Οπότε σας προτείνουμε να προχωρήσετε και στο επόμενο βήμα. Αυτό θα κλείσει την περιπέτεια του νόμου, που εσείς προκαλέσατε από τον Οκτώβριο του 2015 μέχρι και σήμερα. Φτάσατε πριν από κάποιες εβδομάδες να απειλείτε ότι σε πέντε μέρες κλείνετε τα κανάλια. Σπασμωδικές κινήσεις. Έκλεισε το θέμα. Και για να κλείσει το θέμα, θα πρέπει να ολοκληρώσετε και το τελευταίο βήμα, δηλαδή να φτάσατε και στην αντικατάσταση του όρου. Λέγαμε και στη Διάσκεψη των Προέδρων ότι το άρθρο 2Α δεν είναι μόνο το άρθρο 2Α. Υπάρχουν αντανακλάσεις αντισυνταγματικότητας και στο άρθρο 2 και σε άλλα άρθρα του ν.4339. Καταλήγω, για να ξεκαθαρίσουμε. Όλες οι αρμοδιότητες της αδειοδότησης των καναλιών στο Εθνικό Συμβούλιο Ραδιοτηλεόρασης. Πλήρη εναρμόνιση του ν.4339 με την απόφαση που θα έρθει. Γιατί αυτό που ξεχνάμε, και δεν ακούστηκε από τη Συμπολίτευση καθόλου, είναι ότι, όταν εκδοθεί, όταν δημοσιευθεί η απόφαση, είστε υποχρεωμένοι να ψηφίσετε νέο νόμο, για να είναι ο νέος νόμος προσαρμοσμένος σε αυτό το οποίο θα σας πει το Συμβούλιο της Επικρατείας ότι είναι αντισυνταγματικό. Αυτό προϋποθέτει, επίσης, να αναλάβετε και μια πρωτοβουλία για τη Δευτέρα, πρωτοβουλία σύνθεσης. Σύνθεση σημαίνει αμοιβαία υποχώρηση. Γι' αυτό σας λέω κάντε το βήμα, γιατί για εμάς αυτό είναι προαπαιτούμενο σε ορισμένες περιπτώσεις της συναίνεσης, που θα πρέπει να αναγνωρίσουμε στην τελική απόφαση. Δεν γίνεται να πάμε στη νέα σύνθεση χωρίς να έχουμε τελειώσει με τις ουρές του 2Α, του 2 παράγραφος 4 κ.λπ., υπό αυτή την έννοια. Νομίζω ότι τα πρόσωπα τα οποία θα πρέπει να επιλεγούν στο νέο ΕΣΡ θα πρέπει να είναι πρόσωπα τα οποία να μπορούν να ανταποκριθούν σε αυτόν τον ρόλο, να είναι πρόσωπα συναίνεσης, πρόσωπα σύνθεσης. Από εκεί και πέρα, να αρθούν όλοι στην αναγκαιότητα, γιατί και η Νέα Δημοκρατία τον ίδιο δρόμο έκανε, ήρθε στη δική μας θέση που λέγαμε από την αρχή: «Ελάτε να συμφωνήσουμε το ΕΣΡ και να δώσουμε όλες τις αρμοδιότητες στο ΕΣΡ.». Αυτό έκανε. Το επόμενο βήμα είναι πάρα πολύ μικρό, κύριε Υπουργέ. Είναι βήμα, όμως, που δίνει πολιτική κατεύθυνση. Ξέρετε κάτι; Δεν ξέρω πώς θα είμαστε τη Δευτέρα και δεν ξέρω ποιος θα αναλάβει αυτή τη δουλειά τη Δευτέρα. Ένα ξέρω: Για να ολοκληρωθεί η κατάσταση, για να ολοκληρωθεί η συναίνεση, θα πρέπει να υπάρξουν προϋποθέσεις, οι οποίες να πληρωθούν σήμερα. Γι' αυτό σας λέω ότι θα πρέπει να αλλάξετε στην τροπολογία τον όρο «αναστέλλεται» με τον όρο «καταργείται». Ευχαριστώ πολύ.
Ευχαριστούμε τον κ. Παπαθεοδώρου. Τον λόγο έχει η κ. Φωτεινή Βάκη, Βουλευτής του ΣΥΡΙΖΑ. Να παρακαλέσω για τη συνέπεια στον χρόνο.
Με μια μικρή ανοχή.
Έως καθόλου.
Όχι, καθόλου, κύριε Πρόεδρε. Όλοι είχαν μια μικρή ανοχή. Κυρίες και κύριοι συνάδελφοι, τη Δευτέρα η Διάσκεψη των Προέδρων απέβη για έκτη συνεχή φορά άκαρπη, μολονότι υπήρξε βούληση συναίνεσης από κάποια κόμματα και θα έβγαινε λευκός καπνός, αν δεν υπομονεύατε, συνάδελφοι της Αξιωματικής Αντιπολίτευσης, για μια ακόμα φορά τη συγκρότηση μιας ανεξάρτητης αρχής. Έτσι ένα κλίμα συναίνεσης, το οποίο αποτυπώθηκε θετικά στη δημόσια σφαίρα, για μια ακόμη φορά δηλητηριάστηκε από τη γνωστή επωδό: ή ΕΣΡ ή απόσυρση του νόμου. Ο νομικός, λοιπόν, και ο πολιτικός επιστήμονας του μέλλοντος θα βρει άφθονο υλικό, για να περιγράψει, αν όχι ένα θεσμικό ατόπημα, για να μην πούμε θεσμική εκτροπή, σίγουρα ένα θεσμικό παράδοξο. Ποιο είναι αυτό; Η επίδειξη συνταγματικής ανυπακοής, η μη συμμόρφωση στη συνταγματική υποχρέωση συγκρότησης μιας ανεξάρτητης αρχής ως μέσο πολιτικού εκβιασμού, για να αποσυρθεί το σύνολο ενός νόμου ψηφισμένου από την κοινοβουλευτική Πλειοψηφία. Και αντίστροφα: Λοιδορείτε ένα άρθρο, το οποίο μπήκε εκ των υστέρων και που το υπαγόρευσε μια επείγουσα ανάγκη, επιτέλους να διεξαχθεί ένας διαγωνισμός μετά από είκοσι επτά χρόνια, παρά τη μη συγκρότηση του ΕΣΡ, για την οποία εσείς φέρετε αποκλειστική ευθύνη. Είναι αναφαίρετο δικαίωμα του καθενός να διαφωνεί με έναν νόμο. Είναι αναφαίρετο δικαίωμά του να διαδηλώνει εναντίον του νόμου. Είναι δικαίωμά του να ασκεί δημόσια κριτική και να προσφεύγει και στο δικαστήριο. Είναι, όμως, πρωτοφανές να χρησιμοποιείται η συνταγματική υποχρέωση συγκρότησης μιας ανεξάρτητης αρχής ως πολιορκητικός κριός απόσυρσης εν τω συνόλω ενός ψηφισμένου νόμου. Αντιλαμβάνεστε τι θα γινόταν αν το ίδιο γινόταν για κάθε ψηφισμένο νόμο του ελληνικού κράτους; Κρίνετε εξ ιδίων τα αλλότρια, όταν μας εγκαλείτε για θεσμική εκτροπή, για ανομία, κ.λπ., συνάδελφοι. Σπεύσατε να χειροκροτήσετε την, όπως την αποκαλείτε, κατεδάφιση του νόμου Παππά. Το Συμβούλιο της Επικρατείας καταργεί νόμους; Εξ όσων γνωρίζω μόνο κανονιστικές διατάξεις καταργεί. Εν προκειμένω θεώρησε και υπό το φως διαρροών αντισυνταγματική τη μεταφορά αρμοδιοτήτων από μια αρχή, που δεν υπάρχει στη Γενική Γραμματεία Ενημέρωσης. Κατά τα άλλα ο ν.4339 παραμένει σε ισχύ και η ακριβής απόφαση του Συμβουλίου της Επικρατείας και το σκεπτικό δεν έχουν επισήμως εκδοθεί, διότι - το γνωρίζετε πολύ καλύτερα από εμένα οι νομικοί του Κοινοβουλίου - «καθαρογράφω μια απόφαση» ισοδυναμεί με «γράφω και εκδίδω». Και αυτή τη στιγμή εμείς εδώ, όλη αυτή την ώρα συζητούμε επί τη βάσει μιας φήμης και παράνομων διαρροών. Κυρίες και κύριοι συνάδελφοι, η κρίση περί αντισυνταγματικότητας του εν λόγω άρθρου, που συνεπάγεται την ακύρωση του διαγωνισμού που ήταν και ο διακαής σας πόθος, δημιουργεί και ένα ακόμη νομικό κενό ή παράδοξο: Το 2010 το Συμβούλιο της Επικρατείας έκρινε αντισυνταγματικό να μην έχουν άδειες τα κανάλια. Με βάση νόμο του 2014, έχει λήξει η προσωρινή νομοθετική ανοχή στις 31 Δεκεμβρίου του 2015. Αν, λοιπόν, και η παράκαμψη του ΕΣΡ είναι αντισυνταγματική, τότε μια αντισυνταγματικότητα θα πρέπει να αρθεί. Ή θα επιστρέψουμε στο προηγούμενο καθεστώς ή θα φτιάξουμε Εθνικό Συμβούλιο Ραδιοτηλεόρασης. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Επομένως η μη συναίνεση στην επόμενη Διάσκεψη Προέδρων τι θα σημαίνει; Σημαίνει επιστροφή στο πρότερο καθεστώς παρανομίας και αεροπειρατείας ενός δημόσιο αγαθού; Η μη συναίνεση θα επιβεβαιώσει ότι κάνετε πολιτική σας τα αιτήματα των καναλαρχών. Η μη συναίνεση θα ισοδυναμεί με κραυγαλέα κατάληψη των δημοσίων συχνοτήτων, επί ζημία του ελληνικού δημοσίου, του ελληνικού λαού, που πλήρωσε με αίμα θαλασσοδάνεια των τραπεζών, υπέρογκα δάνεια που λαμβάνονταν με ανύπαρκτες εγγυήσεις, χάρη στην πολιτική υποστήριξη και ασυλία που έχαιραν κάποιοι, πιο ίσοι από τους ίσους, έναντι επικοινωνιακών ανταλλαγμάτων. Υπέρογκα δάνεια που πολλαπλασιάζονταν παραδόξως - την ίδια ώρα που πολλαπλασιάζονταν οι άνεργοι δημοσιογράφοι στα μέσα, για τους οποίους τότε ούτε σκέψη ούτε δάκρυ - και διέφευγαν σε φορολογικούς παραδείσους. Επειδή περί ΕΣΡ ο λόγος… Αλήθεια, όταν ήταν σε πλήρη σύνθεση κάποτε, γιατί ουδέποτε εκκίνησε κανείς διαδικασία αδειοδότησης; Σπεύσατε, η Νέα Δημοκρατία, να καταθέσετε μια πρόταση νόμου, τη δική σας πρόταση, για την αδειοδότηση των σταθμών. Πού ήσασταν είκοσι επτά χρόνια, αγαπητοί συνάδελφοι, και σε τι συνίσταται το διαφορετικό πνεύμα και η φιλοσοφία της, όταν απλώς αντιγράφει τον ν.4339, με δύο εξαιρέσεις, βέβαια, δηλωτικές της πολιτικής σας; Προτείνετε μεν την κατάργηση του κατώτατου ορίου εργαζομένων στα κανάλια, ενώ ο νόμος Παππά θέτει ως ελάχιστο τετρακόσιους εργαζόμενους πλήρους απασχόλησης. Και όψιμα, λοιπόν, και κροκοδείλια τα δάκρυα για τους εργαζόμενους, διότι σιγήν ιχθύος τόσα χρόνια για τις χιλιάδες εργαζόμενους που απολύθηκαν από τα μέσα. Σιγήν ιχθύος για τη μαύρη και αδήλωτη εργασία, για τις εκβιαστικές ατομικές συμβάσεις, για τα μπλοκάκια, για την επισφάλεια, που ελλόχευαν κάτω από τη λάμψη των στούντιο και των υπέρλαμπρων τηλεαστέρων των πάλαι ποτέ δελτίων των 20.00΄, που, άραγε στο όνομα ποιου πλουραλισμού - τον οποίο επικαλείστε αδιαλείπτως - , τρομοκρατούσαν έναν ολόκληρο λαό, σπίλωναν τιμές και υπολήψεις, ποδοπατούσαν την ανθρώπινη αξιοπρέπεια; Διότι και το ενδιαφέρον σας τώρα για την αντικειμενική, αδέσμευτη, αμερόληπτη ενημέρωση, για τη δεοντολογία, άργησε και αυτό είκοσι επτά χρόνια. Τον πλουραλισμό, ξέρετε, δεν τον εγγυάται ο αριθμός των καναλιών. Μπορεί να έχεις οκτώ κανάλια και να έχεις μια άποψη σταθερά επαναλαμβανόμενη και μονότονα επαναλαμβανόμενη και μια ενημέρωση η οποία εκφυλίζεται σε προπαγάνδα. Τώρα για τον πλουραλισμό. Ομνύετε εσείς στο όνομα του πλουραλισμού, μετά το «μαύρο» στην ΕΡΤ; Άραγε, γιατί; Για τον διαγωνισμό παρωδία της «DIGEA» για 18 εκατομμύρια σε δεκαπέντε χρόνια ή για να σιγήσουν διά παντός τα φερέφωνα του ΣΥΡΙΖΑ, όπως ακούσαμε προσφάτως;
Ολοκληρώστε τη σκέψη σας, παρακαλώ.
Τελειώνω. Εναντιώνεστε και στον πλειοδοτικό διαγωνισμό, εσείς, οι υπέρμαχοι της αγοράς, εσείς, που αφουγκράζεστε την αγορά; Η αγορά μίλησε: Διακόσια πενήντα πέντε εκατομμύρια για κοινωνικά ευπαθείς ομάδες.
Κλείστε, σας παρακαλώ.
Μάλιστα, τελειώνω, κύριε Πρόεδρε. Κάνω, λοιπόν, μια έκκληση να υπάρξει συναίνεση και, επιτέλους, να επιτελεστεί η συνταγματική μας υποχρέωση και να συγκροτηθεί το Εθνικό Συμβούλιο Ραδιοτηλεόρασης, να πέσουν οι τόνοι, να σταματήσουν όλα αυτά περί αντιδημοκρατικής εκτροπής. Διότι ξέρετε κάτι; Η εργαλειοποίηση των θεσμών είναι αντιδημοκρατική εκτροπή, είναι, όταν το Σύνταγμα το κάνετε το κρεβάτι του Προκρούστη, στο οποίο κόβετε και ράβετε μικροπολιτικές και μικροκομματικές σκοπιμότητες. [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας της κυρίας Βουλευτού]] Ας αναλάβουμε, λοιπόν, τις ευθύνες μας τη Δευτέρα, όχι μόνο απέναντι στο Σύνταγμα, αλλά απέναντι και στο κράτος δικαίου και στη δημοκρατία και στον ελληνικό λαό. Σας ευχαριστώ.
Ευχαριστούμε την κ. Φωτεινή Βάκη, Βουλευτίνα του ΣΥΡΙΖΑ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα ένας μαθητές και μαθήτριες και τέσσερις εκπαιδευτικοί συνοδοί τους από το Γενικό Λύκειο Κυπαρισσίας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Ο κ. Παναγιώτης Μηταράκης, Βουλευτής της Νέας Δημοκρατίας, έχει τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, η Κυβέρνηση πρέπει επιτέλους να αντιληφθεί ότι ο νόμος Παππά κρίθηκε αντισυνταγματικός και κατά συνέπεια πρέπει να αποσυρθεί. Αυτή είναι η συνταγματικά ορθή λύση, η οποία θα οδηγήσει τελικά σε αυτό που όλοι μέσα στην Αίθουσα επιδιώκουμε, την αδειοδότηση των καναλιών, την αδειοδότηση με κανόνες, την αδειοδότηση με διαφάνεια, την αδειοδότηση μέσων, όπως επιβάλλει το Σύνταγμα για το Εθνικό Συμβούλιο Ραδιοτηλεόρασης, και υπέρ του δημοσίου συμφέροντος, παράγοντας έσοδα για το ελληνικό δημόσιο, όπως παρήγαγε έσοδα 368 εκατομμύρια η διαχείριση του ψηφιακού φάσματος μέσω των διαγωνισμών που η προηγούμενη κυβέρνηση είχε κάνει και για το φάσμα που δόθηκε στην κινητή τηλεφωνία και για το φάσμα που δόθηκε στην «DIGEA», ποσό πολύ μεγαλύτερο απ' αυτό που λέει σήμερα η Κυβέρνηση ότι θα εισπράξει για συνολική διάρκεια δέκα χρόνων. Κυρίες και κύριοι συνάδελφοι, ο Κοινοβουλευτικός Εκπρόσωπος του ΣΥΡΙΖΑ, αλλά και η προλαλήσασα συνάδελφος μίλησαν για το δικαίωμα της Πλειοψηφίας, για τον εκβιασμό της Μειοψηφίας και τη συνταγματική υποχρέωση που έχουμε όλοι σε αυτή την Αίθουσα, όπως επιβάλλει ο Κανονισμός της Βουλής, τα 4/5 να εκλέξουν τα μέλη του Εθνικού Συμβουλίου Ραδιοτηλεόρασης. Υποχρέωση, όμως, που προϋποθέτει ότι η διαδικασία που αφορά τα μέσα μαζικής επικοινωνίας γίνεται σύμφωνα με το Σύνταγμα. Όταν γίνεται ενάντια στο Σύνταγμα, όπως έκρινε το Συμβούλιο της Επικρατείας - και όλοι φυσικά περιμένουμε με ενδιαφέρον να δούμε καθαρογραμμένες τις λεπτομέρειες της απόφασης, δηλαδή τι είπε και η μειοψηφία, που απ' ό,τι φαίνεται συμφωνεί κατά κανόνα στην αντισυνταγματικότητα - , αυτό δημιουργεί προβλήματα. Βέβαια, κυρίες και κύριοι συνάδελφοι, καμμιά φορά η υποκρισία περισσεύει σε αυτή την Αίθουσα. Το πιο πρόσφατο παράδειγμα αξιωματικής αντιπολίτευσης που δεν τήρησε, όπως την εννοεί σήμερα, τη συνταγματική της υποχρέωση να συμβάλει σε συναινετικές λύσεις, ήταν, όπως είπε ο Κοινοβουλευτικός μας Εκπρόσωπος, κ. Δένδιας, το γεγονός της μη εκλογής Προέδρου της Ελληνικής Δημοκρατίας στην προπροηγούμενη περίοδο, όταν το κόμμα της αξιωματικής αντιπολίτευσης δεν διαφώνησε στο πρόσωπο, αλλά δεν πρότεινε πρόσωπο, δεν συμφώνησε με καμμία συζήτηση, γιατί το μόνο που επεδίωκε ήταν να εκμεταλλευτεί μια συνταγματική διαδικασία, που - ορθά - ζητά αυξημένη πλειοψηφία για την εκλογή του Προέδρου Δημοκρατίας, ως μέσο επιβολής της συναίνεσης. Το εκμεταλλεύτηκε, για να πετύχει κομματικούς σκοπούς. Άρα η υποκρισία περισσεύει εδώ. Ως προς την τροπολογία 739, αναφορικά με τις δημόσιες συμβάσεις, αναφέρθηκε ο κ. Καραμανλής. Είναι φανερό ότι υπάρχει μια προχειρότητα από την πλευρά της Κυβέρνησης όπως και στον ν.4412, που αφορά τις δημόσιες συμβάσεις, που ακόμα δεν έχουν εκδοθεί οι κανονιστικές πράξεις, με αποτέλεσμα να έχουν παγώσει οι δημόσιες συμβάσεις. Ελπίζω, κυρίες και κύριοι συνάδελφοι, να αντιλαμβανόμαστε όλοι σε αυτή την Αίθουσα ποιες είναι οι επιπτώσεις στην εθνική οικονομία, που, από την ανικανότητα της διοίκησης να εκδώσει τις κανονιστικές πράξεις, δεν υπάρχουν δημόσιες συμβάσεις. Όμως, υπήρχε και μια προχειρότητα στο θέμα του υπερταμείου. Τελικά, ξέρετε τι κάνετε με αυτή την τροπολογία; Βάζετε όλα τα ακίνητα του ελληνικού δημοσίου, βάζετε όλη την περιουσία του δημοσίου σε κανόνες ΤΑΙΠΕΔ. Όταν σας λέγαμε ότι θέλατε να τα πουλήσετε όλα χωρίς έλεγχο, χωρίς κανόνες, αυτή η τροπολογία σήμερα το επιβεβαιώνει. Τα βάζετε όλα χωρίς τους κανόνες των δημοσίων συμβάσεων, ως προς τη διαχείριση των περιουσιακών στοιχείων του δημοσίου, ώστε να μπορεί - ποιος; - το υπερταμείο, που δεν ελέγχουμε, χωρίς να εφαρμόζει κανόνες που εμείς επιβάλλουμε, να διαχειρίζεται τη δημόσια περιουσία. Φυσικά και καταψηφίζουμε αυτή την τροπολογία. Θέλω να πιστεύω ότι όλη η Αίθουσα θα καταψηφίσει αυτή την τροπολογία, αν πιστεύετε ότι η Βουλή πρέπει να επιβάλλει κανόνες στη διαχείριση του δημοσίου χρήματος. Αναφέρθηκαν και κάποιοι άλλοι συνάδελφοι στο θέμα της εξεταστικής επιτροπής. Βλέπω μια βιασύνη να βγάλετε πόρισμα. Διάφοροι έχουν αναφερθεί, αλλά για να δούμε τι έχει γίνει μέχρι στιγμής στην εξεταστική επιτροπή. Ως προς τα κόμματα, είναι εμφανές και από τα πορίσματα που έχουν κατατεθεί μέχρι στιγμής ότι όλα τα κόμματα, και ο ΣΥΡΙΖΑ και η Νέα Δημοκρατία και το ΠΑΣΟΚ, έλαβαν δάνεια με τις ίδιες ακριβώς εγγυήσεις. Έλαβαν δάνεια με τις ίδιες εγγυήσεις, που κρίθηκαν στον χρόνο υποβολής τους. Όπου υπάρχουν σκιές αδιαφάνειας - και έχουν εμφανιστεί, κυρίες και κύριοι συνάδελφοι, σκιές αδιαφάνειας κατά τη συζήτηση στην εξεταστική επιτροπή - αυτές δεν αφορούν αυτή την πτέρυγα της Βουλής. Αφορούν άλλες πτέρυγες, που χρησιμοποιούν offshore για τη χρηματοδότηση δραστηριοτήτων τους. Κλείνοντας, είπε ο Κοινοβουλευτικός Εκπρόσωπος του ΣΥΡΙΖΑ ότι η Ελλάδα είναι υπόδουλη και πρέπει να ελευθερωθεί. Τελικά, όμως, με τις δικές σας πολιτικές η χώρα μπήκε ξανά σε μνημόνιο και πιθανόν να ξαναμπεί για άλλη μια φορά σε μνημόνιο. Διότι, παρά την αισιοδοξία του Πρωθυπουργού σήμερα στην αραβοελληνική συνάντηση που έγινε στην Αθήνα, όπου μίλησε για ένα success story πολύ μεγαλύτερο από ό,τι έχει ειπωθεί ποτέ, η πραγματικότητα είναι ότι οι άνεργοι και οι συνταξιούχοι, στους οποίους αναφερθήκατε, έχουν χάσει κάθε αίσθηση ελπίδας. Οι συνταξιούχοι είναι στον δρόμο και καίνε τις επιστολές Κατρούγκαλου, βλέπουν την επικουρική αυτού του μήνα να μην έρχεται και, το χειρότερο, αντιλαμβάνονται σιγά σιγά ότι, αν δεν είχαμε τις παλινωδίες του 2015, δεν θα είχαν κοπεί σήμερα οι συντάξεις. Οι άνεργοι ξέρετε τι βλέπουν, κυρίες και κύριοι συνάδελφοι; Ότι καμμία νέα επένδυση δεν έρχεται σε αυτή τη χώρα. Υλοποιείτε τις επενδύσεις της περιόδου 2012-2015, το Ελληνικό, τον ΟΛΠ, τα περιφερειακά αεροδρόμια, τον ΤΑΠ, έργα τα οποία καταγγείλατε σε αυτή την Αίθουσα και, τελικά, σήμερα έρχεσθε να τα υλοποιήσετε, αλλά δεν φέρατε νέο έργο. Δεν μπορείτε να δώσετε ελπίδα σ' αυτόν τον κόσμο και, τελικά, κυρίες και κύριοι συνάδελφοι της Κυβέρνησης, είστε ό,τι πιο παλιό έχουμε δει τα τελευταία χρόνια. Σας ευχαριστώ.
Ευχαριστούμε τον Βουλευτή της Νέας Δημοκρατίας κ. Νότη Μηταράκη. Τον λόγο έχει η Βουλευτής του ΣΥΡΙΖΑ κ. Αναστασία Γκαρά, για πέντε λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, θα μου επιτρέψετε να μη σχολιάσω το κόψιμο συντάξεων που εκφράστηκε από τον εκπρόσωπο της Νέας Δημοκρατίας, διότι όχι μόνο θα είχαμε κόψιμο συντάξεων, αλλά θα είχαμε και τη δέκατη πέμπτη και την εικοστή περικοπή που είχατε ήδη συμφωνήσει και ήδη υπογράψει. Ας πάμε, όμως, στη συζήτηση για την αδειοδότηση του τηλεοπτικού πεδίου, την αδειοδότηση των καναλιών. Δεν ξέρω σε πέντε ή έξι λεπτά πώς μπορείς να χωρέσεις μια συζήτηση τριάντα ετών, πόσω μάλλον τη συζήτηση των τελευταίων μηνών. Παρακολουθώ, λοιπόν, όπως παρακολουθούμε όλοι, τη συζήτηση αυτή και πολλές φορές γελάω - να σας πω την αλήθεια - και άλλες φορές τραβάω τα μαλλιά μου από την ένδεια των πολιτικών επιχειρημάτων και κυρίως τις αυτοαναιρέσεις της Αντιπολίτευσης. Να μιλήσουμε, όμως, με ανοικτά χαρτιά, γιατί εδώ μέσα κάποιοι θέλουμε να μιλάμε ανοικτά και να τα λέμε όλα. Εγώ δεν θα μπω σε πολύ συγκεκριμένα πράγματα. Θα μιλήσω όμως για τη γενικότερη εικόνα και θα πω ότι βλέπω δύο πολύ χαρακτηριστικά πράγματα στην όλη συζήτηση των τελευταίων μηνών. Το πρώτο είναι ότι προφανώς την Αντιπολίτευση δεν την ενδιαφέρει να συμβάλει στη διαμόρφωση ενός νόμιμου και υγιούς τηλεοπτικού τοπίου. Εκμεταλλεύεται, όμως, το θέμα ως ένα πεδίο, προκειμένου να πλήξει την Κυβέρνηση, αποδίδοντάς της χαρακτηριστικά ανομίας, αντισυνταγματικότητας και αυταρχισμού. Μάλιστα, μιλούν για αυταρχισμό αυτοί που σε μία νύχτα έκλεισαν την ΕΡΤ και απέλυσαν χιλιάδες υπαλλήλους, που έβγαλαν σε διαθεσιμότητα άλλους τόσους, στο όνομα της δημοκρατίας τους, πάντα! Μάλιστα, έχει ιδιαίτερο ενδιαφέρον σήμερα, ως εκπρόσωπος της Νέας Δημοκρατίας, να τοποθετείται ο κ. Κεδίκογλου. Αντιμετωπίζουμε, λοιπόν, μια Αντιπολίτευση, που δεν έχει πολιτικό αφήγημα τους τελευταίους μήνες, δεν έχει τίποτα να προτείνει για την έξοδο της χώρας από την κρίση ή ακόμα δεν μας το έχει παρουσιάσει, δεν μας το έχει πει ή δεν το έχουμε κατανοήσει. Ωστόσο, η Κυβέρνηση ΣΥΡΙΖΑ - ΑΝΕΛ έχει δεσμευτεί στον ελληνικό λαό και το πράττει καθημερινά για πλήρη νομιμότητα σε όλα τα πεδία. Η απάντηση, όμως, της Αντιπολίτευσης είναι ο εκβιασμός, επικαλούμενη μάλιστα το Σύνταγμα και - άκουσον, άκουσον! - τις ανεξάρτητες αρχές. Πάμε να τα δούμε, όμως, ένα ένα. Είναι συνταγματική η επιταγή υποχρέωσης σύστασης του Εθνικού Συμβουλίου Ραδιοτηλεόρασης; Είναι. Υπηρετεί αυτή την επιταγή η Νέα Δημοκρατία; Όχι. Ποιος σέβεται το Σύνταγμα, λοιπόν; Είναι συνταγματικός ο ν.4339; Είναι και αυτό εννοεί και η απόφαση του Σ.τ.Ε., απ' ό,τι έχουμε καταλάβει. Θα εφαρμοστεί ο νόμος; Πάση θυσία. Είναι αντισυνταγματική η προσθήκη, μετά από όλους τους εκβιασμούς και τα εμπόδια που έβαλε η Αξιωματική Αντιπολίτευση, για τη μεταφορά συγκεκριμένων αρμοδιοτήτων από το ΕΣΡ στη Γενική Γραμματεία Επικοινωνίας για μία και μόνο φορά; Έτσι λένε οι πληροφορίες από την απόφαση του Συμβουλίου της Επικρατείας, γιατί απόφαση καταγεγραμμένη και επίσημη ακόμα δεν έχουμε. Στην πράξη, όμως, το άρθρο 2Α έχει καταργηθεί, γιατί η πρώτη φορά αυτή πέρασε, διαγωνισμός έγινε. Παρ' όλα αυτά, εμείς το τροποποιούμε. Μετά, όμως, βρήκαμε καινούργιο επιχείρημα. Επικαλείστε τη νομιμότητα και ζητάτε ως προϋπόθεση σύστασης ΕΣΡ την απόσυρση του νόμου Παππά. Εγώ αναρωτιέμαι: Πόσο νόμιμο και συνταγματικό είναι να ζητάτε την απόσυρση ενός νόμου που ισχύει, είναι συνταγματικός και ψηφίστηκε μέσα σε αυτή τη Βουλή, με ευρεία πλειοψηφία, από πέντε, τουλάχιστον, κόμματα; Οποία συνταγματικότης! Οποία δημοκρατικότης! Έχουμε ή δεν έχουμε δημοκρατικά εκλεγμένη Βουλή; Εκτός αν στη δική σας σκέψη νομιμότητας καταλύετε και τη λειτουργία μας και τις αποφάσεις της Βουλής. Τα ερωτήματα, φυσικά, πολλαπλασιάζονται στο δικό μου μυαλό. Μας μιλάει η Νέα Δημοκρατία για νομιμότητα. Νόμιμα ο Πρόεδρός σας έκανε αλισβερίσια με τη «SIEMENS»; Νόμιμα πήρε το δάνειο για την εφημερίδα του; Νόμιμα λειτουργήσατε τις δομές του κράτους τόσα χρόνια; Νόμιμα και αξιοκρατικά κάνατε τα ρουσφέτια σας; Νόμιμα παρατείνατε κάθε χρόνο τις προσωρινές άδειες των καναλιών; Νόμιμα χρεώσατε τη χώρα και τον ελληνικό λαό; Για νόμιμες πράξεις τα στελέχη σας περνάνε καθημερινά την πόρτα του εισαγγελέα; Νόμιμα κάνατε πλιάτσικο στη χώρα; Νόμιμες οι εργολαβίες σε φίλους, για έργα τα οποία δεν έχουν ακόμα παραδοθεί; Νόμιμα τα δάνεια στα κόμματά σας; Νόμιμος ο διαγωνισμός της «DIGEA», που καίγεστε για το δημόσιο συμφέρον; Ρωτήστε έξω έναν άνθρωπο τι θυμάται από τη διακυβέρνησή σας τα έτη 2004-2009. Με μία λέξη: σκάνδαλα. Νεαρή δημοσιογράφος ήμουν, πολλή δουλειά είχαμε, κάθε μήνα κι ένα σκάνδαλο. Κι εσείς επικαλείστε τη νομιμότητα και την ηθική. Πάμε πάλι στις άδειες. Μια και σέβεστε τόσο πολύ το Σύνταγμα και τους νόμους, γιατί δεν κάνατε τίποτα μετά την απόφαση του Συμβουλίου της Επικρατείας το 2010 για την αντισυνταγματικότητα στο τηλεοπτικό πεδίο, που εσείς δημιουργήσατε; Τώρα, ξαφνικά, μας έπιασε ευαισθησία. Ζητάτε απόσυρση του ν.4339. Ωραία. Οι νόμοι, κύριοι, αλλάζουν με νόμους. Φέρτε έναν νόμο, ολοκληρωμένο όμως, για τη ρύθμιση του τηλεοπτικού πεδίου κι ελάτε εδώ να το συζητήσουμε. Παρουσιάσατε ένα πλαίσιο, λέτε. Είναι ένα πλαίσιο που αντιγράφει τον ήδη ψηφισμένο νόμο, με μικρές διαφορές, που αφορούν κυρίως τους εργαζόμενους. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Απαντήστε ξεκάθαρα. Θέλετε να υπάρχουν νόμιμα, αδειοδοτημένα κανάλια; Θέλετε διαγωνισμό; Θέλετε να υπάρχει νομοθετημένη προστασία των εργαζομένων; Θέλετε να πληρώνουν τίμημα για το δημόσιο αγαθό που λέγεται συχνότητα; Θέλετε να πληρώνουν όπως όλες οι επιχειρήσεις και οι φορολογούμενοι ή μήπως θέλετε κανάλια που να λειτουργούν με αέρα, όπως με αέρα λειτουργούσατε κι εσείς τόσα χρόνια, αέρας που προκαλεί δυσωδία. Φέρτε, λοιπόν, έναν νόμο, να το συζητήσουμε. Κυρίες και κύριοι συνάδελφοι, πολύ σύντομα για το δεύτερο στοιχείο που προανήγγειλα.
Ολοκληρώστε, σιγά σιγά.
Θα ολοκληρώσω σιγά σιγά, κύριε Πρόεδρε, κι ευχαριστώ για την ανοχή. Μας κατηγορείτε ότι εξυπηρετούμε συμφέροντα. Εγώ θα το πω ευθαρσώς. Ναι, όλοι εξυπηρετούμε συμφέροντα. Εμείς υπηρετούμε τα συμφέροντα των εργαζομένων. Υπηρετούμε το δημόσιο συμφέρον, το υγιώς επιχειρείν, το συμφέρον των πολιτών, της δημοκρατίας, του ελληνικού λαού. Υπηρετούμε το δίκαιο. Υπηρετούμε τη λαϊκή επιταγή να χτυπήσουμε τη διαπλοκή και να στήσουμε ένα σοβαρό, σύγχρονο και ευρωπαϊκό κράτος. Εσείς; Εσείς υπηρετείτε τα συμφέροντα της οικονομικής, πολιτικής και μιντιακής ελίτ, τα συμφέροντα των καναλαρχών, των λαμόγιων, της διαπλοκής, της καρέκλας και της επιβίωσης. Διότι ακόμη και η άρνηση σύστασης του ΕΣΡ κρύβει πίσω της τα δικά σας συμφέροντα. Δεν είναι μόνο η ασυλία στην πληρωμή των υποχρεώσεών τους. Είναι και η διατήρηση της ασυδοσίας που επικρατεί, η κατακρεούργηση της ελληνικής γλώσσας, η απαξίωση και ο διασυρμός προσώπων και, κυρίως, η διακίνηση ψευδών ειδήσεων. Κι αυτό σας συμφέρει, γιατί μόνο με τη στήριξη των ΜΜΕ με ψέματα μπορείτε να επιβιώσετε.
Σας παρακαλώ, ολοκληρώνετε τη σκέψη σας.
Ολοκληρώνω. Ρωτώ. Εσείς, που σέβεστε το Σύνταγμα, θα συνεχίσετε να χειροκροτείτε αυτή την ασυδοσία; Θα επιμείνετε στην αντισυνταγματική σας στάση; Η Βουλή και ο ελληνικός λαός περιμένει μια απάντηση εδώ μέσα. Και να θυμάστε. Αυτή η Κυβέρνηση και εμείς, οι Βουλευτές, δεν πρόκειται να εκβιαστούμε με κανένα εμπόδιο και από κανέναν, που θέλει να συνεχίσει τη μη δημοκρατία και την αντισυνταγματικότητα και τη μη νομιμότητα σε αυτή τη χώρα. Είμαστε Βουλή δημοκρατικά εκλεγμένη και πρέπει να σταθούμε στο ύψος των περιστάσεων. Ευχαριστώ για την ανοχή, κύριε Πρόεδρε.
Ευχαριστούμε την κ. Γκαρά, Βουλευτίνα του ΣΥΡΙΖΑ. Τον λόγο έχει ο κ. Δανέλλης, Βουλευτής από το Ποτάμι.
Ευχαριστώ, κύριε Πρόεδρε. Κυρίες και κύριοι συνάδελφοι, από την πρωινή τοποθέτηση του κ. Παππά από αυτό εδώ το Βήμα - που ήταν βεβαίως σε εντελώς άλλο μήκος κύματος από την πρωινή του συνέντευξη στον «ΣΚΑΪ» - καλωσορίζουμε δύο όρους, δύο στοιχεία, που βρίσκονται σε τραγική ανεπάρκεια στη δημόσια ζωή μας: την αυτογνωσία και την αυτοκριτική. Κυρίες και κύριοι συνάδελφοι, δεν θα κουραστούμε να θυμίζουμε ότι όταν πέρυσι τον Μάρτιο συζητούσαμε την επανίδρυση της ΕΡΤ, εμείς στο Ποτάμι ήμασταν εκείνοι που είχαμε αναφερθεί στην απόλυτη προτεραιότητα να απαλλαγούμε από ένα άγος, το οποίο βαρύνει τις πλάτες του πολιτικού συστήματος συνολικότερα. Ήταν ιδανική ευκαιρία τότε. Λέγαμε ότι πρέπει να ανασυσταθεί το ΕΣΡ, γιατί είναι προϋπόθεση για την εξυγίανση και ρύθμιση του ραδιοτηλεοπτικού τοπίου. Δυστυχώς, κυρίες και κύριοι συνάδελφοι του ΣΥΡΙΖΑ, χάσατε μια ιστορική ευκαιρία να πιστωθείτε, επιτέλους, το σπάσιμο του υπαρκτού αμαρτωλού τριγώνου της διαπλοκής, ΜΜΕ - πολιτικό σύστημα - τράπεζες. Χάσατε την ιστορική ευκαιρία να γίνουν τα πράγματα όπως το Σύνταγμα προέβλεπε, όπως ο συνταγματικός νομοθέτης έχει προβλέψει, ότι για όλα αυτά αρμόδιο είναι το Εθνικό Συμβούλιο Ραδιοτηλεόρασης. Δυστυχώς, προτιμήσατε νομοθετικές πιρουέτες, οι οποίες οδήγησαν στις γνωστές περιπέτειες και στη σημερινή τραυματική κατάληξη, που δεν είναι ανάγκη να τα εξιστορήσω ξανά. Θέλω να πω εδώ ότι είναι η πρώτη φορά που παρατηρείται τέτοιο δημόσιο ενδιαφέρον για μια ανεξάρτητη αρχή και ειδικά για το Εθνικό Συμβούλιο Ραδιοτηλεόρασης. Πρέπει εδώ να θυμίσουμε ότι οι ανεξάρτητες αρχές δεν είναι τίποτα άλλο, πάρα το πιο προωθημένο εργαλείο μιας ώριμης δημοκρατίας. Οι ανεξάρτητες αρχές είναι εκείνες που διασφαλίζουν μια πολύ μεγάλη συναίνεση και πλειοψηφία - των 4/5 προβλέπει ο συνταγματικός μας νομοθέτης, όχι τυχαία - για να διαχειριστούν πολύ κρίσιμα ζητήματα και ευαίσθητους τομείς της δημόσιας σφαίρας. Θέλουμε την εγγύηση μιας ανεξάρτητης αρχής, για να μην αποδεχόμαστε το σφιχταγκάλιασμα, την εξάρτηση από την εκτελεστική εξουσία αυτών των κρίσιμων τομέων της δημόσιας ζωής. Αναφέρομαι στο παρελθόν της πορείας του Εθνικού Συμβουλίου Ραδιοτηλεόρασης - εδώ πρέπει να είμαστε καθαροί, γιατί υπάρχει και μια γενικότερη υποκρισία - , διότι δυστυχώς στο παρελθόν δεν ευτυχήσαμε να δούμε ότι οι συνθέσεις των διοικήσεων του ΕΣΡ πήραν εκείνες τις κρίσιμες πρωτοβουλίες, ώστε να ρυθμίσουν το ραδιοτηλεοπτικό τοπίο, να αντιμετωπίσουν τις παθογένειες, οι οποίες διαχρονικά απασχολούσαν όλο αυτό το θέμα. Σήμερα, λοιπόν, μετά από όλη αυτή την τραυματική - ξαναλέω - πορεία και κάνοντας μια ολόκληρη στροφή εκατόν ογδόντα μοιρών, ξαναφτάσαμε στο σημείο μηδέν. Σήμερα είναι κρίσιμο και είναι πρόκληση για το σύνολο του πολιτικού συστήματος, των πολιτικών κομμάτων της Βουλής των Ελλήνων, να οδηγηθούμε σε μία λύση συναινετική, σε μία λύση που θα είναι αποδεκτή απ' όλους, προκειμένου, επιτέλους, να αρθεί αυτή η συνταγματική αταξία. Αυτό δεν μπορεί να γίνει, εάν δεν συναποφασίσουν τα δύο μεγάλα κόμματα ότι πρέπει να υπάρξει μια συνεννόηση. Τη Δευτέρα θα έχουμε για πολλοστή φορά την προσπάθεια αυτή και μέχρι τότε πρέπει να έχουμε καταλήξει. Μέχρι τότε πρέπει να έχουν δημιουργηθεί οι προϋποθέσεις αυτής της συναίνεσης. Κάνω έκκληση στην Κυβέρνηση. Άκουσα την ερμηνεία του αγαπητού συναδέλφου κ. Λάππα, σε σχέση με την πρώτη τροπολογία, στο γιατί παραμένει η «αναστολή» και όχι η «κατάργηση». Νομίζω ότι μιλάμε για ένα πουκάμισο αδειανό. Δεν έχει καμμία σημασία. Ούτως ή άλλως η διάταξη, στην οποία αναφέρεται αυτή η τροπολογία, έχει καταπέσει από το Συμβούλιο της Επικρατείας. Ούτως ή άλλως υπάρχουν πολλαπλές δηλώσεις ότι δεν πρόκειται να γίνει ξανά καμμιά πραξικοπηματική προσπάθεια αξιοποίησης αυτού του μεσοδιαστήματος μέχρι την καθαρογραφή της απόφασης. Όμως, επειδή ακριβώς θα μπορούσε να μην έχει έρθει καν αυτή η τροπολογία, επιμένω μέχρι την τελευταία στιγμή, έτσι ως βήμα καλής πρόθεσης, να αντικατασταθεί το «αναστολή» με την «κατάργηση». Κλείνω, λέγοντας ότι είναι ένα στοίχημα για όλους μας. Θυμίζω ότι αυτό το άγος, στο οποίο αναφέρθηκα και λίγο πριν, ότι το πολιτικό σύστημα στο σύνολό του συμμετέχει διαχρονικά σε διαδικασίες διαπλοκής, είναι ιστορική ευκαιρία αυτή τη φορά να φύγει από την πλάτη μας, διότι όλοι δεν είμαστε το ίδιο. Αφού εκλέξουμε δε το Εθνικό Συμβούλιο Ραδιοτηλεόρασης, με μια σύνθεση που να μπορεί να ικανοποιεί τα χαρακτηριστικά που απαιτεί ο συνταγματικός νομοθέτης για τα μέλη τα οποία θα το απαρτίζουν, τότε να προχωρήσουμε σε μια νηφάλια συζήτηση για το πώς διασφαλίζουμε τον πλουραλισμό στην ενημέρωση, πώς διασφαλίζουμε έσοδα για τα δημόσια ταμεία - και όχι μονάχα 250 εκατομμύρια, στα οποία αναφέρθηκε ο κ. Παππάς, αλλά πολύ περισσότερα - , πώς διασφαλίζουμε θέσεις εργαζομένων και πώς διασφαλίζουμε, βεβαίως, την ανεξαρτησία της ενημέρωσης, σε σχέση με την εκάστοτε εκτελεστική εξουσία. Σας ευχαριστώ.
Ευχαριστούμε τον κ. Σπύρο Δανέλλη, Βουλευτή από το Ποτάμι. Τον λόγο έχει ο κ. Μάριος Κάτσης, Βουλευτής από τον ΣΥΡΙΖΑ. Να ετοιμάζεται ο κ. Βασίλης Κόκκαλης στη συνέχεια.
Ευχαριστώ, κύριε Πρόεδρε. Κυρίες και κύριοι συνάδελφοι, η σημερινή συζήτηση πρέπει να είναι μία συζήτηση ουσίας, που θα πρέπει να έχει αποτέλεσμα και να μας πάει ένα βήμα παρακάτω. Θα ήθελα αρχικά να αναφέρω την υπάρχουσα κατάσταση, την κατάσταση που επικρατεί σήμερα στο ραδιοτηλεοπτικό τοπίο, και πώς αυτή διαμορφώθηκε. Πρώτον, το υπάρχον καθεστώς λειτουργίας των τηλεοπτικών σταθμών πανελλαδικής εμβέλειας είναι παράνομο και αυτό το επιβεβαιώνει το Σ.τ.Ε. με απόφασή του το 2010. Δεύτερον, η θητεία των μελών του Εθνικού Συμβουλίου Ραδιοτηλεόρασης έχει λήξει, με γνωμοδότηση του Νομικού Συμβουλίου του Κράτους και με αποφάσεις του Συμβουλίου της Επικρατείας. Απόδειξη αυτού είναι το γεγονός ότι τα πρόστιμα του ΕΣΡ προς τα κανάλια για μη τήρηση της δεοντολογίας δεν πληρώθηκαν ποτέ. Γιατί οι θιγόμενοι έκαναν ένσταση, με το σκεπτικό ότι δεν έχει νόμιμη σύσταση το ΕΣΡ, που επέβαλε το πρόστιμο. Άρα αυτή τη στιγμή που μιλάμε στο τηλεοπτικό τοπίο επικρατεί ανομία, ασυδοσία και χάος, μία κατάσταση που προσβάλλει όλους μας και την πολιτεία συνολικά. Έχουμε ένα παράνομο καθεστώς λειτουργίας, γιατί είκοσι επτά χρόνια δεν διενεργείται διαγωνισμός για την αδειοδότηση και επειδή δεν έχει υπογραφεί η παράταση των προσωρινών αδειών λειτουργίας, όπως κάνατε εσείς με τις παρατάσεις βασιλόπιτας επί είκοσι επτά χρόνια. Εμείς επιχειρήσαμε με όρους διαφάνειας και δημοσίου συμφέροντος να βάλουμε τάξη και οδηγηθήκαμε σε έναν διαγωνισμό μέσω της Γενικής Γραμματείας Ενημέρωσης, επειδή η Αντιπολίτευση μπλόκαρε τη σύσταση του ΕΣΡ. Το Σ.τ.Ε., αφού έκρινε αντισυνταγματικό το καθεστώς προσωρινής λειτουργίας που ίσχυε πριν, έκρινε επίσης αντισυνταγματική και την τροπολογία που ενσωματώθηκε στον ν.4339 ως άρθρο 2Α και αφορούσε τη μεταφορά των αρμοδιοτήτων. Πού βρισκόμαστε σήμερα; Βρισκόμαστε στη φάση που η Αντιπολίτευση οχυρώνεται πίσω από μία συγκεκριμένη απόφαση του Σ.τ.Ε., ενώ έχει επιδεικτικά αγνοήσει προηγουμένως αποφάσεις του Σ.τ.Ε., που αφορούσαν τη ρύθμιση του ραδιοτηλεοπτικού τοπίου. Κατηγόρησαν εμάς για παρεμβάσεις στο έργο της δικαιοσύνης. Ποιοι; Ο κ. Γεωργιάδης, που αποκαλούσε δημοσίως τρελούς τα αξιότιμα μέλη του Σ.τ.Ε., οι κύριοι Αθανασίου και Βενιζέλος, που εκ του πονηρού ερμηνεύουν βολονταριστικά το σκεπτικό της απόφασης του Σ.τ.Ε. από διαρροές, πριν ακόμα εκείνη εκδοθεί, που λέει ότι όλος ο ν.4339 είναι αντισυνταγματικός, λες και ξέρουν κάτι που όλοι εμείς οι υπόλοιποι αγνοούμε. Εμείς, παρ' ότι ασκήσαμε κριτική στην απόφαση του Σ.τ.Ε., εναρμονιζόμαστε πλήρως με τις αποφάσεις και τις σεβόμαστε. Τόσο την απόφαση του 2010, γιατί επιτέλους ήρθε νόμος - δεν υπήρχε νόμος για αδειοδότηση - όσο και την απόφαση του 2016 με τις σημερινές δύο τροπολογίες, που επαναφέρουν τις αρμοδιότητες. Όμως, είναι σαφές, κυρίες και κύριοι Βουλευτές, ότι οι ανεξάρτητες αρχές εφαρμόζουν τον νόμο και δεν νομοθετούν, όπως, επίσης, και ότι το κράτος έχει συνέχεια και δεν λειτουργεί εν κενώ, σε κάθε περίπτωση. Εμείς ήρθαμε σήμερα στη συζήτηση κάνοντας βήματα προς τη σύγκλιση, ώστε να αρθεί επιτέλους το αδιέξοδο και να πάμε παρακάτω. Σε αυτή την κατεύθυνση έρχεται η τροπολογία με την αναστολή της εφαρμογής του 2Α, σε αυτή την κατεύθυνση έρχεται η αλλαγή στη σύμφωνη γνώμη του ΕΣΡ σχετικά με τον αριθμό. Από τον περασμένο Οκτώβρη του 2015, που ψηφίστηκε ο ν.4339, έως και σήμερα, μετά από πολλά επεισόδια, έχουμε δύο αποστάγματα, δύο κεκτημένα, απαράγραπτα στη συνείδηση του κόσμου, για τα οποία είμαστε περήφανοι που τα κερδίσαμε ως Κυβέρνηση. Πρώτο κεκτημένο. Όλοι συμφωνούν πλέον ότι πρέπει να γίνει διαγωνισμός και να δοθούν νόμιμες άδειες από το ΕΣΡ, το οποίο θα επιβλέπει τη νομιμότητα, την τήρηση των κανόνων ισηγορίας και ποιότητας. Να μπει, δηλαδή, ένα τέλος στο καθεστώς ανομίας και ασυδοσίας. Δεύτερο κεκτημένο. Υπάρχουν διαθέσιμα κεφάλαια, για να πληρώσουν αυτοί που τους παραχωρείται ένα δημόσιο αγαθό. Υπάρχουν διαφυγόντα έσοδα του δημοσίου για είκοσι επτά χρόνια και ευθύνες και υπάρχει ευκαιρία για προσέλκυση επενδύσεων στον τομέα των ΜΜΕ, μια και όλοι μιλούν για επενδύσεις. Επένδυση με όρους αναδιανομής, όμως, μια και το αντίτιμο έχει υπολογιστεί για κάλυψη κοινωνικών αναγκών. Με αυτά ως δεδομένα, κυρίες και κύριοι της Αξιωματικής Αντιπολίτευσης, και ύστερα από τη συναίνεση που έχει επιτευχθεί στη Διάσκεψη των Προέδρων από την Ελάσσονα Αντιπολίτευση στα περισσότερα άρθρα του ν.4339, στην αρχική έκδοση του Οκτωβρίου, το βάρος πέφτει σε εσάς. Σας ρωτάμε ανοιχτά: Θέλετε να συνταχθείτε με το δημόσιο συμφέρον και τις συνταγματικές σας υποχρεώσεις, ναι ή όχι; Θέλετε να λειτουργούν τα τηλεοπτικά κανάλια με νομιμότητα, ναι ή όχι; Θέλετε να υπάρξει πρόνοια για τους εργαζομένους, ναι ή όχι; Θέλετε να υπάρξει όσο το δυνατόν υψηλότερο αντίτιμο για την παραχώρηση του δημοσίου αγαθού με διαγωνισμό, ναι ή όχι; Ελπίζω οι απαντήσεις σήμερα και με την ψήφο σας εδώ, στο Κοινοβούλιο, να είναι καθαρά καταφατικές. Είναι πραγματικά ευκαιρία του πολιτικού συστήματος να κάνει βήματα μπροστά και να ανακτήσει το κύρος της πολιτικής και των δημοκρατικών θεσμών έναντι των ισχυρών συμφερόντων. Κλείνοντας, θα ήθελα να πω ότι πιστεύω βαθιά πως όλη αυτή η ενεργοποίηση σε δράση, με αφορμή τη ρύθμιση του ραδιοτηλεοπτικού τοπίου, των τριών διακριτών εξουσιών, των ανεξαρτήτων αρχών, όπως και η επιτροπή που έχει συσταθεί για τον έλεγχο νομιμότητας των δανειοδοτήσεων των ΜΜΕ και των κομμάτων συνιστούν ένα ξύπνημα της δημοκρατίας. Η δημοκρατία αφυπνίζεται με κόπο από έναν λήθαργο που της είχε επιβάλει το τρίγωνο της διαπλοκής, καθιστώντας τους θεσμούς της φαινομενικά ενεργούς, όχι όμως ουσιαστικά. Αυτή την τομή στον τόπο μπορούσε να τη φέρει στη χώρα μόνο η Αριστερά, αφού το πολιτικό προσωπικό που χρεοκόπησε τη χώρα ήταν μέρος αυτού του τριγώνου. Όπως προείπε και ο Υπουργός κ. Παππάς, είναι στιγμή για συναινέσεις και το βλέμμα να είναι στραμμένο στο μέλλον. Να συστήσουμε ένα ισχυρό και ανεξάρτητο ΕΣΡ, που θα το αφήσουμε απρόσκοπτα να λειτουργήσει διενεργώντας διαγωνισμό, που θα ελέγχει την τήρηση των κανόνων λειτουργίας και ισηγορίας, προς όφελος του πολίτη και όχι ως διαιτητής συμφερόντων. Έχουμε χρέος απέναντι στη νέα γενιά, στην οποία και ανήκω, να παραδώσουμε το αγαθό της ενημέρωσης κρυστάλλινο, απαλλαγμένο από την καχυποψία. Σας ευχαριστώ.
Ευχαριστώ, κύριε Κάτση. Ο κ. Βασίλειος Κόκκαλης, Βουλευτής των Ανεξαρτήτων Ελλήνων, έχει τον λόγο για πέντε λεπτά. Μετά τον κ. Κόκκαλη, τελευταίοι ομιλητές είναι ο κ. Θεοχάρης και ο κ. Νικολόπουλος. Στη συνέχεια για τριάντα δευτερόλεπτα θα μιλήσει ο κ. Κεγκέρογλου, ακολουθεί ο κ. Λοβέρδος και μετά θα μιλήσουν οι Υπουργοί και κλείνουμε.
Ευχαριστώ, κύριε Πρόεδρε. Κυρίες και κύριοι συνάδελφοι, είχα την τιμή να είμαι εισηγητής στον ν.4339/2015 από την πλευρά του κόμματός μου. Όταν ψηφίζαμε αυτόν τον νόμο, γνωρίζαμε πάρα πολύ καλά ότι οι αντιδράσεις θα ήταν πολλές. Γνωρίζαμε πάρα πολύ καλά ότι οι αντιδράσεις θα ήταν σκληρές. Ποια ήταν, όμως, η βούληση της Πλειοψηφίας τον Οκτώβριο του 2015; Εισηγήθηκε ο κύριος Υπουργός Επικρατείας έναν νόμο, σύμφωνα με τον οποίο μπαίνει μία τάξη όντως στο τηλεοπτικό τοπίο. Θα μου επιτρέψετε να κάνω δύο χρονικούς διαχωρισμούς: Οκτώβριος του 2015 και Φεβρουάριος του 2016. Να θυμίσω, κατ' αρχάς, ότι τον Οκτώβριο του 2015 η κυβερνητική Πλειοψηφία ψήφισε έναν νόμο, τον ν.4339. Κάποια άρθρα του νόμου ψηφίστηκαν και από άλλα κόμματα. Συγκεκριμένα, το άρθρο 1, που αφορά την αδειοδότηση από το Εθνικό Συμβούλιο Ραδιοτηλεόρασης, ψηφίστηκε και από το ΠΑΣΟΚ και από την Ένωση Κεντρώων. Το άρθρο 2 ψηφίστηκε μόνο από την Ένωση Κεντρώων. Το άρθρο 5, η υποχρέωση ονομαστικοποίησης μετοχών, ψηφίστηκε μόνο από την Ένωση Κεντρώων. Το άρθρο 6, που αφορά το ασυμβίβαστο, ψηφίστηκε από το ΠΑΣΟΚ και από την Ένωση Κεντρώων. Το άρθρο 7 ψηφίστηκε και από το ΠΑΣΟΚ και από το Ποτάμι και από την Ένωση Κεντρώων. Το άρθρο 10, όροι συμμετοχής, ψηφίστηκε μόνο από το ΠΑΣΟΚ, επιπλέον. Το άρθρο 12, προεπιλογή αιτήσεων συμμετοχής, ψηφίστηκε και από το ΠΑΣΟΚ και από το Ποτάμι. Το άρθρο 13, διαδικασία δημοπρασίας, ψηφίστηκε μόνο από την Ένωση Κεντρώων. Το άρθρο 14, όροι αδειών, ψηφίστηκε και από το Ποτάμι και από το ΠΑΣΟΚ. Το άρθρο 15, λόγοι ανάκλησης αδειών, ψηφίστηκε μόνο από το ΠΑΣΟΚ. Το άρθρο 16 ψηφίστηκε από το ΠΑΣΟΚ και το Ποτάμι. Στα δεκαέξι άρθρα που αφορούσαν τις τηλεοπτικές άδειες ψηφίστηκαν τα εννέα από τα δεκαέξι από το ΠΑΣΟΚ, τα οκτώ από την Ένωση Κεντρώων και τα πέντε από το Ποτάμι. Τι προέβλεπε τον Οκτώβριο του 2015 αυτός ο νόμος; Προέβλεπε ότι τον διαγωνισμό θα τον κάνει το Εθνικό Συμβούλιο Ραδιοτηλεόρασης. Σωστά μέχρι εδώ; Σωστά. Πέρασαν πέντε μήνες και ήρθε ο Φεβρουάριος του 2016. Ο νόμος κινδύνευε άμεσα να μην εφαρμοστεί. Οι επιλογές της Κυβέρνησης ήταν δύο. Ή καταργεί τότε τον νόμο, από τη στιγμή που δεν μπορεί να εφαρμοστεί, ή ξεπερνά το εμπόδιο με τον διαγωνισμό από τον Υπουργό, για μία μόνο φορά. Με το άρθρο 2Α έρχεται το Σ.τ.Ε. και κρίνει, σύμφωνα με πληροφορίες πάντα, ότι το συγκεκριμένο άρθρο 2Α είναι αντισυνταγματικό. Ερχόμαστε τώρα στην πολιτική υποκρισία από τη Νέα Δημοκρατία, γιατί το ΠΑΣΟΚ και το Ποτάμι κινούνται έξυπνα. Ζητάνε να ακυρωθεί ο νόμος. Συγγνώμη, αλλά είναι τουλάχιστον ανόητο. Μας κάνετε πλάκα; Πρώτον, γιατί με την πρόταση την οποία παρουσιάσατε αντιγράφετε εννέα διατάξεις του ν.4339. Ποιες είναι αυτές; Το άρθρο 2, που αφορά τη διάρκεια των αδειών, το άρθρο 3, νομική μορφή υποψηφίων, το άρθρο 6, με τέσσερις παραγράφους για το «πόθεν έσχες», το άρθρο 10, με τρεις παραγράφους για τα απαιτούμενα δικαιολογητικά υποψηφίων. Δεύτερον, ο ν.4339 είναι η βελτίωση του δικού σας νόμου, του ν.4070/2012. Είναι ανόητο να επιμένετε να καταργηθεί. Πραγματικά είναι ανόητο, όταν σχεδόν οι μισές διατάξεις του ν.4339 είναι - το λέει και η επικεφαλίδα του ν.4339- τροποποίηση του ν.4070/2012 που ψηφίσατε εσείς, το ΠΑΣΟΚ και ο ΛΑΟΣ. Λέτε να καταργηθεί ο νόμος, που κάποιες διατάξεις του, πρώτον, τις αντιγράφετε και, δεύτερον, είναι σε προγενέστερο στάδιο και δικές σας, από τον ν.4070/2012; Συγγνώμη, πρέπει να συνέλθετε, εκτίθεστε με το να ζητάτε να καταργηθεί αυτός ο νόμος. Αυτή τη δυνατότητα η Κυβέρνηση την είχε τον Φεβρουάριο του 2016, όταν πραγματικά υπήρχε αδιέξοδο. Τότε ή έπρεπε να καταργήσουμε τον νόμο ή να ξεπεράσουμε το εμπόδιο από τη μη σύσταση του ΕΣΡ με το 2Α. Για σκεφθείτε - και αυτό ο ελληνικός λαός θα το ξέρει - , κινδύνευε ο νόμος να είναι ανενεργός. Ρωτούσαν οι πολίτες: Γιατί, κύριε Υπουργέ της Επικρατείας, εισηγηθήκατε τον Οκτώβριο νόμο που πέρασαν τέσσερις μήνες και δεν εφαρμόζετε; Γιατί, κύριε Βουλευτά των Ανεξαρτήτων Ελλήνων, ψηφίσατε νόμο, ο οποίος δεν εφαρμόζεται; Δύο επιλογές είχα: Ή να εισηγηθώ την κατάργησή του τότε ή να ξεπεράσω το εμπόδιο, με την ανάθεση του διαγωνισμού στον Υπουργό για πρώτη φορά. Επειδή ο αντίπαλος ήταν σκληρός, τη διαφήμισε αυτή την αντισυνταγματικότητα. Ξέρετε ότι και τα ευεργετήματα των πολυτέκνων κρίθηκαν αντισυνταγματικά, αλλά δυστυχώς οι πολύτεκνοι δεν έχουν κανάλι οι δόλιοι, για να το προβάλουν. Δεν έχουν!
Ολοκληρώστε, παρακαλώ, κύριε συνάδελφε.
Κυρίες και κύριοι συνάδελφοι, κι αναφέρομαι στο ΠΑΣΟΚ και στο Ποτάμι - συγχαρητήρια για τη στάση σας στη Διάσκεψη των Προέδρων - , δεν θα παίζουμε με τις λέξεις «αναστολή» ή «κατάργηση». Από τη στιγμή που δεν έχει καθαρογραφεί η απόφαση και δεν μπορούμε να πούμε στο Σ.τ.Ε. «κάντε το σε είκοσι ημέρες, σ' έναν μήνα», το ορθόν είναι «αναστολή». Γι' αυτό θα το κεφαλαιοποιήσετε. Βάλτε πλάτη, να συναινέσετε για τη συγκρότηση του Εθνικού Συμβουλίου Ραδιοτηλεόρασης. Ευχαριστώ πολύ.
Ευχαριστούμε τον κ. Βασίλη Κόκκαλη, Βουλευτή των Ανεξαρτήτων Ελλήνων. Τον λόγο έχει ο κ. Θεοχάρης Θεοχάρης, Ανεξάρτητος Βουλευτής. Κύριε συνάδελφε, έχετε τον λόγο.
Σας ευχαριστώ, κύριε Πρόεδρε. Κυρίες και κύριοι συνάδελφοι, βρισκόμαστε εδώ γιατί επί είκοσι επτά χρόνια διαδοχικές κυβερνήσεις άφησαν ένα καθεστώς ασυδοσίας και διαπλοκής να διαιωνίζεται σε έναν από τους πυλώνες της δημοκρατίας. Ας το παραδεχθεί η Αντιπολίτευση. Όμως, βρισκόμαστε εδώ, στα απόνερα μιας στρατηγικής, ηθικής, πολιτικής και συνταγματικής ήττας της συγκυβέρνησης. Αποδεχθείτε το, παραδεχθείτε το, πως δεν διορθώσατε τίποτε, πως δεν θελήσατε να διορθώσετε τίποτε. Τι μας λέτε; Πως παλιότερα υπήρχε διαφθορά και διαπλοκή. Αλήθεια, οι ευθύνες όσων κυβέρνησαν είναι μεγάλες. Πως δεν μπορούσαμε να ορίσουμε Εθνικό Συμβούλιο Ραδιοτηλεόρασης και μεταφέραμε αρμοδιότητες. Ψέμα. Διαλύσατε το ΕΣΡ με νόμο, για να φύγει η μητέρα της κ. Κωνσταντοπούλου, αλλά κυρίως ως άλλοθι, για να δώσετε τις αρμοδιότητες στον κ. Παππά. Τι άλλο μάς λέτε; Μας λέτε πως ο νόμος ήταν συνταγματικός. Ψέμα. Το Σ.τ.Ε. το ανέτρεψε, παρά τους εκβιασμούς και τα ρουσφέτια που υποσχεθήκατε, και τελικά τα πήρατε έτσι πονηρά πίσω. Είστε επίορκοι παραβίασης του Συντάγματος, στο οποίο όλοι εδώ μέσα ορκιστήκαμε. Μας λέτε επίσης πως η διαδικασία ήταν άψογη. Ψέμα. Δεχθήκατε εκπρόθεσμη εγγυητική, κάμερες που δεν λειτουργούσαν, κατά το δοκούν, «πόθεν έσχες» που δεν ελέγχθηκαν και τελικά δεν τηρήθηκαν. Μας λέτε πως χτυπήσατε τη διαφθορά. Ψέμα. Με βοσκοτόπια που ούτε 50 ευρώ ΕΝΦΙΑ δεν πληρώνουν και αποτιμήθηκαν 100 εκατομμύρια ευρώ! Έτσι γίνομαι και εγώ επιχειρηματίας. Με κατασκευαστές ιδιοκτήτες, με ποδοσφαιροποίηση του τοπίου, με τη φαύλη Αττικής και την Πειραιώς έτοιμες να δανείσουν, stand by. Ντροπή και να το λέτε. Λέτε πως χρειάζεται συναίνεση. Μα, την μπουρλοτιάζετε τη συναίνεση με αυτή την τροπολογία που φέρνει ο Υπουργός. Δεν τη θέλετε τη συναίνεση. Λέτε πως πήρατε χρήματα από τους πλούσιους και τα δώσατε στους φτωχούς. Ψέμα. Τα λεφτά των καναλιών θα τα πληρώσουν οι κακοπληρωμένοι εργαζόμενοι στα κανάλια, οι φτωχοί καταναλωτές, με τα ακριβά προϊόντα. Τα λεφτά στους φτωχούς να τα δώσετε από την αύξηση που δίνετε στο μισθολογικό κονδύλι του δημοσίου για το 2017. Μην τη δώσετε την αύξηση και στηρίξτε τους φτωχούς. Εσείς κάνετε πολιτική, όχι η δικαιοσύνη. Άλλο ένα ψέμα σας. Το ξαναλέω. Ζείτε μια πολιτική, στρατηγική, ηθική και συνταγματική ήττα. Πάρτε πίσω τον νόμο σας. Είναι άδικος, αναποτελεσματικός, ανήθικος. Σας το έγραψε ο καθηγητής κ. Σοφούλης. Ένας νόμος που δεν επιτρέπει σε έναν συνεταιρισμό δημοσιογράφων να εκπέμψει, αν πληροί τις προϋποθέσεις, είναι ανήθικος. «Και τι να φέρετε;», θα μας ρωτήσει ο ελληνικός λαός. Έναν νόμο που θα υπηρετεί τις αρχές της διαφάνειας, της πολυφωνίας, που θα οδηγεί σε βιώσιμα κανάλια, θα προάγει τον πολιτισμό και θα ελαχιστοποιεί τη διαφθορά. Διαφάνεια. Κάθε μέτοχος των καναλιών και του Τύπου πρέπει να είναι ονομαστικός. Όχι στην offshore της εφημερίδας «Η ΑΥΓΗ». Αλήθεια, ποιος είναι πίσω από τον κ. Αρτεμίου; Πείτε μας, αν έχετε τα κότσια. Πολυφωνία, όχι αντικειμενική ενημέρωση. Αυτό δεν υπάρχει, κύριε Παφίλη. Μας το είπε προηγουμένως. Η γνώμη δεν είναι αντικειμενική. Πολυφωνία θέλουμε, για να ακούγονται όλες οι γνώμες. Το ΕΣΡ να υποχρεωθεί να δίνει όσες περισσότερες άδειες είναι τεχνικά δυνατόν. Βιώσιμα κανάλια. Το ετήσιο κόστος της άδειας να είναι συνάρτηση της διαφημιστικής αγοράς. Προαγωγή του πολιτισμού. Υποχρεώσεις για το περιεχόμενο με ελληνικές παραγωγές, ντοκιμαντέρ αλλά και με θέματα που ενδιαφέρουν μειονότητες ή μικρές ομάδες. Καταπολέμηση της διαφθοράς. Θέσπιση πλαφόν στον δανεισμό των καναλιών, ώστε οι επιχειρηματίες να βάζουν δικά τους κεφάλαια. Δημοσιοποίηση όλης της κρατικής διαφημιστικής δαπάνης και πού πηγαίνει. Αλήθεια, πού είναι ο κ. Δραγασάκης στη συζήτηση σήμερα, που μας το είχε υποσχεθεί εδώ, από αυτό το Βήμα, ότι θα το έφερνε, έναν χρόνο σχεδόν πίσω; Κυρίες και κύριοι συνάδελφοι, όσο εμείς ασχολούμαστε - και τελειώνω με αυτό - με τα παιχνίδια του κ. Παππά, στον πραγματικό κόσμο τι συμβαίνει; Γιατί είναι πολύ βολική όλη αυτή η συζήτηση για τα μέσα μαζικής ενημέρωσης. Οι συνταξιούχοι βλέπουν επικουρικές των 16 ευρώ τον μήνα. Το Νοσοκομείο Λαμίας δεν χειρουργεί από την περασμένη εβδομάδα ελλείψει αναισθησιολόγου. Στο προσφυγικό καταρρέουν τα πάντα και οι παραιτήσεις με καταγγελίες για διαφθορά έγιναν επιδημία. Σήμερα παραιτήθηκε ο πολύ άξιος κ. Βασίλης Παπαδόπουλος. Η ΔΕΗ δανείζεται εκατοντάδες εκατομμύρια από τους πελάτες της και πουλάει σκανδαλωδώς φθηνά το ρεύμα και είναι έτοιμη να καταρρεύσει. Ο ΟΑΕΔ δεν θα βγάλει το 2017. Ήδη σπάει τον «κουμπαρά» του ΑΚΑΓΕ για να βγάλει το 2016. Θα κόψετε ξανά τις συντάξεις, όπως σας είχα πει από αυτό εδώ το Βήμα όταν συζητούσαμε τον αναποτελεσματικό νόμο Κατρούγκαλου. Οι ελεύθεροι επαγγελματίες από την 1η Ιανουαρίου θα πεθάνουν από τις εισφορές και οι αλυσίδες παίρνουν ήδη όλη τη λιανική. Το τέταρτο μνημόνιο είναι ante portas και η συζήτηση για το χρέος πηγαίνει για μετά το 2018. Αυτός είναι ο λόγος που ασχολείστε με τη χειραγώγηση της δικαστικής και της τέταρτης εξουσίας, του Τύπου. Γιατί βέβαια τη νομοθετική ο Πρωθυπουργός την έχει στο τσεπάκι. Κυρίες και κύριοι συνάδελφοι της Συμπολίτευσης, έχετε μετατραπεί σε απλούς χειροκροτητές του κ. Τσίπρα. Όλα αυτά δεν κρύβουν την καταστροφή που φέρατε. Σας το λένε ήδη όλες οι δημοσκοπήσεις. Θα σας το πει σύντομα και ο ελληνικός λαός στην κάλπη. Ευχαριστώ πολύ.
Ευχαριστούμε τον κ. Θεοχάρη Θεοχάρη, Ανεξάρτητο Βουλευτή. Τελευταίος ομιλητής είναι ο Ανεξάρτητος Βουλευτής κ. Νικόλαος Νικολόπουλος.
Ευχαριστώ, κύριε Πρόεδρε. Μόλις κατέβηκε από το Βήμα ένας Ανεξάρτητος που τον είχαν επιλέξει ως ανεξάρτητο, αλλά έγινε Βουλευτής. Έχουμε πήξει σε αυτούς τους ανεξάρτητους: Ανεξάρτητοι συνταγματολόγοι που προτείνονται για Πρόεδροι Δημοκρατίας. Ανεξάρτητοι δικαστές που γίνονται Υπουργοί. Ανεξάρτητοι που γίνονται κομματάρχες. Διαβάζω σήμερα στην κεντροδεξιά εφημερίδα «ΔΗΜΟΚΡΑΤΙΑ», την πρώτη σελίδα: ««Σκιές» γι' αυτόν που πρότεινε ο Μητσοτάκης για το ΕΣΡ». Είναι ανεξάρτητος και αυτός. Ποιος είναι αυτός ο ανεξάρτητος; Αυτό το λέει η κεντροδεξιά εφημερίδα: Βρέθηκε στο τιμόνι του Αρείου Πάγου το 2015 σε μία ιστορική αλλά σκοτεινή στιγμή για το Ανώτατο Δικαστήριο, καθώς κατά τη διάρκεια της θητείας του πραγματοποιήθηκε η δίκη του πρώην Υπουργού Οικονομικών Γιώργου Παπακωνσταντίνου για τη λίστα Λαγκάρντ. Η ετυμηγορία ωστόσο ακόμα και σήμερα σχολιάζεται αρνητικά από πολλούς δικαστές, καθώς ο πρώην Υπουργός καταδικάστηκε για το πλημμέλημα της νόθευσης εγγράφου, παρ' ότι η Εισαγγελέας του Αρείου Πάγου κ. Ξένη Δημητρίου ζητούσε την καταδίκη του για κακουργήματα. Βέβαια, κανένας δεν πάει χαμένος σε αυτόν τον τόπο. Μάλιστα, λέει, ο κύριος αυτός, που τον πρότεινε ο κ. Μητσοτάκης, να γίνει πρόεδρος στο ΕΣΡ. Γιατί, κύριε Παππά, χάσατε τέτοια ευκαιρία, μεγάλη ευκαιρία;
Στον κ. Βούτση.
Ο κ. Βούτσης φταίει.
Ακούω με προσοχή.
Α, τον περιμένετε ακόμη;
Ακούω με προσοχή.
Α, ωραία. Αυτός ο ανεξάρτητος, λοιπόν, πώς είχε γίνει πρόεδρος; Λέει η κεντροδεξιά εφημερίδα: Μα, τον πρότεινε ο Βαγγέλης Βενιζέλος. Το λέει εδώ. Να πάει χαμένος κι αυτός; Όχι, βέβαια. Αυτές είναι οι ανεξάρτητες αρχές, που καθόμαστε και τρελαινόμαστε! Αυτές είναι οι ανεξάρτητες αρχές, που μετά αυτές στρατεύουν και κομματάρχες και Βουλευτές. Εάν δηλαδή σήμερα γινόταν αυτό και λέγαμε «τι θέλει ο Μητσοτάκης; Θέλει αυτόν; Αυτόν», θα λύνονταν τα προβλήματα; Πάει, θα τελείωνε; Αυτό είναι το θέμα μας; Όποτε το θυμάται λέει: «Δεν είναι ακριβώς αυτό. Είναι και λίγο θεσμικό». Επιτέλους, κυρίες και κύριοι συνάδελφοι, ο κόσμος το έχει πάρει χαμπάρι. Ας σταματήσουν κάποιες και κάποιοι να κάνουν τις παρθένες στον οίκο ανοχής. Ξέρετε, πώς μπορεί να είναι ανεξάρτητη μια αρχή που τα μέλη της επιλέγονται από ποιους; Από το Άγιο Πνεύμα; Όχι. Προτείνει, λέει, ο τάδε Αρχηγός τον τάδε και αμέσως αυτός είναι ανεξάρτητος και όλοι εμείς πρέπει να το δεχτούμε! Άκουσα, όμως, κι έναν συνάδελφο εκεί από τους όψιμους προοδευτικούς που λέει: «Κάποιοι δικαστές τόλμησαν» και είπε τον αριθμό δεκατέσσερα. Οι άλλοι έντεκα, δηλαδή, τι είναι; Είναι οι άτολμοι; Είναι οι προσκυνημένοι οι άλλοι έντεκα; Οι άλλοι έντεκα δικαστές, που δεν δέχτηκαν αυτή την επιχειρηματολογία, τι είναι; Πουλημένοι; Εκείνοι δεν ξέρουν, κύριε Λοβέρδο, το Σύνταγμα; Δεν το έχουν διαβάσει; Είναι αδιάβαστοι εκείνοι; Ωραία, τώρα συνεννοηθήκαμε. Γι' αυτό για να πάμε λίγο πιο απλά να δούμε τα πράγματα. Ακούστηκαν εδώ πολλά, όντως εξαιρετικά ενδιαφέροντα. Ποιοι βάλανε τα κλάματα εκείνο το βράδυ που περιμέναν είτε την κ. Μάνδρου, πώς τη λένε, είτε κάποιους άλλους; Βλέπουμε έναν γνωστό εκεί, που είναι σε έναν που του επεβλήθησαν 74 εκατομμύρια. Θυμάστε, κύριε Λοβέρδο, που είχε έρθει στην εξεταστική επιτροπή ένας κροίσος καναλάρχης κι έλεγε: «Εγώ είμαι πατριώτης, εγώ δεν χρωστάω τίποτα, δεν έχω πάρει δάνεια ούτε χρωστάω φόρους»; Στο κανάλι αυτουνού, λοιπόν, βλέπω έναν και βάζει τα κλάματα εκείνη την ώρα που έβγαινε η απόφαση. Από συγκίνηση, γιατί το αφεντικό θα τη γλίτωνε! Το ίδιο, έκαναν πάρτι στο Φάληρο. Χαρά μεγάλη! Αγαπητές κυρίες και κύριοι συνάδελφοι, εδώ πέρα, λοιπόν, αν νομίζουν κάποιοι ότι κοροϊδεύουν τους πολίτες κάνουν λάθος. Κοροϊδεύουν τα μούτρα τους! [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Και σε μένα λίγη ανοχή, κύριε Πρόεδρε, όπως δείξατε σε όλους. Σήμερα ήμουν στο Εργατικό Κέντρο και εκεί σε μια συγκέντρωση μού ζήτησαν να πάρω κάποιον συνάδελφο τηλέφωνο γιατί βλέπουν εξεταστική επιτροπή. Ήταν ο Κώστας ο Τζαβάρας. Λέω το όνομά του, γιατί τον πήρα τηλέφωνο. Και ρωτήστε τον, αν δεν πιστεύετε εμένα, αγαπητοί κύριοι συνάδελφοι, ομοϊδεάτες μου της Νέας Δημοκρατίας, τι είπαν εκεί στο Εργατικό Κέντρο της Αθήνας στον Κώστα τον Τζαβάρα για όλους εσάς που σας βλέπουν να γίνεστε υπηρέτες αυτών των ολιγαρχών και τι είπαν και για τον περαστικό Αρχηγό σας που, βλέποντας να είναι τόσο μπροστά όπως αυτοί του δείχνουν στις δημοσκοπήσεις, νομίζει ότι δεν θα πάθει ό,τι συμβαίνει σήμερα στην Αμερική. Την προηγούμενη βδομάδα έλεγαν δεκατέσσερις μονάδες μπροστά ότι ήταν η κ. Κλίντον και σήμερα βρίσκεται μια μονάδα πίσω. Κλείνοντας λέω το εξής. Πραγματικά κριτήριο ας γίνει για όλους ένα: Με ποιους θα πάμε. Ο καθένας με την ψήφο του θα διαλέξει. Ποιοι θα χαρούν με την ψήφο; Θα το δούμε, θα μου πείτε, αύριο το πρωί, ποιοι θα έχουν πρωί - πρωί στασίδι, ποιους θα δείξει το δελτίο των 20.00΄. Μα, τους ξέρουμε από την καλή όψη και από την ανάποδη. Τους ξέρουμε πολύ καλά. Σας άκουσα, λοιπόν, κύριε Παππά, το πρωί να λέτε κάτι πολύ ενδιαφέρον: «Δεν είναι προς θάνατον το να μετακινηθούμε όλοι από τις θέσεις μας». Θα είναι προς θάνατον να ρίξετε κι εσείς την ασπίδα, όπως έκαναν κάποιοι που προσπάθησαν τα προηγούμενα χρόνια. Γιατί, εάν αυτοί οι ίδιοι δεν είχαν «πουλήσει» τον Κώστα Καραμανλή σε εκείνη τη μάχη κατά της νταβατζηδοκρατίας, δεν θα ζούσαμε όλα αυτά που ζήσαμε σήμερα. Μπορείτε, λοιπόν, να κάνετε όσες υποχωρήσεις θέλετε. Μπορείτε να βάλετε ανεξάρτητους, αυτούς που πάνε στο πάρτι του κ. Μητσοτάκη, τους πρώην Προέδρους του ΣτΕ. Προχθές τους είδατε; Όλοι ήσαν εκεί, στο πάρτι. Βάλτε τους αυτούς. Κάντε αυτούς ανεξάρτητη αρχή. Όμως, αυτή η ανεξάρτητη αρχή θα τηρήσει τον νόμο, που θα ψηφίσει εδώ η Βουλή των Ελλήνων, αυτοί που εκλέγονται από τους πολίτες.
Ευχαριστούμε, κύριε Νικολόπουλε.
Κύριε Πρόεδρε, κι εγώ σας ευχαριστώ. Ήθελα να πω ότι όντως γύρισε η σελίδα. Ό,τι και να κάνουν δεν νομίζω ότι υπάρχει καμμία ελπίδα. Όμως, από το Βήμα αυτό να πω ότι όσον αφορά τη χτεσινή μου ασυλία, παρασύρθηκαν κάποιοι πιστεύοντας ότι εξεταζόταν η περίπτωση μιας παλιάς ανάρτησης στο twitter. Δεν είχε καμμιά σχέση αυτό και το λέω για όσους πιάστηκαν αδιάβαστοι. Τη μηνυτήρια αναφορά να διαβάσουν και όχι το δικό μου το υπόμνημα προς την επιτροπή και εκεί θα διαπιστώσουν ότι δεν υπήρχε ούτε ύβρις ούτε συκοφαντία ούτε κανένα ομοφοβικό σχόλιο, όπως λένε κάποιοι. Όμως, υπήρχε η μαρτυρία ενός Έλληνα πολίτη, ενός οικογενειάρχη, πατέρα τεσσάρων παιδιών, που λέει ότι έχει δικαίωμα κι αυτός να λέει ποιο θεωρεί ότι είναι το σωστό μοντέλο, ποιο θεωρεί ότι είναι το δικό του το πιστεύω, που θα πρέπει να το διακηρύττει. Σας ευχαριστώ.
Ευχαριστούμε. Θα δώσουμε τον λόγο στον κ. Κεγκέρογλου για ένα λεπτό, καθώς έχει καταθέσει μια βουλευτική τροπολογία και μετά για ένα λεπτό, επίσης, στον κ. Λοβέρδο, που θέλει να κάνει μια παρατήρηση και έχουμε τελειώσει. Κύριε Κεγκέρογλου, έχετε τον λόγο.
Κύριε Πρόεδρε, πολύ σύντομα θέλω να πω ότι ως παράταξη είμαστε ικανοποιημένοι από τις τελευταίες εξελίξεις μετά την απόφαση του Συμβουλίου της Επικρατείας, που πραγματικά δρομολόγησε εξελίξεις για την αποκατάσταση της συνταγματικής τάξης στον τόπο μας. Μιλήσαμε για νίκη της δημοκρατίας, της πολυφωνίας, του κράτους δικαίου και πιστεύω ότι αυτό γίνεται πλέον κατανοητό απ' όλους. Βέβαια, κατανοούμε και τη δυσκολία που έχει και ο κ. Παππάς και η πλειοψηφία να «χωνέψει» αυτή την απόφαση και αυτή την αντιστροφή των πραγμάτων και είναι δύσκολο, βέβαια, μέσα σε λίγες μέρες να «χωνέψει» και την απόφαση του ΣτΕ, αλλά και την εξευτελιστική, όπως είπε ο κ. Καραγιαννίδης, επιλογή του κ. Πολύδωρα. Χρειάζεται περισσότερο χρόνο και θάρρος.
Μην πάτε, όμως, σε άλλα θέματα. Σας παρακαλώ. Μην κάνετε δευτερολογία. Μπείτε στο θέμα κατευθείαν.
Ναι, δεν πάω σε άλλα θέματα. Σας είπα το πρωί, κύριε Υπουργέ, ότι ήταν μια ευπρεπής κυβίστηση αυτό που κάνατε εδώ. Πράγματι, το πιστεύω αυτό, σε αντίθεση με αυτά που λέτε δημοσίως για να ακούνε οι πολίτες. Το 1986, θέλω να σας θυμίσω, για να δείτε ποιοι είναι οι θαρραλέοι πολιτικά άντρες…
Κύριε Κεγκέρογλου, δεν είναι σωστό αυτό που κάνετε. Δηλαδή, κάνετε μια γενική τοποθέτηση και, μάλιστα, αναδρομή στο παρελθόν, τη στιγμή που έχετε μια βουλευτική τροπολογία και σας έδωσα τον λόγο μόνο γι' αυτή κατ' απόλυτη παρέκκλιση.
Όχι, γι' αυτή θα μιλήσω. Το 1986, λοιπόν, στις εκλογές για τον Δήμο Αθήνας το ΠΑΣΟΚ έχασε παταγωδώς. Κέρδισε τότε ο μακαρίτης Μιλτιάδης Έβερτ. Ο Ανδρέας Παπανδρέου βγήκε και είπε: «Νίκησε η αυτοδιοίκηση». Πείτε, τουλάχιστον, ότι νίκησε η δημοκρατία, νίκησε το κράτος δικαίου. Πάρτε μια τέτοια πρωτοβουλία. Θα είναι νομίζω σωστό. Όσο για τον κ. Νικολόπουλο, δεν ξέρω εάν γνωρίζει ότι ο Διονύσης Τεμπονέρας έβγαλε δήλωση για τον κ. Κουτρομάνο, αλλά δεν έχει τόση σημασία. Δηλαδή, ποιον θέλατε να προτείνουμε στην ανεξάρτητη αρχή, κύριε Νικολόπουλε, τον Καλαμπόκα, και κάνετε τέτοιες κρίσεις; Σας παρακαλώ πάρα πολύ.
Κύριε Κεγκέρογλου, με ποια ιδιότητα κάνετε τοποθέτηση; Ως Κοινοβουλευτικός Εκπρόσωπος, ως εισηγητής; Τι ακριβώς είστε; Σας παρακαλώ. Σε δεκαπέντε δευτερόλεπτα πρέπει να κλείσετε.
Θα ήθελα τον λόγο, κύριε Πρόεδρε.
Κύριε Πρόεδρε, κλείνω την τοποθέτησή μου κι έχω την ευθύνη των λόγων μου.
Δεν είναι έτσι. Σας έδωσα τον λόγο για τη βουλευτική τροπολογία μόνο. Σας παρακαλώ.
Βεβαίως. Κλείνω, λοιπόν, καλώντας αφ' ενός τον Υπουργό Επικρατείας να μη δίνει άλλοθι για μια φράση στη Νέα Δημοκρατία για τη μη συγκρότηση του ΕΣΡ, είτε πραγματικό είτε εικονικό - ναι, δίδετε εσείς άλλοθι και φαίνεται σαν να μη θέλετε να συγκροτηθεί - και τον Υπουργό, τον κ. Δρίτσα, να κάνει αποδεκτή την τροπολογία. Ευχαριστώ, κύριε Πρόεδρε.
Με απογοητεύετε φρικτά. Καταλαβαίνετε, δηλαδή, τι θέλω να πω. Για να πείτε τη λέξη «παρακαλώ τον Υπουργό», κάνατε τοποθέτηση ολόκληρη, ως μη οφείλατε. Κύριε Νικολόπουλε, έχετε τον λόγο επί προσωπικού για ένα λεπτό.
Ασφαλώς αντιλαμβάνεται ο συνάδελφος ότι ποτέ δεν θα ήθελα να προτείνω, ή να προβάλω, ή να επικροτήσω μια οποιαδήποτε προσωπικότητα μπορεί να είχε αρνητικό πρωταγωνιστικό ρόλο σε μια τέτοια υπόθεση. Έτσι, καταλαβαίνω ότι είναι από εκείνα τα γνωστά του κ. Κεγκέρογλου. Ο κ. Κεγκέρογλου, άλλωστε, το είπε. Εγώ αναφέρθηκα, διαβάζοντάς το ακριβώς, στο σημερινό δημοσίευμα της εφημερίδας. Για εκείνα τα γεγονότα θα πρέπει μάλλον ο Κυριάκος Μητσοτάκης να ρωτήσει τον πατέρα του και να έρθει μια άλλη φορά να κουβεντιάσουμε εδώ.
Ευχαριστούμε πολύ. Ο κ. Λοβέρδος θέλει να διευκρινίσει κάτι, κύριε Υπουργέ. Κύριε Λοβέρδο, έχετε τον λόγο.
Απευθύνομαι στον Υπουργό Επικρατείας. Έγινε μια συζήτηση σήμερα και είχε αποτελέσματα. Κατ' αρχάς, πρέπει όλοι οι πολίτες που μας παρακολουθούν και θα κρίνουν την ψήφο μας να ξέρουν ότι την ώρα της σημερινής ψηφοφορίας, σε λίγο, ψηφίζουμε για το ότι η Βουλή παίρνει πίσω τις διατάξεις που ψήφισε η Πλειοψηφία για τα τέσσερα κανάλια, που συμβούλευσαν τα ινστιτούτα του Καράκας, της Βενεζουέλας, της Φλωρεντίας και δεν ξέρω και εγώ ποια άλλα. Είναι, επίσης, θετικό ότι δεχθήκατε δική μας τροπολογία, παρ' ότι δεν είχατε το θάρρος να το πείτε. Βάλατε τον κ. Λάππα να το πει, αλλά είναι το ίδιο. Δέχεστε και την τροπολογία που επεκτείνεται η σύμφωνη γνώμη και σε άλλες ρυθμίσεις του άρθρου 2 παράγραφος 4. Συνάδελφοι στην Αίθουσα και όσοι φίλοι μας ακούν εκτός Αιθούσης, η διάταξη αυτή του άρθρου 2 παράγραφος 4 ήταν αυτή που προκάλεσε την ένσταση συνταγματικότητας που κάναμε στην Ολομέλεια πέρυσι και ήταν η αιτία να μην επιτρέπουμε τη συγκρότηση του Εθνικού Συμβουλίου Ραδιοτηλεόρασης. Είναι μεγάλη νίκη αυτή! Δείτε στα Πρακτικά, που τα έχω εδώ, τι είχαμε πει στην πρώτη Διάσκεψη Προέδρων. Και το ότι αυτό το παίρνετε πίσω σήμερα με ρητή τροπολογία, που επεκτείνεται μάλιστα με τη δική μας συμβολή, είναι πάρα πολύ θετικό. Εμείς αυτό θα το στηρίξουμε, κύριε Πρόεδρε. Ωστόσο, κύριε Υπουργέ, για να τελειώνω. Από την πολιτική χωματερή στην οποία βρεθήκατε με όλη αυτή την ιστορία, σας παρακαλώ για το εξής: Το θέμα μιας διατύπωσης της τροπολογίας σας, που καταθέσατε τη Δευτέρα, που δεν έχει νομική αξία, αλλά έχει πολιτική και συμβολική, κυρίως γι' αυτούς που μας ακούν εκτός Αιθούσης, προτιμήστε το ρήμα «καταργείται» αντί του ρήματος «αναστέλλεται» η εφαρμογή της τροπολογίας, που αποτέλεσε το άρθρο 2Α, με το οποίο πήρατε εσείς αυτή την αρμοδιότητα να τα κάνετε όλα μόνος σας. Κλείνοντας, θέλω να απευθυνθώ, κύριε Πρόεδρε, στη Νέα Δημοκρατία που λέει να μην ψηφιστεί αυτό και να μείνουμε στο ρήμα «καταργείται» και να είναι αυτό μια προϋπόθεση. Εάν αυτό που λέει η Νέα Δημοκρατία το ακούγαμε εμείς και όλη η Αντιπολίτευση, αλλά και δέκα Βουλευτές της Συμπολίτευσης, τι θα γινόταν, συνάδελφοι της Νέας Δημοκρατίας; Θα παρέμενε ο νόμος Παππά, όπως ισχύει σήμερα, που κρίθηκε όπως κρίθηκε από το Συμβούλιο της Επικρατείας; Υπάρχει μια αντίφαση εδώ. Γι' αυτό, παρ' ότι προτιμούσαμε το ρήμα «καταργείται», καλώ την Κυβέρνηση - έχει ο Υπουργός τον λόγο σε λίγο - να κάνει αυτή την αλλαγή. Ό,τι μας εξήγησε ο Πρόεδρος της Βουλής δεν ισχύει, κύριε Υπουργέ της Επικρατείας. Νομικά είναι ακριβώς το ίδιο, είτε λέτε «καταργείται» είτε «αναστέλλεται». Αλλά, συμβολικά αυτός που ακούει χωρίς να ξέρει καλά τα νομικά, θεωρεί ότι εσείς δολιχοδρομείτε και εκ του πονηρού περιπαίζετε την Αίθουσα και τον ελληνικό λαό. Θέλω να πω ότι και το «καταργείται» και το «αναστέλλεται» ένας πονηρός μετά από λίγες μέρες μπορούσε να το αλλάξει, είτε λέει «καταργείται» είτε λέει «αναστέλλεται». Το θέμα, όμως, είναι να μην παίξουμε την κολοκυθιά. Είναι καλύτερη η διατύπωση.
Ολοκληρώστε με αυτό, κύριε Λοβέρδο.
Κυρίες και κύριοι Βουλευτές, κύριοι της Κυβέρνησης, κύριε Πρόεδρε, με βάση όλα αυτά θα πρέπει να γίνει αξιοποίηση κυρίως από τον Πρόεδρο της Βουλής αυτών των ημερών που έχουμε μπροστά μας. Να μην πάμε στη Διάσκεψη τη Δευτέρα, όπου θα παρελαύνουν πρόσωπα, και να μιλάμε υπέρ ή κατά δημοσίως. Θα πρέπει να γίνουν οι διαβουλεύσεις των κομμάτων διαφανέστατα και να καταλήξουν στη σύνθεση του οργάνου, γιατί αυτό το οποίο ήρθε για ψηφοφορία την περασμένη Δευτέρα, υπό το φως των αλλαγών που γίνονται σήμερα, υπό το φως μιας νέας πραγματικότητας, δεν αντέχει. Θα πρέπει η νέα πρόταση για να επιδοκιμαστεί και να γίνει πρόταση της Διάσκεψης των Προέδρων να είναι αντικείμενο διαβουλεύσεων τις επόμενες ημέρες. Θέλω να πω με αυτό ότι η κατάληξη της Δευτέρας το βράδυ δεν ισχύει πια. Αρχίζει μια νέα συζήτηση, η οποία θα είναι γόνιμη. Πρέπει ο Πρόεδρος της Βουλής να την κρατήσει εκτός δημοσιότητας μέχρι τη Δευτέρα και τη Δευτέρα να υπάρχει μια ομόφωνη στάση. Ευχαριστώ.
Ευχαριστούμε, κύριε Λοβέρδο. Τον λόγο έχει ο κ. Δένδιας για ένα λεπτό.
Κύριε Πρόεδρε, εάν έχω καλά αντιληφθεί τα πράγματα, ο Υπουργός προσεχώρησε στη λογική της επέκτασης όλων των συναρμοδιοτήτων του Εθνικού Συμβουλίου Ραδιοτηλεόρασης σε όλα τα αναφερόμενα. Κατάλαβα καλά, κύριε Υπουργέ;
Αυτό υπήρχε ήδη. Το είπα και εγώ στην ομιλία μου.
Όχι, δεν υπήρχε. Υπήρχε ως γνώμη, έχει μετατραπεί σε σύμφωνη γνώμη και αφορά όλες τις περιπτώσεις. Αυτό κατάλαβα εγώ. Αν κατάλαβα λάθος, θα με διορθώσει. Εδώ το θέμα έχει ως εξής, κύριε Πρόεδρε, και εγώ τοποθετούμαι ως Νέα Δημοκρατία ξανά, για να γίνει σαφές ποιο θεωρούμε θεμέλιο και βάση της συμφωνίας. Κατ' αρχάς, εμείς ζητάμε ξεκάθαρα την αναγνώριση της δημιουργηθείσας νομικής κατάστασης διά της λέξεως «κατάργηση». Το 2Α δεν υπάρχει πλέον. Οφείλει αυτό να αναγνωριστεί, ή αλλιώς να περιμένουμε την καθαρογραφή και τη δημοσίευση της απόφασης. Και τα δύο για εμάς είναι αποδεκτά. Όμως, η παρούσα λέξη «αναστέλλει» δεν είναι αποδεκτή. Δεύτερον, θεωρούμε ότι επί τη βάσει του άρθρου 15 του Συντάγματος ο Υπουργός δεν έχει κανέναν ρόλο, δεν έχει θεσμικό διάλογο με την ανεξάρτητη αρχή, με το Εθνικό Συμβούλιο Ραδιοτηλεόρασης. Το Εθνικό Συμβούλιο Ραδιοτηλεόρασης μέσα στο νομικό πλαίσιο που θέτει η πολιτεία οφείλει να αυτενεργήσει ως ανεξάρτητη αρχή. Θέλω δε να πω και το εξής για το Εθνικό Συμβούλιο Ραδιοτηλεόρασης, για να μη μένουν παρανοήσεις και μάλιστα σκόπιμες παρανοήσεις: Έχω μπροστά μου τη 234/2015 γνωμοδότηση του Νομικού Συμβουλίου του Κράτους. Πάρα πολλοί συνάδελφοι της Πλειοψηφίας αναφέρθηκαν δήθεν σε αυτή τη γνωμοδότηση, χωρίς να λένε τον αριθμό, η οποία αναγνώριζε παρανομία σύστασης του Εθνικού Συμβουλίου Ραδιοτηλεόρασης. Υπήρξε και σχετικό non paper της Κυβέρνησης. Κυρίες και κύριοι συνάδελφοι, η άποψη που με τόση ζέση υποστηρίξατε είναι η άποψη της μειοψηφίας. Σας παρακαλώ, διαβάστε την απόφαση. Η άποψη της Πλειοψηφίας είναι διαφορετική. Το συμβούλιο υπήρχε, ήταν νόμιμο και εσείς το καταργήσατε.
Ευχαριστούμε. Κυρίες και κύριοι συνάδελφοι, πριν προχωρήσουμε, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι πέντε μαθήτριες και μαθητές, καθώς και τρεις εκπαιδευτικοί συνοδοί από το 1ο Δημοτικό Σχολείο Ιωαννίνων. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Θα δώσω τώρα τον λόγο στον κ. Παππά για μια σύντομη απάντηση και δευτερολογία σε ό,τι ακούστηκε. Δεν υπάρχουν άλλοι συνάδελφοι να μιλήσουν. Μετά θα πάρει τον λόγο ο κ. Κοντονής για πολύ λίγο - ένα ή δύο λεπτά - και ο κ. Δρίτσας, ως ο Υπουργός που έχει φέρει την κύρωση της συμφωνίας στο τέλος. Ορίστε, κύριε Παππά, έχετε τον λόγο.
Αν μου επιτρέπει το Σώμα, θέλω να ξεκινήσω με μια εξομολόγηση. Αισθάνομαι στην πορεία όλης αυτής της υπόθεσης σαν να βρήκαμε έναν πολυτραυματία στον δρόμο, ένα ασθενοφόρο παρκαρισμένο δίπλα, να τον φορτώσαμε, να τον πήγαμε στο νοσοκομείο και να μας σταματήσαν στον δρόμο και να μας είπαν «δεν δικαιούστε εσείς να οδηγείτε το ασθενοφόρο, πρέπει να γυρίσετε τον πολυτραυματία πίσω στο σημείο που τον βρήκατε και να τον πάει ο μοναδικός αρμόδιος για την οδήγηση του ασθενοφόρου». Και όλα αυτά λίγο πριν μπούμε στο θεραπευτήριο. Ο πολυτραυματίας ήταν το τηλεοπτικό τοπίο και εμείς που εξαναγκαστήκαμε εκ των πραγμάτων να πάρουμε την αρμοδιότητα για μία και μόνη φορά για να το ρυθμίσουμε. Αυτή νομίζω ότι είναι η πραγματικότητα. Εν πάση περιπτώσει, αναγκάζομαι να αναφερθώ για άλλη μια φορά στο ζήτημα του Εθνικού Συμβουλίου Ραδιοτηλεόρασης. Το Εθνικό Συμβούλιο Ραδιοτηλεόρασης δεν είχε νόμιμη σύνθεση. Και επειδή δεν είχε νόμιμη σύνθεση, το Συμβούλιο της Επικρατείας απέρριπτε πολλές φορές - δέκα αποφάσεις έχω πρόχειρες εδώ - τα πρόστιμα τα οποία επέβαλλε στα κανάλια. Τα ίδια τα κανάλια, λοιπόν, τα οποία βγήκαν ως υπερασπιστές του θεσμικού ρόλου του Εθνικού Συμβουλίου Ραδιοτηλεόρασης, προσέφευγαν στο ΣτΕ, για να πουν και να υποστηρίξουν και να δικαιωθούν ότι δεν έχει καμμία αρμοδιότητα, δεν έχει νόμιμη σύνθεση το Εθνικό Συμβούλιο Ραδιοτηλεόρασης και άρα, δεν μπορεί να βάζει τα πρόστιμα. Αυτή ήταν η πραγματικότητα. Και μας λέτε τώρα ότι μπροστά σε αυτή την πραγματικότητα εμείς έπρεπε να κάνουμε διαγωνισμό με εκείνο το Εθνικό Συμβούλιο Ραδιοτηλεόρασης. Πραγματικά πιστεύετε ότι θα άντεχε έστω και ένα δευτερόλεπτο αυτός ο διαγωνισμός στην πρώτη δικαστική διαδικασία από τις πολλαπλές στις οποίες θα είχε υποβληθεί; Και βεβαίως, θα υπενθυμίσω στο Σώμα ότι στη συζήτηση στις επιτροπές για τον ν.4339- αναρωτιέμαι αν άλλος νόμος έχει συζητηθεί τόσο εκτενώς και στην Εθνική Αντιπροσωπεία και δημοσίως - το εναπομείναν Εθνικό Συμβούλιο Ραδιοτηλεόρασης δήλωσε πλήρη αδυναμία να αποφανθεί για μία σειρά από ζητήματα, τα οποία ήταν προαπαιτούμενα για τη διοργάνωση του διαγωνισμού. Αυτή την κατάσταση παραλάβαμε και νομικά και επί της ουσίας και έπρεπε με κάποιο τρόπο να κινηθούμε. Γιατί να κινηθούμε, όμως, κυρίες και κύριοι Βουλευτές; Ακριβώς για να εφαρμόσουμε το Σύνταγμα και να τηρήσουμε τις αποφάσεις του Συμβουλίου της Επικρατείας που έλεγαν ότι η παράταση της «νόμιμης» λειτουργίας των καναλιών άνευ αδείας δεν συνάδει με το Σύνταγμα. Ρωτάω για πολλοστή φορά: Όλοι όσοι άσκησαν σφοδρή κριτική στην Κυβέρνηση για την πορεία των εξελίξεων και τις επιλογές μας να διοργανώσουμε τον διαγωνισμό, εάν εγώ ο ίδιος στην αρχή του τρέχοντος έτους είχα υπογράψει την αντισυνταγματική παράταση της λειτουργίας των τηλεοπτικών σταθμών, θα διαμαρτύρονταν; Λυπάμαι που το λέω και πολύ φοβάμαι πως όχι. Λυπάμαι ειλικρινώς που το λέω, ότι εάν εγώ στις 31 Δεκεμβρίου είχα υπογράψει αυτές τις τροπολογίες που παρέτειναν το τηλεοπτικό status quo, δεν θα είχαμε καθόλου διαμαρτυρίες. Δεν συζητάμε για τέτοιας κλίμακας διαμαρτυρίες ούτε κατά φαντασίαν! Θα ήταν ένα απλό χαρτί, μια απλή τροπολογία. Έχει κυλήσει, όμως, νομίζω, πάρα πολύ νερό στο αυλάκι και τώρα έχουν συνειδητοποιήσει άπαντες ότι και Ραδιοτηλεοπτικό Συμβούλιο πρέπει να συγκροτηθεί με νόμιμη σύνθεση και διαγωνισμός να γίνει και τίμημα να καταβληθεί. Πραγματικά, εκτός από την πρόταση της Νέας Δημοκρατίας, στην οποία δεν είναι πολύ καθαρό το πώς θα εξασφαλιστεί το τίμημα, δεν άκουσα κάποια πρόταση που να λέει ότι δεν πρέπει να καταβληθεί το τίμημα. Αυτό είναι ένα κεκτημένο. Και είναι κεκτημένο γιατί; Γιατί διεξήχθη διαγωνισμός και απεδείχθη ότι υπάρχουν άνθρωποι οι οποίοι διατίθενται να πληρώσουν. Απεδείχθη ότι υπάρχει αξία επάνω στον σπάνιο πόρο που λέγεται «τηλεοπτικές συχνότητες», επάνω στην υπηρεσία που λέγεται «πανελλαδική εκπομπή», μια αξία την οποία συστηματικά η πολιτική εξουσία χάριζε ως μη όφειλε. Θα το πω με λύπη. Άκουσα εδώ ομιλίες και απέκτησα την αίσθηση ότι ορισμένοι αισθάνονται ότι δικαιώθηκαν για τα είκοσι επτά χρόνια ανομίας! [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Να έχουμε κάποιο μέτρο. Δεν έχει δικαιωθεί. Κάθε άλλο. Τα είκοσι επτά χρόνια ανομίας είναι αυτά που κανείς πλέον εδώ δεν δύναται να ανέβει στο Βήμα αυτό και να πει ότι ήταν καλώς καμωμένα τα πράγματα. Ούτε ένας! Και αυτό μας χαροποιεί εμάς και είναι μια δικαίωση. Περνάμε, λοιπόν, τώρα στις τροπολογίες. Στις τροπολογίες έχουμε τη σύμφωνη γνώμη και για την τιμή εκκίνησης, κύριε Δένδια. Νομίζω ότι είναι δευτερεύον σε σχέση με το προηγούμενο, διότι όσον αφορά την τιμή εκκίνησης αποδείχθηκε ότι, αν με άρτιο τρόπο και σωστό σχεδιασμό οργανωθεί ένας διαγωνισμός, το τίμημα θα είναι πολύ μεγαλύτερο από οποιαδήποτε τιμή εκκίνησης. Υπάρχουν, νομίζω, όλες οι προϋποθέσεις και η συσσωρευμένη πείρα, για να γίνει αυτό. Έχει συζητηθεί πάρα πολύ - και θα ολοκληρώσω με αυτό και ευχαριστώ για την ανοχή, κύριε Πρόεδρε - αν βγήκε αντισυνταγματικός ο ν.4339 και αν πρέπει να αποσυρθεί. Δράττομαι της ευκαιρίας να επαναλάβω ότι όταν ψηφίζαμε τον ν.4339, ξοδέψαμε πάρα πολλή ώρα για να οικοδομήσουμε συναινέσεις, τις ευρύτερες δυνατές. Από τα δεκαπέντε άρθρα που αφορούν τον διαγωνισμό και ένα άρθρο που αφορά τη σύσταση της ΕΡΤ - ΝΕΤ, της εταιρείας που είναι συνδεδεμένη με την ΕΡΤ για να γίνει ψηφιακός πάροχος, η Δημοκρατική Συμπαράταξη ψήφισε τα εννιά, η Ένωση Κεντρώων τα οκτώ και το Ποτάμι τα πέντε, προϋποθέσεις, προέλευση κεφαλαίων, τεχνολογικός εξοπλισμός, κτηριακή υποδομή, προεπιλογή αιτήσεων…
Τα ξέραμε και τα ψηφίσαμε.
Βεβαίως, τα ξέρατε και τα ψηφίσατε. Γιατί ανεβαίνετε σε αυτό το Βήμα και λέτε ότι εμάς μας ενδιέφερε μόνο το τίμημα; Γιατί ακούγεται αυτή η κριτική, εφόσον έχουμε ψηφίσει μαζί άρθρα τα οποία ανέβαζαν πολύ ψηλά τον ποιοτικό πήχη; Αυτή είναι η αλήθεια και τώρα έρχεται μια κριτική η οποία - για να πω την αλήθεια - ήταν μηδενιστική τις προηγούμενες μέρες. Σήμερα ήταν μετριασμένη. Ας επανέλθουμε, όμως, λίγο, να ξαναθυμηθούμε τι είχε γίνει όχι μόνο στη φορτισμένη μέρα που είχαμε τη σφοδρή σύγκρουση γύρω από τις αρμοδιότητες, αλλά να θυμηθούμε τις μέρες ψήφισης του ν.4339, που είναι ψηφισμένος νόμος του κράτους, στη βάση του οποίου βεβαίως η ανεξάρτητη αρχή - είναι ευχή όλων μας - θα διεξάγει τον διαγωνισμό. Όλοι το επιθυμούμε αυτό. Δεν θα πάμε, βέβαια, σε μια κατάσταση όπου νομοθετούν οι ανεξάρτητες αρχές. Οι ανεξάρτητες αρχές εφαρμόζουν τους ψηφισμένους νόμους. Είναι ένας νόμος που πήρε ψήφο και από κόμματα της Αντιπολίτευσης. Το λέμε και το δηλώνουμε με χαρά, για άλλη μια φορά. Η Δευτέρα είναι μπροστά, προσχήματα πλέον δεν υπάρχουν, κατά τη γνώμη μας. Προφανώς ο ομιλών, ως μέλος της Κυβέρνησης, δεν θα κάνει κανένα σχόλιο για κανένα πρόσωπο, γιατί είναι αρμοδιότητα της Βουλής και της Διάσκεψης των Προέδρων να ανιχνεύσει - όπως καλώς κάνει μέχρι τώρα - τις δυνατότητες συναίνεσης. Νομίζω όμως ότι πρέπει το πολιτικό σύστημα να περάσει στον επόμενο βαθμό ωρίμανσης, να κοιτάξει αυτοκριτικά το παρελθόν και να συμφωνήσουμε όλοι μαζί ούτως ώστε πάρα πολύ γρήγορα και το ΕΣΡ να συγκροτηθεί και διαγωνισμός να γίνει, αλλά και τίμημα να καταβληθεί, αλλιώς νομίζω ότι θα είμαστε υπόλογοι για άλλη μια φορά στις επόμενες γενιές. Σας ευχαριστώ πάρα πολύ.
Ευχαριστούμε τον Υπουργό κ. Παππά. Ο Υπουργός κ. Κοντονής έχει τον λόγο.
Κυρίες και κύριοι συνάδελφοι, ακούσαμε μια κριτική για τη συγκεκριμένη τροπολογία που εισηγήθηκε το Υπουργείο Πολιτισμού και Αθλητισμού, ότι με αυτή την τροπολογία πλήττεται το αυτοδιοίκητο της Ελληνικής Ποδοσφαιρικής Ομοσπονδίας. Νομίζω ότι καλύτερος να απαντήσει, εάν πλήττεται το αυτοδιοίκητο, είναι η ίδια η Διεθνής Ποδοσφαιρική Ομοσπονδία, η οποία συμπράττει με την Κυβέρνηση για να επέλθει ένα τέλος στο καθεστώς της σήψης και της διαφθοράς που επικρατούσε επί χρόνια. Εκείνο όμως που μου έκανε εντύπωση είναι ότι αυτό το επιχείρημα, που ακούστηκε από το νεοναζιστικό κόμμα της Χρυσής Αυγής, συνδυάστηκε με αιτιάσεις του τύπου ότι εμείς δεν ορίζουμε τις εκλογές της ΕΠΟ και ότι αυτό είναι σημείο ανικανότητας. Μα, είναι δυνατόν ποτέ η Κυβέρνηση να ορίσει τις εκλογές ενός σωματείου, τριτοβάθμιου στη συγκεκριμένη περίπτωση; Αυτό είναι δουλειά του ίδιου του σωματείου και συγκεκριμένα της διοίκησής του, που έχει τοποθετηθεί από τη FIFA για να φέρει εις πέρας όλη αυτή την κατάσταση. Το δεύτερο που ήθελα να πω είναι το εξής. Ακούσαμε μια κριτική ότι «στον επιχειρηματικό χώρο, εκεί που υπάρχει κερδοφορία κ.λπ, ό,τι και να κάνετε, χαμένο πάει». Το ακούσαμε από τον αγορητή του ΚΚΕ. Είναι μια λανθασμένη άποψη και προσέγγιση. Τι θα ήθελε δηλαδή το ΚΚΕ; Να μην κάναμε ό,τι κάναμε είκοσι μήνες και να έχουμε μείνει στο καθεστώς της «παράγκας»; Ήθελε να μην έχουμε επέμβει καθόλου νομοθετικά και να μείνουμε σε αυτή την άθλια κατάσταση που δηλητηρίαζε τον ελληνικό αθλητισμό, την ελληνική νεολαία και την ελληνική κοινωνία, προς δόξα της διαπλοκής και της διαφθοράς; Εμείς, λοιπόν, σε αυτά τα πράγματα βάλαμε πλάτη και φέραμε αποτελέσματα. Και θέλω να πω από του Βήματος της Βουλής, τελειώνοντας, προς όλους αυτούς, οι οποίοι πολέμησαν επί είκοσι μήνες αυτή την προσπάθειά μας και πρώτα απ' όλα, στους οικονομικά ισχυρούς, δεύτερον, στους τραμπούκους οι οποίοι είχαν μεταμφιεστεί σε οπαδούς, και τρίτον, σε αργυρώνητες γραφίδες ότι δεν φοβόμαστε. Ας κάνουν ό,τι θέλουν! Η Κυβέρνηση την υπόθεση της διαφθοράς και της διαπλοκής σε όλα τα επίπεδα θα την επιλύσει. Και θα την επιλύσει προς όφελος του ελληνικού λαού. Και αν διερωτώνται «Μα, πώς αυτοί δεν φοβούνται, όταν οι προηγούμενοι σήμαιναν ισπανική υποχώρηση σε κάθε επίθεση που τους κάναμε;», τους απαντάμε λοιπόν: Ας κοιτάξουν πίσω μας! Ας κοιτάξουν πίσω μας όλους εκείνους που έδωσαν τα πάντα στην υπόθεση του λαϊκού κινήματος, που έχασαν τη ζωή τους στο βουνό, στις εξορίες, στα κολαστήρια της δικτατορίας! Από αυτούς εμείς αντλούμε δύναμη. Και τη ματιά τους δεν θα την προδώσουμε! Η διαφθορά και η διαπλοκή και τα οικονομικά συμφέροντα που τη στηρίζουν θα ηττηθούν από την Κυβέρνηση του λαού, από την Κυβέρνηση του ΣΥΡΙΖΑ!
Ευχαριστούμε τον Υπουργό κ. Κοντονή. Θα κλείσει ο Υπουργός Ναυτιλίας και Νησιωτικής Πολιτικής κ. Θοδωρής Δρίτσας. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κυρίες και κύριοι Βουλευτές, κατ'αρχάς θα ήθελα να αποσαφηνίσω σχετικά με τις δύο βουλευτικές τροπολογίες - εκ των τριών τροπολογιών, έμειναν οι δύο, καθώς ο κ. Θηβαίος την απέσυρε και θα την διορθώσει, θα την συμπληρώσει και θα την επανακαταθέσει - το εξής. Σύμφωνα με αυτό που ζήτησε ο κ. Δένδιας, με το οποίο συμφωνώ και ταυτίζομαι - γιατί δεν είμαι θεματικά ο αρμόδιος Υπουργός, είμαι αρμόδιος για την εισήγηση του συγκεκριμένου νομοσχεδίου, για τη σύμβαση με την Κυπριακή Δημοκρατία για την έρευνα και διάσωση - και ως εκ τούτου και για να λύσουμε σωστά θεσμικά και αυτό το ζήτημα, βεβαιώνω το Σώμα ότι οι αρμόδιοι και συναρμόδιοι Υπουργοί διαβεβαίωσαν ότι αποδέχονται αυτές τις δύο βουλευτικές τροπολογίες. Επομένως καλύπτεται και από αυτή την πλευρά. Τώρα η τροπολογία του κ. Λοβέρδου δεν έχει τα στοιχεία των άλλων τροπολογιών. Είχαν επείγοντα χαρακτήρα αυτές οι τροπολογίες. Σοβαρή είναι και η τροπολογία του κ. Κεγκέρογλου, αλλά έχει όλον τον χρόνο να τεθεί σε κανονικές διαδικασίες και να αντιμετωπιστεί από τον αρμόδιο Υπουργό όταν στην ώρα του υπάρχει ανάλογο νομοσχέδιο αυτής της αρμοδιότητας. Κυρίες και κύριοι Βουλευτές, ειπώθηκαν πολλά. Μια προσπάθεια από πολλές πλευρές ήταν οι αιχμηρές κριτικές τοποθετήσεις και εκ δεξιών και εξ αριστερών και εκ του κέντρου ότι όλη αυτή η ιστορία από την πλευρά της Κυβέρνησης έγινε για να αποπροσανατολιστεί η ελληνική κοινωνία. Προς Θεού! Σεβόμαστε απολύτως τα προβλήματα των Ελλήνων πολιτών, τα ζητήματα της αγοραστικής δύναμης, του βιοτικού επιπέδου, της κάλυψης των αναγκών, της δοκιμασίας που περνά ο ελληνικός λαός. Δεν θα μπορούσε κανένα αρρωστημένο μυαλό να στήσει και ούτε είχε και τη δυνατότητα η Κυβέρνηση να στήσει τέτοιου είδους αποπροσανατολιστικά παιχνίδια. Μάχη δίνεται. Διότι πράγματι - και δεν μπορεί κανείς να το μειώνει αυτό - μπορεί να υπήρξαν υπερβολές και στον χρόνο που αναλώθηκε και σε όσα ειπώθηκαν Εδώ, όμως, υπάρχει ένα επίσης σοβαρό ζήτημα, να σπάσει επιτέλους ένα από τα πιο νοσηρά και σκληρά αποστήματα που δηλητηριάζει τον δημόσιο βίο, η διαπλοκή, όπως από πολλές πλευρές περιγράφτηκε και έχει διαπιστωθεί. Αυτή η μάχη δεν είναι αποπροσανατολισμός, αντίθετα, μαζί με όλες τις άλλες μάχες, είναι στο κέντρο ακριβώς των στόχων αυτής της Κυβέρνησης. Κάθε κριτική, λοιπόν - στεναχωριέμαι που την ακούω και από Αριστερά - που υποβαθμίζει αυτή τη μάχη, νομίζω ότι δεν προσφέρει στην προσπάθεια της ελληνικής κοινωνίας να αλλάξει τα πράγματα και στην προσπάθεια αυτής της Κυβέρνησης να υπηρετήσει αυτούς τους στόχους. Κρατώ μερικά πολύ σημαντικά, τα πιο σημαντικά, κατά τη γνώμη μου, γιατί είναι δύσκολη η επιλογή. Ο Πρόεδρος της Βουλής, ο Νίκος Βούτσης, έθεσε ένα ερώτημα: Η Κυβέρνηση δεν θα μπορούσε να είχε συμβιβαστεί, να είχε επιλέξει τον δρόμο που επέλεξαν προηγούμενες κυβερνήσεις; Δεν θα αποκόμιζε οφέλη από αυτό; Δεν θα είχε κανάλια που θα κρατούσαν στάση ανοχής ή και υποστήριξης με μια τέτοια συνέχιση ενός συμβιβασμού και μιας συναλλαγής; Δεν θα μπορούσε; Δεν θα μπορούσε λέω εγώ, γιατί δεν μας πάει στο DNA μας, γιατί ξεκινάμε από αλλού και πάμε αλλού. Όμως, πρακτικά, αν το αποφάσιζε η δικιά μας Κυβέρνηση, θα μπορούσε και θα διαιώνιζε αυτή την πραγματικότητα. Γιατί, λοιπόν, επέλεξε αυτή τη διαδικασία η Κυβέρνηση και ο αρμόδιος Υπουργός, ο Νίκος Παππάς, για να αλλάξει το τοπίο; Για να κερδίσει κανάλια; Μα, μπορούσε να τα κερδίσει και αλλιώς. Γιατί αυτή η περιπέτεια; Γιατί τόσα χρόνια, κυρίες και κύριοι Βουλευτές, που υπήρχε ΕΣΡ, όχι πριν από ένα, δύο, τρία χρόνια, πολλά χρόνια, δεν δόθηκαν οι άδειες; Γιατί δεν έγιναν διαγωνισμοί; Γιατί δεν εισπράχθηκε τίμημα για τη χρήση των συχνοτήτων και δεν καταβλήθηκαν χρηματικά ποσά αντίστοιχα για αυτό; Γιατί; Δεν υπήρχε συνταγματική επιταγή τότε; Δεν υπήρχε δέσμευση; Γιατί δεν υπάρχει κανένα ΕΣΡ που να υπάρχει από μόνο του και ασύνδετο και καμμιά ανεξάρτητη αρχή ασύνδετη από το τι συμβαίνει πραγματικά στον πολιτικό και κοινωνικό συσχετισμό σε κάθε ιστορική στιγμή. Και τα μηνύματα που έπαιρνε το ΕΣΡ ήταν «μην ασχολείστε». Όπου υπήρχε μια πρωτοβουλία, έμενε στη μέση και δεν ενθαρρυνόταν και δεν στηριζόταν με αντίστοιχη νομοθεσία. Αυτή είναι η πραγματικότητα. Και τώρα έρχονται οι κριτικές ότι έχουμε πολιτική ήττα του Υπουργού, του Νίκου Παππά, της Κυβέρνησης ή πιο εκλεπτυσμένα του πολιτικού σχεδίου της Κυβέρνησης. Μα, ποιο ήταν ακριβώς αυτό το σχέδιο και η πολιτική βούληση αυτής της Κυβέρνησης, όχι με δίκη προθέσεων - προσέξτε, με δίκη προθέσεων μπορεί να πει κανείς ό,τι θέλει, και έχοντας και ισχυρό επικοινωνιακό μηχανισμό, στημένο και συγκροτημένο, να το κάνει και αληθοφανές, είναι άλλο η δίκη προθέσεων - αλλά με τα γεγονότα; Είναι νόμος που λέει να συγκροτηθεί συγκεκριμένο πλαίσιο ποιοτικής και αναβαθμισμένης και διαφανούς λειτουργίας των καναλιών, να γίνει διαγωνισμός και να οριστεί ή να προκύψει από τη διαδικασία που προβλέπει ο νόμος τίμημα. Αυτή είναι η μάχη που έδωσε με τη νομοθέτηση και με τη γνωστή διαδικασία αρχικά με το ΕΣΡ, εν συνεχεία, μπροστά στο σαμποτάζ να μη συγκροτηθεί ΕΣΡ, με την υπέρβαση, που ήρθε το Συμβούλιο της Επικρατείας και δεν την αποδέχθηκε. Όμως, αυτή είναι η μάχη. Σε αυτή τη μάχη έχουμε ήττα; Αν έχουμε ήττα του Νίκου Παππά, της Κυβέρνησης, του Πρωθυπουργού, του ΣΥΡΙΖΑ, θα είναι ήττα της Βουλής και του πολιτικού κόσμου, κυρίες και κύριοι Βουλευτές. Εδώ όσοι μιλούν για ήττα και όσοι χαίρονται και επιχαίρουν για την απόφαση του Συμβουλίου της Επικρατείας, θα πρέπει να το αποσαφηνίσουν, για να δούμε τι ακριβώς εννοούμε - ακριβώς όμως - με κάθε τι που λέμε. Γιατί θα γίνει διαγωνισμός από εδώ και πέρα με το ΕΣΡ; Θα συντρέξουν όλες οι πτέρυγες της Βουλής για να γίνει; Θα προκύψει ή θα προσδιοριστεί το τίμημα; Θα υπάρχει πλαίσιο ποιοτικής αναβάθμισης και διαφανούς λειτουργίας του τηλεοπτικού συστήματος; Αυτά θα τα κάνει μόνο του το ΕΣΡ, αν δεν τα κάνει το πολιτικό σύστημα και ο πολιτικός κόσμος; Δια αναθέσεως θα το λύσουμε; Δεν θα είναι στρουθοκαμηλισμός αυτό;
Ολοκληρώστε τη σκέψη σας, κύριε Υπουργέ.
Τελειώνω, κύριε Πρόεδρε. Αν αυτό το σχέδιο, λοιπόν, δεν εφαρμοστεί, τότε αυτό το σχέδιο ηττήθηκε και βέβαια δεν μπορεί να επιχαίρει κανείς για αυτό. Κανείς δεν μπορεί να επιχαίρει γι' αυτό. Ως προς την παράκαμψη, λοιπόν, του ΕΣΡ το μέγεθος και το μέτρο είναι αυτό και η εκκρεμότητα που μένει δεν είναι το γράψιμο ή το καθαρογράψιμο της τελικής απόφασης. Είναι αφετηρία αυτό για το τι θα κάνει η ελληνική Βουλή, τι θα κάνει το πολιτικό σύστημα. Τελειώνω, κύριε Πρόεδρε. Το ερώτημα, λοιπόν, που συναφώς προκύπτει και συμπληρώνει αυτό που περιέγραψα ως κεντρικό ερώτημα, είναι τι ΕΣΡ θέλουμε. Όχι ποια ονόματα, αλλά με τι κύρος, με τι δυνατότητες, με τι υποστήριξη, με τι πλαίσιο, σε ποια κατεύθυνση. Τα ορίζει το Σύνταγμα, αλλά δεν φτάνει. Η ζωντανή πραγματικότητα καθορίζεται από τη στάση των πολιτικών και των κοινωνικών δυνάμεων. Αυτή είναι η πρόκληση από σήμερα και μετά και μπροστά στην πρωτοβουλία του Προέδρου της Βουλής και της Διάσκεψης των Προέδρων για τη Δευτέρα. Σας ευχαριστώ.
Ευχαριστούμε τον Υπουργό Ναυτιλίας και Νησιωτικής Πολιτικής κ. Θοδωρή Δρίτσα. Κυρίες και κύριοι συνάδελφοι, κηρύσσεται περαιωμένη η συζήτηση επί των άρθρων, των τροπολογιών και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Κυπριακής Δημοκρατίας σχετικά με τη συνεργασία στους τομείς Έρευνας και Διάσωσης και άλλες διατάξεις». Ερωτάται το Σώμα: Γίνεται δεκτό το άρθρο 1 ως έχει;
Ναι.
Ναι.
Ναι.
Ναι.
Ναι.
Ναι.
Ναι.
Ναι.
Συνεπώς το άρθρο 1 έγινε δεκτό ομοφώνως. Εισερχόμαστε στην ψήφιση των τροπολογιών. Ερωτάται το Σώμα: Γίνεται δεκτή η υπουργική τροπολογία με γενικό αριθμό 734 και ειδικό 9 ως έχει;
Ναι.
Όχι.
Όχι.
Ναι.
Παρών.
Όχι.
Ναι.
Παρών.
Συνεπώς η τροπολογία με γενικό αριθμό 734 και ειδικό 9 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η υπουργική τροπολογία με γενικό αριθμό 740 και ειδικό 15 ως έχει;
Ναι.
Όχι.
Όχι.
Ναι.
Παρών.
Ναι.
Ναι.
Όχι.
Συνεπώς η τροπολογία με γενικό αριθμό 740 και ειδικό 15 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η βουλευτική τροπολογία με γενικό αριθμό 741 και ειδικό 16 ως έχει;
Ναι.
Όχι.
Όχι.
Ναι.
Παρών.
Ναι.
Ναι.
Όχι.
Συνεπώς η τροπολογία με γενικό αριθμό 741 και ειδικό 16 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η υπουργική τροπολογία με γενικό αριθμό 738 και ειδικό 13 ως έχει;
Ναι.
Όχι.
Όχι.
Παρών.
Όχι.
Ναι.
Ναι.
Παρών.
Συνεπώς η τροπολογία με γενικό αριθμό 738 και ειδικό 13 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η υπουργική τροπολογία με γενικό αριθμό 739 και ειδικό 14 ως έχει;
Ναι.
Όχι.
Όχι.
Όχι.
Όχι.
Όχι.
Ναι.
Όχι.
Συνεπώς η τροπολογία με γενικό αριθμό 739 και ειδικό 14 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η βουλευτική τροπολογία με γενικό αριθμό 736 και ειδικό 11 ως έχει;
Ναι.
Ναι.
Παρών.
Ναι.
Όχι.
Ναι.
Ναι.
Ναι.
Συνεπώς η τροπολογία με γενικό αριθμό 736 και ειδικό 11 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η βουλευτική τροπολογία με γενικό αριθμό 737 και ειδικό 12 ως έχει;
Ναι.
Όχι.
Παρών.
Ναι.
Ναι.
Ναι.
Ναι.
Ναι.
Συνεπώς η τροπολογία με γενικό αριθμό 737 και ειδικό 12 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Εισερχόμαστε στην ψήφιση του ακροτελεύτιου άρθρου. Ερωτάται το Σώμα: Γίνεται δεκτό το ακροτελεύτιο άρθρο;
Ναι.
Όχι. Το πρόβλημα είναι ακριβώς το ακροτελεύτιο άρθρο, γιατί λέει ότι η πρώτη εφαρμογή αυτού του νόμου γίνεται με υπουργική απόφαση.
Όχι.
Ναι.
Όχι.
Ναι.
Ναι.
Ναι.
Το ακροτελεύτιο άρθρο έγινε δεκτό κατά πλειοψηφία. Συνεπώς το νομοσχέδιο του Υπουργείου Ναυτιλίας και Νησιωτικής Πολιτικής: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Κυπριακής Δημοκρατίας σχετικά με τη συνεργασία στους τομείς Έρευνας και Διάσωσης και άλλες διατάξεις» έγινε δεκτό επί της αρχής και επί των άρθρων. Προχωρούμε στην ψήφιση του νομοσχεδίου και στο σύνολο. Ερωτάται το Σώμα: Γίνεται δεκτό το νομοσχέδιο και στο σύνολο;
Ναι.
Όχι.
Όχι.
Ναι.
Όχι.
Ναι.
Ναι.
Ναι.
Συνεπώς το νομοσχέδιο του Υπουργείου Ναυτιλίας και Νησιωτικής Πολιτικής: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Κυπριακής Δημοκρατίας σχετικά με τη συνεργασία στους τομείς Έρευνας και Διάσωσης και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων, των τροπολογιών και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 19.08΄ λύεται η συνεδρίαση για αύριο, ημέρα Παρασκευή 4 Νοεμβρίου 2016 και ώρα 10.00΄, με αντικείμενο εργασιών του Σώματος κοινοβουλευτικό έλεγχο: α) συζήτηση επικαίρων ερωτήσεων και β) συζήτηση της υπ' αριθμόν 5/5/21-10-2016 επίκαιρης επερώτησης προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης.